Szeptember

Szeptember 3.

NAGY SZENT GERGELY PÁPA ÉS EGYHÁZTANÍTÓ

Emléknap

540 körül született Rómában. Állami hivatalt vállalt, Róma városának prefektusa lett. Belépett a bencés szerzetesek közé, 578-ban szerpappá szentelték, majd Konstantinápolyban pápai követként működött. 590. szeptember 3-án Szent Péter székébe választották. Igazi jó pásztor volt az ügyek vitelében, a szegények segítésében, a hit terjesztésében (angolok megtérítése). Erkölcsi és hittudományi kérdésekről sokat írt. 604. március 12-én halt meg. Lelkipásztorok, vagy Egyháztanítók közös zsolozsmája, a következők kivételével:

REGGELI DICSÉRET

HIMNUSZ

Gergely, kit rég az angolok

tiszteltek, most az angyalok

közt óvd hívőknek seregét,

mint rég pogányok nemzetét.

A szegény Jézust követed

szegényen, és mint Mestered,

a gazdagságot megveted,

a világhír sem kenyered.

Krisztus Urunk az élre tett,

hogy Szentegyházát te vezesd,

akinek örökébe lépsz,

követi lépted Péterét.

Neked az Írás fényben áll,

a hittitkokon nincs homály,

felfedni rejtett titkait

maga az Igazság tanít.

Ó, te kiváló főpapunk,

Egyházunk fénye és napunk,

ne hagyd elveszni azokat,

kiket irányít bölcs szavad.

Az Atyának, ki sose lett,

a Fiúnak, ki született,

veled, fölséges Fuvallat,

legyen dicsőség, hódolat. Ámen.

Benedictus-ant. Szent Gergely, a kiváló pásztor, példát és szabályt adott a lelkipásztoroknak.

Könyörgés

Istenünk, te népedet irgalmaddal gyámolítod és szeretettel kormányozod. Nagy Szent Gergely pápa közbenjárására add meg a bölcsesség Lelkét azoknak, akikre Egyházadban a vezetés gondját bíztad, hogy a szent nyáj gyarapodjék, és ez pásztorainak örök dicsőségére szolgáljon.

ESTI DICSÉRET

HIMNUSZ Gergely, mint a Reggeli dicséretben.

Magnificat-ant. Gergely pápa meg is tette mindazt, amit hirdetett, és példája ma is tanít.

Szeptember 5.

Kalkuttai Szent Teréz szűz

Agnes Ganxha Bojaxhiu 1910. augusztus 27-én született Skopjében, amely akkor az Oszmán Birodalomhoz tartozott. Édesapja módos kereskedő volt. Édesanyjától tanulta meg a szegények felé való nyitottságot. Az írországi eredetű „Lorettói Boldogságos Szűz Mária Rend” tagjai közé lépett be, akiknek Indiában volt missziós telepük. 1929–1946 között előkelő hindu leányokat tanított. Minden fajú, vallású és társadalmi helyzetű ember iránt nyitott volt. Mélységes hite, valamint az a vágya, hogy valami nagyon szépet tegyen Istenért, arra késztette, hogy Kalkutta nyomornegyedében a szegények és a nyomorgók, a betegek és a haldoklók, az utcán csavargó és árva gyermekek szolgálatára szentelje életét. 1949-ben megalapította A Szeretet Misszionáriusai Rendjét, amelynek az a hivatása, hogy a keresztfára feszített, haldokló Jézus szomjúságát csillapítsa a szegények legszegényebbjeinek szolgálata által. Sok más nemzetközi kitüntetés mellett 1979-ben Nobel-békedíjat kapott. 1989. június 16-án érkezett Budapestre négy nővérrel, és megalapította első rendházukat hazánkban. 1997. szeptember 5-én, Kalkuttában halt meg. Szent II. János Pál pápa 2003. október 19-én avatta boldoggá, majd Ferenc pápa 2016. szeptember 4-én szentté avatta Rómában.
Szüzek vagy szerzetesnők közös zsolozsmájából.

Könyörgés

Istenünk, te Kalkuttai Szent Teréz anyát arra hívtad, hogy a kereszten szomjazó Fiad szeretetére a legszegényebbek iránt való áldozatkész szeretettel válaszoljon. Közbenjárására add, hogy szenvedő testvéreinkben mi is Krisztust lássuk és szolgáljuk.

Szeptember 7.

SZENT MÁRK, ISTVÁN ÉS MENYHÉRT ÁLDOZÓPAPOK, KASSAI VÉRTANÚK

Emléknap

Körösi Márk (született: 1588-ban) a nagyszombati papnevelde rektora, majd esztergomi kanonok és széplaki apát volt, aki a katolikus hit védelmére Kassára ment, hogy az ott lelkipásztorkodó Pongrácz István és Grodecz Menyhért jezsuitáknak segítsen.
Pongrácz István (született: 1582-ben) előkelő erdélyi nemesi család sarja volt, jezsuita lett. Ausztriában, majd Kassán tanított és lelkipásztorkodott. Itt találta lengyel származású rendtársát, Grodecz Menyhértet (született: 1584-ben), aki a harmincéves háborúban tábori lelkész volt, majd Kassára került. Több nyelven beszélt, a katonák nemcsak megértették, de szelídsége és jóindulata miatt szerették is.
Bethlen Gábor és Rákóczi György kálvinista hajdúi 1619. szeptember 5-én elfoglalták Kassát, mindhármukat azonnal őrizetbe vették, és arra akarták kényszeríteni, hogy az új valláshoz szegődjenek. Midőn ez nem sikerült nekik, szeptember 7-én borzalmasan megkínozták és megcsonkították, majd a szennygödörbe dobták ki őket, ahol Pongrácz István még 20 órát élt. Nagyszombatban, az orsolyiták templomában vannak eltemetve. Szent X. Piusz pápa 1905-ben avatta őket boldoggá, Szent II. János Pál pápa 1995. július 2-án Kassán avatta őket szentté. Ereklyéik egy részét az esztergomi bazilikában őrzik. Több vértanú közös zsolozsmája, az alábbiak kivételével:

REGGELI ÉS ESTI DCSÉRET

HIMNUSZ

Ma vértanúknak hódolunk,

kiknek erőt ad Krisztusunk,

hogy sziklaként álljon hitük,

s az égbe fusson életük.

Egy Péterként pásztorkodott,

kettő Ignác hű társa volt,

mindhárom egy Lélek szavát

követve nyert közös hazát.

Védték az ősi templomot,

hol alapot Krisztus rakott,

melyet nem dönt le kárhozat,

de megszentel az áldozat.

Megváltó Jézus, add nekünk:

mindent szíved szerint tegyünk,

s ki földet alkottál s eget,

dolgozzunk mindig csak veled.

Háromság, áldjuk szent neved:

Atyánk, Teremtőnk, üdv neked,

Fiú, népek jó Pásztora,

s Lélek, öröklét záloga. Ámen.

Benedictus-ant. Nektek minden szál hajatokat számon tartják. Ne féljetek hát! Sokkal többet értek a verebeknél. Azokat, akik megvallanak engem az emberek előtt, én is megvallom majd mennyei Atyám előtt.

Könyörgés

Urunk, Istenünk, segíts meg minket Szent Márk, István és Menyhért kassai vértanúk közbenjáró imájára, hogy akiknek győzelmét örvendezve ünnepeljük, azoknak állhatatos hitét is kövessük.

Magnificat-ant. A szentek, akik Krisztus nyomában jártak, ujjonganak a mennyben; és mert vérük ontásáig szerették Krisztust, vele uralkodnak mindörökké.

Szeptember 8.

SZŰZ MÁRIA SZÜLETÉSE (Kisboldogasszony)

Ünnep

IMÁDSÁGRA HÍVÁS

Ant. A Boldogságos Szűz Mária születésének ünnepén imádjuk szent Fiát, Krisztus Urunkat!

REGGELI DICSÉRET

HIMNUSZ

Világ Úrnője, Mária,

mennynek Királyné Asszonya,

tenger tündöklő csillaga,

csodálatos Szűz és Anya!

Jelenj meg, kedves kisleány,

rügyezz ki, gyenge rózsaág,

nemes virágot hajts nekünk,

Krisztust, ki ember s Istenünk.

Ma ünnepeljük, hogy közénk

születtél, és emlékezünk,

hogy mily dicső törzsről fakadsz,

s úgy jössz világra, mint a fény.

Teáltalad mi, földiek,

így lettünk egyben égiek;

nemes békédre békülünk,

bár nem fogjuk fel titkodat.

Magasztalják a századok

a háromságos Ég-Urát,

mily nagy névre méltatott:

Egyházunk boldog Anyja vagy! Ámen.

Ant. 1Születésnapja van a dicsőséges Szűz Máriának, aki Ábrahám utódai közül, Júda törzséből, Dávid nemzetségéből származik.

Zsoltárok és kantikum az I. hét vasárnapjáról.

Ant. 2Amikor megszületett a legszentebb Szűz, akkor fény ragyogott a világra: boldog nemzetség, áldott gyökér, és áldott a Gyümölcse is.

Ant. 3Ünnepeljük örvendezve a Boldogságos Szűz Mária születését, mert ő közbenjár értünk Urunk, Jézus Krisztusnál.

RÖVID OLVASMÁNY

Iz 11, 1-3

Vessző kél majd Izáj törzsökéből, és hajtás sarjad gyökeréből. Az Úr Lelke nyugszik rajta: a bölcsesség és az értelem lelke, a tanács és az erősség lelke, a tudás és a jámborság lelke, s eltölti őt az Úr félelmének lelke.

RÖVID VÁLASZOS ÉNEK

Az Úr kiválasztotta őt magának, {*} Öröktől fogva kiválasztotta.

Az Úr kiválasztotta őt magának, {*} Öröktől fogva kiválasztotta.

Sátrában adott neki lakóhelyet. {*}

Öröktől fogva kiválasztotta.

Dicsőség az Atyának, a Fiúnak és a Szentléleknek.

Az Úr kiválasztotta őt magának, {*} Öröktől fogva kiválasztotta.

Benedictus-ant. Születésed, Istenszülő Szűz, örömet hozott az egész világnak: tőled született az igazság Napja, Krisztus, a mi Istenünk, aki megszüntette az átkot, és áldást hozott, legyőzte a halált, és nekünk örök életet ajándékozott.

FOHÁSZOK Boldogságos Szűz Mária közös zsolozsmájából.

Könyörgés

Kérünk, Istenünk, add meg nekünk, házad népének mennyei kegyelmed ajándékát, hogy akik számára a Boldogságos Szűz istenanyaságában felvirradt az üdvösség hajnala, azokat békével áldja meg az ő születésének ünnepe.

NAPKÖZI IMAÓRA

ZSOLTÁROZÁS

Ant. 1 A Boldogságos Szűz Mária születésnapja van ma, akinek nemes életpéldája beragyogja az egész Egyházat.

Ant. 2 Mária királyi nemzetségből született; buzgó lélekkel kérjük: imáival segítsen minket.

Ant. 3 Szívvel-lélekkel zengjünk Krisztusnak dicsőítő éneket az Istenszülő Szűz mai szent ünnepén.

Délelőtt

RÖVID OLVASMÁNY

Én 6, 10

Ki az, aki úgy ragyog, mint a hajnal pírja, s szép, mint a telihold, világos, mint a nap, és oly félelmetes, mint a zászlós hadak?

Boldogok, akik hallgatják az Isten szavát,

És hűségesek is maradnak hozzá!

Délben

RÖVID OLVASMÁNY

Jud 13, 24. 25 (Vulg.)

Áldott az Úr, az ég és föld Teremtője, aki ma megdicsőítette nevedet, és dicséreted el nem hal az emberek ajkán. Örökké megemlékeznek majd az Úr hatalmáról.

Szűz Mária boldog anya,

Az örök Atya Fiát hordozta.

Délután

RÖVID OLVASMÁNY

Jel 21, 3

Nézd, ez az Isten hajléka az emberek között. Velük fog lakni, és ők az ő népe lesznek, és maga az Isten lesz velük.

Áldott vagy te az asszonyok között,

És áldott a te méhednek gyümölcse!

ESTI DICSÉRET

HIMNUSZ

Ó, Istenszülő Szűzanya,

a földiek fénysugara!

A szolga-ember ím szabad

s a Fény fia lett általad.

Királyi szűzlány, Mária,

Dávid házának magzata:

de méltóbb nemességet ad

minden ősödnél szent Fiad.

Ős gyökerünktől szabadíts,

új szőlőtővé nemesíts:

a benned újult földi nem

királyi papsággá legyen.

Oldozzák imádságaid

a vétkek súlyos láncait;

juttasson minden érdemed

nekünk az égben lakhelyet.

Szent Szűz, a Háromság nevét

dicsérjük mind, mert te az Ég

jóságának leggazdagabb

kegyelmi kincsesháza vagy. Ámen.

Ant. 1Izáj törzsökéből sarjadt Mária, a Szűz, akinek nászházába bevonult a Magasságbeli Lelke.

Zsoltárok és kantikum a Boldogságos Szűz Mária közös zsolozsmájából.

Ant. 2A Boldogságos Szűz Máriának születésnapja van ma, akinek szépségét tekintetre méltatta, alázatosságát látogatásával jutalmazta az Úr.

Ant. 3Az áldott és tiszteletreméltó Istenszülő, Boldogságos Szűz Mária, akinek születésnapját ünnepeljük, járjon közben értünk az Úrnál.

RÖVID OLVASMÁNY

Róm 9, 4-5

Izrael fiaié az istenfiúság, a dicsőség, a szövetségek, a törvényadás, az istentisztelet és az ígéretek. Övéik az atyák, és test szerint közülük származik Krisztus, aki mindenek fölött való, mindörökké áldott Isten. Ámen.

RÖVID VÁLASZOS ÉNEK

Üdvöz légy, Mária, kegyelemmel teljes, {*} Az Úr van teveled.

Üdvöz légy, Mária, kegyelemmel teljes, {*} Az Úr van teveled.

Áldott vagy te az asszonyok között, és áldott a te méhednek gyümölcse. {*}

Az Úr van teveled.

Dicsőség az Atyának, a Fiúnak és a Szentléleknek.

Üdvöz légy, Mária, kegyelemmel teljes, {*} Az Úr van teveled.

Magnificat-ant. A dicsőséges Szűz Mária szent születését ünnepeljük: alázatosságát az Úr tekintetre méltatta, az angyal köszöntötte, és ő méhében foganta a világ Megváltóját.

FOHÁSZOK a Boldogságos Szűz Mária közös zsolozsmájából.

Könyörgés mint a REGGELI DICSÉRETBEN.

Szeptember 9.

Claver Szent Péter áldozópap

Emléknap

Claver Szent Péter 1580. június 23-án született a spanyolországi Verdúban. A barcelonai egyetemen tudományos és művészeti tanulmányokat folytatott, majd belépett Jézus Társaságába. Rodriguez Szent Alfonz, aki portástestvér volt a mallorcai kollégiumban, különösen is buzdította a missziós hivatásra. Pappá szentelése után a kolumbiai misszióba került, ahol – fogadalma szerint – egészen haláláig apostolkodott a négerek között. A kolumbiai Carteganában halt meg 1654. szeptember 8-án. A lelkipásztorok vagy hithirdetők; jótékonykodók közös zsolozsmájából.

Könyörgés

Istenünk, te Claver Szent Pétert a rabszolgák szolgálatára hívtad, és erőt adtál neki arra, hogy csodálatos szeretettel és türelemmel segítségükre legyen. Közbenjárására add meg nekünk, hogy mindig azt keressük, ami kedves előtted, felebarátainkat pedig tettel és igazsággal szeressük.

Szeptember 12.

SZŰZ MÁRIA SZENT NEVE

Emléknap

Mária neve héberül: Mirjam. Eredeti jelentése bizonytalan. Jézus idejében a „Marjam” formát használták. Az arám „mara” (Úr) szóból eredeztetve Úrnőt jelent. A rabbik magyarázata szerint a „marar” tőből származik, s jelentése: keserűség. A görög szentatyáknál főként három értelmezés szerepel: úrnő, megvilágosító, illetve tengernek mirhája. Szent Jeromos „a tenger csillagá”-nak mondja. Mária nevenapja külön helyi ünnepként az újkorban bukkan föl, de csak Bécs felszabadítása (1683. szeptember 12.) után, Boldog XI. Ince pápa intézkedésére válik egyetemessé az Egyházban. Boldogságos Szűz Mária közös zsolozsmájából a következők kivételével:

REGGELI DICSÉRET

HIMNUSZ

Örülj, Krisztus szűz Szülője,

kit Gábriel köszöntése

Szűznek s Anyának nevez.

Örülj, kegyelemmel teljes,

szülésed nem volt gyötrelmes,

liliom vagy, szép, nemes.

Örülj, hiszen Egyszülötted

meghalt bár, de visszanyerted,

él, ragyog, feltámadott.

Örülj, Krisztus mennybe szállott,

láttad, amint e világot

messze hagyva távozott.

Örülj, te is felvétettél,

s dicsőséggel öveztettél

a mennyei trónusig.

A te méhed szent gyümölcse,

lelkünk éhét hogy betöltse,

teáltalad adatik.

Szelíd és kegyes Szűz, kérünk,

életutunk, szent reményünk,

kegyelemmel teljes Szűz:

Szent Fiadtól esdj kegyelmet,

mely örökre veled minket

boldogságban összefűz. Ámen.

Benedictus-ant. Boldog vagy, Mária, mert hitted, hogy beteljesedik mindaz, amit az Úr mondott neked.

Könyörgés

Mindenható Istenünk, add, hogy mindazok, akik a Boldogságos Szűz Mária dicsőséges szent nevét tisztelik, az ő közbenjárására nyerjék el irgalmasságod jótéteményeit.

ESTI DICSÉRET

Magnificat-ant. Boldognak hirdet engem minden nemzedék, mivel az Úr tekintetre méltatta alázatos szolgálóleányát.

Szeptember 13.

ARANYSZÁJÚ (KRIZOSZTOMOSZ) SZENT JÁNOS PÜSPÖK ÉS EGYHÁZTANÍTÓ

Emléknap

Antiochiában született 349 körül. Kitűnő nevelésben részesült, aszketikus életet élt, majd 386-ban pappá szentelték, és igen eredményesen működött igehirdetőként. 397-ben konstantinápolyi püspökké választották. Igazi pásztor volt, a papság és a hívek erkölcsi magatartását törekedett pontosan szabályozni. A császári udvar és irigyeinek gyűlölködése miatt kétszer is számkivetésbe kényszerült menni. A sok szenvedéstől megtörve a Fekete-tenger melletti Kománában (Pontuszban) halt meg 407. szeptember 14-én. A katolikus tanítás kifejtésére és a keresztény élet helyes megmutatása céljából sokat beszélt és írt, úgyhogy méltán tiszteljük őt az „Aranyszájú” névvel. Lelkipásztorok, vagy Egyháztanítók közös zsolozsmája.

REGGELI DICSÉRET ÉS ESTI DICSÉRET

HIMNUSZ

Szent János, égi karok magasztalnak,

ám a földről is fogadd énekünket,

útmutatóként a szent tudománynak

mestere voltál.

Szenvedély fűti aranyozott ajkad,

minden beszéded szeretetből sarjad,

szívedből árad, bár sebezhet is, mert

ostor a bűnnek.

Mint az erények tükörképe fénylesz,

néped szemében érdemed dicső lesz,

mint egykor Szent Pál mindenkinek egyként

mindene lettél.

Nem tör le téged zsarnoki gyűlölség,

általa újabb tisztességet nyersz még:

pálmát szereztél élve, száműzötten,

vértanú szívvel.

Most imáiddal segítsd gyengeségünk,

isteni trónhoz hogy sikerrel érjünk,

s ott a szív édes dalát énekelve

zengjük örökre. Ámen.

Könyörgés

Istenünk, benned bízók erőssége, Aranyszájú Szent János püspök a te akaratodból mint az ékesszólás mestere és az üldöztetések elviselésének példaképe tündöklik előttünk. Add, hogy megfogadjuk tanítását, és épüljünk rendíthetetlen türelmének példáján.

Ugyanezen a napon, szeptember 13-án

A GYŐRI EGYHÁZMEGYÉBEN:

A GYŐRI SZÉKESEGYHÁZ FELSZENTELÉSE

Ünnep

A győri székesegyházat Szent István király alapította a mennybe fölvett Szűzanya tiszteletére. A tatárok által feldúlt templomát a XIII. században Omodé püspök román stílusban átépíttette. A XV. században Hédervári János püspök a Szentháromság-kápolnával bővítette, amelyben ma Szent László fejereklyéjét őrzik. E század vége felé Nagylucsei Orbán püspök folytatta az elődje, Csupor Demeter által megkezdett gótikus átépítést. A török időkben a katonaság céljait szolgálta, majd 1639 és 1645 között Draskovich György püspök újjáépíttette. Az Írországból idehozott kegykép 1697. március 17-én történt vérrel könnyezése óta megszakítatlan a hívek áhítatos zarándoklata. A templomot Zichy Ferenc püspök restauráltatta, és belsőleg is teljesen rendbehozatta. A II. világháborúban súlyosan megsérült székesegyházat szépen restaurálták. Templomszentelés közös zsolozsmája

Szeptember 14.

A SZENT KERESZT FELMAGASZTALÁSA

Ünnep

(amikor az ünnep vasárnapra esik)

I. ESTI DICSÉRET

HIMNUSZ Királyi zászló mint a II. Esti dicséretben.

ZSOLTÁROZÁS

Ant. 1A megfeszített Krisztus feltámadt a halálból, és megváltott minket, alleluja. 146. zsoltár

Ant. 2A mennyei Jeruzsálem közepén az élet fája áll, levelei a népek gyógyulására szolgálnak, alleluja. 147. zsoltár

Ant. 3Nekünk Urunk, Jézus Krisztus keresztjével kell dicsekednünk. Kantikum Fil 2, 6-11

RÖVID OLVASMÁNY

1 Kor 1, 23-24

A megfeszített Krisztust hirdetjük. Ő a zsidóknak ugyan botrány, a pogányoknak meg balgaság, a meghívottaknak azonban, akár zsidók, akár görögök: Krisztus Isten ereje és Isten bölcsessége.

RÖVID VÁLASZOS ÉNEK

Ez a jel lesz az égen, {*} Amikor eljön az Úr.

Ez a jel lesz az égen, {*} Amikor eljön az Úr.

Emeljétek föl fejeteket, mert elérkezett megváltástok ideje. {*}

Amikor eljön az Úr.

Dicsőség az Atyának, a Fiúnak és a Szentléleknek.

Ez a jel lesz az égen, {*} Amikor eljön az Úr.

Magnificat-ant. A Messiásnak szenvednie kellett és feltámadnia a halálból, hogy bemehessen dicsőségébe.

FOHÁSZOK

Kérjük bizalommal Megváltónkat, aki a kereszten váltott meg minket:

Szent kereszted által végy fel országodba!

Krisztus, te kiüresítetted önmagadat, felvetted a szolga alakját, és hasonlóvá lettél az emberekhez,

engedd, hogy Egyházad tagjai kövessék alázatosságodat!

Szent kereszted által végy fel országodba!

Krisztus, te megaláztad magad, engedelmes lettél a halálig, mégpedig a kereszthalálig,

adj szolgáidnak engedelmes szívet és türelmet!

Szent kereszted által végy fel országodba!

Krisztus, akit Isten felmagasztalt, és olyan nevet kaptál, amely fölségesebb minden névnél;

engedd, hogy híveid mindvégig állhatatosak maradjanak!

Szent kereszted által végy fel országodba!

Krisztus, nevedre minden térd meghajol a mennyben, a földön és az alvilágban;

önts szeretetet az emberekbe, hogy békés szívvel imádjanak téged!

Szent kereszted által végy fel országodba!

Krisztus, téged Úrnak hirdet minden nyelv az Atyaisten dicsőségére,

fogadd be elhunyt testvéreinket az örök boldogság honába!

Szent kereszted által végy fel országodba!

Könyörgés

Istenünk, te azt akartad, hogy egyszülött Fiad a kereszten váltsa meg az emberiséget. Add, hogy mi, akik megismertük szeretetének titkát itt a földön, elnyerjük az üdvösséget a mennyben.

IMÁDSÁGRA HÍVÁS

Ant. Krisztus Urunkat, a kereszten értünk felmagasztalt Királyt, jöjjetek, imádjuk!

REGGELI DICSÉRET

HIMNUSZ

Csodálatos jel, szent kereszt,

mely földünkön ragyogva áll;

ezen függött a Bűntelen:

világmegváltó Jézusunk.

Fönségesebb e drága fa,

mint Libanonnak cédrusa;

ártó gyümölcsöt nem terem,

de váltságdíjunk hozza meg.

Krisztus, jóságos nagy Király,

míg szent kereszted lesz jelünk,

ne múljon óra, pillanat,

mely kegyelmedből nem merít,

hogy egybehangozzék szavunk,

míg buzgó szívvel hódolunk,

s hogy mindenkor zengjen neked

méltó hálánk s dicséretünk.

Atyádat, áldó Lelkedet

egyként dicséret illeti,

Jézus, veled, ki ránk hagyod

dicső kereszted kincseit. Ámen.

Ant. 1Magára vette a szent keresztet, és legyőzte az alvilág hatalmát; erőbe öltözött, és harmadnapra feltámadt a halálból.

Zsoltárok és kantikum az I. hét vasárnapjáról.

Ant. 2Tündököl az áldott keresztfa, amelyen az Úr teste függött, és vérével lemosta bűneinket.

Ant. 3Felragyog a szent kereszt, amely által üdvösség köszöntött a világra: győz a kereszt, uralkodik a kereszt, minden bűnt elűz a kereszt, alleluja.

RÖVID OLVASMÁNY

Zsid 2, 9-10

Látjuk, hogy Jézus a halál elszenvedéséért a dicsőség és a nagyság koronáját nyerte el, hiszen az Isten irgalmából mindnyájunkért megízlelte a halált. Illett ugyanis, hogy azt, akiért és aki által minden lett, mivel számtalan fiát elvezette az üdvösségre, az üdvösség szerzőjeként a szenvedésben megdicsőítse.

RÖVID VÁLASZOS ÉNEK

Imádunk téged, Krisztus, {*} És áldunk téged.

Imádunk téged, Krisztus, {*} És áldunk téged.

Mert szent kereszted által megváltottad a világot. {*}

És áldunk téged.

Dicsőség az Atyának, a Fiúnak és a Szentléleknek.

Imádunk téged, Krisztus, {*} És áldunk téged.

Benedictus-ant. Szent kereszted előtt hódolunk, feltámadásodat dicsérjük és dicsőítjük, Urunk: íme, a fa miatt jött az öröm az egész világra.

FOHÁSZOK

Kérjük bizalommal Megváltónkat, aki a kereszten váltott meg minket:

Urunk, üdvözíts minket szent kereszted által!

Isten Fia, te a rézkígyó jele által meggyógyítottad Izrael népét,

védj meg ma bennünket a bűn marásától!

Urunk, üdvözíts minket szent kereszted által!

Emberfia, akit úgy emeltek fel a keresztre, mint a pusztában Mózes a kígyót,

végy fel bennünket országod örömeibe!

Urunk, üdvözíts minket szent kereszted által!

Atyaisten egyszülött Fia, te azért jöttél a világra, hogy aki benned hisz, el ne vesszék,

add meg az örök életet azoknak, akik keresnek téged!

Urunk, üdvözíts minket szent kereszted által!

Atyaisten szeretett Fia, te nem azért jöttél a világba, hogy elítéld a világot, hanem hogy üdvözüljön általad a világ,

add meg a hitet szeretteinknek, hogy el ne vesszenek!

Urunk, üdvözíts minket szent kereszted által!

Örök Atya Fia, te azért jöttél, hogy tüzet hozz a földre, és azt akartad, hogy égjen,

add, hogy az igazságot cselekedjük, és eljussunk a világosságra!

Urunk, üdvözíts minket szent kereszted által!

II. ESTI DICSÉRET

HIMNUSZ

Királyi zászló jár elöl,

keresztfa titka tündököl,

hol megfeszítve haldokolt,

ki minden testet alkotott.

Kegyetlen lándzsa verte át

gonosz vasával oldalát,

belőle víz és vér ömölt,

mely szennyet, vétket eltörölt.

Rajtad tündöklik, drága fa,

királyi vérnek bíbora;

ó, választott jeles faág,

ki szent testét karoltad át!

Világ bűnének zálogát

te hordtad értünk, boldog ág;

a mérleg voltál, s rajt e test

pokolra-süllyedőt emelt.

Köszöntünk, oltár s áldozat,

hol szenvedésből fény fakadt,

az élet rajtad halni szállt,

s megtörte holta a halált.

Kereszt, üdvöz légy, szent remény!

A győzelemnek ünnepén,

növeld a jók kegyelmeit,

és oldd a bűnös vétkeit.

Szentháromság, dicsérjenek,

üdvösség kútja, mindenek;

s kiket megvált a szent kereszt,

kegyelmed mindig óvja meg. Ámen.

ZSOLTÁROZÁS

Ant. 1Ó, mily mérhetetlen szeretet: A Fán, ahol meghalt az Élet, ott halt meg a halál! 109. zsoltár, 1-5. 7

Ant. 2 Szent kereszted előtt hódolunk, Urunk, és dicsőséges szenvedésedre emlékezünk; irgalmazz nekünk, hiszen szenvedtél értünk! 115. zsoltár

Ant. 3Imádunk téged, Krisztus, és áldunk téged, mert szent kereszted által megváltottad a világot. Kantikum Jel 4, 11; 5, 9. 10. 12

RÖVID OLVASMÁNY

1 Kor 1, 23-24

A megfeszített Krisztust hirdetjük. Ő a zsidóknak ugyan botrány, a pogányoknak meg balgaság, a meghívottaknak azonban, akár zsidók, akár görögök: Krisztus Isten ereje és Isten bölcsessége.

RÖVID VÁLASZOS ÉNEK

Ó, dicsőséges szent kereszt, {*} Rajtad győzött az angyalok Királya!

Ó, dicsőséges szent kereszt, {*} Rajtad győzött az angyalok Királya!

És vérével megmosta sebeinket. {*}

Rajtad győzött az angyalok Királya!

Dicsőség az Atyának, a Fiúnak és a Szentléleknek.

Ó, dicsőséges szent kereszt, {*} Rajtad győzött az angyalok Királya!

Magnificat-ant. Ó, győzelmes szent kereszt és csodálatos jel, a mennyei hazában tégy győzelmed részeseivé!

FOHÁSZOK, mint az I. Esti dicséretben. NAPKÖZI IMAÓRA

ZSOLTÁROZÁS

Ant. 1 Üdvözítő Krisztusunk, védj meg minket a szent kereszt ereje által; te, aki megmentetted Pétert a tengeren, irgalmazz nekünk!

Ant. 2 Világnak Üdvözítője, üdvözíts minket, akiket szent kereszted és véred által megváltottál; kérünk, Istenünk, légy segítségünk!

Ant. 3 Védj meg minket szent kereszted által, Megváltó Krisztusunk, aki haláloddal legyőzted halálunkat, és feltámadásoddal visszaszerezted életünket.

Délelőtt

RÖVID OLVASMÁNY

Zsid 5, 7-8

Krisztus földi életében hangosan kiáltozva, könnyek között imádkozott, s könyörgött ahhoz, aki meg tudta menteni a haláltól, és hódolatáért meghallgatásra talált. Annak ellenére, hogy Isten Fia volt, a szenvedésből engedelmességet tanult. Műve befejeztével pedig örök üdvösséget szerzett azoknak, akik engedelmeskednek neki.

Imádunk téged, Krisztus, és áldunk téged,

Mert szent kereszted által megváltottad a világot.

Délben

RÖVID OLVASMÁNY

Ef 1, 7-8

Krisztusban választott ki minket Isten a világ teremtése előtt, hogy szentek és feddhetetlenek legyünk előtte.

Az egész föld téged imádjon és magasztaljon,

Nevedet énekkel dicsérje Uram!

Délután

RÖVID OLVASMÁNY

1 Pét 1, 18-19

Nem veszendő ezüstön vagy aranyon szabadultatok ki az atyáitoktól rátok hagyományozott értéktelen életmódból, hanem Krisztusnak, a hibátlan és egészen tiszta Báránynak a drága vére árán.

A szent kereszt jele lesz az égen,

Amikor az Úr eljön az ítéletre.

Szeptember 15.

A FÁJDALMAS SZŰZANYA

Emléknap

Simeon megjövendölte Mária szenvedését, a hét Tőrszúrást, latinul „Transfixio”-t (Lk 2, 34-35). A művészek ábrázolásain gyakori a szenvedő Anya ábrázolása, igen gyakran ölében a halott Fiával szerepel (Pieta). Az Egyház megemlékezik Mária életének, a vértanúk királynéjának többi szenvedésére is.
Isten Anyjának szenvedéseit már a liturgikus ünnepek elrendelése előtt is tisztelték. 1233-ban hét firenzei alapító: a szerviták rendjét (Mária szolgáinak rendje) alapította. Feladatul tűzték ki a fájdalmas Anya tiszteletének ápolását és terjesztését. 1304-ben XI. Benedek pápa jóváhagyta a rendet. 1888-ban XIII. Leó pápa a „hét alapítót” szentté avatta és ezt az ünnepet február 11-ére tette.
Az 1423-i kölni zsinat elrendelte ennek az ünnepnek a beiktatását, Húsvét utáni 3. vasárnapjára. XIII. Benedek pápa az ünnepet péntekre tette, a huszita képrombolás kiengesztelésére. 1814 után VII. Piusz pápa a napóleoni fogságból való szabadulása emlékére szeptember harmadik vasárnapjára tette. Most szeptember 15-én ünnepeljük.

INVITATÓRIUM

Ant. A világ Üdvözítőjét, aki szenvedéséből részt adott Anyjának, jöjjetek, imádjuk!

Az Imádságra hívás zsoltára, mint az Általános részben

REGGELI DICSÉRET

HIMNUSZ

Szeretetnek szent kútfője,

add, a fájdalomnak tőre

járjon át a lelkemen!

Hogy szívemben lángra kelne

Krisztusomnak szent szerelme,

segíts néki tetszenem!

Ó, szentséges Anyám, tedd meg:

a keresztre Feszítettnek

vésd szívembe sebeit.

Szent Fiadnak, a sebzettnek,

ki miattam szenvedett meg,

oszd velem gyötrelmeit!

Add meg, kérlek, hogy míg

élek, együtt sírjak mindig véled

s azzal, ki a fán eped.

A keresztnél véled állni,

gyászban véled eggyé válni:

erre hív a szeretet.

S hogyha testem porba tér meg,

lelkem akkor a nagy égnek

dicsőségét lelje meg! Ámen.

Ant. 1Lelkem szorosan átölel téged, Uram, Jézus.

Zsoltárok és kantikum az I. hét vasárnapjáról.

Ant. 2Örüljetek, hogy részetek lehet Krisztus szenvedéseiben.

Ant. 3Úgy tetszett az Atyának, hogy Krisztus vére árán békítsen ki magával mindent.

RÖVID OLVASMÁNY

Kol 1, 24-25

Örömmel szenvedek értetek, és testemben kiegészítem, ami Krisztus szenvedéséből hiányzik, testének, az Egyháznak a javára. Ennek lettem a szolgája abból az isteni hivatásból, amelyet értetek kaptam, hogy az Isten szavát egészen érvényre juttassam.

RÖVID VÁLASZOS ÉNEK

Általad, Szűz Mária, {*} Üdvösséget nyertünk.

Általad, Szűz Mária, {*} Üdvösséget nyertünk.

Krisztus szent sebeiből. {*}

Üdvösséget nyertünk.

Dicsőség az Atyának, a Fiúnak és a Szentléleknek.

Általad, Szűz Mária, {*} Üdvösséget nyertünk.

Benedictus-ant. Örülj, fájdalmas Anya, aki annyi szenvedés után most királynőként Egyszülötted mellett ülsz, mennyei dicsőséggel koronázva!

Könyörgés

Istenünk, te úgy akartad, hogy a Szűzanya osztozzék Fiad szenvedésében, és ott álljon dicsőséges keresztje alatt. Add meg Egyházadnak, amely vele együtt részt vesz Krisztus kínszenvedésében, hogy része legyen Krisztus feltámadásában is.

II. ESTI DICSÉRET

HIMNUSZ

Dicső Szüze szent szüzeknek,

kelyhedet hadd ízlelem meg:

add nékem fájdalmaid!

Add tisztelnem, add viselnem,

s nem felednem: holt Szerelmem,

Krisztusomnak kínjait!

Sebeivel sebesítsen,

szent mámorba részegítsen

omló vérével Fiad!

Hogy ne jussak ama tűzbe,

védj meg engem, drága Szűz, te,

ha az ítélet riad.

Tedd, hogy Krisztus szent keresztje,

kínhalála védelmezze

áldásával szívemet.

S hogyha testem porba tér meg,

lelkem akkor a nagy égnek

dicsőségét lelje meg! Ámen.

Ant. 1Krisztus a mi békességünk, aki keresztje által békességet szerzett nekünk Istennel.

Zsoltárok és kantikum Szűz Mária közös zsolozsmájából.

Ant. 2Járuljunk az élő Isten városához és az Újszövetség közvetítőjéhez, Jézushoz.

Ant. 3Krisztusban nyertük el vére által a megváltást.

RÖVID OLVASMÁNY

2 Tim 2, 10-12a

A választottakért mindent eltűrök, hogy az örök dicsőségben ők is elnyerjék az üdvösséget Krisztus Jézusban. Igaz kijelentés ez: ha meghalunk vele, majd élünk is vele; ha tűrünk vele, uralkodni is fogunk vele.

RÖVID VÁLASZOS ÉNEK

Az ég és föld Királynője, Szűz Mária ott állt {*} Krisztus keresztjénél.

Az ég és föld Királynője, Szűz Mária ott állt {*} Krisztus keresztjénél.

Boldog, aki a halál elszenvedése nélkül elnyerte a vértanúság koszorúját. {*}

Krisztus keresztjénél.

Dicsőség az Atyának, a Fiúnak és a Szentléleknek.

Az ég és föld Királynője, Szűz Mária ott állt {*} Krisztus keresztjénél.

Magnificat-ant. Amikor Jézus látta, hogy ott áll anyja és szeretett tanítványa, így szólt anyjához: Asszony, íme, a te fiad! Aztán a tanítványhoz fordult: íme, a te anyád!

Szeptember 16.

SZENT KORNÉL PÁPA ÉS SZENT CIPRIÁN PÜSPÖK VÉRTANÚK

Emléknap

Kornélt 251-ben szentelték a római egyház püspökévé. A Novatianus-féle eretnekség ellen küzdött, és Ciprián segítségével tudta megerősíteni tekintélyét. Gallus császár száműzte őt. Civitavecchia mellett szenvedett vértanúságot, 253-ban. Holttestét Rómába vitték, és a Kallixtusz-katakombában temették el.

Ciprián Karthágóban született 210 körül pogány családból. Megtérve pap lett, majd 249-ben szülővárosa püspökévé szentelték. A nehéz időkben kitűnően kormányozta egyházát tetteivel és írásaival. A Valerianus-féle üldözés idején előbb számkivetésbe kényszerült, majd 258. szeptember 14-én vértanúságot szenvedett. Több vértanú, vagy Lelkipásztorok közös zsolozsmája.

REGGELI DICSÉRET

Benedictus-ant. Boldog halál, amely vére árán halhatatlanságot vásárol.

Könyörgés

Istenünk, te Szent Kornél pápát és Szent Ciprián püspököt néped gondos pásztorává rendelted, és megadtad nekik, hogy vérük ontásával tegyenek tanúságot rólad. Engedd, hogy közbenjárásukra gyarapodjunk hitben és állhatatosságban, és odaadó lélekkel munkálkodjunk az Egyház egységén.

ESTI DICSÉRET

Magnificat-ant. Milyen boldog a mi Egyházunk, amelyet Krisztus dicsőséges tanúinak vére ékesít!

Szeptember 17.

BELLARMIN SZENT RÓBERT PÜSPÖK ÉS EGYHÁZTANÍTÓ

Montepulcianóban (Toscana) született 1542-ben. 1560-ban Rómában belépett a Jézus Társaságba, 1570-ben pappá szentelték. A katolikus hit védelmére kiváló hitvitákat tartott, és a Római Kollégiumban teológiát tanított. Bíborossá (1599) és Capua érsekévé nevezték ki (1602). A római kongregációkban kora sok kérdését megoldotta. Rómában halt meg 1621. szeptember 17-én. Lelkipásztorok, vagy Egyháztanítók közös zsolozsmája.

Könyörgés

Istenünk, te Egyházad hitének védelmére csodálatos tudománnyal és erénnyel ékesítetted Bellarmin Szent Róbert püspököt. Közbenjárására add, hogy néped mindenkor sértetlenül megőrizze hitét.

Szeptember 19.

SZENT JANUÁRIUSZ PÜSPÖK ÉS VÉRTANÚ

Beneventói püspök, társaival együtt Nápoly mellett Puteoliban szenvedett vértanúságot a Diocletianus-féle üldözés idején, 305. szeptember 19-én. Főként Nápolyban tisztelik. Egy vértanú, vagy Lelkipásztorok közös zsolozsmája

Könyörgés

Istenünk, te megadtad népednek, hogy Szent Januáriusz püspök és vértanú emléknapját ünnepeljük. Add, hogy egykor vele együtt örvendezzünk a mennyben.

Szeptember 20.

KIM TAEGON SZENT ANDRÁS ÁLDOZÓPAP, CSONG HASZANG SZENT PÁL ÉS TÁRSAIK, VÉRTANÚK

Emléknap

A XVII. század elején jutott el Koreába először a keresztény hit, világi hívek buzgósága folytán. Az erős és lelkes közösséget világi hívek vezették és tartották össze 1836-ig. Ekkor léptek először az ország földjére francia misszionáriusok. Ebből a közösségből valók voltak azok, akik az 1839., 1846. és 1866. évi üldözés idején vérükkel szentelték meg a koreai egyház indulását. Összesen 103-an voltak. Közülük kitűnik a lelkes pap és lelkipásztor, Kim Taegon András és a kiváló világi apostol, Csong Haszang Pál. A többiek is legtöbben világi hívek voltak: férfiak és nők, házasok és fiatalok, öregek és gyerekek is. Több vértanú közös zsolozsmája.

Könyörgés

Istenünk, minden nemzet teremtője és üdvössége! Te csodálatos módon gyermekeid sorába fogadtál egy népet Korea földjén, meghívtad a katolikus hitre, és vértanúid: Kim Taegon Szent András áldozópap, Csong Haszang Szent Pál és társaik dicsőséges tanúságtétele által gyarapítottad. Az ő példájukra és közbenjárásukra tégy minket is mindhalálig állhatatossá parancsaid teljesítésében.

Szeptember 21.

SZENT MÁTÉ APOSTOL ÉS EVANGÉLISTA

Ünnep

Kafarnaumban született. Adószedő volt, amikor Jézus meghívta. Arám nyelven írt evangéliumot. A hagyomány szerint Keleten hirdette az evangéliumot, és tanítását Etiópiában vérével pecsételte meg. Apostolok közös zsolozsmája, a következők kivételével:

REGGELI DICSÉRET

HIMNUSZ

A nagy dicsőség fényköre,

mely téged, Lévi, most övez,

az Úr irgalmát hirdeti,

s nekünk bocsánat záloga.

Míg ülsz a vámnál, s gondosan

számlálod váltópénzeid,

Máté, Krisztusnak szent szava

mily gazdag kincset szán neked!

Szívednek égő vágya visz

követni áldott Mestered,

a szó hatalma nyert neked

az égi házban főhelyet.

Dávid Fiának tetteit

s életfakasztó szavait

aranysorokba foglalod,

s adod világnak ételül.

A földön Krisztust hirdeted,

s megvallod ontva véredet,

végső pecsétet így szerez

a lánggal égő szeretet.

Apostol, boldog hírt hozó

evangélista, vértanú,

segíts, hogy véled szüntelen

Krisztusnak zengjünk éneket. Ámen.

Benedictus-ant. Jézus látott egy Máté nevű embert, amint ott ült a vámnál. Szólt neki: Kövess engem! Az felállt, és nyomába szegődött.

Könyörgés

Istenünk, te mérhetetlen irgalmaddal apostolaid közé választottad Mátét, a vámost. Add, hogy példája és közbenjárása támogasson minket, és téged követve, egyre hűségesebben ragaszkodjunk hozzád.

ESTI DICSÉRET

Magnificat-ant. Irgalmasságot akarok, nem áldozatot, mondja az Úr. Nem azért jöttem, hogy az igazakat hívjam, hanem hogy a bűnösöket.

Szeptember 23.

Pietrelcinai Szent Pio áldozópap

Emléknap

Olaszországban, a Benevento melletti Pietrelcina faluban született 1887. május 25-én. Kapucinus szerzetes lett, ahol 1910. augusztus 10-én szentelték pappá. Főleg az apulai San Giovanni Rotondóban teljesített szolgálatot nagy odaadással. A hívek lelki vezetésében, a bűnbánók gyóntatásában, a betegek és szegények iránti gondoskodásban buzgólkodott. Urunk sebhelyeit (stigmáit) viselte testén. 1968. szeptember 23-án halt meg S. Giovanni Rotondóban. II. János Pál pápa 1999. május 2-án boldoggá és 2002. június 16-án szentté avatta Rómában a világ minden tájáról összegyűlt hívek jelenlétében.
Olaszországban, a Benevento melletti Pietrelcina faluban született 1887. május 25-én. A Kapucinusok rendjébe lépett, ahol 1910. augusztus 10-én pappá szentelték. Főleg az apulai San Giovanni Rotondo konventjében teljesített lelkipásztori szolgálatot nagy odaadással. A hívek lelki vezetésében, a bűnbánók gyóntatásában, a betegek és szegények iránti gondoskodásban buzgólkodott. Imával és alázattal szolgálta Isten népét. A keresztre feszített Krisztus sebeit hordozta, vele teljesen azonosult. 1968. szeptember 23-án fejezte be földi zarándokútját. Szent II. János Pál pápa 1999. május 2-án boldoggá, 2002. június 16-án szentté avatta.

Könyörgés

Mindenható, örök Isten, te Szent Pio áldozópapodnak megadtad azt a kegyelmet, hogy különleges módon részesedjék Fiad szenvedésében, és papi szolgálata által megújuljanak közöttünk irgalmasságod csodái. Közbenjárására add, hogy mi is részt vállaljunk Krisztus szenvedésében, és így feltámadásának dicsőségében is részesüljünk.

Szeptember 24.

SZENT GELLÉRT PÜSPÖK ÉS VÉRTANÚ

Ünnep

Ugyanezen a napon, szeptember 24-én

A SZEGED-CSANÁDI EGYHÁZMEGYÉBEN:

SZENT GELLÉRT PÜSPÖK ÉS VÉRTANÚ,
A SZEGED-CSANÁDI EGYHÁZMEGYE VÉDŐSZENTJE

Főünnep

980 körül Velencében született a Sagredo családból. Nevelését szülei már gyerekkorában a Szent Benedek-rendi Szent György-monostor szerzeteseire bízták. Később a magasabb fokú tanulmányok végzésére Bolognába ment. Velencébe visszatérve hamarosan apáttá választották. 1015-ben a Szentföldre szándékozott költözni, de Razina apát meggyőzte, hogy útját Magyarország felé vegye. Szent István elé vezették, aki fiának, Imrének nevelését bízta rá. Ennek befejeztével Bakonybélbe vonult, a magányban imáinak és tanulmányainak élt. 1030-ban csanádi püspök lett, szervezte az egyházmegyét, térítette a pogányokat, szembeszállt a zsarnoki túlkapásokkal, tanácsaival az ország ügyeit jó irányba terelte, írt hittudományi műveket és szentbeszédeket. Egyetlen megmaradt könyvének címe: Deliberatio supra hymnum trium puerorum. 1046. szeptember 24-én, a pogánylázadás alkalmával Budán Bőd (egri) és Beszteréd (nyitrai) püspöktársaival együtt a hitért kegyetlen halált szenvedve elnyerte a vértanúság koronáját. 1083. július 26-án, Csanádon avatták szentté.

Ahol főünnep:

I. ESTI DICSÉRET

HIMNUSZ

Itt van a nagy nap, közös ünnep napja,

emléke fénylik dicső szentjeinknek,

s köztük Gellértnek ragyog dicsőségben

élete, műve.

Minden csábítást megvetve győz hősen,

Krisztus szűk útját boldog szívvel járja,

Isten parancsát megtartja tettében,

s tartja szavában.

Oktat, hogy mindig Krisztus útját járjuk,

s hogy örök törvény Isten szent igéje,

ránk törő vészek, viharok közt bizton

áll az ígéret.

Halálon győztes Krisztusunk, könyörgünk:

irgalmas szemmel tekints bajainkra,

vértanú-érdem tegye jóvá vétkünk,

s oldd haragod már.

Érdemben gazdag Szent Gellért, most kérünk:

esdő imáddal emlékezz meg rólunk,

boldog hazádban, mennyei udvarban

légy te segítőnk.

Zengjen dicséret az örök Atyának,

s Egyszülöttjének szóljon illő ének,

és a Léleknek, aki velük trónol,

tisztelet, áldás. Ámen.

ZSOLTÁROZÁS

Ant. 1Ősi aranyszázadok gyümölcse e szép nap, a világ ma Gellértben tükrös égi fényt kap.

Zsoltárok és kantikum az Egy vértanú közös zsolozsmájából.

Ant. 2Örvendjen ma Egyházunk, fiak boldog anyja, és örömét azoké sokszorozza meg ma.

Ant. 3Hálaének dicsérje az örök fény Atyját, tőle kapjon a bűnös bűnétől feloldást.

RÖVID OLVASMÁNY

Róm 8, 35. 37-39

Ki szakíthat el bennünket Krisztus szeretetétől? Nyomor vagy szükség? Üldöztetés vagy éhínség, ruhátlanság, életveszély vagy kard? De mindezeken diadalmaskodunk őáltala, aki szeret minket. Biztos vagyok ugyanis benne, hogy sem halál, sem élet, sem angyalok, sem fejedelemségek, sem jelenvalók, sem eljövendők, sem hatalmasságok, sem magasság, sem mélység, sem egyéb teremtmény el nem szakíthat bennünket Isten szeretetétől, amely Krisztus Jézusban, a mi Urunkban van.

RÖVID VÁLASZOS ÉNEK

Dicsőséggel és fénnyel {*} Megkoronáztad őt, Uram.

Dicsőséggel és fénnyel {*} Megkoronáztad őt, Uram.

Fölébe emelted kezed műveinek. {*}

Megkoronáztad őt, Uram.

Dicsőség az Atyának, a Fiúnak és a Szentléleknek.

Dicsőséggel és fénnyel {*} Megkoronáztad őt, Uram.

Magnificat-ant. Fényes ünnep, tündöklő nap ez ma, Gellértnek szent fénye ragyog rajta; imádságunk eget ostromoljon, és szívünkből háladal fakadjon.

FOHÁSZOK

Krisztus életét adta övéiért, hogy életünk legyen, és minél bővebben legyen. Mondjuk ezért hálatelt szívvel:

Emlékezzél meg, Urunk, Egyházadról!

Te Szent Gellértnek erőt adtál, hogy bakonybéli magányát feláldozva vállalja a missziós munkát,

adj nekünk is áldozatkészséget és felelősségérzetet testvéreink szolgálatára!

Emlékezzél meg, Urunk, Egyházadról!

Szent Gellért szerzetestársaival együtt megszervezte a helyi egyházi közösséget, és annak gyökereit beleillesztette Krisztus egyházának egyetemes közösségébe,

add, hogy veled és testvéreinkkel megélt közösségünk mindenki előtt tanúbizonyság legyen üdvözítő szeretetedről!

Emlékezzél meg, Urunk, Egyházadról!

Szent Gellért püspöki szolgálatában is engedmények és megalkuvások nélkül követte és hirdette tanításodat,

add, hogy ne a magunk akaratát tegyük, hanem parancsaidat maradéktalanul vállalva téged mindennél fontosabbnak tartsunk!

Emlékezzél meg, Urunk, Egyházadról!

Szent Gellérttől tanultuk édesanyádnak, a napba öltözött Asszonynak tiszteletét

add, hogy a Nagyboldogasszonyt őseink buzgóságával szeressük!

Emlékezzél meg, Urunk, Egyházadról!

Te Szent Gellértet a vértanúságra hívtad, hogy szeretetének végső tanúbizonyságaként önmagát, imádságos életét és apostoli munkáját mindenestől neked adja,

segíts, hogy tehetségünk, erőink, elkötelezettségünk áldozatra kész odaadásával bizonyítsuk annak igazát, amit hiszünk és megvallunk!

Emlékezzél meg, Urunk, Egyházadról!

Könyörgés

Istenünk, te a vértanúság győzelmével koronáztad és a halhatatlanság dicsőségével övezted Szent Gellért püspököt. Engedd jóságosan, hogy akinek emlékét áhítatos lélekkel ünnepeljük itt a földön, annak örök oltalma védelmezzen a mennyben.

IMÁDSÁGRA HÍVÁS

Ant. Jöjjetek, imádjuk az ég Szentháromságos-egy Urát, aki Gellértnek készített vértanúságra koronát!

REGGELI DICSÉRET

HIMNUSZ

Prófétai tehetséggel

a jövendőt hirdeti:

Ha a király békességgel

népe gondját viseli,

nem kell bajjal, sok veszéllyel,

lázadással küzdeni.

S hogy a nagy nap jő ragyogva,

szentmisét megy mondani.

Haláluknak lesz a napja,

reménységgel hirdeti:

krisztusi hit diadalma

általuk fog fényleni.

Szól: „Ma minket égi Bárány

asztalának étke vár.”

Vad tömeg ront rá gorombán,

hősi lelke bátran áll,

míg csak éltét durva sziklán

ki nem oltja a halál.

Legyen áldás és imádat

Háromság-egy Istennek,

az Atyának és Fiúnak

s velük a Szentléleknek,

ki a küzdőknek erőt ad,

hogy győzelmet nyerjenek. Ámen.

Ant. 1Kelj fel, és zengj hálát üdvünkért, Egyházunk! Vértanúnk ünnepe reményünk, vígságunk; irgalmat így várunk.

Zsoltárok és kantikum az I. hét vasárnapjáról.

Ant. 2Így szólt: „Testvérek, ma ránk a Bárány lakomája vár,” a felbőszült tömeg láttán rendületlen szívvel áll, szelíd lelkét nem töri meg sem kőzápor, sem halál.

Ant. 3Láttam Urunkat, Jézus Krisztust, anyjának, a mindenkor Szűz Máriának ölében ült, aki védőn ráborult; s onnét nekünk mint meghívott vendégeknek szent Teste és áldott Vére lakomáját ő maga osztotta szét.

RÖVID OLVASMÁNY

Zsid 13, 7-9a

Emlékezzetek meg elöljáróitokról, akik az Isten szavát hirdették nektek. Gondoljatok életútjuk végére, és kövessétek őket a hitben. Jézus Krisztus ugyanaz tegnap, ma és mindörökké. Ne hagyjátok, hogy különféle megtévesztő tanítások félrevezessenek benneteket.

RÖVID VÁLASZOS ÉNEK

Az Úr az én erősségem {*} És dicsőségem.

Az Úr az én erősségem {*} És dicsőségem.

Ő lett az én szabadítóm. {*}

És dicsőségem.

Dicsőség az Atyának, a Fiúnak és a Szentléleknek.

Az Úr az én erősségem {*} És dicsőségem.

Benedictus-ant. Földünkre világosságot hintő hajnal, eget déli verőfénybe vonó tündöklés, tölts el minket ragyogásod erejével, hogy kifelé Gellért szelíd fényét szórja életünk, s befelé a lelkünket is szent tüze izzítsa át.

FOHÁSZOK

Krisztus főpappá lett az emberekért mindabban, amivel Istennek tartozunk. Mondjunk méltó dicséretet neki, és alázatosan kérjük:

Üdvözítsd, Urunk, a te népedet!

Te Szent Gellértet kiválasztottad, hogy szerzetesként Isten embere legyen,

add, hogy minél többen meghallják hívó szavadat, és egészen neked szenteljék életüket!

Üdvözítsd, Urunk, a te népedet!

Te Szent Gellértet kiválasztottad, hogy apostolként az evangélium üdvözítő örömhírét hirdesse,

küldj ma is apostolokat, akik kereszténységre vezetik a nem hívőket, és életszentségre nevelik a keresztényeket!

Üdvözítsd, Urunk, a te népedet!

Te Szent Gellértet alkalmassá tetted, hogy István király tanácsadója és Imre herceg nevelője legyen,

áldd meg mindazokat, akik a nép sorsával, főként az ifjúság nevelésével törődnek, és nagylelkűen a közösség szolgálatára szentelik magukat!

Üdvözítsd, Urunk, a te népedet!

Te Szent Gellértet a bakonybéli remeteségbe hívtad, hogy ott munkáját az imádság szelleme hassa át, munkás életét pedig imádságában szüntelenül neked ajánlja fel,

add, hogy az imádság és a munka összhangját megtaláljuk és megvalósítsuk mindennapi életünkben!

Üdvözítsd, Urunk, a te népedet!

Te Szent Gellértet úgy irányítottad, hogy önmagáról egyre jobban megfeledkezve, másokért élő püspök legyen,

taníts meg minket is úgy imádkozni, hogy megértsük szent akaratodat, és az imádságból erőt is kapjunk annak megvalósítására!

Üdvözítsd, Urunk, a te népedet!

II. ESTI DICSÉRET

HIMNUSZ

ZSOLTÁROZÁS

Ant. 1Szent vértanúnk mint áldozat ragyog szétzúzott fővel, kit megkoszorúz, s úgy fogad örök Bírája fénnyel.

Zsoltárok és kantikum az Egy vértanú közös zsolozsmájából.

Ant. 2 Krisztus dicső mártírja már a földi kínon túl jár, ahol rá boldogsága vár, s örök célhoz jut már.

Ant. 3A szent férfiú testét, amely vértanúsága helyén feküdt, semmi szenny nem rútította el; ezért másnap keresztény férfiak Isten szent Anyja templomába vitték, és ott eltemették.

RÖVID OLVASMÁNY

1 Pét 4, 13-14

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

RÖVID VÁLASZOS ÉNEK

Minket, Isten, igazán próbára tettél, {*} Végül is enyhülést engedtél.

Minket, Isten, igazán próbára tettél, {*} Végül is enyhülést engedtél.

Tűzzel tisztítottál, mint ezüstöt szokás. {*}

Végül is enyhülést engedtél.

Dicsőség az Atyának, a Fiúnak és a Szentléleknek.

Minket, Isten, igazán próbára tettél, {*} Végül is enyhülést engedtél.

Magnificat-ant. Nemzedékről nemzedékre irgalmasságot tett az Úr. Miként kivezette Ábrahámot a káldok földjéről, Szent Gellértet is elhívta a messzi földről, hogy itt a mi országunkban zarándok legyen és jövevény, de ott fenn a mennyei hazában szentek polgártársa és Isten házának lakója, hogy ott mint az Istentől rendelt pártfogó, mindig közbenjárjon e szent népért és az összes hívőért.

FOHÁSZOK

Krisztus életét adta övéiért, hogy életünk legyen, és minél bővebben legyen. Mondjuk ezért hálatelt szívvel:

Emlékezzél meg, Urunk, Egyházadról!

Te Szent Gellértnek erőt adtál, hogy bakonybéli magányát feláldozva vállalja a missziós munkát,

adj nekünk is áldozatkészséget és felelősségérzetet testvéreink szolgálatára!

Emlékezzél meg, Urunk, Egyházadról!

Szent Gellért szerzetestársaival együtt megszervezte a helyi egyházi közösséget, és annak gyökereit beleillesztette Krisztus egyházának egyetemes közösségébe,

add, hogy veled és testvéreinkkel megélt közösségünk mindenki előtt tanúbizonyság legyen üdvözítő szeretetedről!

Emlékezzél meg, Urunk, Egyházadról!

Szent Gellért püspöki szolgálatában is engedmények és megalkuvások nélkül követte és hirdette tanításodat,

add, hogy ne a magunk akaratát tegyük, hanem parancsaidat maradéktalanul vállalva téged mindennél fontosabbnak tartsunk!

Emlékezzél meg, Urunk, Egyházadról!

Szent Gellérttől tanultuk édesanyádnak, a napba öltözött Asszonynak tiszteletét,

add, hogy a Nagyboldogasszonyt őseink buzgóságával szeressük!

Emlékezzél meg, Urunk, Egyházadról!

Te Szent Gellértet a vértanúságra hívtad, hogy szeretetének végső tanúbizonyságaként önmagát, imádságos életét és apostoli munkáját mindenestől neked adja,

segíts, hogy tehetségünk, erőink, elkötelezettségünk áldozatra kész odaadásával bizonyítsuk annak igazát, amit hiszünk és megvallunk!

Emlékezzél meg, Urunk, Egyházadról!

NAPKÖZI IMAÓRA

ZSOLTÁROZÁS

Ant. délelőtt Szent Gellért püspök az őt megkövezőknek szüntelenül áldást osztott a kereszt jelével.

Ant. délben Bőd püspök is kőzáportól elborítva égi fénybe így jutott.

Ant. délután Beszteréd püspök a hitetlenektől elszenvedett sebeibe harmadnapra halt bele.

A dicsőség ruháját adta reá az Úr,

És színarany koronát tett a fejére.

Istenben remélek, nem félek:

Halandó mit árthat nekem.

Örömujjongás közt jönnek, jönnek vissza,

Mert mindegyik hozza már a kévét.

délelőtt

RÖVID OLVASMÁNY

1 Pét 5, 10-11

A minden kegyelem Istene, aki Krisztus Jézusban örök dicsőségre hívott meg benneteket, rövid szenvedés után maga fog majd titeket tökéletessé tenni, megerősíteni, megszilárdítani és biztos alapra helyezni. Neki legyen dicsőség, és övé legyen az uralom örökkön-örökké! Ámen.

délben

RÖVID OLVASMÁNY

Jak 1, 12

Boldog az az ember, aki a kísértésben helytáll, mert miután kiállja a próbát, megkapja az élet koszorúját, amelyet az Úr azoknak ígért, akik őt szeretik.

délután

RÖVID OLVASMÁNY

Bölcs 3, 1-2a. 3b

Az igazak lelke Isten kezében van, a halál kínja nem érinti őket. Az esztelenek szemében úgy tetszett: meghaltak; pedig ők a békességben vannak.

Könyörgés

Istenünk, te a vértanúság győzelmével koronáztad és a halhatatlanság dicsőségével övezted Szent Gellért püspököt. Engedd jóságosan, hogy akinek emlékét áhítatos lélekkel ünnepeljük itt a földön, annak örök oltalma védelmezzen a mennyben.

Szeptember 26.

SZENT KOZMA ÉS DAMJÁN VÉRTANÚK

A hagyomány szerint arab származású orvosok voltak. Diocletianus alatt 303-ban halálra kínozták őket. A legősibb írásos tanúbizonyság szerint sírjuk a szíriai Cirruszban (Kürrhosz) volt, ahol bazilikát is emeltek tiszteletükre. Onnan jutott el tiszteletük Rómába, és terjedt el az egész Egyházban. Több vértanú közös zsolozsmája

Könyörgés

Urunk, Istenünk, dicsőítsen téged könyörgő szavunk, amikor Szent Kozma és Damján vértanúkra emlékezünk: gondviselő jóságoddal nekik örök dicsőséget adtál, minket pedig segíts hathatós kegyelmeddel.

Szeptember 27.

PÁLI SZENT VINCE ÁLDOZÓPAP

Emléknap

Franciaországban (Aquitániában) született 1581-ben. Tanulmányai és pappá szentelése (1600) után Párizsban plébános lett. A papság helyes nevelésére és a szegények megsegítésére 1625-ben misszióstársulatot alapított (lazaristák). Marillac Szent Lujzával együtt szervezte meg a Szeretet leányai (Irgalmas Nővérek) társulatát. Párizsban halt meg 1660. szeptember 27-én. Lelkipásztorok, vagy Szent férfiak: jótékonykodók közös zsolozsmája, a következők kivételével:

REGGELI DICSÉRET

Benedictus-ant. Vince a szegények vigasztalója, az árvák kiváló védelmezője és az özvegyek bőkezű segítője volt.

Könyörgés

Istenünk, te a szegények gondozására és a papság képzésére apostoli erényekkel töltötted el Páli Szent Vince áldozópapot. Adj nekünk is lelki buzgóságot, hogy szeressük, amit szeretett, és tettekre váltsuk, amit tanított.

ESTI DICSÉRET

Magnificat-ant. Amit legkisebb testvéreim közül eggyel is tettetek, velem tettétek, mondja az Úr.

Szeptember 28.

SZENT VENCEL VÉRTANÚ

Csehországban született 907 körül. Nagyanyja keresztény nevelésben részesítette. A hercegség kormányzását 925 körül vette át. Sok nehézséget kellett elviselnie alattvalói kormányzásában és a hit terjesztésében. Öccse, Boleszláv cselszövése folytán bérgyilkosok ölték meg 935. szeptember 28-án. Azonnal a vértanúk közé számították, és Csehország fővédőszentjeként tisztelik. Egy vértanú közös zsolozsmája.

Könyörgés

Istenünk, örök dicsőség Királya, te Szent Vencel vértanút arra tanítottad, hogy a földi uralkodásnál többre becsülje mennyei országodat. Közbenjárására add, hogy önmagunkról lemondva egész szívvel ragaszkodjunk hozzád.

Ugyanezen a napon, szeptember 28-án

RUIZ SZENT LŐRINC ÉS TÁRSAI VÉRTANÚK

A 17. század első felében (1633-1637) Japánban, Nagaszaki városában tizenhat vértanú ontotta vérét Krisztusért, így Ruiz Lőrinc és társai. Ez a vértanúcsoport domonkos rendiekből és a hozzájuk csatlakozókból állott. Kilencen áldozópapok voltak, és még két szerzetes, továbbá két leány és három világi férfi, akiknek egyike Ruiz Lőrinc, a Fülöp-szigetekről származó családapa volt. Mindezek más-más időben és minőségben hirdették a keresztény hitet a Fülöp-szigeteken, Formózában és a Japáni-szigeteken. Csodálatra méltó módon tanúsították a keresztény vallás egyetemességét, és mint győzhetetlen hithirdetők életükkel és haláluk példájával a keresztény jövő bőkezű magvetői lettek. Több vértanú közös zsolozsmája.

Könyörgés

Urunk, Istenünk, add meg nekünk is Ruiz Szent Lőrinc és tizenöt társának béketűrését és állhatatosságát, amelyet szolgálatodban és az emberszeretetben tanúsítottak, hiszen boldogok a te országodban, akik üldözést szenvednek az igazságért.

Szeptember 29.

SZENT MIHÁLY, SZENT GÁBOR ÉS SZENT RAFAEL FŐANGYALOK

Ünnep

Ugyanezen a napon, szeptember 29-én

A VÁCI EGYHÁZMEGYÉBEN:

SZENT MIHÁLY FŐANGYAL, AZ EGYHÁZMEGYE VÉDŐSZENTJE

Ünnep

IMÁDSÁGRA HÍVÁS

Ant. Jöjjetek, az angyalok színe előtt imádjuk az Urat!

REGGELI DICSÉRET

HIMNUSZ

Neked Krisztus, Atya fénye,

lelkünk lángja élete,

angyalokkal egyesülve

szívvel-szóval dalolunk,

egymást váltó zsoltárokban

zengjük szívünk dallamát.

Tisztelettel ünnepeljük

főangyalok csapatát,

de főképp az égi hadnak

vezérét és bajnokát,

ki a Sátánt letiporta,

a győzelmes Szent Mihályt.

Védjen ő; s te űzzél messze,

nagy Királyunk, Krisztusunk,

minden álnok ellenséget,

s testünk-lelkünk tiszta lesz:

így a mennyek örömébe

kegyelmeddel elvezess.

Dicsőséget az Atyának

zengjen hangos víg dalunk,

dicsőséget szent Fiának,

s Lelküknek, ki Vigaszunk,

téged illet minden áldás.

Szentháromság, egy Urunk! Ámen.

Ant. 1Dicsőítsük az Urat, akit az angyalok dicsérnek, a kerubok és szeráfok háromszor szentnek hirdetnek.

Zsoltárok és kantikum az I. hét vasárnapjáról.

Ant. 2Az Úr angyalai, áldjátok az Urat mindörökké!

Ant. 3Szent az Úr, hirdetik a mennyben az angyalok, és egy szóval zengik: Téged illet, Isten, a dicsérő ének.

RÖVID OLVASMÁNY

Ter 28, 12-13a

Jákobnak álma volt: íme, egy létra volt a földre állítva, s a hegye az eget érte. S lám, Isten angyalai le- és feljártak rajta. Íme, az Úr fölötte állt, és így szólt: Az Úr vagyok, atyádnak, Ábrahámnak Istene és Izsák Istene.

RÖVID VÁLASZOS ÉNEK

Az angyal ott állt {*} A templom oltára előtt.

Az angyal ott állt {*} A templom oltára előtt.

Kezében arany füstölő volt. {*}

A templom oltára előtt.

Dicsőség az Atyának, a Fiúnak és a Szentléleknek.

Az angyal ott állt {*} A templom oltára előtt.

Benedictus-ant. Bizony, bizony, mondom nektek: Látni fogjátok, hogy megnyílik az ég, és az Isten angyalai föl- s leszállnak az Emberfia fölött.

FOHÁSZOK

Kedves testvéreim, magasztaljuk az Urat, akit körülvesz az angyalok dicséretet zengő hatalmas kara, és kiáltsuk örömmel:

Angyalok, mindnyájan áldjátok az Urat!

Istenünk, aki parancsot adtál angyalaidnak, hogy őrizzenek bennünket minden utunkon,

vezess ma minket botlás nélkül a te ösvényeiden!

Angyalok, mindnyájan áldjátok az Urat!

Atyánk, akinek arcát mindig látják angyalaink az égben,

add, hogy soha meg ne szűnjünk arcodat keresni!

Angyalok, mindnyájan áldjátok az Urat!

Istenünk, akinek gyermekei olyanok lesznek, mint az angyalok a mennyben,

add meg nekünk a szív és a test tisztaságát!

Angyalok, mindnyájan áldjátok az Urat!

Istenünk, küldd néped segítségére Mihályt, a nagy fejedelmet,

hogy védje meg népedet a sátán angyalaival vívott harcban!

Angyalok, mindnyájan áldjátok az Urat!

Könyörgés

Istenünk, te csodálatos bölcsességgel elrendezed az angyalok és az emberek szolgálatát. Engedd, hogy angyalaid, akik a mennyben folytonosan szolgálnak neked, itt a földön szüntelenül oltalmazzák életünket.

NAPKÖZI IMAÓRA

ZSOLTÁROZÁS

Ant. 1 Mihály, az egyik legfőbb fejedelem segítségemre jött.

Ant. 2 Gábor, akit már láttam látomásomban, hirtelenül leszállt hozzám, megérintett, és értésemre adta a jövőt.

Ant. 3 Isten elküldte Rafael angyalt Tóbiáshoz és Sárához, hogy gyógyítsa meg mindkettőjüket.

Délelőtt

RÖVID OLVASMÁNY

Dán 12, l

Abban az időben fölkel Mihály, a nagy fejedelem, néped fiainak oltalmazója; mert olyan szorongattatás ideje következik, amilyen még nem volt soha, amióta nemzetek vannak. Abban az időben megszabadul néped; mind aki be van írva a könyvbe.

Az Úr szétküldi angyalait hangos harsonaszóval,

És összegyűjti választottait a szélrózsa minden irányából.

Délben

RÖVID OLVASMÁNY

Dán 9, 22-23

Gábor angyal megszólított, és azt mondta: Dániel, máris eljöttem, hogy felvilágosítást adjak. Amikor imádkozni kezdtél, egy szózat hallatszott. Eljöttem, hogy tudtodra adjam, mert kedvelt férfiú vagy. Figyelj hát a szózatra, és értsd meg a látomást!

Áldjátok az Urat, ti, mennyei erők,

Szolgái, kik akaratát teljesítitek.

Délután

RÖVID OLVASMÁNY

Tób 12, 15a. 18a. 20

Rafael angyal vagyok, egy a hét angyal közül, aki mindig az Úr színe előtt áll. Nem magamtól jöttem, hanem Istenünk akaratából. Őt dicsőítsétek, mert őt illeti a köszönet. Most visszatérek ahhoz, aki küldött, írjatok le mindent, ami történt, és hirdessétek csodatetteit.

Angyalainak parancsot adott,

Hogy őrizzenek minden utadon.

ESTI DICSÉRET

HIMNUSZ

Szent Mihályt küldd el, könyörögve

kérünk, békeangyalként a körünkbe, Krisztus;

látogasson meg, s valahányszor eljön,

hozza kegyelmed!

Gábor is jöjjön, az erős, hatalmas;

űzze el tőlünk a gonosz kísértőt,

templomunkat bő javaiddal áldja

látogatása!

Rafaelt is küldd, a nagy égi orvost,

mennyek angyalát, hogy a sok betegnek

gyógyulást hozzon, utas életünkben

jóra vezessen!

Krisztus, angyalnép örökös Királya,

add, hogy énekünk az övékkel együtt

áldja mindig azt, aki egy, de három,

és egyedül szent! Ámen.

ZSOLTÁROZÁS

Ant. 1Fölségedet magasra emelted, föl az egek fölé, angyalok Királya. 8. zsoltár

Ant. 2 Angyalaid színe előtt magasztallak, Istenem. 137. zsoltár

Ant. 3 Láttam, hogy a trón előtt ott áll a Bárány, mintha leölték volna; a trón körül angyalok seregének hangját hallottam. Kantikum

Kol 1, 12-20

RÖVID OLVASMÁNY

Jel 1. 4b-5

Kegyelem és békesség nektek attól, aki van, aki volt, és aki eljő, meg a hét lélektől, aki trónja előtt áll, és Jézus Krisztustól, a hűséges tanútól, a halottak elsőszülöttétől és a földi királyok fejedelmétől. Ő szeret minket, vérével megváltott bűneinktől.

RÖVID VÁLASZOS ÉNEK

A tömjén füstje {*} Felszállt az Isten elé.

A tömjén füstje {*} Felszállt az Isten elé.

Az angyal kezéből. {*}

Felszállt az Isten elé.

Dicsőség az Atyának, a Fiúnak és a Szentléleknek.

A tömjén füstje {*} Felszállt az Isten elé.

Magnificat-ant. Gábor angyal így szólt Máriához: Íme, gyermeket fogansz, fiút szülsz, és Jézusnak fogod elnevezni.

FOHÁSZOK

Kérjük az Urat, hogy az angyalokkal együtt, akik teljesítik akaratát, mi is készségesen hallgassunk szavára. Imádkozzunk tehát:

Kérünk téged, hallgass meg minket!

Hogy az angyalok keze által, mint a jó illatú tömjén füstje,

imádságunk színed elé szálljon.

Kérünk téged, hallgass meg minket!

Hogy az angyal keze emelje oltárod magasságába

áldozati adományunkat.

Kérünk téged, hallgass meg minket!

Hogy a mennyei seregek sokaságával együtt hirdessük: dicsőség a magasságban Istennek,

és a földön békesség a jóakaratú embereknek.

Kérünk téged, hallgass meg minket!

Hogy életünk végén angyalok fogadjanak minket,

és vezessenek a mennyei hazába.

Kérünk téged, hallgass meg minket!

Hogy Szent Mihály, a mennyei seregek vezére

az elhunyt híveket vezesse az örök világosságra.

Kérünk téged, hallgass meg minket!

Szeptember 30.

SZENT JEROMOS ÁLDOZÓPAP ÉS EGYHÁZTANÍTÓ

Emléknap

A dalmáciai Stridonban született 340 körül. Rómában tanult, ott is keresztelkedett meg. Aszkéta életet élt. 373-ban Jeruzsálembe indult, de Antiochiában megbetegedett. A chalkiszi sivatagban a remeték életét élte, 379-ben pappá szentelték. Rómába visszatérve Szent Damazusz pápa titkára lett, itt kezdte latinra fordítani a Szentírás könyveit, és előmozdította a szerzetesi életet. 385-ben elhagyta Rómát, Betlehemben telepedett le, azonban továbbra is tevékenyen kivette részét az Egyház gondjaiból. Sok művet írt, főként Szentírás-magyarázatokat. Betlehemben halt meg 420. szeptember 30-án. Egyháztanítók közös zsolozsmája, a következők kivételével:

REGGELI DICSÉRET ÉS ESTI DICSÉRET

HIMNUSZ

Csendüljön ajkunkon ünnepi énekünk,

áldjuk Szent Jeromost, mint fénylő csillagot,

bátor és szigorú élete, bölcs tana

fénnyel tölti a lelkeket.

Hol dogmák, nagy igék mennyei titkait

mélyülten keresi, s tárja fel ékesen,

hol ellenfeleket ostoroz oktatón,

visszaverve a tévedést.

Mennyből jött iratok zöld, üde kertjeit

szorgosan, tüzesen műveli, öntözi,

s hozván szent kegyelem drága gyümölcseit:

gazdag asztala vár reánk.

Mindig vágyva magány, csend csodakincseit,

virraszt éveket ott, hol született Urunk,

testét megtöri, hogy élete áldozat, Úrnak szánt

adomány legyen.

Érte népeidet áldd meg, Urunk, Atyánk,

adjon ő meleget, biztos irányt, utat,

hogy majd szüntelenül zengjen a háladal

néked, végtelen Istenünk! Ámen.

Könyörgés

Istenünk, te Szent Jeromos áldozópap lelkébe bensőséges szeretetet oltottál a Szentírás iránt. Add, hogy egyre több erőt merítsünk igédből, és megtaláljuk benne az élet forrását.