SZERZETESEK KÖZÖS ZSOLOZSMÁJA

Szent férfiak, vagy Szent asszonyok közös zsolozsmája, 1664, az alábbiak kivételével:

I. ESTI DICSÉRET

HIMNUSZ, mint a II. Esti dicséretben.

Magnificat-ant. Aki nem mond le mindenéről, amije csak van, nem lehet az én tanítványom, mondja az Úr. Alleluja.

Vagy, szerzetes: Ő nyer áldást az Úrtól és üdvösséget szabadító Istenétől, mert ez az istenkeresők népe. Alleluja.

Vagy, szerzetesnő: Örökre eljegyezte magának az Úr, hűséggel és szeretettel. Alleluja.

Könyörgés mint a Reggeli dicséretben.

IMÁDSÁGRA HÍVÁS

Ant. Istent, aki csodálatos szentjeiben, jöjjetek, imádjuk! Alleluja.

Vagy: Szent N. ünnepén, dicsérjük Istenünket! Alleluja.

Az Imádságra hívás zsoltára, mint az Általános részben.

REGGELI DICSÉRET

HIMNUSZ

Áldunk, Megváltónk, gondviselő Jóság!

Hogy megszentelhesd Atyádnak az embert,

vonzod a Lélek csodás erejével

s titkos igékkel.

Kik keresztvízből s igaz Istenükből

újjászülettek, azt akarod, Krisztus,

hogy kegyelmednek szeretetgyümölcsét

bőven arassák.

Szólsz, és követnek örvendező szívvel,

otthagynak mindent szívesen teérted,

és a keresztnek királyi ösvényén

csak neked élnek.

Mennyei tűztől lángolt ez a Szent is,

minden erővel ragaszkodott hozzád,

és az erények áldott teljességét

vágyta elérni.

Zengjen dicséret Atyádnak és néked,

és tüzes Lelked magasztalja ének,

mert a Háromság a kevésnyi jóért

százszorosan mér. Ámen.

Benedictus-ant. Aki teljesíti mennyei Atyám akaratát, az nekem mind testvérem, nővérem és anyám, mondja az Úr. Alleluja.

Vagy: Örökrészem az Úr, aki jó az őt kereső lélekhez. Alleluja.

Könyörgés

Saját könyörgés; ha nincs, az alábbiak szerint:

Istenünk, te Szent N. -nek; (-nak) erőt adtál, hogy mindhalálig kövesse a szegény és alázatos Krisztust. Közbenjárására segíts, hogy hivatásunkban hűségesen kitartsunk, és eljussunk a tökéletességre, amelyet megmutattál nekünk szent Fiadban, Jézus Krisztusban.

Apát:

Istenünk, te Szent N. apátban elénk állítottad az evangéliumi tökéletesség eszményképét. Add, hogy e világ forgatagában egész szívvel ragaszkodjunk mennyei országod kincseihez.

II. ESTI DICSÉRET

HIMNUSZ

Örömmel kél a tisztelet,

a Szentet ünnepeljük itt,

ki téged tisztelt, jó Atyánk,

szeretve hozzád költözött.

Jézusban biztos útra lelt.

Mulandó kincs, öröm miatt,

amit világunk nyújt nekünk,

nem tévedett meg útjain.

Neked szolgálva, önmagát

átadta választott jelül,

s mint Krisztus tiszta jegyese

a szüzek méltó társa lett.

Neked kívánt csak tetszeni,

híven hozzád ragaszkodott;

szavát, lelkét és tetteit

hűsége izzította át.

Itt lenn virágzó szeretet

tehozzád fűzte életét,

szabad lélekkel, győztesen

haladt a csillagok felé.

Nyomába lépjünk lelkesen;

Atyánk vár! Ő és egy Fia,

s a Lélek lesz majd életünk;

e Hármat áldjuk boldogan! Ámen.

Magnificat-ant. Ti, akik mindent elhagytatok értem és követtetek engem, százannyit kaptok, és elnyeritek az örök életet. Alleluja.

Vagy: Ahol a testvérek együtt dicsérik Istent, ott áldást oszt az Úr. Alleluja.

Könyörgés, mint a Reggeli dicséretben.

Szent Pál apostolnak az efezusiakhoz írt leveléből

4, 1-24

Mindnyájan Krisztus testének építésére kapjuk a kegyelmet

Testvéreim! Kérlek benneteket, én, aki fogoly vagyok az Úrban, hogy éljetek méltón ahhoz a hivatáshoz, amelyet kaptatok, teljes alázatban, szelídségben és türelemben. Viseljétek el egymást szeretettel. Törekedjetek rá, hogy a béke kötelékével fenntartsátok a lelki egységet! Egy a Test és egy a Lélek, mint ahogy hivatástok is egy reményre szól. Egy az Úr, egy a hit, egy a keresztség. Egy az Isten, mindnyájunk Atyja, aki mindennek fölötte áll, mindent áthat és mindenben benne van.

Mindegyikünk Krisztus ajándékozásának mértéke szerint részesült a kegyelemben. Ezért mondja az Írás: „Fölment a magasba, magával vitte a foglyokat, s osztott az embereknek ajándékokat.” Azt pedig, hogy fölment, mi mást jelent, mint hogy előbb le is szállt a lenti földi tájakra? Aki leszállt, az emelkedett minden ég fölé, hogy betöltse a mindenséget.

Ő némelyeket apostollá, másokat prófétává, ismét másokat evangélistává, pásztorrá és tanítóvá tett, hogy szolgálatuk betöltésére neveljék a szenteket, és fölépítsék Krisztus testét, amíg mindnyájan el nem jutunk a hitben és az Isten Fia megismerésében az egységre, és meglett emberré nem leszünk, elérve a krisztusi teljességet. Akkor majd nem leszünk éretlenek, akiket a megtévesztő emberi tanítás és a tévedésbe ejtő álnokság minden szele magával sodor. Inkább igazságban kell élnünk és szeretetben, hogy egyre inkább összeforrjunk a Fővel: Krisztussal. Ő az, aki az egész testet egybefogja és összetartja a különféle ízületek segítségével, hogy a tagok betöltsék az erejükhöz szabott feladatkört. Így növekszik a test, és építi fel magát a szeretetben.

Azt mondom tehát, sőt figyelmeztetlek titeket az Úrban, ne éljetek úgy, mint a pogányok, akik hiúságokon járatják az eszüket. Sötétség borult elméjükre és elidegenedtek az istenes élettől tudatlanságukban, amely szívük megátalkodottságának következménye. Lelkileg eltompulva kicsapongásokra adták magukat, és kapzsiságból mindenféle ocsmányságot űznek.

Ti azonban nem ezt tanultátok Krisztustól, ha valóban őrá hallgattatok és megtanultátok, hogy Jézusban van az igazság. Korábbi életmódotokkal ellentétben vessétek le tehát a régi embert, akit a megtévesztő kívánság romlásba dönt. Újuljatok meg lélekben és érzületben, s öltsétek magatokra az új embert, aki az Istenhez hasonlóvá alkotott, megigazult és valóban szent teremtmény.

VÁLASZOS ÉNEK

Mt 19, 29. 27

Mindaz, aki nevemért elhagyja otthonát, testvéreit, nővéreit, apját, anyját, feleségét, gyermekeit vagy földjét, {*} Százannyit kap, és az örök élet lesz az öröksége. Alleluja.

Nézd, aki mindenét elhagyta és követett téged, mi lesz a jutalma? {*} Százannyit kap, és az örök élet lesz az öröksége. Alleluja.

Vagy szerzetesnő:

VÁLASZOS ÉNEK

Lk 10, 42. 39

Csak egy a szükséges! {*} Ő a jobbik részt választotta, nem is veszti el soha. Alleluja.

Odaült az Úr lábához, és hallgatta szavait. {*} Ő a jobbik részt választotta, nem is veszti el soha. Alleluja.

Szent Pál apostolnak a filippiekhez írt leveléből

3, 7 – 4, 1. 4-9

Örüljetek az Úrban szüntelenül!

Testvéreim! Amit akkor előnynek tartottam, azt Krisztusért hátránynak tekintem. Sőt, Uramnak, Krisztus Jézusnak fönséges ismeretéhez mérten mindent hátránynak tartok. Érte mindent elvetettem, sőt szemétnek tekintettem, csakhogy Krisztust elnyerhessem, és hozzá tartozzam. Hiszen nem a törvény útján váltam igazzá, hanem a Jézus Krisztusba vetett hit révén. Isten ugyanis a hit által tett igazzá, hogy megismerjem őt és feltámadásának erejét, de a szenvedésben is vállaljam vele a közösséget, így hozzá hasonulok a halálban, hogy ezáltal eljussak a halálból a feltámadásra is.

Nem mintha már elértem volna, vagy már célba értem volna, de futok utána, hogy magamhoz ragadjam, ahogy Krisztus is magával ragadott engem. Testvérek, nem gondolom, hogy máris magamhoz ragadtam, de azt igen, hogy elfelejtem, ami mögöttem van, és nekilendülök annak, ami előttem van. Futok a kitűzött cél felé, az égi hivatás jutalmáért, amelyre Isten meghívott Krisztus (Jézusban).

Mi, tökéletesek, gondolkodjunk így! Ha valamiben még másképpen éreztek, Isten majd megvilágosít benneteket, de amit már elértünk, abban tartsunk ki.

Testvérek, kövessétek a példámat mindnyájan! Nézzétek azokat, akik úgy élnek, ahogy példámon látjátok. Hiszen – mint már többször mondtam, most meg könnyek közt mondom – sokan úgy élnek, mint Krisztus keresztjének ellenségei. Végük a pusztulás, istenük a hasuk, azzal dicsekszenek, ami gyalázatukra válik, s eszüket földi dolgokon járatják.

A mi hazánk azonban a mennyben van. Onnan várjuk az Üdvözítőt is, Urunkat, Jézus Krisztust. Ő azzal az erővel, amellyel mindent hatalma alá vethet, átalakítja gyarló testünket, és hasonlóvá teszi megdicsőült testéhez.

Ezért, szívből szeretett testvéreim, örömöm és koronám: így álljatok helyt az Úrban, szeretteim! Örüljetek az Úrban szüntelenül! Újra csak azt mondom, örüljetek. Jóságos emberségeteket ismerje meg mindenki! Az Úr közel van. Ne aggódjatok semmi miatt, hanem minden imádságotokban és könyörgésetekben terjesszétek kéréseteket az Úr elé, hálaadásotokkal együtt. Akkor Isten békéje, amely minden értelmet meghalad, megőrzi szíveteket és értelmeteket Krisztus Jézusban.

Egyébként, testvéreim, arra irányuljanak gondolataitok, ami igaz, tisztességes, igazságos, ami ártatlan, kedves, dicséretre méltó, ami erényes és magasztos.

Amit tanultatok és elfogadtatok, amit hallottatok, és példámon láttatok, azt váltsátok tettekre, s veletek lesz a béke Istene.

VÁLASZOS ÉNEK

Lk 12, 35-36; Mt 24, 42

Csípőtök legyen felövezve, és kezetekben égjen a lámpásotok. {*} Hasonlítsatok azokhoz az emberekhez, akik Urukra várnak, hogy megérkezzék a menyegzőről.

Legyetek hát éberek, mert nem tudjátok, melyik órában jön el Uratok. {*} Hasonlítsatok azokhoz az emberekhez, akik Urukra várnak, hogy megérkezzék a menyegzőről.

Vagy szerzetesnő:

VÁLASZOS ÉNEK

Vö. Lk 10, 42. 39

Uramnak, Jézus Krisztusnak szerelméért a földi országot és minden evilági dolgot megvetettem. {*} Láttam és megszerettem őt, hittem benne, és lelkem lángra gyúlt iránta.

Szívemből ünnepi ének árad, dalomat a Királynak zengem. {*} Láttam és megszerettem őt, hittem benne, és lelkem lángra gyúlt iránta.

Nagy Szent Gergely pápának az evangéliumokról mondott szentbeszédeiből

(Lib. 2, hom. 36, 11-13: PL 76, 1272-1274)

A világban, de nem a világból

Buzdítani szeretnélek benneteket, hogy hagyjatok el ti is mindent, de mégsem merem. Ha viszont nem tudtok lemondani a világ minden javáról, akkor legalább úgy tartsátok meg azokat, hogy miattuk ne ragadjatok meg a világban. Birtokoljátok ugyan a földi dolgokat, de azok ne birtokoljanak titeket. A lelketek legyen az úr mindenek fölött, ami a tiétek, nehogy a földi dolgoktól meghódítva, azok ragadják hatalmukba lelketeket.

Használjuk tehát az ideigvalókat, vágyakozzunk viszont az örökkévalók után; az ideigvalók legyenek velünk e vándorutunkon, az örökkévalók pedig majd óhajtott célba érésünkkor. Tekintsük szinte mellékesnek evilág dolgait, de annál jobban törekedjünk és figyeljünk az eljövendőkre.

Irtsuk ki gyökeresen a bűnöket, nemcsak tetteinkből, hanem a szív érzéseiből is. Ne tartson minket távol az Úr lakomájától a test gyönyöre, kíváncsiság, aggodalom vagy hiú becsvágy. Ami tisztes dolog van itt a világban, arra mindig ügyeljünk, hogy szolgálja ugyan a testünket a földi dolog, de a lelkünknek sose ártson.

Testvérek, tehát nem merjük nektek azt tanácsolni, hogy hagyjatok el mindent. Ha úgy tetszik, mindent megtartotok és mégis mindent elhagytok, ha úgy használjátok fel az ideigvalókat, hogy egész lélekkel az örökkévalókra törekedtek. Mert evilágot hasznára fordítja az ember, de szinte mégsem használja azt az, aki a szükséges dolgokat élete szolgálatára fordítja ugyan, de nem hagyja, hogy azok uralkodjanak fölötte, így csak külsőleg szolgálja őt a világ, de a lélek belső szárnyalását nem akadályozza. Akik tehát így élnek, azoknak az összes földi dolog valóban nem a vágyukat elégíti ki, hanem csak szolgálja az életüket. Semmi se korlátozza tehát a lelketek vágyát, és semmi földi kívánság se béklyózzon le titeket.

Ha megkedvelnél valami földi jót, forduljon lelked a tökéletesebb javak felé: az égiek felé; ha riasztana valami földi rossz: tárd lelked elé az örök kárhozatot, hogy lelked meg ne zavarja többé sem a földi jó, sem a földi rossz, amit itt láthatsz.

Mindezek megvalósításában segít bennünket az, aki Közbenjáró az Isten és az emberek között, maga Jézus Krisztus; ővele gyorsabban elérünk majd mindent, ha igaz szeretettel ragaszkodunk hozzá, aki az Atyával és a Szentlélekkel él és uralkodik, Isten mindörökkön-örökké. Ámen.

VÁLASZOS ÉNEK

1 Kor 7, 29. 30. 31; 2, 12

Az idő rövid! Ezért akinek felesége van, éljen úgy, mintha nem volna! Aki használja a világ dolgait, mintha nem élne velük! {*} Mert ez a világ elmúlik. Alleluja.

Mi ugyanis nem a világ lelkét kaptuk. {*} Mert ez a világ elmúlik. Alleluja.