HÚSVÉTI IDŐ I.

URUNK MENNYBEMENETELÉIG

ESTI DICSÉRET

HIMNUSZ

Ím, vár a Bárány asztala:

öltsünk fel tiszta gyolcsruhát,

átkelve már a tengeren,

zengjük most Krisztus himnuszát.

Kereszten értünk szenvedett,

szent teste lelkünk étele,

vérének éltető bora

Istenhez fűzi életünk.

Húsvétest dúló angyala

minket nem sújthat: Vére véd,

hiába zúg a fáraó:

kínzó rabságunk véget ért.

A Bárány immár Krisztusunk,

az ártatlan feláldozott,

s az új kovásztalan kenyér

szent teste, melyet ránk hagyott.

Igaz, méltó, szent áldozat!

Hatalmad megtör poklokat,

raboknak nyitja zárait,

örök jutalmat visszaad.

A sírból Krisztus fényesen

felkel, legyőzve a halált:

rabláncra fűzi zsarnokunk,

megnyitja égnek ajtaját.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

Vagy Húsvét nyolcada utáni köznapokon tetszés szerint:

Örök Királyunk, szent Urunk,

Atyával trónoló Fiú,

Ádám ősünket egy szavad

alkotta mint képmásodat.

S midőn az ördög, földiek

ős ellensége, megcsúfolt,

Szűz által testi életet

vállaltál értünk, földi sort,

velünk hogy lakva testben is

Istennel minket egybeköss,

s keresztségben bocsánatot

megváltásképpen adj nekünk.

Kereszthalált az emberek

üdvéért haltál kegyesen,

és ontottad szent véredet

üdvünknek váltságdíjaként.

Fel is támadtál: glóriát

készített néked szent Atyád;

hogy sírból felkelünk mi is,

hívőn megvallja tiszta szív.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

Húsvét nyolcadában az elbocsátás:

Menjetek békével. Alleluja, alleluja.

Istennek legyen hála. Alleluja, alleluja.

BEFEJEZŐ IMAÓRA

HIMNUSZ: Világmegváltó Jézusunk.

Világmegváltó Jézusunk,

örök fönségben szült Ige,

a titkos fényből fénysugár,

népednek őrző pásztora.

Mindent hatalmad alkotott,

törvényed rendelt éjt, napot,

a munkás, fáradt testeket

az éj csendjén pihenteted.

Poklok hatalmát Megtörő,

légy ellenségtől őrizőnk,

ne tudja bűnbe rántani,

kiket szent véred újraszült.

Amíg mulandó életünk

e földi testhez kötve tart:

testünk ha álom nyomja el,

lelkünk virrasszon éberen.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

A zsoltárokat egyetlen antifónával mondjuk: Alleluja, alleluja, alleluja. Alleluja, alleluja, alleluja. Alleluja, alleluja, alleluja. Alleluja, alleluja, alleluja. Alleluja, alleluja, alleluja. Alleluja, alleluja, alleluja. Alleluja, alleluja, alleluja. Alleluja, alleluja, alleluja. Alleluja, alleluja, alleluja. Alleluja, alleluja, alleluja.

RÖVID VÁLASZOS ÉNEK

Uram, kezedbe ajánlom lelkemet. {*} Alleluja, alleluja.

Uram, kezedbe ajánlom lelkemet. {*} Alleluja, alleluja.

Megváltottál minket, Urunk, hűséges Istenünk. {*}

Alleluja, alleluja.

Dicsőség az Atyának, a Fiúnak és a Szentléleknek.

Uram, kezedbe ajánlom lelkemet. {*} Alleluja, alleluja.

IMÁDSÁGRA HÍVÁS

A vasárnapi és köznapi zsolozsmában:

Ant. Valóban feltámadt az Úr. Alleluja.

Az Imádságra hívás zsoltára, mint az Általános részben.

REGGELI DICSÉRET

HIMNUSZ

Rózsálló hajnalfény ragyog,

zeng már az égi háladal,

örömben ujjong a világ,

panaszt üvölt a kárhozat,

midőn az égi nagy Király

halál hatalmát megtöri,

s lábbal tiporva poklokat

feloldja foglyok láncait.

Sírját nehéz kő zárta el,

őrzötte zsoldos őrsereg,

de fölkelt fényesen, s ragyog

a gyász fölött győzelmesen.

Az alvilági sóhajok

s fájdalmak oldódnak tehát,

mert fényes angyal hirdeti,

hogy Krisztus immár nem halott.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

Vagy Húsvét nyolcada utáni köznapokon tetszés szerint:

Az új Sionnak kórusa

fogjon csodás új dalba ma,

és bölcs örömben ülje meg

a szent húsvéti ünnepet.

Mint hős oroszlán, Krisztusunk

fölkel, s a sárkány porba hull.

Szavára mind, ki rég halott,

bűnből életre támadott.

Mit zsákmányként az alvilág

elnyelt, ma mindent visszaád,

a rabsereg már ott halad

Krisztust követve: mind szabad.

Győzött az Úr nagy fényesen,

ragyogva hódít szélesen,

és egybefoglal két hazát:

eget, földet, s lesz egy család.

Énekkel most a nagy Királyt

kérlelje mind a nagy világ,

trónjához minket felvegyen,

örök fényével töltsön el.

Maradj örökre, Jézusunk,

fényes húsvéti örömünk,

s kiket kegyelmed újraszült,

oszd meg dicsőséged velünk.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

Húsvét nyolcadában az elbocsátás:

Menjetek békével. Alleluja, alleluja.

Istennek legyen hála. Alleluja, alleluja.

HÉTFŐ

Zsoltáros rész, II hét

REGGELI DICSÉRET

RÖVID VÁLASZOS ÉNEK

Feltámadt az Úr a sírból. {*} Alleluja, alleluja.

Feltámadt az Úr a sírból. {*} Alleluja, alleluja.

Akit értünk keresztre feszítettek. {*}

Alleluja, alleluja.

Dicsőség az Atyának, a Fiúnak és a Szentléleknek.

Feltámadt az Úr a sírból. {*} Alleluja, alleluja.

Benedictus-ant. Bizony, bizony, mondom nektek: Aki nem születik újjá, az nem láthatja meg az Isten országát. Alleluja.

FOHÁSZOK

Bizalommal kérjük a mennyei Atyát, akinek dicsőségére szolgált szent Fia halála és feltámadása:

Urunk, világosítsd meg értelmünket!

Istenünk, világosság Atyja, aki a dicsőségesen feltámadó Krisztus fényével elárasztottad a világot;

világosítsd meg ma elménket a hit fényével!

Urunk, világosítsd meg értelmünket!

Feltámadt Fiad révén megnyitottad az embereknek az örökkévalóság kapuját;

add, hogy mai munkánkban az örök élet reménye éltessen bennünket!

Urunk, világosítsd meg értelmünket!

Aki feltámasztottad Fiadat, és általa elküldted a világba a Szentlelket;

gyújtsd fel szívünket a tiszta szeretet tüzével!

Urunk, világosítsd meg értelmünket!

Jézus Krisztus, aki megszabadításunkért függött a keresztfán,

legyen ma üdvösségünk és megváltásunk!

Urunk, világosítsd meg értelmünket!

Könyörgés

Mindenható, örök Isten, bizalommal Atyánknak szólítunk téged. Tökéletesítsd szívünkben a fogadott fiúság lelkületét, hogy a megígért örökséget elnyerjük.

ESTI DICSÉRET

RÖVID VÁLASZOS ÉNEK

Az Úr láttára, {*} Alleluja, alleluja.

Az Úr láttára, {*} Alleluja, alleluja.

Öröm töltötte el a tanítványokat. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Úr láttára, {*} Alleluja, alleluja.

Magnificat-ant. Ami a testből születik, az test; ami a Lélekből születik, az lélek. Alleluja.

FOHÁSZOK

Krisztus Urunkat, aki feltámadásával megvilágosította a világot, örvendezve kérjük:

Krisztus, életünk, hallgass meg minket!

Urunk, Jézus Krisztus, te tanítványaidhoz csatlakoztál az úton,

állj zarándokló Egyházad mellé!

Krisztus, életünk, hallgass meg minket!

Ne engedd, hogy híveid késedelmesek legyenek a hitre,

hanem add, hogy megvalljanak téged, aki legyőzted a halált!

Krisztus, életünk, hallgass meg minket!

Tekints jóságosan azokra, akik még nem ismertek fel életútjukon,

mutasd meg magadat nekik, hogy elfogadjanak Üdvözítőjüknek!

Krisztus, életünk, hallgass meg minket!

Te a kereszten saját testedben kiengesztelődést hoztál minden embernek,

adj békét és egységet valamennyi nemzetnek!

Krisztus, életünk, hallgass meg minket!

Élők és holtak Bírája,

adj bűnbocsánatot meghalt testvéreinknek, akik hittek benned!

Krisztus, életünk, hallgass meg minket!

KEDD

REGGELI DICSÉRET

Benedictus-ant. Én vagyok az alfa és az ómega, a kezdet és a vég; én vagyok Dávid gyökere és sarja, a fényes hajnalcsillag. Alleluja.

FOHÁSZOK

Mennyei Atyánkat, aki Krisztus, a szeplőtelen Bárány által elveszi a világ bűneit, és minket életre kelt, hálás szívvel kérjük:

Élet szerzője, kelts életre minket!

Istenünk, az élet szerzője, emlékezz a keresztfán megölt Bárány szenvedésére és feltámadására,

hallgasd meg őt, aki örökké közbenjár értünk!

Élet szerzője, kelts életre minket!

Tisztítsd ki belőlünk a bűn és a gonoszság régi kovászát,

és add, hogy az egyeneslelkűség és igazság krisztusi kovásztalan kenyerével éljünk!

Élet szerzője, kelts életre minket!

Add, hogy ma elvessük magunktól a viszálykodás és az irigység bűnét,

és tégy minket figyelmessé szükséget szenvedő embertársaink iránt!

Élet szerzője, kelts életre minket!

Valósítsd meg bennünk az evangélium szellemét,

hogy ma és mindenkor parancsaid szerint éljünk.

Élet szerzője, kelts életre minket!

Könyörgés

Kérünk, mindenható Istenünk, tégy minket a feltámadt Úr erejének hirdetőivé, hogy egykor teljes valóságában elnyerjük a feltámadás ajándékát, amelynek zálogát megadtad nekünk.

ESTI DICSÉRET

Magnificat-ant. Hát nem lángolt a szívünk, amikor Jézus beszélt hozzánk az úton? Alleluja.

FOHÁSZOK

Krisztust, aki feltámadásával megerősítette népe reménységét, kérjük állhatatosan:

Örökkön élő Krisztus, hallgass meg minket!

Úr Jézus, átszúrt oldaladból vér és víz folyt ki,

tedd Egyházadat szeplőtelen jegyeseddé!

Örökkön élő Krisztus, hallgass meg minket!

Legfőbb Pásztor, te Pétert bíztad meg, hogy legeltesse nyájadat, amikor feltámadásod után megvallotta, hogy szeret,

növeld N. pápánkban szüntelenül a szeretetet és a buzgóságot!

Örökkön élő Krisztus, hallgass meg minket!

A te adományod volt a bőséges halfogás, amikor tanítványaid a tengeren halásztak,

küldj munkásokat, hogy folytassák apostolaid munkáját!

Örökkön élő Krisztus, hallgass meg minket!

Apostolaidat a tenger partján kenyérrel és hallal vendégelted meg,

ne engedd, hogy a mi hibánkból éhezzenek testvéreink!

Örökkön élő Krisztus, hallgass meg minket!

Jézus, új Ádám és éltető lélek, ragyogtasd fel elhunyt testvéreinken dicsőséged fényét,

hogy teljesen részesüljenek örömödben!

Örökkön élő Krisztus, hallgass meg minket!

SZERDA

REGGELI DICSÉRET

Benedictus-ant. Úgy szerette Isten a világot, hogy egyszülött Fiát adta oda, hogy aki hisz benne, az el ne vesszen, hanem örökké éljen. Alleluja.

FOHÁSZOK

Irányítsuk kéréseinket Istenhez, aki megmutatta az apostoloknak a feltámadt Krisztust, és kérjük:

Istenünk, dicsőíts meg minket Krisztus dicsőségével!

Istenünk, világosság Atyja, ma hálatelt szívvel magasztalunk téged, mert meghívtál bennünket csodálatos világosságodra,

hogy elnyerjük irgalmadat!

Istenünk, dicsőíts meg minket Krisztus dicsőségével!

A törekvéseket, amelyekkel az emberi család igyekszik saját életét emberségesebbé tenni,

a Szentlélek erejével tisztítsd meg és tedd eredményessé!

Istenünk, dicsőíts meg minket Krisztus dicsőségével!

Segíts oly mértékben az emberiség szolgálatára lennünk,

hogy az egész emberi nem neked tetsző áldozattá legyen!

Istenünk, dicsőíts meg minket Krisztus dicsőségével!

Most, amikor már ránk köszöntött a nappali világosság, fogadj be minket irgalmadba,

hogy egész nap örvendezve mondjunk neked dicséretet!

Istenünk, dicsőíts meg minket Krisztus dicsőségével!

Könyörgés

Urunk, Istenünk, évről évre megemlékezünk Húsvét szent titkáról, amellyel helyreállítottad az ember eredeti méltóságát és megadtad a feltámadás reményét. Kérve kérünk, add, hogy amit hittel ünneplünk, azt örök szeretetedből elnyerjük.

ESTI DICSÉRET

Magnificat-ant. Aki az igazsághoz szabja tetteit, a világosságra megy, hadd derüljön fény a tetteire, amelyeket az Istenben vitt végbe. Alleluja.

FOHÁSZOK

Isten feltámasztotta Fiát a halálból, és megnyitotta számunkra az örök életet. Kérjük őt:

Krisztus győzelme által üdvözítsd a megváltottakat!

Atyáink Istene, te megdicsőítetted Fiadat, Jézust, amikor feltámasztottad,

indíts bennünket tökéletes bűnbánatra, hogy megújítsuk életünket!

Krisztus győzelme által üdvözítsd a megváltottakat!

Te minket, tévelygő bárányokat, lelkünk Pásztorához és Őrzőjéhez vezettél,

Egyházad pásztorainak tanítása által őrizz meg mindnyájunkat a hitben!

Krisztus győzelme által üdvözítsd a megváltottakat!

Fiad első tanítványait a zsidó népből választottad,

ismertesd fel Izrael fiaival is az ősatyáknak tett ígéretedet!

Krisztus győzelme által üdvözítsd a megváltottakat!

Gondolj az elhagyatottakra, árvákra, özvegyekre,

és ne hagyd magukra azokat, akiket Fiad halála veled kiengesztelt!

Krisztus győzelme által üdvözítsd a megváltottakat!

Te magadhoz szólítottad István diakónust, amikor hangos szóval megvallotta, hogy jobbodon látja Jézust,

fogadd be országodba elhunyt testvéreinket, akik hittel és szeretettel vágyakoztak utánad!

Krisztus győzelme által üdvözítsd a megváltottakat!

CSÜTÖRTÖK

REGGELI DICSÉRET

Benedictus-ant. Az Atya szereti a Fiút, és mindent a kezébe adott. Alleluja.

FOHÁSZOK

Bizalommal kérjük Istenünket, Atyánkat, aki nekünk Krisztusban megadta a feltámadás zálogát, és mondjuk:

Az Úr Jézus legyen a mi életünk!

Tűzoszlop által világítottál népednek a pusztában;

legyen a mai napon a feltámadt Krisztus életünk világossága!

Az Úr Jézus legyen a mi életünk!

Mózes szavával tanítottad népedet a Sínai-hegyről;

legyen a mai napon a feltámadt Krisztus az élet Igéje számunkra!

Az Úr Jézus legyen a mi életünk!

Mannával tápláltad a pusztában vándorló népedet;

legyen a mai napon a feltámadt Krisztus az élet kenyere számunkra!

Az Úr Jézus legyen a mi életünk!

Vizet fakasztottál a sziklából, és italt adtál népednek;

add meg a mai napon a feltámadt Krisztus által az élet Lelkét számunkra!

Az Úr Jézus legyen a mi életünk!

Könyörgés

Irgalmas Istenünk, rendelésed szerint megüljük Húsvét szent ünnepét. Add, hogy gyümölcsöző erejét mindenkor érezzük.

ESTI DICSÉRET

Magnificat-ant. Aki hisz a Fiúban, az örökké él. Alleluja.

FOHÁSZOK

Ujjongjunk Krisztusban, akit az Atya reményünk alapjává és feltámadásunk szerzőjévé tett. Kérjük hangos szóval:

Dicsőség Királya, hallgass meg minket!

Úr Jézus, te véreddel és feltámadásoddal léptél be a mennyei szentélybe;

vigyél magaddal minket is az Atya dicsőségébe!

Dicsőség Királya, hallgass meg minket!

Te feltámadásoddal erősítetted meg tanítványaid hitét, és úgy küldted őket a világba;

tedd evangéliumod hűséges hirdetőivé a püspököket és a papokat!

Dicsőség Királya, hallgass meg minket!

Feltámadásoddal lettél békénk és kiengesztelődésünk;

add, hogy a megkeresztelteket a hit és a szeretet tökéletes egysége fűzze össze!

Dicsőség Királya, hallgass meg minket!

Feltámadásod ereje gyógyította meg a templom kapujában a sántát;

tekints a betegekre, és mutasd meg rajtuk dicsőségedet!

Dicsőség Királya, hallgass meg minket!

Te vagy az első, aki a halottak közül feltámadt;

részesítsd dicsőségedben mindazokat, akik benned reméltek!

Dicsőség Királya, hallgass meg minket!

PÉNTEK

REGGELI DICSÉRET

Benedictus-ant. Jézus kezébe vette a kenyeret, hálát adott, és kiosztotta a letelepedett embereknek. Alleluja.

FOHÁSZOK

Az Atyaisten a Szentlélek által feltámasztotta Krisztust, és életre fogja kelteni a mi halandó testünket is. Ezért kiáltsuk hozzá:

Urunk, kelts életre minket Szentlelked által!

Szentséges Atyánk, elfogadtad Fiad áldozatát, és feltámasztottad őt a halálból;

fogadd el mai napunk felajánlását, és vezess minket az örök életre!

Urunk, kelts életre minket Szentlelked által!

Fogadd el ma irgalmasan cselekedeteinket,

hogy a te dicsőségedre és mindnyájunk megszentelődésére váljanak!

Urunk, kelts életre minket Szentlelked által!

Mai munkánk ne legyen hiábavaló, hanem szolgáljon minden ember javára,

és add, hogy így munkálkodva eljussunk országodba!

Urunk, kelts életre minket Szentlelked által!

Nyisd meg szemünket és szívünket embertársaink felé a mai napon,

hogy szeressük és szolgáljuk egymást!

Urunk, kelts életre minket Szentlelked által!

Könyörgés

Istenünk, akaratodból szent Fiad vállalta értünk a kereszt gyalázatát, hogy megszabadítson minket a gonosz lélek hatalmából. Kérünk, add híveidnek, hogy elnyerjük a feltámadás kegyelmét.

ESTI DICSÉRET

Magnificat-ant. A szent keresztre szállt, és megtörte a halált; erőbe öltözött, és harmadnapra feltámadott. Alleluja.

FOHÁSZOK

Ünnepeljük Krisztust, minden élet és erő forrását, és kérjük őt:

Újítsd meg, Urunk, a világot, és hozd el közénk országodat!

Üdvözítő Jézusunk, test szerint ugyan megöltek, de a lélek szerint életre keltél,

add nekünk, hogy meghalva a bűnnek, a Lélek által éljünk!

Újítsd meg, Urunk, a világot, és hozd el közénk országodat!

Te elküldted tanítványaidat az egész világra, hogy minden teremtménynek hirdessék az evangéliumot,

engedd, hogy az evangélium hirdetői Lelkedből éljenek!

Újítsd meg, Urunk, a világot, és hozd el közénk országodat!

Te azért kaptál minden hatalmat égen és földön, hogy tanúságot tégy az igazságról,

vezetőink szívét őrizd meg az igazság szellemében!

Újítsd meg, Urunk, a világot, és hozd el közénk országodat!

Te megújítasz mindent, és azt kívánod, hogy éberen várjuk országodat,

segíts, hogy várjuk az új eget és az új földet, és szorgalmasan munkálkodjunk ezen a világon!

Újítsd meg, Urunk, a világot, és hozd el közénk országodat!

Te leszálltál a holtak országába, hogy az elhunytaknak megvidd az evangélium örömhírét,

te légy meghalt testvéreink öröme és reménye!

Újítsd meg, Urunk, a világot, és hozd el közénk országodat!

SZOMBAT

REGGELI DICSÉRET

Benedictus-ant. Békesség nektek, én vagyok, alleluja; ne féljetek, alleluja.

FOHÁSZOK

Áhítatos szívvel kérjük Krisztus Urunkat, aki megmutatta nekünk az örök életet, és mondjuk:

Urunk, feltámadásod gazdagítson minket a kegyelemben!

Örök Pásztor, tekints álomból ébredő nyájadra,

és juttass nekünk bőségesen igéd és kenyered táplálékából!

Urunk, feltámadásod gazdagítson minket a kegyelemben!

Ne tűrd, hogy farkas elragadjon, vagy béres cserben hagyjon bennünket,

hanem segíts, hogy hűségesen kövessük a te hangodat!

Urunk, feltámadásod gazdagítson minket a kegyelemben!

Aki mindenütt együttműködsz igéd hirdetőivel, és megerősíted szavukat,

add, hogy ma tetteinkkel és egész életünkkel feltámadásodat hirdessük!

Urunk, feltámadásod gazdagítson minket a kegyelemben!

Légy a mi örömünk, amit senki sem vehet el tőlünk,

hogy elutasítva magunktól a bűn szomorú világát, az örök élet után kívánkozzunk!

Urunk, feltámadásod gazdagítson minket a kegyelemben!

Könyörgés

Istenünk, te megváltottál, és gyermekeiddé fogadtál bennünket. Tekints jóságosan szeretett fiaidra, és vezess el minket, Krisztusban hívőket az igazi szabadságra és a mennyei dicsőségbe.

HÚSVÉT III. VASÁRNAPJA

Zsoltáros rész, III. hét

I. ESTI DICSÉRET

1. ant. A minden egeknél fölségesebb Isten az elhagyatottat a porból magához vonja. Alleluja.

Zsoltárok és kantikum a III. hét vasárnapjáról.

2. ant. Bilincseimet széjjeltörted, Uram; most hálaáldozatot mutatok be neked. Alleluja.

3. ant. Isten Fia a szenvedésből engedelmességet tanult, és örök üdvösséget szerzett azoknak, akik engedelmeskednek neki. Alleluja.

RÖVID OLVASMÁNY

1 Pét 2, 9-10

Ti választott nemzetség, királyi papság, szent nemzet, tulajdonul kiválasztott nép vagytok, hogy annak dicsőségét hirdessétek, aki a sötétségből meghívott benneteket csodálatos világosságára. Ti valamikor nem voltatok nép, most pedig Isten népe vagytok; régen nem nyertetek kegyelmet, most pedig irgalomra találtatok.

RÖVID VÁLASZOS ÉNEK

Az Úr láttára, {*} Alleluja, alleluja.

Az Úr láttára, {*} Alleluja, alleluja.

Öröm töltötte el a tanítványokat. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Úr láttára, {*} Alleluja, alleluja.

Magnificat-ant.

A évben: Maradj velünk, mert esteledik, és lemenőben már a nap! Alleluja.

B évben: Jézus megjelent tanítványai között, és köszöntötte őket: „Békesség nektek!” Alleluja.

C évben: Jézus így szólt tanítványaihoz: „Hozzatok a halból, amit most fogtatok!” Péter visszament, és partra vonta a hálót, amely tele volt nagy hallal. Alleluja.

FOHÁSZOK

Krisztus a mi életünk és feltámadásunk. Hívjuk őt bizalommal és hangos szóval:

Élő Isten Fia, védelmezd népedet!

Imádkozunk hozzád katolikus Egyházadért,

szenteld meg, hogy országod egyre jobban elterjedjen a népek között!

Élő Isten Fia, védelmezd népedet!

Hozzád könyörgünk azokért, akiket betegség, gyász, szolgaság és száműzetés szorongat,

nyerjenek vigaszt és segítséget!

Élő Isten Fia, védelmezd népedet!

Hozzád imádkozunk azokért, akik tévútra tértek,

nyerjék el bocsánatod kegyelmét és a megújult élet örömét!

Élő Isten Fia, védelmezd népedet!

Üdvözítőnk, téged keresztre feszítettek, de feltámadtál, és eljössz ítélni a világot,

légy irgalmas hozzánk, bűnösökhöz!

Élő Isten Fia, védelmezd népedet!

Imádkozva kérünk mindazokért, akik ebben a világban élnek,

és azokért is, akik a feltámadás reményében már eltávoztak tőlünk!

Élő Isten Fia, védelmezd népedet!

Könyörgés

Istenünk, te úgy akartad, hogy néped szüntelenül vigadozzék, mert visszaadtad lelke fiatalságát. Engedd, hogy akik most a fogadott fiúság dicsőségének örvendeznek, a biztos remény örömével várják a feltámadás napját.

REGGELI DICSÉRET

1. ant. Király az Úr, fönségbe öltözött. Alleluja.

Zsoltárok és kantikum a III. hét vasárnapjáról.

2. ant. A természet majd felszabadul az Isten fiainak dicsőséges szabadságára. Alleluja.

3. ant. Égen és a földön fölséges az Úr neve. Alleluja.

RÖVID OLVASMÁNY

{r}ApCsel 10, 40-43{/r}

Jézust harmadnap feltámasztotta az Isten, és látható alakban megmutatta, igaz, nem az egész népnek, hanem csak az Istentől előre kijelölt tanúknak, vagyis nekünk, akik ettünk és ittunk vele halálából való feltámadása után. Megparancsolta nekünk, hogy hirdessük a népnek, és tanúsítsuk, hogy ő az, akit az Isten az élők és holtak bírájául rendelt. A próféták mind tanúságot tesznek, hogy aki hisz benne, elnyeri nevében bűnei bocsánatát.

RÖVID VÁLASZOS ÉNEK

Krisztus, az élő Isten Fia, irgalmazz nekünk. {*} Alleluja, alleluja.

Krisztus, az élő Isten Fia, irgalmazz nekünk. {*} Alleluja, alleluja.

Aki feltámadtál a halálból. {*}

Alleluja, alleluja.

Dicsőség az Atyának, a Fiúnak és a Szentléleknek.

Krisztus, az élő Isten Fia, irgalmazz nekünk. {*} Alleluja, alleluja.

Benedictus-ant.

A évben: Krisztusnak kínhalált kellett szenvednie, és harmadnapra feltámadnia. Alleluja.

B évben: Nézzétek meg a kezemet és a lábamat! Én vagyok. Tapintsatok meg, és lássátok! Alleluja.

C évben: Eljött Jézus, fogta a kenyeret és tanítványainak adta; ugyanígy a halat is. Ez volt a harmadik eset, hogy a halálból való feltámadása után Jézus megjelent nekik. Alleluja.

FOHÁSZOK

Krisztus Urunkat, az élet szerzőjét, akit Isten feltámasztott, és aki isteni hatalmával majd minket is feltámaszt, hangos szóval kérjük:

Krisztus, örök életünk, üdvözíts minket!

Krisztus, sötétben ragyogó fényesség, élet fejedelme, halandók megszentelője,

add, hogy ezt a napot a te dicsőségedre töltsük el!

Krisztus, örök életünk, üdvözíts minket!

Urunk, te végigjártad a szenvedés és a kereszt útját,

engedd, hogy osztozva szenvedésedben és halálodban, veled együtt fel is támadjunk!

Krisztus, örök életünk, üdvözíts minket!

Atyádnak egyszülött Fia, tanítónk és testvérünk, aki Istenünk országává és papjaivá tettél minket,

add, hogy örömmel mutassuk be neked a dicséret áldozatát!

Krisztus, örök életünk, üdvözíts minket!

Dicsőség Királya, várjuk eljöveteled csodálatos napját,

hogy meglássuk arcodat, és hasonlókká váljunk hozzád.

Krisztus, örök életünk, üdvözíts minket!

II. ESTI DICSÉRET

1. ant. Miután megváltott minket a bűntől, helyet foglalt az isteni Fölség jobbján. Alleluja.

Zsoltárok és kantikum a III. hét vasárnapjáról.

2. ant. Népének szabadulást hozott az Úr. Alleluja.

3. ant. Alleluja, átvette uralmát Urunk, ujjongjunk, és dicsőítsük őt. Alleluja.

RÖVID OLVASMÁNY

{r}Zsid 10, 12-14{/r}

Krisztus csak egy áldozatot mutatott be a bűnökért, s örökre helyet foglalt az Isten jobbján. Már csak arra vár, hogy minden ellensége hódolattal leboruljon lába előtt. Egyetlen áldozattal örökre tökéletessé tette a megszentelteket.

RÖVID VÁLASZOS ÉNEK

Valóban feltámadt az Úr, {*} Alleluja, alleluja.

Valóban feltámadt az Úr, {*} Alleluja, alleluja.

És megjelent Simonnak. {*}

Alleluja, alleluja.

Dicsőség az Atyának, a Fiúnak és a Szentléleknek.

Valóban feltámadt az Úr, {*} Alleluja, alleluja.

Magnificat-ant.

A évben: Amikor asztalhoz ültek, kezébe vette a kenyeret, áldást mondott, megtörte és odanyújtotta nekik. Erre megnyílt a szemük és felismerték. Alleluja.

B évben: Meg van írva, hogy a Messiásnak szenvednie kell, és harmadnap fel kell támadnia a halálból. Nevében megtérést és bűnbocsánatot kell hirdetni minden népnek. Alleluja.

C évben: „Simon, János fia, szeretsz engem?” „Uram, te mindent tudsz, azt is tudod, hogy szeretlek!” Jézus azt mondta neki: „Legeltesd juhaimat!” Alleluja.

FOHÁSZOK

Krisztus Urunk meghalt, feltámadt, és szüntelenül közbenjár értünk. Forduljunk örömmel hozzá:

Győztes Királyunk, hallgass meg minket!

Krisztus, minden nép fénye és üdvössége,

áraszd ránk Lelked tüzét, amikor hirdetjük feltámadásodat!

Győztes Királyunk, hallgass meg minket!

A választott nép fiai ismerjék fel benned Megváltójukat, akit reménykedve várnak,

és töltse be az egész földet dicsőséged ismerete!

Győztes Királyunk, hallgass meg minket!

Őrizz meg minket szentjeid közösségében,

és engedd, hogy fáradalmaink után velük együtt örökre megnyugvást találjunk benned!

Győztes Királyunk, hallgass meg minket!

Te legyőzted az élet ellenségét, a halált; törd meg bennünk is a halál hatalmát,

hogy neked éljünk, a halhatatlan Győztesnek!

Győztes Királyunk, hallgass meg minket!

Üdvözítő Krisztusunk, te engedelmes voltál mindhalálig, s ezért Atyád felmagasztalt, és jobbjára ültetett,

fogadd be jóságosan testvéreidet dicsőséged országába!

Győztes Királyunk, hallgass meg minket!

HÉTFŐ

REGGELI DICSÉRET

RÖVID OLVASMÁNY

Róm 10, 8b-10

Közel van hozzád a tanítás, ajkadon és szívedben, tudniillik a hit tanítása, amit hirdetünk. Ha tehát száddal vallod, hogy Jézus az Úr, és szívedben hiszed, hogy Isten feltámasztotta a halálból, üdvözülsz. A szívbeli hit ugyanis megigazulásra, a szájjal való megvallás pedig üdvösségre szolgál.

Benedictus-ant. Ne romlandó eledelért fáradozzatok, hanem olyanért, amely megmarad az örök életre. Alleluja.

FOHÁSZOK

Jézust, akit a mennyei Atya megdicsőített, és akinek örökségül adott minden népet, magasztaljuk, és kérjük:

Üdvözíts minket, Urunk, győzelmed által!

Krisztus Urunk, te megtörted a bűnt és a halált, és megdöntötted a pokol hatalmát,

add, hogy mi is győzelmet arassunk a bűn felett!

Üdvözíts minket, Urunk, győzelmed által!

Te új életet adtál nekünk, és elvetted a halál fullánkját,

add, hogy ma ennek az új életnek útján járjunk!

Üdvözíts minket, Urunk, győzelmed által!

Te az egész emberi nemet visszavezetted a halálból az életbe, és életet adtál a megholtaknak,

add meg egykor az örök életet mindazoknak, akikkel ma találkozunk!

Üdvözíts minket, Urunk, győzelmed által!

Te zavarba hoztad a sírodat őrző katonákat, de megörvendeztetted tanítványaidat,

adj zavartalan örömet mindazoknak, akik neked szolgálnak!

Üdvözíts minket, Urunk, győzelmed által!

Könyörgés

Istenünk, te megmutatod igazságod fényét a tévelygőknek, hogy visszataláljanak a helyes útra. Add meg híveidnek, hogy elutasítsunk mindent, ami a keresztény névvel ellenkezik, és vállaljuk, ami méltó hozzá.

ESTI DICSÉRET

RÖVID OLVASMÁNY

Zsid 8, 1b-3a

Olyan főpapunk van, aki a Fölség trónjának jobbján ül a mennyben, mint papi szolgája a szentélynek, az igazi sátornak, amelyet az Úr emelt, nem ember. Minden főpapnak az ugyanis a kötelessége, hogy ajándékot és áldozatot mutasson be.

Magnificat-ant. Az tetszik Istennek, ha hisztek abban, akit küldött. Alleluja.

FOHÁSZOK

Krisztust, akit a Szentlélek élővé és éltetővé tett, hívjuk segítségül örvendező lélekkel:

Urunk, újíts meg, és éltess mindent!

Krisztus, világ Megváltója, az új teremtés Királya, fordítsd gondolatainkat országod felé,

ahol az Atya jobbján ülsz!

Urunk, újíts meg, és éltess mindent!

Urunk, te mindenkor élsz Egyházadban,

Szentlelked által vezesd el a teljes igazságra!

Urunk, újíts meg, és éltess mindent!

Érezzék meg irgalmadat a betegek, az elfáradtak és a haldoklók,

hogy jóságodból mindnyájan erőt merítsenek!

Urunk, újíts meg, és éltess mindent!

Krisztus, örök Világosság, most, amikor már lemenőben van a nap, neked ajánljuk áhítatunkat,

és kérünk, hogy feltámadásod fényével világosítsd meg elhunyt testvéreinket!

Urunk, újíts meg, és éltess mindent!

KEDD

REGGELI DICSÉRET

RÖVID OLVASMÁNY

{r}ApCsel 13, 30-33{/r}

Isten harmadnapra feltámasztotta Jézust a halálból, s ő több napon át megjelent azoknak, akik vele jöttek fel Galileából Jeruzsálembe. Ezek most tanúskodnak mellette a nép előtt, így mi örömhírt hirdetünk nektek: az Isten az atyáknak tett ígéretet nekünk, az ő utódaiknak teljesítette, amikor feltámasztotta Jézust. Ez van a második zsoltárban megírva: Fiam vagy, ma nemzettelek.

Benedictus-ant. Bizony, bizony, mondom nektek: Nem Mózes adott nektek kenyeret az égből, hanem Atyám adja nektek az igazi mennyei kenyeret. Alleluja.

FOHÁSZOK

Ujjongva kérjük Krisztus Urunkat, aki hatalmával újra felépítette testének lerontott templomát:

Urunk, add meg nekünk feltámadásod gyümölcseit!

Megváltó Krisztusunk, te meghoztad az egész világnak az üdvösséget, és feltámadásod hírével megörvendeztetted az asszonyokat és az apostolokat,

tégy minket tanúiddá!

Urunk, add meg nekünk feltámadásod gyümölcseit!

Te megígérted a feltámadást, amellyel új életre keltesz mindnyájunkat,

tégy minket evangéliumod hírnökeivé!

Urunk, add meg nekünk feltámadásod gyümölcseit!

Te ismételten megjelentél apostolaidnak, és Szentlelkedet lehelted rájuk,

újítsd meg bennünk a teremtő Lelket!

Urunk, add meg nekünk feltámadásod gyümölcseit!

Te megígérted tanítványaidnak, hogy velük maradsz a világ végéig,

maradj ma velünk, és állj mindig mellettünk!

Urunk, add meg nekünk feltámadásod gyümölcseit!

Könyörgés

Istenünk, te megnyitod a mennyország kapuját azoknak, akik újjászülettek vízből és Szentlélekből. Növeld híveidben a keresztségi kegyelmet, hogy bűneinktől megtisztulva elnyerjük javaidat, amelyeket atyai jóságoddal ígérsz nekünk.

ESTI DICSÉRET

RÖVID OLVASMÁNY

1 Pét 2, 4-5

Menjetek az Úrhoz, az élő kőhöz, amelyet – bár az emberek elvetettek – az Isten kiválasztott, és megbecsült, és mint élő kövek épüljetek fölé lelki házzá, szent papsággá, hogy Istennek tetsző lelki áldozatokat hozzatok Jézus Krisztus által.

Magnificat-ant. Az az Isten kenyere, aki alászállt a mennyből, és életet ad a világnak. Alleluja.

FOHÁSZOK

Krisztus a föld mélyében nyugodva a dicsőség új fényébe öltözött. Szólítsuk őt hangos örömmel:

Dicsőség Királya, hallgass meg minket!

Kérünk, Urunk, hogy a püspökök, papok, szerpapok buzgón végezzék szolgálatukat,

és minden jóra kész népet vezessenek hozzád!

Dicsőség Királya, hallgass meg minket!

Esedezünk, Urunk, azokért, akik Egyházadban a tanítás szolgálatát végzik,

hogy tiszta szívvel keressék igazságodat!

Dicsőség Királya, hallgass meg minket!

Kérünk, Urunk, hogy Egyházad hívei a hitükért jó harcot harcoljanak,

és életük végén elnyerjék országod jutalmát!

Dicsőség Királya, hallgass meg minket!

Te a keresztfára szegezted adóslevelünket, és haláloddal eltörölted azt,

oldd fel bilincseinket, és szabadíts meg a sötétségtől!

Dicsőség Királya, hallgass meg minket!

Te leszálltál a holtak országába, és megnyitottad annak kapuit,

elhunyt testvéreinket bocsásd be országodba!

Dicsőség Királya, hallgass meg minket!

SZERDA

REGGELI DICSÉRET

RÖVID OLVASMÁNY

{r}Róm 6, 8-11{/r}

Ha Krisztussal meghaltunk, hisszük, hogy vele együtt élünk is. Tudjuk, hogy Krisztus feltámadt a halálból, többé nem hal meg, a halál nem lesz többé úrrá rajta. Halálával egyszer s mindenkorra meghalt a bűnnek, élve azonban Istennek él. Ezért tekintsétek magatokat is úgy, hogy meghaltatok a bűnnek, de éltek az Istennek Urunkban, Jézus Krisztusban.

Benedictus-ant. Mindenki, aki látja a Fiút, és hisz benne, örökké él, és én feltámasztom az utolsó napon. Alleluja.

FOHÁSZOK

Imádkozzunk Krisztushoz, aki vétkeinkért halált szenvedett, és megigazulásunkért feltámadt:

Üdvözíts minket, Urunk, győzelmed által!

Üdvözítő Krisztusunk, te a halálon aratott győzelmeddel megörvendeztettél, feltámadásoddal felemeltél, adományaiddal elhalmoztál minket,

serkentsd a jóra szívünket, és a Szentlélek ajándékozásával szenteld meg ezt a napot!

Üdvözíts minket, Urunk, győzelmed által!

A mennyben angyalok magasztalnak, a földön emberek imádnak, mi pedig arra kérünk feltámadásod ünnepnapjain,

hogy fogadd el lélekből és igazságból fakadó imádásunkat!

Üdvözíts minket, Urunk, győzelmed által!

Krisztus Urunk, üdvözíts bennünket, és irgalmaddal áraszd el a feltámadás napjára váró népedet:

könyörülj rajtunk, és a mai napon őrizz meg minket minden gonosztól!

Üdvözíts minket, Urunk, győzelmed által!

Dicsőség Királya, életünk forrása, add meg nekünk, hogy amikor majd újra eljössz,

mi is ott állhassunk dicsőséged fényében!

Üdvözíts minket, Urunk, győzelmed által!

Könyörgés

Urunk, Istenünk, állj segítségeddel házad népe mellett, és viseld gondját jóságosan. Részesíts egyszülött Fiad feltámadásában mindnyájunkat, akiknek megadtad a hit kegyelmét.

ESTI DICSÉRET

RÖVID OLVASMÁNY

{r}Zsid 7, 24-27{/r}

Jézus örökre megmarad, s így papsága örökké tart. Ezért mindörökre üdvözítheti is azokat, akik általa járulnak az Isten elé, hiszen örökké él, hogy közbenjárjon értünk. Ilyen főpap kellett nekünk: szent, ártatlan, feddhetetlen; a bűnösöktől elkülönített, aki fölségesebb az egeknél. Ő nem szorul rá, mint a többi főpap, hogy naponként először a saját vétkeiért mutasson be áldozatot, s csak azután a nép bűneiért. Egyszer s mindenkorra megtette ezt, amikor magát feláldozta.

Magnificat-ant. Minden, amit nekem ad az Atya, hozzám jön. S aki hozzám jön, nem taszítom el. Alleluja.

FOHÁSZOK

Krisztus feltámadt a halálból, és az Atya jobbján ül. Kérjük őt könyörögve:

Örökké élő Krisztus, hallgass meg minket!

Emlékezzél meg, Urunk, mindazokról, akik neked szolgálnak,

hogy az életszentség példáját mutassák népednek!

Örökké élő Krisztus, hallgass meg minket!

Add az államok vezetőinek az igazságosság és a béke lelkületét,

hogy az emberi közösségekben egyetértésben élhessünk!

Örökké élő Krisztus, hallgass meg minket!

Tarts meg mindnyájunkat jó egészségben,

és növeld a föld termékenységét, hogy segítse a nélkülözőket!

Örökké élő Krisztus, hallgass meg minket!

Üdvözítő Krisztusunk, te megvilágosítottad az egész világot, és meghívtál az életre minden halandó teremtményt,

adj örök világosságot elhunyt testvéreinknek!

Örökké élő Krisztus, hallgass meg minket!

CSÜTÖRTÖK

REGGELI DICSÉRET

RÖVID OLVASMÁNY

{r}Róm 8, 10-11{/r}

Ha Krisztus bennetek van, jóllehet a test a bűn miatt halott, a lélek a megigazulás következtében él. Ha pedig bennetek lakik annak Lelke, aki feltámasztotta Jézust a halálból, ő, aki Krisztus Jézust feltámasztotta a halottak közül, halandó testeteket is életre kelti bennetek lakó Lelke által.

Benedictus-ant. Bizony, bizony, mondom nektek: Aki hisz bennem, annak örök élete van. Alleluja.

FOHÁSZOK

Imádjuk feltámadt Krisztus Urunkat, aki mindig jelen van Egyházában, és kérjük:

Urunk, maradj velünk!

Urunk, Jézus Krisztus, te diadalmaskodtál a bűn és a halál felett,

légy közöttünk, aki élsz mindörökké!

Urunk, maradj velünk!

Jöjj hozzánk legyőzhetetlen erőddel,

és add, hogy átérezzük, milyen jóságos vagy hozzánk!

Urunk, maradj velünk!

Te, aki egyedül vagy képes új életet adni a lelkeknek, és kibékíteni őket egymással,

segíts a széthúzás miatt vergődő világon!

Urunk, maradj velünk!

Erősíts meg bennünket a végső győzelem hitében,

és a reményben, hogy újra eljössz!

Urunk, maradj velünk!

Könyörgés

Mindenható, örök Isten, add, hogy nagy bizalommal járuljunk atyai jóságodhoz a húsvéti szent időben, amikor oly bőkezűen nyújtod kegyelmed ajándékait. Kiszabadítottál minket a tévelygés homályából, engedd, hogy egyre jobban ragaszkodjunk hitünk szent igazságaihoz.

ESTI DICSÉRET

RÖVID OLVASMÁNY

1 Pét 3, 18. 22

Krisztus meghalt egyszer a bűnökért, az Igaz a bűnösökért, hogy az Istenhez vezessen minket. A test szerint ugyan megölték, de a lélek szerint életre kelt. Legyőzte a halált, hogy az örök élet örökösei legyünk. Azután, hogy az angyalok, hatalmasságok és erősségek az ő uralma alá kerültek, fölment a mennybe, és az Isten jobbján foglal helyet.

Magnificat-ant. Én vagyok a mennyből alászállott élő kenyér. Aki e kenyérből eszik, örökké él. A kenyér, amelyet adok, a testem a világ életéért. Alleluja.

FOHÁSZOK

Krisztus feltámadt, elsőnek a halottak közül. Ujjongva dicsőítsük mindnyájan, és kérjük:

Aki feltámadtál a halálból, hallgass meg minket!

Emlékezzél Egyházadra, amelyet az apostolokra építettél, és kiterjesztettél a föld végső határáig,

áldd meg mindazokat, akik hisznek benned!

Aki feltámadtál a halálból, hallgass meg minket!

Te vagy lelkünk-testünk orvosa,

látogass el hozzánk, és erősíts meg jóságosan!

Aki feltámadtál a halálból, hallgass meg minket!

Adj gyógyulást és erőt a betegeknek,

és szabadítsd meg őket minden szenvedésüktől!

Aki feltámadtál a halálból, hallgass meg minket!

Segíts az aggódókon és elnyomottakon,

atyai jóságoddal könnyíts a nélkülözők sorsán!

Aki feltámadtál a halálból, hallgass meg minket!

Kereszted és feltámadásod mindnyájunknak megnyitotta a halhatatlanság útját,

add meg elhunyt testvéreinknek országod örömét!

Aki feltámadtál a halálból, hallgass meg minket!

PÉNTEK

REGGELI DICSÉRET

RÖVID OLVASMÁNY

{r}ApCsel 5, 30-32{/r}

Atyáink Istene Jézust, akit keresztfára feszítve megöltetek, feltámasztotta. Isten jobbja fejedelemmé és Megváltóvá emelte, hogy megtérítse Izraelt, és megbocsássa bűneit. Mi ezeknek a dolgoknak tanúi vagyunk a Szentlélekkel egyetemben, akit az Isten megadott azoknak, akik engedelmeskednek neki.

Benedictus-ant. Aki eszi az én testemet, és issza az én véremet, az bennem marad, én meg őbenne. Alleluja.

FOHÁSZOK

Könyörögve kérjük mennyei Atyánkat, aki Krisztus feltámadása által új életet ajándékozott nekünk:

Világosíts meg minket Krisztus világosságával!

Istenünk, te műveidben kinyilatkoztattad örök tervedet, megalkottad a földet, és hűséges vagy minden nemzedékhez,

hallgass meg minket, jóságos Atyánk!

Világosíts meg minket Krisztus világosságával!

Tisztíts meg minket színtiszta igazságod által, és irányítsd életszentségben minden lépésünket,

hogy azt cselekedjük, ami helyes és kedves előtted!

Világosíts meg minket Krisztus világosságával!

Ragyogtasd fel arcod fényességét felettünk,

hogy bűneinktől megszabadulva házad javaival töltekezzünk!

Világosíts meg minket Krisztus világosságával!

Aki békességet hagytál apostolaidra,

adj békét nekünk és minden embernek a földön!

Világosíts meg minket Krisztus világosságával!

Könyörgés

Add meg, kérünk, mindenható Istenünk, hogy akik az Úr feltámadásának kegyelmi erejét megismertük, a szeretet Lelkének erejével új életre támadjunk.

ESTI DICSÉRET

RÖVID OLVASMÁNY

{r}Zsid 5, 8-10{/r}

Krisztus, annak ellenére, hogy Isten Fia volt, a szenvedésből engedelmességet tanult. Műve befejeztével pedig örök üdvösséget szerzett azoknak, akik engedelmeskednek neki, mert az Isten őt tette főpappá, Melkizedek rendje szerint.

Magnificat-ant. A megfeszített Úr feltámadt a halálból, és megváltott minket. Alleluja.

FOHÁSZOK

Krisztus az út, az igazság és az élet. Kérjük őt hangos szóval:

Élő Isten Fia, áldd meg népedet!

Urunk, imádkozunk hozzád Egyházad minden szolgájáért, hogy amikor az élet kenyerét megtörik testvéreiknek,

őket magukat is tápláld és erősítsd!

Élő Isten Fia, áldd meg népedet!

Imádkozunk hozzád egész keresztény népedért, hogy példaadóan teljesítse hivatását,

és tartsa meg lelki egységben a béke köteléke!

Élő Isten Fia, áldd meg népedet!

Imádkozunk hozzád azokért, akik a közhatalmat gyakorolják, hogy feladatukat igazságosan és megértéssel végezzék,

és így minden nép között erősödjék az egyetértés és a béke!

Élő Isten Fia, áldd meg népedet!

Kérünk, hogy minket, akik őszinte szívvel ünneplünk téged, tégy méltóvá a szentek közösségére,

elhunyt testvéreinkkel együtt, akiket kegyelmedbe ajánlunk!

Élő Isten Fia, áldd meg népedet!

SZOMBAT

REGGELI DICSÉRET

RÖVID OLVASMÁNY

{r}Róm 14, 7-9{/r}

Senki közülünk nem él önmagának, és senki nem hal meg önmagának. Míg élünk, Istennek élünk, s ha meghalunk, Istennek halunk meg. Tehát akár élünk, akár meghalunk, az Úréi vagyunk. Krisztus ugyanis azért halt meg és támadt fel, hogy halottnak, élőnek Ura legyen.

Benedictus-ant. Simon Péter így felelt: Uram, kihez mennénk? Tiéd az örök életet adó tanítás. Mi hittünk, és tudjuk, hogy te vagy a Messiás, az Isten Fia. Alleluja.

FOHÁSZOK

Örvendezve kérjük Krisztus Urunkat, az Élet Kenyerét, aki igéje és teste asztalának vendégeit feltámasztja majd az utolsó napon:

Urunk, tölts el minket békével és örömmel!

Istennek Fia, aki a halálból feltámadtál, és az élet fejedelme vagy,

áldj meg és szentelj meg minket és minden embertestvéredet!

Urunk, tölts el minket békével és örömmel!

Te, aki a benned hívőket békével és örömmel ajándékozod meg,

add, hogy a világosság fiaiként éljünk, és győzelmednek örvendezzünk!

Urunk, tölts el minket békével és örömmel!

Gyarapítsd a földi élet útján zarándokló Egyházad hitét,

hogy feltámadásodról tanúságot tegyen a világban!

Urunk, tölts el minket békével és örömmel!

Te, aki sok szenvedés után beléptél Atyád dicsőségébe,

fordítsd örömre a szomorkodók bánatát!

Urunk, tölts el minket békével és örömmel!

Könyörgés

Istenünk, te a keresztkút vizével új életet öntesz híveid lelkébe, amikor újjászületnek Krisztusban. Őrizz minket, hogy a hitellenes kísértéseket legyőzve hűségesek maradjunk áldott kegyelmedhez.

HÚSVÉT IV. VASÁRNAPJA

Zsoltáros rész, IV. hét

I. ESTI DICSÉRET

1. ant. Krisztus békéje töltse be szíveteket. Alleluja.

Zsoltárok és kantikum a IV. hét vasárnapjáról.

2. ant. Megváltottál minket Istennek véred árán. Alleluja.

3. ant. Vajon nem ezeket kellett elszenvednie a Messiásnak, hogy bemehessen dicsőségébe? Alleluja.

Magnificat-ant.

A évben: Bizony mondom nektek: Aki az ajtón megy be, az a juhok pásztora. Előttük halad, és a juhok követik, mert ismerik a hangját. Alleluja.

B évben: Én vagyok a jó pásztor. A jó pásztor életét adja a juhokért. Alleluja.

C évben: Juhaim hallgatnak szavamra, és én, az Úr, ismerem őket. Alleluja.

FOHÁSZOK

Krisztus feltámadt, legyőzte a halált, és megújította az életet. Kérjük állhatatosan:

Örökkön élő Krisztus, hallgass meg minket!

Te vagy az a kő, amelyet elvetettek az építők, de mégis szegletkővé lettél,

építs be minket, mint élő köveket, Egyházadba!

Örökkön élő Krisztus, hallgass meg minket!

Te vagy a hűséges és igaz tanú, aki elsőként támadtál fel a halottak közül,

engedd Egyházadnak, hogy szüntelenül tanúskodjék rólad!

Örökkön élő Krisztus, hallgass meg minket!

Te isteni Jegyese vagy Egyházadnak, amely átszúrt oldaladból született,

tégy minket ennek a titokzatos életkapcsolatnak tanúivá!

Örökkön élő Krisztus, hallgass meg minket!

Te vagy a kezdet és a vég, te meghaltál, és élsz,

tartsd meg a megkeresztelteket mindhalálig hűségben, hogy elnyerjék a megérdemelt koronát!

Örökkön élő Krisztus, hallgass meg minket!

Isten szent városának te vagy világító fénye,

töltsd el fényeddel meghalt testvéreinket, hogy uralkodhassanak mindörökre!

Örökkön élő Krisztus, hallgass meg minket!

Könyörgés

Mindenható, örök Isten, vezess minket a mennyország boldog közösségébe. Jusson el híveid gyönge nyája oda, ahová előttünk ment Jézus, a mi erős Pásztorunk.

REGGELI DICSÉRET

1. ant. Nem halok meg, hanem élek, hogy hirdessem az Úr nagy tetteit. Alleluja.

Zsoltárok és kantikum a IV. hét vasárnapjáról.

2. ant. Áldott a te dicsőséges szent neved. Alleluja.

3. ant. Magasztaljátok Istenünket, mert tökéletes minden műve, és igazságos minden útja. Alleluja.

Benedictus-ant.

A évben: Én vagyok az ajtó – mondja a mi Urunk; aki rajtam keresztül megy be, az üdvözül és legelőre talál. Alleluja.

B évben: Én vagyok a juhok pásztora; én vagyok az út, az igazság és az élet; én vagyok a jó Pásztor, ismerem enyéimet, és enyéim is ismernek engem. Alleluja.

C évben: Örök életet adok juhaimnak; nem vesznek el soha, és senki nem ragadja ki őket kezemből. Alleluja.

FOHÁSZOK

Hívjuk hangos szóval a mindenható Atyaistent, aki feltámasztotta Jézust, Királyunkat és Megváltónkat:

Istenünk, dicsőíts meg minket Krisztus dicsőségével!

Szentséges Atyánk, aki szeretett Fiadat, Jézust, a halál sötétjéből átvezetted dicsőséged fényébe,

add, hogy mi is eljussunk csodálatos világosságodra!

Istenünk, dicsőíts meg minket Krisztus dicsőségével!

Aki a hit által üdvözítesz minket,

add, hogy a mai napot keresztségünk hitében töltsük el!

Istenünk, dicsőíts meg minket Krisztus dicsőségével!

Te, aki úgy parancsolod, hogy azt keressük, ami odafönn van, ahol Krisztus jobbodon ül,

őrizz meg minket a bűn csábításaitól!

Istenünk, dicsőíts meg minket Krisztus dicsőségével!

A Krisztussal benned elrejtett életünk úgy világoskodjék a világban,

hogy előre jelezze az új eget és az új földet!

Istenünk, dicsőíts meg minket Krisztus dicsőségével!

II. ESTI DICSÉRET

1. ant. Keressétek, ami fönt van, ahol Krisztus ül az Isten jobbján. Alleluja.

Zsoltárok és kantikum a IV. hét vasárnapjáról.

2. ant. Az igazakra világot hint a sötétben. Alleluja.

3. ant. Alleluja. Üdv, dicsőség és hatalom Istenünknek. Alleluja.

Magnificat-ant.

A évben: Én vagyok a jó pásztor. Én azért jöttem, hogy életük legyen, és bőségben legyen. Alleluja.

B évben: Más juhaim is vannak, amelyek nem ebből az akolból valók. Ezeket is vezetnem kell. Hallgatni fognak szavamra, és egy nyáj lesz és egy pásztor. Alleluja.

C évben: Atyám, aki nekem adta őket, nagyobb mindenkinél: Atyám kezéből nem ragadhat ki senki semmit. Alleluja.

FOHÁSZOK

Mennyei Atyánkat, aki Krisztust feltámasztotta, és jobbjára ültette, könyörögve kérjük:

A dicsőséges Krisztus által őrizd meg, Urunk, népedet!

Igaz Atyánk, Jézust a kereszt győzelmével magasztaltad fel a földről,

add, hogy mindeneket magához vonzzon!

A dicsőséges Krisztus által őrizd meg, Urunk, népedet!

Fiad által, akit felmagasztaltál, küldd el Egyházadba a Szentlelket,

hogy a te néped az egész emberiség számára az egység látható jele legyen!

A dicsőséges Krisztus által őrizd meg, Urunk, népedet!

Vízből és Szentlélekből új nemzedék született,

őrizd meg azt a keresztséghez való hűségben az örök életre!

A dicsőséges Krisztus által őrizd meg, Urunk, népedet!

Felmagasztalt Fiad érdeméből emeld fel a bajbajutottakat, szabadítsd ki a rabokat, gyógyítsd a betegeket,

hogy örvendezzék a világ jótéteményeidnek!

A dicsőséges Krisztus által őrizd meg, Urunk, népedet!

A megdicsőült Krisztus testét és vérét nyújtottad elhunyt testvéreinknek,

támaszd fel őket új életre az utolsó napon!

A dicsőséges Krisztus által őrizd meg, Urunk, népedet!

HÉTFŐ

REGGELI DICSÉRET

Benedictus-ant. Én vagyok a jó Pásztor: magam legeltetem juhaimat, és életemet adom értük. Alleluja.

Könyörgés

Istenünk, te szent Fiad megaláztatása által fölemelted az elesett világot. Adj szent örömet nekünk, akiket kiragadtál a bűn szolgaságából, és fogadj be egykor az örök boldogságba.

ESTI DICSÉRET

Magnificat-ant. Más juhaim is vannak, amelyek nem ebből az akolból valók. Ezeket is ide kell vezetnem. Hallgatni fognak szavamra, s egy nyáj lesz és egy pásztor. Alleluja.

KEDD

REGGELI DICSÉRET

Benedictus-ant. A tettek, amelyeket Atyám nevében végbeviszek, tanúságot tesznek mellettem. Alleluja.

Könyörgés

Mindenható Istenünk, a te kegyelmedből ünnepeljük Jézus feltámadását. Kérünk, tégy méltóvá minket a megváltás boldog örömére.

ESTI DICSÉRET

Magnificat-ant. Ismerem juhaimat, és ők követnek engem. Örök életet adok nekik. Alleluja.

SZERDA

REGGELI DICSÉRET

Benedictus-ant. Világosságul jöttem a világba, hogy aki hisz bennem, ne maradjon sötétségben, mondja az Úr. Alleluja.

Könyörgés

Istenünk, te vagy híveid élete, az alázatosak dicsősége, az igazak boldogsága. Hallgasd meg könyörgő imánkat, és töltsd be bőséges kegyelmeddel lelkünket, mert szomjazva várjuk ígéreteid teljesülését.

ESTI DICSÉRET

Magnificat-ant. Nem azért küldte el Isten a Fiát a világba, hogy elítélje a világot, hanem hogy üdvösséget szerezzen a világnak. Alleluja.

CSÜTÖRTÖK

REGGELI DICSÉRET

Benedictus-ant. Nem nagyobb a tanítvány mesterénél; akkor tökéletes az ember, amikor már olyan, mint a mestere. Alleluja.

Könyörgés

Istenünk, te a megváltással az embert magasan eredeti méltósága fölé emelted. A keresztség szentségével elindítottad bennünk az új életet. Tekints atyai jóságod csodálatos művére, őrizd bennünk örök kegyelmedet és áldott ajándékaidat.

ESTI DICSÉRET

Magnificat-ant. Én vagyok a juhok pásztora; azért jöttem, hogy életük legyen, és bőségben legyen. Alleluja.

PÉNTEK

REGGELI DICSÉRET

Benedictus-ant. Elmegyek, és helyet készítek nektek, aztán újra eljövök, és magammal viszlek benneteket, hogy ti is ott legyetek, ahol én vagyok. Alleluja.

Könyörgés

Istenünk, szabadságunk és üdvösségünk szerzője, hallgasd meg könyörgő szavunkat, és add, hogy akiket szent Fiad vére hullásával megváltottál, veled éljenek, és benned szüntelen lelki épségnek örvendjenek.

ESTI DICSÉRET

Magnificat-ant. A jó Pásztor életét áldozta juhaiért. Alleluja.

SZOMBAT

REGGELI DICSÉRET

Benedictus-ant. Ha majd megjelenik a legfőbb Pásztor, elnyeritek a dicsőség hervadhatatlan koszorúját. Alleluja.

Könyörgés

Mindenható, örök Isten, működjék bennünk mindenkor húsvéti kegyelmed, amellyel új életet adtál a keresztség szentségében. Engedd, hogy segítségeddel bő termést hozzunk, és vezess el minket a boldog örökkévalóságba.

HÚSVÉT V. VASÁRNAPJA

Zsoltáros rész, I. hét

I. ESTI DICSÉRET

1. ant. Kitárt kezem legyen az esti áldozat. Alleluja.

Zsoltárok és kantikum az I. hét vasárnapjáról.

2. ant. Kiszabadítottál a tömlöcből engem, hogy nevedet magasztaljam. Alleluja.

3. ant. Isten Fia a szenvedésből engedelmességet tanult, és örök üdvösséget szerzett azoknak, akik engedelmeskednek. Alleluja.

Magnificat-ant.

A évben: Ha majd elmegyek és helyet készítek nektek, ismét eljövök, és magammal viszlek titeket, hogy ti is ott legyetek, ahol én vagyok. Alleluja.

B évben: Én vagyok az igazi szőlőtő, és Atyám a szőlőműves. Minden szőlővesszőt, amely gyümölcsöt hoz, megtisztít, hogy még többet teremjen. Alleluja.

C évben: Most dicsőül meg az Emberfia, és az Isten is megdicsőül benne. Alleluja.

Könyörgés

Istenünk, te megváltottál, és gyermekeiddé fogadtál bennünket. Tekints jóságosan szeretett fiaidra, és vezess el minket, Krisztusban hívőket az igazi szabadságra és a mennyei dicsőségbe.

REGGELI DICSÉRET

1. ant. Aki kívánja az élet vizét, ingyen igyék. Alleluja.

Zsoltárok és kantikum az I. hét vasárnapjáról.

2. ant. Imádjátok az Urat, aki az eget és a földet, a tengert és a vízforrásokat alkotta. Alleluja.

3. ant. Örvendenek dicsőségüknek a szentek. Alleluja.

Benedictus-ant.

A évben: Én vagyok az út, az igazság és az élet. Senki sem jut el az Atyámhoz, csak általam. Alleluja.

B évben: Aki bennem marad és én őbenne, az bő termést hoz – mondja az Úr. Alleluja.

C évben: Új parancsot adok nektek: Szeressétek egymást, amint én szerettelek titeket – mondja az Úr. Alleluja.

II. ESTI DICSÉRET

1. ant. Feltámadt az Úr, és ott ül az Atyának jobbján. Alleluja.

Zsoltárok és kantikum az I. hét vasárnapjáról.

2. ant. A sötétség hatalmából kiragadott minket, és helyet adott szeretett Fia országában. Alleluja.

3. ant. Alleluja. Átvette uralmát Urunk, ujjongjunk, és dicsőítsük őt. Alleluja.

Magnificat-ant.

A évben: „Uram, mutasd meg nekünk az Atyát és ez elég nekünk.” Jézus így válaszolt: „Már olyan régóta veletek vagyok, és nem ismersz engem, Fülöp? Aki engem lát, látja az Atyát is.” Alleluja.

B évben: Azáltal dicsőül meg Atyám, hogy bő termést hoztok, és a tanítványaim lesztek. Alleluja.

C évben: Arról tudják majd meg, hogy tanítványaim vagytok, hogy szeretettel lesztek egymás iránt. Alleluja.

HÉTFŐ

REGGELI DICSÉRET

Benedictus-ant. Aki szeret engem, azt Atyám is szeretni fogja. S én is szeretni fogom, és kinyilatkoztatom magam neki. Alleluja.

Könyörgés

Istenünk, a te kegyelmed ajándéka, hogy híveid egy akarattal követnek téged. Add népednek, hogy szeressük, amit parancsolsz, vágyakozzunk arra, amit ígérsz, és e világ változandóságai közepette szívből ragaszkodjunk hozzád, akiben megtaláljuk igazi örömünket.

ESTI DICSÉRET

Magnificat-ant. A Vigasztaló, a Szentlélek, akit majd a nevemben küld az Atya, megtanít benneteket mindenre, és eszetekbe juttat mindent, amit mondtam nektek. Alleluja.

KEDD

REGGELI DICSÉRET

Benedictus-ant. Békességet hagyok rátok, az én békémet adom nektek. Alleluja.

Könyörgés

Istenünk, te Krisztus feltámadásával visszaszerezted nekünk az örök életet. Add népednek, hogy erős hittel, teljes reménységgel és kételkedés nélkül várjuk mindannak megvalósulását, aminek beteljesülését megígérted.

ESTI DICSÉRET

Magnificat-ant. Ha szeretnétek engem, örülnétek, hogy az Atyához megyek. Alleluja.

SZERDA

REGGELI DICSÉRET

Benedictus-ant. Én vagyok az igazi szőlőtő, alleluja, ti a szőlővesszők, alleluja.

Könyörgés

Istenünk, te kedveled az ártatlanságot, és kegyelmeddel visszaadod nekünk a lelki tisztaságot. Irányítsd magadhoz híveid szívét, akiket megszabadítottál a hitetlenség homályától, hogy mindig igazságod világosságában éljünk.

ESTI DICSÉRET

Magnificat-ant. Ha bennem maradtok, és tanításom is bennetek marad, akkor bármit akartok, kérjétek, és megkapjátok. Alleluja.

CSÜTÖRTÖK

REGGELI DICSÉRET

Benedictus-ant. Ha teljesítitek parancsaimat, megmaradtok szeretetemben. Alleluja.

Könyörgés

Istenünk, a te kegyelmed átalakít minket: bűnösökből megigazultakká válunk, a lelki nyomorúságból boldogságra jutunk. Állj mellettünk gondviseléseddel, és támogass ajándékaiddal: adj nekünk erőt, hogy mindvégig állhatatosak maradjunk a hitből fakadó kegyelmi életben.

ESTI DICSÉRET

Magnificat-ant. Ezeket azért mondom nektek, hogy az én örömöm legyen bennetek is, és teljes legyen az örömötök. Alleluja.

PÉNTEK

REGGELI DICSÉRET

Benedictus-ant. Az az én parancsom, hogy szeressétek egymást, amint én szerettelek benneteket. Alleluja.

Könyörgés

Urunk, Istenünk, segíts, hogy jól megértsük és átéljük Húsvét szent titkát. Védjen és üdvözítsen a feltámadás kifogyhatatlan ereje, amelyet örvendező szívvel ünneplünk.

ESTI DICSÉRET

Magnificat-ant. Senki sem szeret jobban, mint az, aki életét adja barátaiért. Alleluja.

SZOMBAT

REGGELI DICSÉRET

Benedictus-ant. Krisztus azért halt meg, és támadt fel, hogy halottnak, élőnek Ura legyen. Alleluja.

Könyörgés

Mindenható, örök Isten, te a keresztségben újjáalkotva meghívtál minket a mennyei életre, és megadtad, hogy a megigazulás által alkalmasak legyünk a halhatatlanságra. Kérünk, vezess el egykor az örök dicsőségbe, hogy ott beteljesedjék megváltásunk.

Húsvét VI. vasárnapja

Zsoltáros rész, II. hét

I. ESTI DICSÉRET

1. ant. Aki az igazsághoz szabja tetteit, a világosságra megy. Alleluja.

Zsoltárok és kantikum a II. hét vasárnapjáról.

2. ant. Isten feloldotta a halál bilincseit, és feltámasztotta az Urat. Alleluja.

3. ant. Vajon nem ezeket kellett elszenvednie a Messiásnak, hogy bemehessen dicsőségébe? Alleluja.

Magnificat-ant.

A évben: Én kérni fogom az Atyát, és ő más vigasztalót ad majd nektek, aki veletek marad mindörökké. Alleluja.

B évben: Amint engem szeret az Atya, úgy szeretlek én is titeket. Maradjatok meg szeretetemben. Alleluja.

C évben: Aki szeret engem, megtartja tanításomat. Atyám is szeretni fogja őt, hozzá megyünk, és lakóhelyet veszünk nála. Alleluja.

Könyörgés

Mindenható Istenünk, add, hogy odaadó buzgósággal ünnepeljük Urunk feltámadásának örömnapjait. Engedd, hogy cselekedeteinkkel mindenkor életre váltsuk, amit az emlékezéssel felidézünk.

REGGELI DICSÉRET

1. ant. Ez az a nap, amelyet az Úr adott. Alleluja.

Zsoltárok és kantikum a II. hét vasárnapjáról.

2. ant. Áldott vagy, Istenünk, az égbolt fölött, és dicséretre méltó örökké. Alleluja.

3. ant. Ezekkel a szavakkal imádjátok a trónon ülő Istent: Ámen. Alleluja.

Benedictus-ant.

A évben: Nem hagylak árván titeket: elmegyek, de visszajövök hozzátok; és örvendezni fog szívetek. Alleluja.

B évben: Ezeket mondtam nektek, hogy az én örömöm legyen bennetek, és örömötök ezzel teljes legyen. Alleluja.

C évben: A Szentlélek, akit majd a nevemben küld az Atya, megtanít titeket mindenre, és eszetekbe juttat mindent, amit mondtam nektek. Alleluja.

II. ESTI DICSÉRET

1. ant. Isten feltámasztotta Krisztust a halálból, és a mennyben jobbjára ültette. Alleluja.

Zsoltárok és kantikum a II. hét vasárnapjáról.

2. ant. A bálványoktól az élő Istenhez tértetek. Alleluja.

3. ant. Alleluja. Üdv, dicsőség és hatalom Istenünknek. Alleluja.

Magnificat-ant.

A évben: Aki szeret engem, azt Atyám is szereti; én is szeretni fogom, és megmutatom neki magamat. Alleluja.

B évben: Az az én parancsom, hogy szeressétek egymást, amint én szerettelek titeket. Nagyobb szeretete senkinek sincs annál, mint annak, aki életét adja barátaiért. Alleluja.

C évben: Békességet hagyok rátok, az én békémet adom nektek; nem úgy adom, ahogy a világ adja nektek. Ne nyugtalankodjék a szívetek, és ne csüggedjetek. Alleluja.

HÉTFŐ

REGGELI DICSÉRET

Benedictus-ant. Isten új életre hívott minket Jézus Krisztusnak a halálból az élő reményre való feltámadása által, hogy soha el nem hervadó örökséget nyerjünk. Alleluja.

Könyörgés

Irgalmas Istenünk, rendelésed szerint megüljük Húsvét szent ünnepét. Add, hogy gyümölcsöző erejét mindenkor érezzük.

ESTI DICSÉRET

Magnificat-ant. Az Igazság Lelke, aki az Atyától származik, majd tanúságot tesz rólam. Tegyetek ti is tanúságot rólam. Alleluja.

KEDD

REGGELI DICSÉRET

Benedictus-ant. Rövid idő, és a világ nem lát már engem; ti azonban láttok, mert élek, és ti is éltek. Alleluja.

Könyörgés

Istenünk, te úgy akartad, hogy néped szüntelenül vigadozzék, mert visszaadtad lelke fiatalságát. Engedd, hogy akik most a fogadott fiúság dicsőségének örvendeznek, a biztos remény örömével várják a feltámadás napját.

ESTI DICSÉRET

Magnificat-ant. Az igazságot mondom: Jobb nektek, ha elmegyek, mert ha nem megyek el, akkor nem jön el hozzátok a Vigasztaló. Alleluja.

SZERDA

REGGELI DICSÉRET

Benedictus-ant. Még sok mondanivalóm volna, de nem vagytok hozzá elég erősek. Hanem amikor eljön az Igazság Lelke, ő majd elvezet benneteket a teljes igazságra. Alleluja.

Könyörgés

Urunk, Istenünk, hallgass meg minket, akik Fiad feltámadásának szent titkát ünnepeljük. Engedd, hogy amikor újra eljön, összes szenteddel együtt örömmel köszönthessük őt.

ESTI DICSÉRET

Ahol Urunk mennybemenetelének főünnepét a következő vasárnap ülik:

Magnificat-ant. A Szentlélek megdicsőít engem, mert az enyémből kapja, amit majd hirdet nektek, alleluja.

CSÜTÖRTÖK

Ahol Urunk mennybemenetelének főünnepét a következő vasárnap ülik:

REGGELI DICSÉRET

Benedictus-ant. Rövid idő, s már nem láttok, mondja az Úr; ismét rövid idő, s viszontláttok, mert az Atyához megyek. Alleluja.

Könyörgés

Istenünk, te a megváltás részeseivé tettél minket. Engedd, kérünk, hogy mindenkor örömmel ünnepeljük Urunk feltámadását.

ESTI DICSÉRET

Magnificat-ant. Szomorúságotok örömre változik, és örömötöket nem veheti el tőletek senki. Alleluja.

NAPKÖZI IMAÓRA

HIMNUSZ

DÉLELŐTT

Ez óra itt a harmadik,

Krisztust kereszttel terhelik:

elménk hívságtól ment legyen,

imádkozzunk most csendesen.

Krisztust fogadja szív, ajak,

s bensőnk romlatlan, ép marad,

tanúskodjék buzgó imánk:

a Lélek méltán száll le ránk.

Ez óra régi gyászt törölt:

az ősbűn átka megtörött;

Krisztus kegyelme itt fakadt,

feltündökölt a virradat.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

DÉLBEN

Esengő szolgák, jöjjetek,

tárjátok fel ma szívetek,

nyissátok dalra ajkatok,

hogy boldog Istent áldjatok!

Délóra bús emléke ez:

örök Bírót ítélnek el,

kihez nem férhet földi vád,

rá gyarló nép halált kiált.

Minket szívbéli hála köt,

vétkünk miatt is féljük őt,

s ha bősz ellenség ront reánk,

védelmet tőle kér imánk.

Kérleljük most az ég Urát,

Királyát s véle egy Fiát,

s a Szentlelket, ki egy velük,

Háromságban egy Istenünk! Ámen.

DÉLUTÁN

Ez óra, mely most felragyog,

keresztfa éjét űzi el,

megtörve földi vak homályt,

szelíd fényével földerít.

Ez órán a Feltámadott

minden sír mélyén szunnyadót

új létre keltve, élni hív,

halál hatalmát törve meg.

Hisszük: megújult életünk

immár nem szenved új halált,

a boldog élet örömét

örökre bizton élvezi.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Ant. délelőtt Alleluja. Alleluja. Alleluja.

Ant. délben Alleluja. Alleluja. Alleluja.

Ant. délután Alleluja. Alleluja. Alleluja.

Valóban feltámadt az Úr. Alleluja.

És megjelent Simonnak. Alleluja.

Az Úr láttára. Alleluja.

Öröm töltötte el a tanítványokat. Alleluja.

Maradj velünk, Uram. Alleluja.

Mert esteledik. Alleluja.

VASÁRNAP DÉLELŐTT

RÖVID OLVASMÁNY

1 Kor 15, 3b-5

Krisztus meghalt bűneinkért, az Írás szerint, eltemették, és harmadnap feltámadt, ismét az Írás szerint. Megjelent Péternek, majd a tizenkettőnek.

DÉLBEN

RÖVID OLVASMÁNY

{r}Ef 2, 4-6{/r}

A végtelenül irgalmas Isten azzal mutatta meg nagy szeretetét irántunk, hogy Krisztussal életre keltett minket, bűneinkben halottakat is; így kegyelemből kaptátok a megváltást; Jézus Krisztusban feltámasztott minket, és maga mellé ültetett a mennyben.

DÉLUTÁN

RÖVID OLVASMÁNY

{r}Róm 6, 4{/r}

A keresztségben eltemetkeztünk Krisztussal együtt a halálba, hogy miként Krisztus az Atya dicsőségéből feltámadt a halálból, úgy mi is új életre keljünk.

HÉTFŐ DÉLELŐTT

RÖVID OLVASMÁNY

Jel 1, 17c-18

Láttam az Emberfiát, aki így szólt hozzám: Én vagyok az első és az utolsó és az élő. Meghaltam, s lám, mégis élek, örökké. Nálam van a halálnak és az alvilágnak a kulcsa.

DÉLBEN

RÖVID OLVASMÁNY

{r}Kol 2, 9. 10a. 12{/r}

Krisztusban lakik testi formában az istenség egész teljessége, s benne lettetek ennek a teljességnek részesei. Benne temetkeztetek el a keresztségben, és benne támadtatok fel annak az Istennek az erejébe vetett hit által, aki őt a halálból feltámasztotta.

DÉLUTÁN

RÖVID OLVASMÁNY

Tim 2, 8. 11

Ne felejtsd, hogy az Úr Jézus Krisztus, Dávid sarja feltámadt a halálból, ahogy evangéliumom hirdeti. Igaz kijelentés ez: ha meghalunk vele, majd élünk is vele.

KEDD DÉLELŐTT

RÖVID OLVASMÁNY

Vö. {r}ApCsel 4, 11-12{/r}

Ő az a kő, amelyet az építők elvetettek, mégis szegletkővé lett. Nincs üdvösség senki másban. Mert nem adatott más név az ég alatt az embereknek, amelyben üdvözülhetnénk.

DÉLBEN

RÖVID OLVASMÁNY

Vö. 1 Pét 3, 21-22a

A keresztség most titeket is megment, hiszen az nem a test szennyének a lemosása, hanem könyörgés az Istenhez, hogy adjon tiszta lelkiismeretet Jézus Krisztus feltámadása által, aki az Isten jobbján foglal helyet.

DÉLUTÁN

RÖVID OLVASMÁNY

{r}Kol 3, 1-2{/r}

Ha Krisztussal feltámadtatok, keressétek, ami fönt van, ahol Krisztus ül az Isten jobbján. Ami ott fönn van, arra legyen gondotok, ne a földiekre.

SZERDA DÉLELŐTT

RÖVID OLVASMÁNY

Vö. {r}Róm 4, 24-25{/r}

Hiszünk abban, aki a halottak közül feltámasztotta Urunkat, Jézus Krisztust, aki vétkeinkért halált szenvedett, és megigazulásunkért feltámadt.

DÉLBEN

RÖVID OLVASMÁNY

{r}1 Jn 5, 5-6a{/r}

Ki győzi le a világot, ha nem az, aki hiszi, hogy Jézus az Isten Fia? Ő az, aki víz és vér által jött, Jézus Krisztus. Nem csupán víz által, hanem víz és vér által.

DÉLUTÁN

RÖVID OLVASMÁNY

{r}Ef 4, 23-24{/r}

Újuljatok meg lélekben és érzületben, s öltsétek magatokra az új embert, aki az Istenhez hasonlóvá alkotott, megigazult és valóban szent teremtmény.

CSÜTÖRTÖK DÉLELŐTT

RÖVID OLVASMÁNY

{r}1 Kor 12, 13{/r}

Mi mindnyájan egy Lélekben egy testté lettünk a keresztséggel: akár zsidók, akár pogányok, akár rabszolgák, akar szabadok. Mindannyiunkat egy Lélek itatott át.

DÉLBEN

RÖVID OLVASMÁNY

Tit 3, 5b-7

Isten megmentett minket a Szentlélekben való újjászületés és megújulás fürdőjében, akit Üdvözítőnk, Jézus Krisztus által bőven árasztott ránk, hogy kegyelmével megigazuljunk, s az örök élet reménybeli örököseivé váljunk.

DÉLUTÁN

RÖVID OLVASMÁNY

{r}Kol 1, 12-14{/r}

Adjunk hálát az Atyaistennek, aki minket arra méltatott, hogy részünk legyen a szentek fényességében. A sötétség hatalmából kiragadott minket, és helyet adott szeretett Fia országában. Benne nyertük el vére által a megváltást, bűneink bocsánatát.

PÉNTEK DÉLELŐTT

RÖVID OLVASMÁNY

{r}ApCsel 2, 32. 36{/r}

Isten feltámasztotta Jézust, ennek mi mind tanúi vagyunk. Tudja meg hát Izrael egész háza teljes bizonyossággal, hogy az Isten azt a Jézust, akit ti keresztre feszítettetek, Úrrá és Messiássá tette!

DÉLBEN

RÖVID OLVASMÁNY

{r}Gal 3, 27-28{/r}

Mindannyian, akik megkeresztelkedtetek Krisztusban, Krisztust öltöttétek magatokra. Nincs többé zsidó vagy görög, rabszolga vagy szabad, férfi vagy nő, mert mindannyian eggyé lettetek Krisztus Jézusban.

DÉLUTÁN

RÖVID OLVASMÁNY

{r}1 Kor 5, 7-8{/r}

El a régi kovásszal, hogy új tésztává legyetek, aminthogy kovásztalanok is vagytok! Hiszen húsvéti Bárányunkat, Krisztust feláldozták. Ünnepeljünk tehát, de ne a régi kovásszal, sem a rosszaság és gonoszság kovászával, hanem a tisztaság és igazság kovásztalan kenyerével.

SZOMBAT DÉLELŐTT

RÖVID OLVASMÁNY

{r}Róm 5, 10-11{/r}

Ha Istent Fia halála kiengesztelte akkor, amikor még ellenségek voltunk, most, hogy kibékültünk vele, az ő életébe beoltódva még könnyebben megszabadulunk. Sőt ezen felül még dicsekszünk is az Istenben Urunk, Jézus Krisztus által, aki megszerezte nekünk a kiengesztelődést.

DÉLBEN

RÖVID OLVASMÁNY

{r}1 Kor 15, 20-22{/r}

Krisztus feltámadt a halálból elsőként a halottak közül. Mivel egy ember idézte elő a halált, a halottak is egy ember révén támadnak fel. Amint ugyanis Ádámban mindenki meghal, úgy Krisztusban mindenki életre is kel.

DÉLUTÁN

RÖVID OLVASMÁNY

{r}2 Kor 5, 14-15{/r}

Krisztus szeretete sürget minket, hiszen arra a meggyőződésre jutottunk, hogy ha egy mindenkiért meghalt, akkor mindenki meghalt. És ő azért halt meg mindenkiért, hogy akik élnek, ne maguknak éljenek, hanem annak, aki értük meghalt és feltámadt.

HTML © Juraj Vidéky, László Elek