ADVENTI IDŐ I.

DECEMBER 16-IG

Vasárnapi és köznapi zsolozsmában Advent I. vasárnapja I. Esti dicséretétől december 16-ig bezárólag:

ESTI DICSÉRET

HIMNUSZ

Csillagvilágot alkotó,

hívőknek áldott fénysugár,

mi Megváltónk, jöjj, Krisztusunk,

s halld meg esdő sóhajunk.

Megszánva árva népedet,

nehogy halálban vesszen el,

a bűnre hoztál gyógyulást,

a fásult földnek újulást.

A vak világnak éjjelén

mint nászházából vőlegény

a tiszta Szűztől földre lépsz,

ki zárt szentélyed volt előbb.

Erőd, hatalmad mindenek

tisztelvén térdet hajtanak,

az égiek s a földiek

szent Úrnak téged vallanak.

Hozzád könyörgünk, Krisztusunk,

ki egykor mint bíró ítélsz,

jöjj, hárítsd el ma őrizőn

az ártó ellen fegyverét.

Most néked, Krisztus, nagy Király,

s Atyádnak áldás, tisztelet,

magasztalja a Lelket is

a zengő ének szüntelen. Ámen.

BEFEJEZŐ IMAÓRA

HIMNUSZImmár a nap leáldozott.

IMÁDSÁGRA HÍVÁS

Ant. Urunkat, közelgő Királyunkat, jöjjetek, imádjuk!

REGGELI DICSÉRET

HIMNUSZ

Harsanva szóló hang kiált,

szétoszlat már minden homályt,

elűzi messze álmaink;

az égből Krisztus fénye int.

Serkenjen már a szennyesen,

kábultan alvó értelem:

új csillag fénylik odafenn,

hogy minden átkot elvegyen.

A Bárányt küldi már az Ég

leróni adósságaink:

mindnyájan bűnbocsánatért

kiáltozzunk könnyek között.

Hogy majd ha fénye újra gyúl

s a földre félelem borul,

részünk ne büntetés legyen,

hanem jóságos védelem.

Atyának dicséret legyen

és Gyermekének győzelem,

s a boldog Lángot ővelük

örökre áldja énekünk. Ámen.

NAPKÖZI IMAÓRA Délelőtt

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

Ant. A próféták megjövendölték: Szűz Máriától születik a Megváltó. Délben

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Ant. Gábor angyal így szólt Máriához: Üdvöz légy, kegyelemmel teljes, az Úr van teveled, áldott vagy te az asszonyok között! Délután

Világfenntartó Istenünk,

te mozdulatlan őserő,

aki a napfény idejét

időszakonként megszabod,

világos alkonyt adj nekünk,

ne áldozzék le életünk,

de szent halál jutalmaként

örök dicsőségedbe vígy.

Add meg, kegyelmes jó Atya,

Atyának egyszülött Fia,

és Szentlélek, Vigasztalónk,

egyetlen Úr, örök király. Ámen.

Ant. Mária így szólt: Miféle köszöntés ez? Zavar támadt lelkemben: a Királyt fogom megszülni, és mégis szűz maradok?

ADVENT I. VASÁRNAPJA

Zsoltáros rész, I. hét

I. ESTI DICSÉRET

1. ant.Hirdessétek és mondjátok a népeknek: Íme, eljön üdvözítő Istenünk.

Zsoltárok és kantikum az I. hét vasárnapjáról.

2. ant.Íme, szentjeivel eljön majd az Úr, és ragyogó fényesség lesz azon a napon, alleluja.

3. ant.Eljön az Úr nagy hatalommal, és meglátja őt minden ember.

RÖVID OLVASMÁNY

{r}1 Tessz 5, 23-24{/r}

A békesség Istene szenteljen meg benneteket, hogy tökéletesek legyetek, őrizze meg szellemeteket, lelketeket és testeteket feddhetetlenül Urunk, Jézus Krisztus eljöveteléig! Aki meghívott benneteket, az hűséges, és végbe is viszi.

RÖVID VÁLASZOS ÉNEK

Mutasd meg nekünk, {*} Irgalmasságodat, Urunk.

Mutasd meg nekünk, {*} Irgalmasságodat, Urunk.

És hozd meg nekünk a szabadulást! {*}

Irgalmasságodat, Urunk.

Dicsőség az Atyának, a Fiúnak és a Szentléleknek.

Mutasd meg nekünk, {*} Irgalmasságodat, Urunk.

Magnificat-ant.

A évben:Legyetek tehát éberek, mert nem tudjátok, mely napon jön el Uratok.

B évben:Íme, az Úr messziről érkezik, és ragyogása betölti a földet.

C évben:Azután jelek fognak támadni a Napon, Holdon és csillagokon, a Földön és szorongás ül majd a nemzetekre. Akkor majd meglátják az Emberfiát, amint eljön a felhőkben nagy hatalommal és dicsőséggel

FOHÁSZOK

Ujjongó örömmel várjuk mindnyájan Krisztust, és hívjuk:

Jöjj, Urunk, ne késlekedj!

Örömmel várjuk érkezésedet,

jöjj el, Urunk, Jézus!

Jöjj, Urunk, ne késlekedj!

Te, aki az idő kezdete előtt létezel,

jöjj el, hogy az üdvösség útján járjunk földi életünk idején!

Jöjj, Urunk, ne késlekedj!

Te teremtetted a világot és mindent, ami benne él,

jöjj el, és mentsd meg kezed alkotását!

Jöjj, Urunk, ne késlekedj!

Te nem vetetted meg halandó természetünket,

jöjj el, és ragadj ki minket a halál hatalmából!

Jöjj, Urunk, ne késlekedj!

Te azért jöttél, hogy minél teljesebb életünk legyen,

jöjj el, és ajándékozd nekünk örök életedet!

Jöjj, Urunk, ne késlekedj!

Te minden embert egyesíteni akartál, hogy eljusson országodba,

jöjj el, és gyűjtsd egybe azokat, akik látni szeretnék arcodat!

Jöjj, Urunk, ne késlekedj!

Könyörgés

Mindenható, örök Isten, önts híveid szívébe szent elhatározást, hogy jótettekkel siessünk a közelgő Krisztus elé, ő pedig egykor jobbjára állítson minket országában, és mindnyájan együtt örvendjünk a boldog örökkévalóságban.

REGGELI DICSÉRET

1. ant.Azon a napon a hegyek édességet harmatoznak, a dombok tejjel és mézzel folynak, alleluja.

Zsoltárok és kantikum az I. hét vasárnapjáról.

2. ant.Hegyek és halmok, az Úrnak dicséretet zengjetek! Ujjongjon az erdő minden fája, mert eljön közénk az Isten, aki uralkodik mindörökké, alleluja.

3. ant.Íme, a nagy Próféta eljön, és megújítja Jeruzsálemet, alleluja.

RÖVID OLVASMÁNY

{r}Róm 13, 11-12{/r}

Itt az óra, hogy fölébredjünk az álomból: üdvösségünk közelebb van, mint amikor hívők lettünk. Múlóban az éjszaka, a nappal pedig közel. Vessük hát le a sötétség tetteit, és öltsük fel a világosság fegyvereit.

RÖVID VÁLASZOS ÉNEK

Krisztus, az élő Isten Fia, {*} Irgalmazz nekünk.

Krisztus, az élő Isten Fia, {*} Irgalmazz nekünk.

Te eljössz a világra. {*}

Irgalmazz nekünk.

Dicsőség az Atyának, a Fiúnak és a Szentléleknek.

Krisztus, az élő Isten Fia, {*} Irgalmazz nekünk.

Benedictus-ant.

A évben:Ha a ház gazdája tudná, hogy melyik órában jön a tolvaj, fenn virrasztana, és nem hagyná, hogy betörjenek a házba.

B évben:Legyetek hát éberek! Mert nem tudjátok, mikor érkezik meg a ház ura: lehet, hogy este, vagy éjfélkor; kakasszóra, vagy reggel.

C évben:Nézzetek fel, és emeljétek föl fejeteket, mert elérkezett megváltásotok.

FOHÁSZOK

Mennyei Atyánk jóságosan megadta nekünk, hogy várhatjuk a mi Urunk, Jézus Krisztus megjelenését. Kérjük őt, és mondjuk:

Mutasd meg nekünk irgalmasságodat, Urunk!

Szenteld meg, Urunk, testünket, lelkünket,

őrizz meg minket, hogy Fiad eljövetelekor feddhetetlenek legyünk!

Mutasd meg nekünk irgalmasságodat, Urunk!

Add, hogy a mai napot szentül töltsük el,

és fegyelmezett, buzgó életet éljünk e világban!

Mutasd meg nekünk irgalmasságodat, Urunk!

Add, hogy Urunkat, Jézus Krisztust öltsük magunkra,

és elteljünk a Szentlélekkel!

Mutasd meg nekünk irgalmasságodat, Urunk!

Engedd, Urunk, hogy mindig éberen várakozzunk,

amíg csak meg nem látjuk Fiad dicsőségét!

Mutasd meg nekünk irgalmasságodat, Urunk!

NAPKÖZI IMAÓRA Délelőtt

RÖVID OLVASMÁNY

{r}Róm 13, 13-14a{/r}

Éljünk tisztességesen, mint nappal, ne evés-ivásban és részegeskedésben, ne kicsapongásban és tobzódásban, ne civakodásban és versengésben. Inkább öltsétek magatokra Urunkat, Jézus Krisztust.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}1 Tessz 3, 12-13{/r}

Gyarapítson és gazdagítson titeket az Úr a szeretetben egymás és mindenki iránt, mint ahogy mi is szeretünk titeket. Tegye állhatatossá szíveteket, hogy feddhetetlen szentségben állhassatok Istenünk és Atyánk elé, amikor a mi Urunk, Jézus Krisztus majd eljön összes szentjének kíséretében.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

Vö. {r}2 Tessz 1, 6. 7. 10{/r}

Méltányos, hogy az Isten nektek, zaklatottaknak velünk együtt megnyugvást adjon, amikor Urunk, Jézus eljön hatalmas angyalseregével a mennyből, hogy dicsőségét megmutassa szentjeiben és csodálatos hatalmát híveiben.

RÖVID VÁLASZOS ÉNEK

Jöjj el, Urunk, ne késlekedjél:

Oldozd fel választott népedet a bűntől!

II. ESTI DICSÉRET

1. ant.Ujjongj, Sion leánya, és zengj éneket, Jeruzsálem népe, alleluja!

Zsoltárok és kantikum az I. hét vasárnapjáról.

2. ant.Eljön Krisztus, a mi Királyunk, a János hirdette eljövendő Bárány.

3. ant.Íme, hamarosan eljövök, és magammal hozom a jutalmat, hogy megfizessek kinek-kinek cselekedetei szerint.

RÖVID OLVASMÁNY

{r}Fil 4, 4-5{/r}

Örüljetek az Úrban szüntelenül! Újra csak azt mondom, örüljetek! Jóságos emberségeteket ismerje meg mindenki! Az Úr közel van!

Magnificat-ant.

A évben:A Szentlélek száll reád, Mária, ne félj, mert méhedben fogod hordozni az Isten Fiát, alleluja.

B évben:Ne félj, Mária, kegyelmet találtál Istennél: Gyermeket fogansz, és fiút szülsz, alleluja.

C évben:Boldog vagy, Mária, mert hitted, hogy beteljesedik benned mindaz, amit az Úr mondott neked, alleluja.

FOHÁSZOK

Jézus Krisztust, Megváltónkat, aki az út, az igazság és az élet, könyörögve kérjük:

Jöjj, Urunk, és maradj velünk!

Jézus, a Magasságbeli Fia, akit Szűz Máriának Gábor főangyal hirdetett,

jöjj, és uralkodjál népeden mindörökké!

Jöjj, Urunk, és maradj velünk!

Te vagy az Isten Szentje, akit az Előhírnök már megszületése előtt ujjongva köszöntött,

jöjj, és add meg az egész világnak az üdvösség örömét!

Jöjj, Urunk, és maradj velünk!

Szabadító Jézusunk, akinek nevét angyal nyilatkoztatta ki Józsefnek, az igaz férfiúnak,

jöjj, és szabadítsd meg népedet a bűn rabságából!

Jöjj, Urunk, és maradj velünk!

Világ Világossága, akit Simeon és minden igaz ember várva várt,

jöjj, és vigasztalj meg minket!

Jöjj, Urunk, és maradj velünk!

Felkelő Napunk, rólad jövendölte Zakariás, hogy eljössz hozzánk a magasságból,

jöjj, és hozz világosságot azoknak, akik a halál árnyékában ülnek!

Jöjj, Urunk, és maradj velünk!

HÉTFŐ

REGGELI DICSÉRET

RÖVID OLVASMÁNY

{r}Iz 2, 3{/r}

Rajta, menjünk fel az Úr hegyére és Jákob Istenének házába, hadd tanítson meg minket útjaira, hogy járni tudjunk ösvényein, mert Sionból jön a tanítás, és Jeruzsálemből az Úr igéje.

RÖVID VÁLASZOS ÉNEK

Fölötted, Jeruzsálem, {*} Ott ragyog az Úr.

Fölötted, Jeruzsálem, {*} Ott ragyog az Úr.

És dicsősége megnyilvánul rajtad. {*}

Ott ragyog az Úr.

Dicsőség az Atyának, a Fiúnak és a Szentléleknek.

Fölötted, Jeruzsálem, {*} Ott ragyog az Úr.

Benedictus-ant. Emeld föl szemedet, Jeruzsálem, és szemléld Királyod hatalmát: íme, eljön az Üdvözítő, hogy leoldja bilincseidet!

FOHÁSZOK

Krisztus Urunk, az élő Isten Fia, aki Világosság a Világosságtól, ragyogó világosságra vezet minket, hogy megláthassuk szent arcát. Fohászkodjunk hozzá bizalommal:

Jöjj el, Urunk, Jézus!

Ó fogyhatatlan Világosság, te azért jössz, hogy eloszlass bennünk minden homályt,

Krisztusunk, ébreszd fel szunnyadó hitünket!

Jöjj el, Urunk, Jézus!

Add, hogy egész nap biztonságosan járjunk,

és kegyelmed fényességének örvendezzünk!

Jöjj el, Urunk, Jézus!

Nevelj bennünket tökéletes szelídségre,

hogy tanúskodhassunk rólad az emberek előtt!

Jöjj el, Urunk, Jézus!

Jöjj, teremts bennünk új világot,

amelyben igazság és béke lakik!

Jöjj el, Urunk, Jézus!

Könyörgés

Urunk és Istenünk, segíts minket, hogy buzgó várakozással készüljünk Fiadnak, Krisztusnak jövetelére. Amikor pedig eljön, és kopogtat, ébren találjon minket, akik imádsággal virrasztunk, és ujjongva zengjük dicséretét.

NAPKÖZI IMAÓRA Délelőtt

RÖVID OLVASMÁNY

Vö. {r}Iz 10, 20-21{/r}

Azon a napon Izrael maradéka és Jákob házának menekültjei hűségesen támaszkodnak az Úrra, Izrael Szentjére. A maradék megtér, Jákob maradéka az erős Istenhez.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

Vö. {r}Iz 10, 24. 27{/r}

Ezt mondja az Úr, a Seregek Istene: Népem, Sion lakója, ne félj! Azon a napon lekerül válladról a teher, és az iga nem nyomja többé a nyakad.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

Vö. {r}Iz 14, 1{/r}

Közel van, hogy eljöjjön az ő ideje, és napjai nincsenek távol, mert az Úr megkönyörül Jákobon, Izrael újra választott népe lesz.

RÖVID VÁLASZOS ÉNEK

Jöjj el, Urunk, ne késlekedjél:

Oldozd fel választott népedet a bűntől!

ESTI DICSÉRET

RÖVID OLVASMÁNY

Fil 3, 20b-21

Várjuk az Üdvözítőt, Urunkat, Jézus Krisztust. Ő azzal az erővel, amellyel mindent hatalma alá vethet, átalakítja gyarló testünket, és hasonlóvá teszi megdicsőült testéhez.

RÖVID VÁLASZOS ÉNEK

Jöjj, hogy megszabadíts minket, {*} Urunk, mindenható Istenünk.

Jöjj, hogy megszabadíts minket, {*} Urunk, mindenható Istenünk.

Ragyogtasd ránk arcodat, és szabadok leszünk! {*}

Urunk, mindenható Istenünk.

Dicsőség az Atyának, a Fiúnak és a Szentléleknek.

Jöjj, hogy megszabadíts minket, {*} Urunk, mindenható Istenünk.

Magnificat-ant. Az Úr angyala köszöntötte a Boldogságos Szűz Máriát, és ő méhében Gyermeket fogant a Szentlélek erejéből, alleluja.

FOHÁSZOK

Az Úr eljön, hogy üdvözítse a világot. Esedezzünk hozzá hangos szóval:

Jöjj, és ments meg minket!

Urunk, Jézus, Isten Fölkentje, mindenek szabadítója,

siess, és üdvözíts minket!

Jöjj, és ments meg minket!

Te eljöttél erre a világra,

szabadíts meg minket a világ bűnétől!

Jöjj, és ments meg minket!

Te az Atyától jöttél,

taníts minket az üdvösség útjára, amely az Atyához vezet!

Jöjj, és ments meg minket!

Te a Szentlélek erejéből fogantattál,

újítsa meg szívünket ugyanaz a Lélek tanításod által!

Jöjj, és ments meg minket!

Te Szűz Mária méhében testet öltöttél,

óvj meg minket, hogy a test romlásba ne taszítson!

Jöjj, és ments meg minket!

Emlékezzél meg, Urunk, minden emberről,

aki a világ kezdetétől fogva élt és reménykedett benned!

Jöjj, és ments meg minket!

KEDD

REGGELI DICSÉRET

RÖVID OLVASMÁNY

{r}Ter 49, 10{/r}

Nem veszti el Júda a fejedelmi pálcát, sem utóda a vezérséget, míg el nem jön az Elküldendő, akire a népek várakoznak.

Benedictus-ant. Vessző kél majd Izáj törzsökéből, és Isten dicsősége betölti a földet: minden ember meglátja a Szabadítót, akit Isten küldött.

FOHÁSZOK

Istenünk, a mindenható Atya, terjessze ki jobbját, és vegye oltalmába népe maradékát.

Atyánk, jöjjön el a te országod!

Engedd, Urunk, hogy a bűnbánat méltó gyümölcseit teremjük,

és így helyet kapjunk országodban, amely már közel van!

Atyánk, jöjjön el a te országod!

Urunk, készítsd elő szívünket Fiad érkezésére,

hogy dicsősége megnyilvánuljon bennünk!

Atyánk, jöjjön el a te országod!

Rontsd le kevélységünk hegyeit,

gyarlóságunk völgyeit pedig töltsd fel!

Atyánk, jöjjön el a te országod!

Bontsd le a nemzeteket megosztó gyűlölködés válaszfalát,

és egyengesd az egyetértés útját!

Atyánk, jöjjön el a te országod!

Könyörgés

Urunk és Istenünk, megpróbáltatásainkban bizalommal fordulunk hozzád: engesztelődjél meg, és segíts jóságosan, hogy megszabaduljunk a múlt bűneitől, és vigaszt találjunk Fiad eljövetelében.

NAPKÖZI IMAÓRA Délelőtt

RÖVID OLVASMÁNY

{r}Jer 23, 5{/r}

Íme, jönnek napok – mondja az Úr_–, amikor igaz sarjat támasztok Dávidnak. Királyként uralkodik majd, bölcsen kormányoz, s gondja lesz a jogra és az igazságra az országban.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Jer 23, 6{/r}

Az ő napjaiban megszabadul Júda, és biztonságban él Izrael. Ez lesz a neve, amelyen szólítják: Az Úr a mi igazságunk.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Ez 34, 15-16{/r}

Magam terelgetem majd juhaimat, és magam telepítem le őket – mondja az Úr, az Isten. Megkeresem az elveszettet, bekötözöm a sérültet, és ápolom a beteget. Az igazság szerint legeltetem őket.

RÖVID VÁLASZOS ÉNEK

Jöjj el, Urunk, ne késlekedjél:

Oldozd fel választott népedet a bűntől!

ESTI DICSÉRET

RÖVID OLVASMÁNY

Vö. {r}1 Kor 1, 7b-9{/r}

Urunk, Jézus Krisztus megjelenését várjuk, aki mindvégig megerősít minket, hogy feddhetetlenek legyünk Urunk, Jézus Krisztus eljövetelének napján. Hűséges az Isten, aki meghívott minket Fiának közösségébe.

Magnificat-ant. Keressétek az Urat, amíg megtaláljátok, hívjátok segítségül, amíg közel van, alleluja.

FOHÁSZOK

Az örök Ige emberi testének fátylán át mutatta meg a mennyei szentélybe vezető új élet útját. Alázatosan kérjük tőle:

Jöjj, Urunk, és ments meg minket!

Istenünk, benned élünk, mozgunk és vagyunk,

jöjj, tudatosítsd bennünk, hogy gyermekeid vagyunk!

Jöjj, Urunk, és ments meg minket!

Te nem vagy messze egyikünktől sem,

mutasd meg magadat mielőbb azoknak, akik keresnek téged!

Jöjj, Urunk, és ments meg minket!

Te vagy a szegények Atyja és a szomorúak vigasztalója,

szabadítsd meg a foglyokat, és örvendeztesd meg a szomorkodókat!

Jöjj, Urunk, és ments meg minket!

Te gyűlölöd a halált, de szereted az életet,

ments meg minket és minden meghalt testvérünket az örök haláltól!

Jöjj, Urunk, és ments meg minket!

SZERDA

REGGELI DICSÉRET

RÖVID OLVASMÁNY

Iz 7, 14b-15

Íme, a Szűz fogan, fiút szül, és Emmánuelnek nevezi el. Aludttej és méz lesz a tápláléka, hogy meg tudja vetni a rosszat, és a jót tudja választani.

Benedictus-ant. Nyomomba lép az erősebb, akinek saruszíját sem vagyok méltó megoldani.

FOHÁSZOK

Az isteni Ige köztünk akart élni, hogy megláthassuk dicsőségét. Reményteljes örömmel kiáltsuk:

Légy velünk, ó, Emmánuel!

Igazságos és irgalmas Fejedelmünk,

szolgáltass igazságot a szegényeknek és az elnyomottaknak!

Légy velünk, ó, Emmánuel!

Békesség Királya, te a kardokat ekevasakká és a lándzsákat sarlókká alakítod,

változtasd irigységünket jóindulattá, és sértődöttségünket bocsánattá!

Légy velünk, ó, Emmánuel!

Te, aki nem a látszat szerint ítélsz,

tartsd számon tieidet!

Légy velünk, ó, Emmánuel!

Add, hogy félelem nélkül állhassunk majd színed előtt,

amikor nagy hatalommal eljössz az ég felhőiben.

Légy velünk, ó, Emmánuel!

Könyörgés

Urunk és Istenünk, készítsd elő szívünket isteni erőddel, hogy amikor Fiad eljön, méltónak találjon az örök élet lakomájára, és asztalához ültessen minket.

NAPKÖZI IMAÓRA Délelőtt

RÖVID OLVASMÁNY

{r}Iz 2, 11{/r}

Az emberi kevélység lesüti szemét, és az emberek gőgjét megaláztatás éri. Egyedül az Úr lesz magasztos azon a napon.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Iz 12, 2{/r}

Íme, Isten az én szabadítóm, bizalom tölt el, és nem félek, mert az Úr az én erőm és dicsőségem, ő lett szabadulásom.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Dán 9, 19{/r}

Hallgass meg, Uram! Bocsáss meg, Uram! Figyelj rám, Uram! Néped a te nevedet viseli, azért cselekedj tenmagadért, és ne késlekedjél!

RÖVID VÁLASZOS ÉNEK

Jöjj el, Urunk, ne késlekedjél:

Oldozd fel választott népedet a bűntől!

ESTI DICSÉRET

RÖVID OLVASMÁNY

{r}1 Kor 4, 5{/r}

Ne ítélkezzetek időnap előtt, míg el nem jön az Úr. Ő majd megvilágítja a sötétség titkait, és földeríti a szívek szándékait. Amikor majd mindenki megkapja az elismerést az Istentől.

Magnificat-ant. Sion hegyéről jön a törvény, és Jeruzsálemből az Úr igéje.

FOHÁSZOK

A mennyei Atya elküldte Fiát, hogy meghozza nekünk az örök békét. Könyörögve kérjük:

Atyánk, jöjjön el a te országod!

Mennyei Atyánk, tekints Egyházadra,

jöjj el, és látogasd meg szőlődet, amelyet jobbod ültetett!

Atyánk, jöjjön el a te országod!

Hűséges Istenünk, emlékezzél meg Ábrahám minden fiáról,

és teljesítsd az ősatyáknak tett ígéretedet!

Atyánk, jöjjön el a te országod!

Istenünk, tekints jóságosan minden népre,

hogy tiszteljenek irgalmasságodért!

Atyánk, jöjjön el a te országod!

Örök Pásztorunk, látogasd meg nyájad juhait,

és gyűjtsd össze őket a te legelődre!

Atyánk, jöjjön el a te országod!

Emlékezzél meg mindazokról, akik a te békédben költöztek el ebből a világból,

engedd, hogy Fiaddal együtt lehessenek a dicsőségben!

Atyánk, jöjjön el a te országod!

CSÜTÖRTÖK

REGGELI DICSÉRET

RÖVID OLVASMÁNY

{r}Iz 45, 8{/r}

Harmatozzatok, egek, onnan felülről, és ti felhők, hullassátok közénk az Igazat! Nyíljék meg a föld, teremje az Üdvözítőt, és sarjadjon vele szabadulás is!

Benedictus-ant. Üdvözítő Uramat várom; utána vágyakozom, hiszen már közel van, alleluja.

FOHÁSZOK

Krisztust, az Atya bölcsességét és erejét, aki örömest van az emberekkel, kérjük bizalommal:

Urunk, maradj mindig közel hozzánk!

Urunk, Jézus Krisztus, aki meghívtál minket országodba,

add, hogy mindenben Atyád tetszését keressük!

Urunk, maradj mindig közel hozzánk!

Te, aki közöttünk vagy, bár a világ nem ismer,

ismertesd meg magadat minden emberrel!

Urunk, maradj mindig közel hozzánk!

Te, aki közelebb vagy hozzánk, mint mi önmagunkhoz,

erősítsd szívünkben az irántad való bizalmat és az üdvösség reményét!

Urunk, maradj mindig közel hozzánk!

Te, aki az életszentség forrása vagy,

őrizz meg minket, hogy szentek és feddhetetlenek legyünk eljöveteled napjára!

Urunk, maradj mindig közel hozzánk!

Könyörgés

Istenünk, mutasd meg hatalmadat, és jöjj segítségünkre erőddel. Bár bűneink miatt távol vagyunk tőled, add mégis jóságosan kegyelmedet, hogy mielőbb egészen tetszésedre legyünk.

NAPKÖZI IMAÓRA Délelőtt

RÖVID OLVASMÁNY

{r}Mik 5, 45a{/r}

Az Uralkodó föllép Izraelben, és legelteti nyáját az Úr erejében, az Úrnak, az ő Istenének fenséges nevében. Letelepedhetnek, mert hatalmát kiterjeszti egészen a föld határáig. Ő maga a béke lesz.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Agg 2, 7. 10{/r}

Még egy kis idő, s megrendítem az eget és a földet, a tengert és a szárazföldet. Ennek az új templomnak a dicsősége felülmúlja a régiét, mert ezen a helyen adom a békét – mondja a Seregek Ura.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Mal 4, 2{/r}

Nektek, akik félitek a nevemet, felragyog az igazság Napja, sugarai üdvösséget fognak árasztani. Kimentek, és ugrándoztok, mint a hizlalt borjak – mondja a Seregek Ura.

RÖVID VÁLASZOS ÉNEK

Jöjj el, Urunk, ne késlekedjél:

Oldozd fel választott népedet a bűntől!

ESTI DICSÉRET

RÖVID OLVASMÁNY

Jak 5, 7-8. 9b

Testvéreim! Legyetek türelemmel az Úr eljöveteléig! Lám, a földműves türelemmel vár a föld drága termésére, míg a korai és késői eső meg nem érkezik. Legyetek türelemmel ti is! Erősítsétek meg szíveteket, mert az Úr eljövetelének ideje közel van! Nézzétek, a bíró már az ajtóban van.

Magnificat-ant. Áldott vagy te az asszonyok között, és áldott a te méhednek gyümölcse!

FOHÁSZOK

Kedves Testvéreim! Krisztusban a próféták jövendölése szerint nagy világosság virradt azokra, akik a halál árnyékában élnek. Forduljunk hozzá hangos szóval:

Jöjj el, Urunk, Jézus!

Isten Igéje, aki kezdetben mindent megteremtettél, és az idők teljességében természetünket is magadra vetted,

jöjj, és szabadíts meg a haláltól!

Jöjj el, Urunk, Jézus!

Igaz Világosság, aki megvilágosítasz minden embert,

jöjj, oszlasd el tudatlanságunk homályát!

Jöjj el, Urunk, Jézus!

Egyszülött Fiú, aki Atyád keblén nyugszol,

jöjj, és mutasd meg nekünk az Atya jóságát!

Jöjj el, Urunk, Jézus!

Jézus Krisztus, te mint Emberfia jöttél hozzánk,

tedd Isten fiaivá azokat, akik téged befogadnak!

Jöjj el, Urunk, Jézus!

Te megnyitod minden börtön ajtaját,

engedd be menyegzős lakomádra azokat, akik ajtód előtt irgalmasságodért esedeznek!

Jöjj el, Urunk, Jézus!

PÉNTEK

REGGELI DICSÉRET

RÖVID OLVASMÁNY

{r}Jer 30, 21. 22{/r}

Ezt mondja az Úr: Vezérük Jákobból származik, és fejedelmük is az ő köréből. Színem elé engedem, úgyhogy elém járulhat, így ti az én népem lesztek, én meg a ti Istenetek.

Benedictus-ant. Íme, eljön az Istenember Dávid házából, hogy elfoglalja királyi trónusát, alleluja.

FOHÁSZOK

Mennyei Atyánk az ő szent Fia által meg akarta mutatni nekünk dicsőségét; örvendező szívvel kiáltsunk hozzá:

Urunk, dicsőítsd meg bennünk nevedet!

Add, hogy megtanuljuk elfogadni egymást,

miként Krisztus is elfogadott minket a te dicsőségedre!

Urunk, dicsőítsd meg bennünk nevedet!

Tölts el minket a hit örömével és békéjével,

hogy reményben és a Szentlélek erejével járjuk az élet útjait!

Urunk, dicsőítsd meg bennünk nevedet!

Nagy irgalmaddal jöjj mindnyájunk segítségére,

siess elébe azoknak, akik bár nem ismernek, de mégis utánad vágyakoznak!

Urunk, dicsőítsd meg bennünk nevedet!

Te, aki meghívod és megszenteled a választottakat,

emelj magadhoz minket, bűnösöket is, és add meg nekünk az örök élet koronáját!

Urunk, dicsőítsd meg bennünk nevedet!

Könyörgés

Istenünk, mutasd meg hatalmad erejét. Kérünk, jöjj hozzánk, és oltalmazz, hogy rosszra való hajlandóságunk veszedelmeitől megszabaduljunk, és kegyelmedből üdvözüljünk.

NAPKÖZI IMAÓRA Délelőtt

RÖVID OLVASMÁNY

{r}Jer 29, 11. 13{/r}

Tudom, milyen terveket gondoltam felőletek – mondja az Úr. Ezek a tervek a békére vonatkoznak, nem a pusztulásra, mert reménységgel teli jövőt szánok nektek. Ha kerestek, megtaláltok; föltéve, hogy szívetek mélyéből kerestek.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Jer 30, 18{/r}

Ezt mondja az Úr: Helyreállítom Jákob sátrait, és megkönyörülök hajlékain.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Bár 3, 5-6a{/r}

Ne gondolj többé atyáink bűneire; ebben az órában gondolj inkább saját kezedre és nevedre, mert te vagy a mi Urunk, Istenünk.

RÖVID VÁLASZOS ÉNEK

Jöjj el, Urunk, ne késlekedjél:

Oldozd fel választott népedet a bűntől!

ESTI DICSÉRET

RÖVID OLVASMÁNY

2 Pét 3, 8b-9

Egy nap az Úr előtt annyi, mint ezer év, ezer év pedig annyi, mint egy nap. Az Úr nem késik ígéretét teljesíteni, ahogy némelyek késedelmeskedésnek tartják, hogy türelemmel viseltetik irántatok, mert nem akarja, hogy valaki is elvesszen, hanem hogy mindenki bűnbánatot tartson.

Magnificat-ant. Egyiptomból hívtam az én Fiamat, hogy eljöjjön, és üdvözítse népét.

FOHÁSZOK

Lelkünk Pásztorát és Gondviselőjét, Krisztust bizalommal hívjuk segítségül:

Jóságodban, Urunk, légy irgalmas hozzánk!

Isten nyájának jó Pásztora, Jézus,

jöjj el minden emberhez, és gyűjtsd össze őket Egyházadba!

Jóságodban, Urunk, légy irgalmas hozzánk!

Segítsd, Urunk, zarándoknéped pásztorait,

hogy gondosan legeltessék nyájadat, amíg el nem jössz!

Jóságodban, Urunk, légy irgalmas hozzánk!

Válassz közülünk tanúságtevő igehirdetőket,

hogy a föld végső határáig hirdessék evangéliumodat!

Jóságodban, Urunk, légy irgalmas hozzánk!

Könyörülj minden szenvedőn és azokon, akik ellankadtak az élet útján,

add, hogy barátokra találjanak, akik gyámolítják őket!

Jóságodban, Urunk, légy irgalmas hozzánk!

Mutasd meg dicsőségedet a mennyei hazában azoknak,

akik a földi életben hallgattak szavadra!

Jóságodban, Urunk, légy irgalmas hozzánk!

SZOMBAT

REGGELI DICSÉRET

RÖVID OLVASMÁNY

Iz 11, 1-3a

Vessző kél majd Izáj törzsökéből, és hajtás sarjad gyökeréből. Az Úr Lelke nyugszik rajta: a bölcsesség és az értelem lelke; a tanács és az erősség lelke; a tudás és a jámborság lelke, s eltölti őt az Úr félelmének lelke.

Benedictus-ant. Ne félj, Sion: íme, eljön a te Istened, alleluja.

FOHÁSZOK

Isten, a mi mennyei Atyánk öröktől fogva elhatározta, hogy üdvösségre vezeti népét. Kérjük őt, és mondjuk:

Urunk, őrizd meg népedet!

Atyánk, te megígérted, hogy Egyházad az életszentség termőföldje lesz,

őrizd meg népedet életszentségben!

Urunk, őrizd meg népedet!

Atyánk, add, hogy vonzó legyen tanításod az emberek előtt,

és erősítsd meg híveidet, ne érezzék tehernek a keresztény életet!

Urunk, őrizd meg népedet!

Őrizd meg bennünk szereteted Lelkét,

hogy hozzánk érkező szent Fiad irgalmát elnyerjük!

Urunk, őrizd meg népedet!

Kegyelemosztó Istenünk, tégy minket mindvégig állhatatossá,

hogy az Úr Jézus Krisztus eljövetelének napjára készen álljunk!

Urunk, őrizd meg népedet!

Könyörgés

Istenünk, te azért küldted egyszülött Fiadat a világba, hogy a bűn ősi átkától szabadulást adj az embernek. Áraszd reánk a mennyből jóságosan áldásodat, amelyre áhítatos lélekkel várunk, hogy elnyerjük az igazi lelki szabadságot.

NAPKÖZI IMAÓRA Délelőtt

RÖVID OLVASMÁNY

{r}Iz 4, 2{/r}

Azon a napon az Úr sarjadéka ékes lesz és dicsőséges. És a föld gyümölcse díszére és dicsőségére lesz azoknak, akik Izraelből megmaradnak.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Iz 4, 3{/r}

Aki Sionból megmenekül, és Jeruzsálemből életben marad, azt mind szentnek hívják majd, és följegyzik Jeruzsálemben az élők közé.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Iz 61, 11{/r}

Amint a föld növényzetet sarjaszt, és amint a kert veteményt növel, úgy sarjaszt az Isten igazságot és dicsőséget minden nemzet előtt.

RÖVID VÁLASZOS ÉNEK

Jöjj el, Urunk, ne késlekedjél:

Oldozd fel választott népedet a bűntől!

ADVENT II. VASÁRNAPJA

Zsoltáros rész, II. hét

I. ESTI DICSÉRET

1. ant.Örülj és örvendezz, Isten választott népe: Íme, eljön jóságos Királyod, és üdvözít minket.

Zsoltárok és kantikum a II. hét vasárnapjáról.

2. ant.Erősítsétek meg az elernyedt kezeket, és mondjátok bátran: Íme, Istenünk eljön, és üdvözít minket, alleluja.

3. ant.A törvényt Mózes közvetítette, a kegyelem és az igazság Jézus Krisztus által lett osztályrészünk.

Magnificat-ant.

A évben: A pusztában fellépett Keresztelő János és hirdette: Tartsatok bűnbánatot, mert elközelgett a mennyek országa.

B évben:Nézd, elküldöm hírnökömet, hogy elkészítse előtted az utat.

C évben:Jöjj el, Urunk, látogass meg minket a te békességeddel, hogy tökéletes szívvel örvendezhessünk színed előtt.

FOHÁSZOK

Kedves Testvéreim! Kérjük alázattal, és hívjuk örvendezve Jézus Krisztust, aki Szűz Máriától született:

Jöjj el, Urunk, Jézus!

Isten egyszülött Fia, te úgy jössz el, mint a szövetség igaz hírnöke,

fogadjon be és ismerjen el téged a világ!

Jöjj el, Urunk, Jézus!

Te, az Atya szülötte, eljöttél, és Szűz Mária által testet öltöttél,

tisztíts meg emberi mivoltunk minden romlottságától!

Jöjj el, Urunk, Jézus!

Te vagy az élet, mégis eljöttél, hogy értünk halált szenvedj,

ments meg minket az örök halál büntetésétől!

Jöjj el, Urunk, Jézus!

Te, aki az ítélet napján jutalmat is hozol,

sokszor tapasztalt irgalmaddal ébressz bennünk új buzgóságot!

Jöjj el, Urunk, Jézus!

Krisztus Urunk, te haláloddal segítettél a meghaltakon,

hallgasd meg elhunytainkért mondott imádságunkat!

Jöjj el, Urunk, Jézus!

Könyörgés

Mindenható, irgalmas Istenünk, segíts, hogy szent vágyakozással siessünk Fiad elé. Örök bölcsességeddel nevelj minket, hogy evilági elfoglaltságaink ne akadályozzanak találkozásunkban szent Fiaddal.

REGGELI DICSÉRET

1. ant.Erős városunk minekünk Sion, az Üdvözítő lesz benne a kőfal és a sánc: nyissátok ki a kapukat, mert velünk az Isten, alleluja.

Zsoltárok és kantikum a II. hét vasárnapjáról.

2. ant.Ti szomjazók, gyertek a vizekre mind, keressétek az Urat, amíg megtaláljátok, alleluja!

3. ant.Íme, eljön az Úr nagy hatalommal, fényt gyújt szolgái szemének, alleluja.

Benedictus-ant.

A évben:A pusztában kiáltó szava: Készítsétek elő az Úr útját, egyengessétek ösvényeit.

B évben:János a pusztában volt, keresztelt, és hirdette a bűnbánat keresztségét a bűnök bocsánatára.

C évben:A pusztában az Úr hangja hallatszott János, Zakariás fia felett. Amerre járt, a bűnbánat keresztségét hirdette a bűnök bocsánatára.

FOHÁSZOK

Kedves Testvéreim! A mi Urunk Jézus Krisztust, az élők és holtak bíráját imádságos lélekkel kérjük:

Jöjj el, Urunk, Jézus!

Krisztus Urunk, te azért jöttél, hogy üdvözítsd a bűnösöket,

védelmezz minket a kísértések minden támadása ellen!

Jöjj el, Urunk, Jézus!

Hisszük, hogy eljössz ítélni a világot,

mutasd meg rajtunk üdvözítő hatalmadat!

Jöjj el, Urunk, Jézus!

Add, hogy a lélek erejével teljesítsük parancsaidat,

és így örvendező szeretettel várjuk eljöveteledet!

Jöjj el, Urunk, Jézus!

Te, aki áldott vagy mindörökké, add, hogy kegyelmedből buzgón és szentül éljünk e világban,

míg reménykedve várjuk az örök boldogságot és dicsőséges eljöveteledet.

Jöjj el, Urunk, Jézus!

II. ESTI DICSÉRET

1. ant.Íme, eljön az Úr nagy hatalommal az ég felhőiben, alleluja.

Zsoltárok és kantikum a II. hét vasárnapjáról.

2. ant.Eljön majd az Úr, és nem fog cserbenhagyni; még ha meg is várakoztat, türelemmel várd, mert eljön, és nem késlekedik, alleluja.

3. ant.Az Úr a mi törvényhozónk, az Úr a mi Királyunk: ő maga jön el, és üdvözít minket.

Magnificat-ant.

A évben:Én vízzel keresztellek titeket, mondta János, de Ő, aki utánam jön, nagyobb nálam. Ő Szentlélekkel és tűzzel fog benneteket megkeresztelni.

B évben:János hirdette: Utánam jön, aki erősebb nálam, akinek nem vagyok méltó megoldani a saruja szíját sem.

C évben:Minden völgy emelkedjék fel, minden hegy és halom süllyedjen alá. És minden test meglátja az Isten üdvösségét.

FOHÁSZOK

Kedves Testvéreim! Megváltó Krisztusunkat, aki az emberek üdvözítésére jön, kérjük bizalommal:

Jöjj el, Urunk, Jézus!

Krisztus Urunk, te megtestesülésed titka által kinyilatkoztattad a világnak isteni dicsőségedet,

adj nekünk életet eljöveteled által!

Jöjj el, Urunk, Jézus!

Te magadra vetted gyengeségeinket,

részesíts minket irgalmadban!

Jöjj el, Urunk, Jézus!

Amikor magadat megalázva először jöttél közénk, megváltottad a világot a bűntől,

második eljöveteledkor ments fel minket bűneink minden terhétől!

Jöjj el, Urunk, Jézus!

Te, aki élsz, és mindenen uralkodol,

engedd jóságosan, hogy birtokba vegyük el nem múló örökségünket!

Jöjj el, Urunk, Jézus!

Te az Atya jobbján ülsz,

örvendeztesd meg az elhunytak lelkét színed látásával!

Jöjj el, Urunk, Jézus!

HÉTFŐ

REGGELI DICSÉRET

Benedictus-ant. Így szól az Úr: Tartsatok bűnbánatot, mert közel van a mennyek országa, alleluja.

FOHÁSZOK

Kedves Testvéreim! Kérjük közelgő Megváltónkat, Jézus Krisztust, aki azért jön, hogy a hozzá térőket kiszabadítsa a halál hatalmából. Könyörögjünk tehát:

Jöjj el, Urunk, Jézus!

Miközben eljöveteledet hirdetjük, Urunk,

tisztítsd meg szívünket minden evilági hiúságtól!

Jöjj el, Urunk, Jézus!

Egyházad, Urunk, amelyet te alapítottál,

magasztaljon téged mindenütt a világon!

Jöjj el, Urunk, Jézus!

Törvényed, Urunk, amely világosságot ad szemünknek,

vezesse biztos úton a benned hívő népeket!

Jöjj el, Urunk, Jézus!

Urunk, te megadod Egyházadnak, hogy eljöveteled örömhírét hirdesse,

add, hogy készséges lélekkel fogadjunk téged!

Jöjj el, Urunk, Jézus!

Könyörgés

Istenünk, jusson el hozzád könyörgő imádságunk, hogy egyszülött Fiad megtestesülésének ünnepén feddhetetlen lelki tisztasággal ajánljuk fel magunkat szolgálatodra.

ESTI DICSÉRET

Magnificat-ant. Íme, eljön Királyunk, az egész föld Ura, és leveszi rólunk rabságunk igáját.

FOHÁSZOK

Kedves Testvéreim! Könyörögjünk Krisztus Urunkhoz, az élők és holtak bírájához, és mondjuk bizalommal:

Jöjj el, Urunk, Jézus!

Add, Urunk, hogy teremtő nagyságodat minden ember megismerje,

s így minden szívben felragyogjon dicsőséged fénye!

Jöjj el, Urunk, Jézus!

Te, aki értünk gyenge emberré lettél,

isteni oltalmaddal erősíts meg minket!

Jöjj el, Urunk, Jézus!

Jöjj, és világosíts meg isteni tudásod fényével,

hiszen látod, hogy a tudatlanság homályában élünk!

Jöjj el, Urunk, Jézus!

Te önmagadat megalázva elvetted bűneinket,

megdicsőülésed által add nekünk jutalmul az örök boldogságot!

Jöjj el, Urunk, Jézus!

Te, aki eljössz majd ítélni a világot,

vezesd elhunyt testvéreinket a mennyországba!

Jöjj el, Urunk, Jézus!

KEDD

REGGELI DICSÉRET

Benedictus-ant. Örülj és örvendezz, Sion leánya, mert íme, eljövök, és nálad lakom, mondja az Úr.

FOHÁSZOK

Szeretett Testvéreim! Kérjük Krisztus Urunkat, aki megvilágosít minden embert, és mondjuk örvendezve:

Jöjj el, Urunk, Jézus!

Jelenléted fényessége oszlassa el bennünk a sötétséget,

és tegyen minket méltóvá ajándékaidra!

Jöjj el, Urunk, Jézus!

Erősíts meg minket, Urunk, Istenünk,

hogy ma is magasztaljuk szent nevedet!

Jöjj el, Urunk, Jézus!

Lobbantsd lángra szívünket, hogy epedve szomjazzon téged,

és sóvárogva kívánjon egyesülni veled!

Jöjj el, Urunk, Jézus!

Aki magadra vetted gyengeségeinket,

siess ma a betegek és a haldoklók megsegítésére!

Jöjj el, Urunk, Jézus!

Könyörgés

Istenünk, te kinyilatkoztattad, hogy Üdvözítőt küldesz az egész világnak. Add, kérünk, hogy boldogan várjuk az ő dicsőséges születése napját.

ESTI DICSÉRET

Magnificat-ant. A pusztában kiáltónak szava: Készítsétek az Úr útját, egyengessétek Istenünk ösvényeit!

FOHÁSZOK

Szeretett Testvéreim! Krisztus, a mi Urunk és Megváltónk eljön az utolsó napon. Kérjük örvendezve:

Jöjj el, Urunk, Jézus!

Urunk és Megváltónk, te emberré lettél, és levetted rólunk az ősi törvény igáját,

áraszd reánk bőkezűen jóságodat!

Jöjj el, Urunk, Jézus!

Magadra vetted természetünkből mindazt, ami istenségeddel nem ellenkezik,

isteni gazdagságodból add nekünk, amire vágyakozunk!

Jöjj el, Urunk, Jézus!

Eljöveteled kegyelmével szenteld meg vágyainkat,

és szereteted tüzével gyújtsd lángra szívünket!

Jöjj el, Urunk, Jézus!

Hadd örvendezzünk veled a dicsőségben,

mint itt a földön igaz hittel és tiszta lelkiismerettel szolgálunk neked!

Jöjj el, Urunk, Jézus!

Az elhunytak lelkét fogadd jóságodba,

harmatozd rájuk enyhítő kegyelmedet!

Jöjj el, Urunk, Jézus!

SZERDA

REGGELI DICSÉRET

Benedictus-ant. Dávid trónján ül majd, és uralkodni fog mindörökre, alleluja.

FOHÁSZOK

Szeretett Testvéreim! Urunk, Jézus Krisztus irgalmas szívvel jön látogatásunkra. Ismételten könyörögjünk hozzá örvendező szívvel:

Jöjj el, Urunk, Jézus!

Aki Atyád kebléről jöttél a világra, hogy emberi testünket magadra öltsed,

orvosold a bűn által megsebzett természetünket!

Jöjj el, Urunk, Jézus!

Aki egykor majd eljössz, hogy választottaid megismerjék dicsőségedet,

mostani eljöveteleddel mutasd meg irgalmadat a bűnösök iránt!

Jöjj el, Urunk, Jézus!

Krisztus Urunk, mi boldogan magasztalunk téged,

jöjj el hozzánk, és üdvözíts minket!

Jöjj el, Urunk, Jézus!

Te a hit által már a világosságra vezettél bennünket,

add, hogy kegyelmedből jót cselekedve kedvedben járjunk!

Jöjj el, Urunk, Jézus!

Könyörgés

Mindenható Istenünk, te azt kívánod tőlünk, hogy előkészítsük Krisztus Urunk útját. Ne engedd, hogy gyöngeségeink letörjenek minket, míg mennyei Orvosunk érkezését várjuk.

ESTI DICSÉRET

Magnificat-ant. Újulj meg, Sion, és meglátod az Igazat, aki eljön hozzád.

FOHÁSZOK

Kedves Testvéreim! Jézus Krisztus kiszabadított minket a bűn sötétségéből. Kérjük alázattal, és hívjuk bizalommal:

Jöjj el, Urunk, Jézus!

Gyűjtsd egybe, Urunk, a földkerekség minden népét,

és erősítsd meg velük örök szövetségedet!

Jöjj el, Urunk, Jézus!

Isten Báránya, te egykor azért jöttél, hogy elvedd a világ bűneit,

vedd le rólunk a bűn minden terhét!

Jöjj el, Urunk, Jézus!

Te azért jöttél, hogy visszaszerezd, ami veszendőbe ment,

amikor ismét eljössz, üdvözítsd, akiket megváltottál!

Jöjj el, Urunk, Jézus!

Hitünkkel téged keresünk,

amikor eljössz, találjuk meg benned az örök boldogságot!

Jöjj el, Urunk, Jézus!

Aki megítéled az élőket és a holtakat,

fogadd be jóságosan elhunyt testvéreinket a szentek seregébe!

Jöjj el, Urunk, Jézus!

CSÜTÖRTÖK

REGGELI DICSÉRET

Benedictus-ant. Megsegítettelek téged, mondja az Úr, és én vagyok a te Megváltód, a választott nép szent Istene.

FOHÁSZOK

Kedves Testvéreim! A mennyei Atya elküldte szent Fiát, hogy üdvözítse az embereket. Forduljunk hozzá bizalommal:

Mutasd meg nekünk irgalmasságodat, Urunk!

Mennyei Atyánk, segíts meg jóságosan, hogy szent Fiadat, Jézus Krisztust ne csak szóval magasztaljuk,

hanem életünkkel is megdicsőítsük!

Mutasd meg nekünk irgalmasságodat, Urunk!

Aki Fiadat azért küldted, hogy üdvözítsen minket,

enyhítsd a szenvedést hazánkban és az egész földkerekségen!

Mutasd meg nekünk irgalmasságodat, Urunk!

Szent Fiad eljövetele örömet árasztott a világra,

add, hogy minél több ember érezze a megváltás boldogságát!

Mutasd meg nekünk irgalmasságodat, Urunk!

Add irgalmasan, hogy szentül és buzgón éljünk ezen a világon,

míg reménykedve várjuk az örök boldogságot és Krisztus Urunk dicsőséges eljövetelét.

Mutasd meg nekünk irgalmasságodat, Urunk!

Könyörgés

Istenünk, lelkesítsd szívünket egyszülött Fiad útjának előkészítésére, hogy a vele való találkozás által megtisztult lélekkel szolgáljunk téged.

ESTI DICSÉRET

Magnificat-ant. Aki utánam jön, előbb volt, mint én. Arra sem vagyok méltó, hogy saruszíját megoldjam.

FOHÁSZOK

Kedves Testvéreim! Hívjuk Krisztus Urunkat, aki értünk megalázta önmagát, és örvendezve mondjuk:

Jöjj el, Urunk, Jézus!

Úr Jézus, te segítségére siettél a világnak,

tisztítsd meg a bűntől testünket, lelkünket!

Jöjj el, Urunk, Jézus!

Megtestesülésed titka által testvéreidnek fogadtál minket,

ne engedd, hogy elidegenedjünk tőled!

Jöjj el, Urunk, Jézus!

Megváltó kegyelmeddel alakíts át minket,

hogy elkerüljük a büntető ítéletet!

Jöjj el, Urunk, Jézus!

Krisztusunk, kimeríthetetlenül gazdag a te irgalmas jóságod,

add, hogy elnyerhessük a dicsőség hervadhatatlan koszorúját!

Jöjj el, Urunk, Jézus!

Irgalmadba ajánljuk, Urunk, azok lelkét, akik a test kötelékeiből kiszabadultak,

hogy meghalva a világnak, neked éljenek mindörökre!

Jöjj el, Urunk, Jézus!

PÉNTEK

REGGELI DICSÉRET

Benedictus-ant. Mondjátok a csüggedt szívűeknek: Bátorság! Nézzétek, eljön az Úr, a mi Istenünk!

FOHÁSZOK

Kedves Testvéreim! Megváltó Krisztusunk azért jött közénk, hogy megtisztítson minket a bűntől. Örvendezve kiáltsunk hozzá:

Jöjj el, Urunk, Jézus!

Aki a próféták jövendölése szerint, testben születtél,

erősíts meg minden jót, amely lelkünkben születik!

Jöjj el, Urunk, Jézus!

Add meg nekünk, hogy mi, akik a megváltás örömhírét hirdetjük,

üdvösségünket megtaláljuk benned!

Jöjj el, Urunk, Jézus!

Te eljöttél, hogy gyógyítsd a megtört szívűeket,

orvosold néped lelki sebeit!

Jöjj el, Urunk, Jézus!

Te azért jöttél, hogy engesztelést adj az egész világért,

engedd el minden büntetésünket az ítélet napján!

Jöjj el, Urunk, Jézus!

Könyörgés

Mindenható Istenünk, add meg nekünk, a te népednek, hogy virrasztó lélekkel várjuk egyszülött Fiad eljövetelét, kitartsunk kegyelmedben, és ahogyan ő tanította, az élő hit lámpásával siessünk eléje.

ESTI DICSÉRET

Magnificat-ant. Örömmel merítetek vizet az Üdvözítő forrásaiból.

FOHÁSZOK

Megváltónkat, aki azért jött, hogy örömhírt vigyen a szegényeknek, kérjük buzgó lélekkel, és mondjuk:

Lássa meg mindenki dicsőségedet!

Nyilatkoztasd ki magadat mindazoknak, akik még nem ismernek,

hogy felismerjék benned üdvösségüket!

Lássa meg mindenki dicsőségedet!

Hirdessék nevedet a föld végső határáig,

hogy eljusson hozzád minden ember!

Lássa meg mindenki dicsőségedet!

Aki egykor azért jöttél, hogy megváltsd a világot,

mentsd meg a kárhozattól híveidet, amikor újra eljössz!

Lássa meg mindenki dicsőségedet!

Meghoztad a szabadságot azoknak, akik a megváltásra vártak,

őrizd meg lelkünk szabadságát megváltó hatalmaddal!

Lássa meg mindenki dicsőségedet!

Emberként születve közénk jöttél, és egykor újra eljössz, hogy ítéld a világot,

kérünk, adj örök jutalmat a megholtaknak az ítélet napján!

Lássa meg mindenki dicsőségedet!

SZOMBAT

REGGELI DICSÉRET

Benedictus-ant. Az Úr fölemeli zászlaját a nemzetek előtt, és összegyűjti szétszóródott népét.

FOHÁSZOK

Szeretett Testvéreim, áhítattal imádjuk Megváltó Krisztusunkat, aki eljön majd nagy hatalommal és dicsőséggel. Könyörögjünk hozzá:

Jöjj el, Urunk, Jézus!

Urunk, Jézus Krisztus, aki mennyei erővel érkezel,

tekints kicsinységünkre, hogy méltók lehessünk ajándékaidra!

Jöjj el, Urunk, Jézus!

Te örömhírt hoztál az embereknek,

add, hogy állandóan hirdessük megváltó művedet!

Jöjj el, Urunk, Jézus!

Te, aki mindenkor áldott vagy, élsz, és kormányozod a mindenséget,

add, hogy reménykedve várjuk az örök boldogságot és dicsőséges eljöveteledet!

Jöjj el, Urunk, Jézus!

Érkezésedet sóhajtozva várjuk,

vigasztalj meg minket, és részesíts isteni életedben!

Jöjj el, Urunk, Jézus!

Könyörgés

Mindenható Istenünk, ragyogjon fel szívünkben dicsőséged fénye, hogy eltűnjön belőlünk az éjszaka sötétsége, és a világosság fiainak találjon minket hozzánk érkező Egyszülötted.

ADVENT III. VASÁRNAPJA

Zsoltáros rész, III. hét.

Ha ez a vasárnap december 17-ére esik, azokat a himnuszokat kell venni, amelyek alább közölve vannak; ezenkívül azokat az olvasmányokat, valamint Benedictus- és Magnificat-antifónákat, illetve fohászokat kell mondani, amelyek az egyes napokra elő vannak írva, elhagyva azokat, amelyek itt Advent III. vasárnapjára közölve vannak.

I. ESTI DICSÉRET

1. ant.Jeruzsálem, nagy örömmel örvendezzél, mert eljön hozzád a Megváltó, alleluja.

Zsoltárok és kantikum a III. hét vasárnapjáról.

2. ant.Én, az Úr közel hozom győzelmemet, már nincs is messze, és nem késik szabadításom.

3. ant.Uram, küldd el a Bárányt, a földkerekség Urát, a sivatagon át, Sion leányának hegyéhez!

Magnificat-ant.

Előttem isten nem alkottatott, és utánam sem támad soha, mert előttem hajlik meg minden térd és minden nyelv engem magasztal.

Könyörgés

Istenünk, te látod, milyen hűséges lélekkel várja néped Karácsony ünnepét. Add kérünk, hogy Üdvözítőnk születésének nagy napjára elérkezve örvendező lélekkel, áhítatosan ünnepeljünk.

IMÁDSÁGRA HÍVÁS

December 17- előtt:

Ant. Urunkat, közelgő Királyunkat, jöjjetek, imádjuk!

December 17-én:

Ant. Közel már az Úr, jöjjetek, imádjuk!

REGGELI DICSÉRET

1. ant.Eljön az Úr és nem késlekedik, megvilágosítja a sötétség rejtelmeit, és kinyilvánítja magát az összes nemzet előtt, alleluja.

Zsoltárok a III. hét vasárnapjáról.

2. ant.Minden hegyet és halmot hordjatok el, ami egyenetlen, váljék egyenessé, ami göröngyös, legyen sima úttá! Jöjj el, Uram, ne késlekedjél, alleluja!

3. ant.Sion hegyén adom az üdvösséget, és Jeruzsálemben dicsőségemet, alleluja.

Benedictus-ant.

Amikor Keresztelő János a börtönben hallott Krisztus tetteiről, elküldte hozzá két tanítványát ezzel a kérdéssel: Te vagy-e az eljövendő, vagy mást várjunk?

Ha december 17-re esik, ant. Tudjátok meg…

II. ESTI DICSÉRET

1. ant.Íme, eljön az Úr, hogy az előkelők sorába üljön, és övé legyen a dicsőség széke.

Zsoltárok és kantikum a III. hét vasárnapjáról.

2. ant.A hegyekről béke áradjon ránk, a dombok teremjenek igazságot, mert az Úr, a világ Világossága hatalmas erejével eljön hozzánk.

3. ant.Éljünk szentül és buzgón, várakozzunk boldog reménységgel Urunk eljövetelére!

Magnificat-ant.

Te vagy-e az eljövendő, vagy mást várjunk? Adjátok tudtul Jánosnak, amit láttok: Vakok látnak, halottak feltámadnak, a szegényeknek pedig hirdetik az evangéliumot, alleluja.

Ha december 17-ére esik, ant. Ó Bölcsesség!….

December 17-től 23-ig bezárólag elmaradnak a III. hétre jelzett szövegek.
Imádságra hívás, himnusz, olvasmány, válaszos ének, párvers, könyörgés, valamint a Reggeli és Esti dicséret antifónái és fohászai a 272. oldaltól találhatók.

HÉTFŐ

REGGELI DICSÉRET

Benedictus-ant. Uralkodó Urunk eljön az égből, szent méltósággal és hatalommal.

Könyörgés

Urunk, Istenünk, méltasd figyelemre könyörgő szavunkat, és árassz világosságot szívünk homályába Fiad kegyelmével, amikor eljön hozzánk.

ESTI DICSÉRET

Magnificat-ant. Boldognak hirdet engem minden nemzedék, mert Isten tekintetre méltatta alázatos szolgálóleányát.

KEDD

December 16. után minden a soros napról.

REGGELI DICSÉRET

Benedictus-ant. Kelj föl, kelj föl, légy készen, Jeruzsálem: oldd le nyakad bilincseit, Sionnak fogoly leánya!

Könyörgés

Istenünk, te egyszülött Fiad által újjáteremtettél minket. Tekints reánk jóságosan: hiszen irgalmasságodra szorulunk. Gyógyítsd meg régi bűneink sebeit szent Fiad eljövetelével.

ESTI DICSÉRET

Magnificat-ant. Mária, mielőtt jegyesével egybekelt volna, gyermeket fogant a Szentlélek erejéből, alleluja.

SZERDA

December 16. után minden a soros napról.

REGGELI DICSÉRET

Benedictus-ant. Vigasztaljátok, vigasztaljátok népemet, Istenetek mondja ezt!

Könyörgés

Add meg, kérünk, mindenható Istenünk, hogy Karácsony közelgő ünnepe gyógyító kegyelmedet bőségesen árassza földi életünkre, és hozza meg nekünk örök javaidat.

ESTI DICSÉRET

Magnificat-ant. Urunk, te vagy az, akinek el kell jönnie. Várva várunk, hogy üdvözítsd népedet.

CSÜTÖRTÖK

December 16. után minden a soros napról.

REGGELI DICSÉRET

Benedictus-ant. Kelj föl, kelj föl, öltözz erőbe, karja az Úrnak!

Könyörgés

Tekints reánk, Istenünk, ha méltatlannak találsz is minket szolgálatodra. Bűneinket töredelmes szívvel bánjuk, és kérünk, örvendeztess meg bennünket Egyszülöttednek, a mi Üdvözítőnknek eljövetelével.

ESTI DICSÉRET

Magnificat-ant. Mindörökre örvendjetek Jeruzsálemmel, és ujjongjatok benne mind, akik őt szeretitek!

PÉNTEK

December 16. után minden a soros napról.

REGGELI DICSÉRET

Benedictus-ant. Tartsátok meg a törvényt, cselekedjetek igazságosan, mert közel van üdvösségem, hogy elérkezzek hozzátok!

Könyörgés

Mindenható Istenünk, indítson és vezessen mindenkor kegyelmed, hogy földi és örök életünkre segítséget kapjunk tőled, hiszen szívünk forró vágyával várjuk mindnyájan szeretett Fiad eljövetelét.

ESTI DICSÉRET

Magnificat-ant. János így tett tanúságot Jézusról: Aki utánam jön, előbb volt, mint én.

Másnap, szombaton minden a soros napról.

ADVENT IV. VASÁRNAPJA

Zsoltáros rész, IV. hét

I. ESTI DICSÉRET

1. ant. Íme, eljön, akit várva várnak a nemzetek, és dicsőség tölti be az Úr házát, alleluja.

Zsoltárok és kantikum a IV. hét vasárnapjáról.

2. ant. Jöjj el, Urunk, ne késlekedjél: oldozd fel választott népedet a bűntől!

3. ant. Íme, elérkezett már az idők teljessége, amikor Isten elküldte Fiát a földre.

RÖVID OLVASMÁNY

Lásd: ADV1NE1_CIT (1 Tessz 5, 23-24)

RÖVID VÁLASZOS ÉNEK

Lásd: ADV1NEv_RESP

Magnificat-ant. a soros napról (lásd: adv2.htm, kotvy ADV217_vMAGNIFIKAT až ADV223_vMAGNIFIKAT).

FOHÁSZOK

Kedves Testvéreim! Kérjük alázattal és hívjuk örvendezve Jézus Krisztust, aki Szűz Máriától született:

Jöjj el, Urunk, Jézus!

Isten egyszülött Fia, te úgy jössz el, mint a szövetség igaz hírnöke,

fogadjon be és ismerjen el téged a világ!

Jöjj el, Urunk, Jézus!

Te, az Atya szülötte, eljöttél, és Szűz Mária által testet öltöttél,

tisztíts meg emberi mivoltunk minden romlottságától!

Jöjj el, Urunk, Jézus!

Te vagy az élet, mégis eljöttél, hogy értünk halált szenvedj,

ments meg minket az örök halál büntetésétől!

Jöjj el, Urunk, Jézus!

Te, aki az ítélet napján jutalmat is hozol,

sokszor tapasztalt irgalmaddal ébressz bennünk új buzgóságot!

Jöjj el, Urunk, Jézus!

Krisztus Urunk, te haláloddal segítettél a meghaltakon,

hallgasd meg elhunytjainkért mondott imádságunkat!

Jöjj el, Urunk, Jézus!

Könyörgés

Kérünk téged, Úristen, öntsd lelkünkbe szent kegyelmedet, hogy akik az angyali üzenet által szent Fiadnak, Jézus Krisztusnak megtestesülését megismertük, az ő kínszenvedése és keresztje által a feltámadás dicsőségébe eljussunk.

Ha ez a vasárnap december 24-ére esik, minden onnan veendő. Különben:

IMÁDSÁGRA HÍVÁS

Ant. Közel már az Úr, jöjjetek, imádjuk!

REGGELI DICSÉRET

1. ant. Fújjátok meg a harsonát Sion hegyén, mert az Úr napja közel van: íme, eljön szabadításunkra, alleluja.

Zsoltárok és kantikum a IV. hét vasárnapjáról.

2. ant. Jön az Úr, siessetek eléje és mondjátok: Ő a nagy Fejedelem, országának nem lesz vége, Erős Isten, Uralkodó, a Béke Fejedelme, alleluja.

3. ant. Mindenható Igéd, Urunk, királyi trónjáról eljön közénk, alleluja.

A soros napról.

FOHÁSZOK

Kedves Testvéreim! A mi Urunk Jézus Krisztust, az élők és holtak bíráját imádságos lélekkel kérjük:

Jöjj el, Urunk, Jézus!

Krisztus Urunk, te azért jöttél, hogy üdvözítsd a bűnösöket,

védelmezz minket a kísértések minden támadása ellen!

Jöjj el, Urunk, Jézus!

Hisszük, hogy eljössz ítélni a világot,

mutasd meg rajtunk üdvözítő hatalmadat!

Jöjj el, Urunk, Jézus!

Add, hogy a lélek erejével teljesítsük parancsaidat,

és így örvendező szeretettel várjuk eljöveteledet!

Jöjj el, Urunk, Jézus!

Te, aki áldott vagy mindörökké, add, hogy kegyelmedből buzgón és szentül éljünk e világban,

míg reménykedve várjuk az örök boldogságot és dicsőséges eljöveteledet.

Jöjj el, Urunk, Jézus!

II. ESTI DICSÉRET

1. ant. Nézzétek, milyen dicsőséges ő, aki eljön a népek üdvözítésére!

Zsoltárok és kantikum a IV. hét vasárnapjáról.

2. ant. Ami egyenetlen, váljék egyenessé, ami göröngyös, legyen sima úttá! Jöjj el, Urunk, ne késlekedjél, alleluja.

3. ant. Uralma nagyra növekszik, és békéje nem lát soha véget, alleluja.

FOHÁSZOK

Kedves Testvéreim! Megváltó Krisztusunkat, aki az emberek üdvözítésére jön, kérjük bizalommal:

Jöjj el, Urunk, Jézus!

Krisztus Urunk, te megtestesülésed titka által kinyilatkoztattad a világnak isteni dicsőségedet,

adj nekünk életet eljöveteled által!

Jöjj el, Urunk, Jézus!

Te magadra vetted gyengeségeinket,

részesíts minket irgalmadban!

Jöjj el, Urunk, Jézus!

Amikor magadat megalázva először jöttél közénk, megváltottad a világot a bűntől,

második eljöveteledkor ments fel minket bűneink minden terhétől!

Jöjj el, Urunk, Jézus!

Te, aki élsz és mindenen uralkodol,

engedd jóságosan, hogy birtokba vegyük el nem múló örökségünket!

Jöjj el, Urunk, Jézus!

Te az Atya jobbján ülsz,

örvendeztesd meg az elhunytak lelkét színed látásával!

Jöjj el, Urunk, Jézus!