ÉVKÖZI IDŐ

26. HÉT

OLVASMÁNYOS IMAÓRA

VASÁRNAP

Kezdődik Szent Pál apostolnak a filippiekhez írt levele

1, 1-11

Üdvözlés és hálaadás

Pál és Timóteus, Krisztus Jézus szolgái a Filippiben élő összes szentnek, az elöljárókkal és a diakónusokkal együtt. Kegyelem nektek és békesség Atyánktól, az Istentől és Urunktól, Jézus Krisztustól!

Valahányszor rátok gondolok, hálát adok Istenemnek, és mindig, minden imádságomban örömmel emlékezem meg rólatok, mindnyájatokról, mert az első naptól mindmáig részt vállaltatok Krisztus evangéliumának hirdetésében. Bízom is benne, hogy aki megkezdte bennetek a jót, Krisztus Jézus napjára be is fejezi. Méltányos is, hogy így gondolkodjam rólatok, mindnyájatokról, mert szívembe zártalak titeket, hiszen ti osztoztok kegyelmemben, akár bilincsekben vagyok, akár az evangéliumot védelmezem és bizonyítom.

Isten a tanúm, mennyire vágyakozom mindnyájatok után Krisztus Jézus szeretetében. Könyörgök is azért, hogy szeretetetek egyre jobban gyarapodjon a helyes ismeretekben és a teljes megértésben, hogy el tudjátok dönteni, mi a helyes. Akkor tiszták és feddhetetlenek lesztek Krisztus napjára, s bővelkedni fogtok az igaz élet gyümölcseiben, amelyet Jézus Krisztus szerzett, Isten dicsőségére és tiszteletére.

VÁLASZOS ÉNEK

Fil 1, 9. 10a. vö. 6

Szeretetetek egyre jobban gyarapodjon a helyes ismeretekben és a teljes megértésben, {*} Hogy el tudjátok dönteni, mi a helyes; akkor tiszták és feddhetetlenek lesztek.

Bízom is benne, hogy aki megkezdte bennetek a jót, Krisztus Jézus napjára be is fejezi. {*} Hogy el tudjátok dönteni, mi a helyes; akkor tiszták és feddhetetlenek lesztek.

Kezdődik Szent Polikárp püspök és vértanúnak a filippiekhez írt levele

(Inscriptio; nn. 1, 1 – 2, 3: Funk 1, 267-269)

Kegyelemből van az üdvösségünk

Polikárp és a vele levő presbiterek Isten Filippiben zarándokló egyházának: gyarapodjatok a mindenható Isten és Megváltónk, Jézus Krisztus által irgalomban és békében!

Nagyon örültem miattatok Jézus Krisztusban, a mi Urunkban, mert az igaz szeretet képviselőit barátsággal fogadtátok, és a bilincsbe verteket magatokhoz méltóan elkísértétek. Ilyen bilincsek illenek a szentekhez; ékességei mindazoknak, akiket Isten, a mi Urunk valóban kiválasztott. Örültem, hogy hitetek régtől fogva dicsért erős gyökere mindmáig él és gyümölcsöt hoz a mi Urunk, Jézus Krisztusban, aki bűneinkért egészen a halálig szenvedett. Isten azonban feloldotta a halál bilincseit, és feltámasztotta őt (ApCsel 2, 24), noha nem láttátok, mégis hisztek benne a megdicsőültek kimondhatatlan örömével (1 Pét 1, 8-9). Ezt sokan szeretnék elnyerni, tudva, hogy a kegyelemből van az üdvösségtek, nem tetteitekből (vö. Ef 2, 8), hanem Isten akaratából Jézus Krisztus által.

Ezért hát derekatokat felövezve (1 Pét 1, 13) szolgáljatok Istennek félelemmel (vö. Zsolt 2, 11) és igazsággal. Hagyjátok el a hiú dicsekvést és a tömeg tévelygéseit. Higgyetek abban, aki a mi Urunkat, Jézus Krisztust a halálból feltámasztotta, megdicsőítette (1 Pét 1, 21), és jobbjára ültette; neki vannak alávetve az égiek és a földiek, őt imádja minden szellem, ő jön majd ítélni élőket és holtakat. Vérét Isten számon kéri mindazoktól, akik nem hisznek benne.

Isten, aki őt feltámasztotta a halálból, minket is fel fog támasztani, ha megtesszük akaratát, parancsai szerint élünk, s szeretjük mindazt, amit ő szeretett, ha tartózkodunk minden igazságtalanságtól, csalástól, fösvénységtől, rágalmazástól, hamis tanúskodástól; ha nem fizetünk rosszért rosszal, szidalomért szidalommal (vö. 1 Pét 3, 9), ökölcsapásokért ököllel, szitokért gyalázkodással. Tartsuk eszünkben, amit az Úr mondott: Ne ítélkezzetek, hogy fölöttetek se ítélkezzenek! Bocsássatok meg, és nektek is megbocsátanak! Legyetek irgalmasok, és irgalmasságban részesültök! Amilyen mértékkel mértek, olyannal fognak majd nektek is visszamérni (vö. Mt 7, 1; Lk 6, 36-38); és: Boldogok a szegények és akik üldözést szenvednek, mert övék a mennyek országa (vö. Mt 5, 3. 10).

VÁLASZOS ÉNEK

2 Tim 1, 9; Zsolt 113B, 1

Isten megváltott, és a szent hivatásra meghívott minket, nem tetteink alapján, hanem saját elhatározásából és kegyelméből, {*} Amely megadatott nekünk Krisztus Jézusban örök idők óta.

Ne nekünk, Uram, ne nekünk, nevednek adj dicsőséget, szeretetedért és hűségedért! {*} Amely megadatott nekünk Krisztus Jézusban örök idők óta.

HÉTFŐ

Szent Pál apostolnak a filippiekhez írt leveléből

1, 12-26

Pál helyzete a fogságban

Beszámolok róla, testvérek, hogy helyzetem inkább javára vált az evangéliumnak. Az egész császári testőrségben és a többiek körében is köztudomású lett, hogy bilincseimet Krisztusért viselem. Azok közül, akik az Úrban testvéreim, sokan felbuzdulnak bilincseimen, és egyre bátrabban terjesztik az Isten szavát. Némelyek ugyan féltékenységből és vetélkedésből, mások azonban jó szándékkal hirdetik Krisztust. Ezek szeretetből, mert tudják, hogy küldetésem az evangélium védelmére szól, amazok viszont vetélkedésből, és nem tiszta szándékkal hirdetik Krisztust, abban a hiszemben, hogy bilincseimben keserűséget okoznak nekem.

De mit számít ez? Csak Krisztust hirdessék bármi módon, akár érdekből, akár tiszta szándékkal, örülök, és a jövőben is örülni fogok neki. Tudom ugyanis, hogy ez – hála imádságtoknak és Jézus Krisztus Lelke segítségének – üdvösségemre válik. Bizakodom és reménykedem, hogy semmiben sem vallok szégyent, sőt nyíltan megmondom, hogy Krisztus, mint mindig, most is megdicsőül testemben, akkor is, ha élek, akkor is, ha meghalok. Hiszen számomra az élet Krisztus, a halál pedig nyereség.

Ha meg tovább kell élnem, az gyümölcsöző munkát jelent. Nem tudom tehát, mit válasszak. Mind a kettő vonz: Szeretnék elköltözni, hogy Krisztussal egyesüljek, mert ez mindennél jobb volna. De hogy értetek életben maradjak, arra nagyobb szükség van. Ebben a meggyőződésben biztosra veszem, hogy megmaradok, sőt előhaladásotokra és hitből fakadó örömötökre maradok meg, mindnyájatok javára, így még több okotok lesz arra, hogy Krisztus Jézusban örüljetek, ha újra elmegyek hozzátok.

VÁLASZOS ÉNEK

Fil 1, 20. 21

Tudom, bizakodom és reménykedem, hogy semmiben sem vallok szégyent, sőt nyíltan megmondom: mint mindig, most is. {*} Krisztus megdicsőül testemben, akkor is, ha élek, akkor is, ha meghalok.

Hiszen számomra az élet Krisztus, a halál pedig nyereség. {*} Krisztus megdicsőül testemben, akkor is, ha élek, akkor is, ha meghalok.

Szent Polikárp püspök és vértanúnak a filippiekhez írt leveléből

(Nn. 3, 1 – 3, 2: Funk 1, 269-273)

Öltsük magunkra az igazságosság fegyverzetét!

Nem azért írok nektek, testvéreim, az igazságról, mert tanítótok akarok lenni, hanem mert ti kívántátok tőlem. Ugyanis sem én, sem más hozzám hasonló nem éri el a dicső Szent Pál bölcsességét. Amikor ő köztetek volt, az akkor élő emberek előtt tökéletesen és szilárdan tanította az igazság igéjét, és amikor eltávozott, leveleket írt nektek. Ha olvassátok, a nektek adott hit gyarapítására szolgál majd. A hit mindannyiunk anyja (vö. Gal 4, 26), követője a remény, előtte pedig a szeretet jár: Isten, Krisztus és az embertárs iránti szeretet. Aki ezekben él, beteljesítette az igazság törvényét, mert akinek szeretete van, az messze áll minden bűntől.

Minden baj gyökere a hírvágy (vö. 1 Tim 6, 10). Tudva azt, hogy semmit sem hoztunk erre a világra, és nem is vihetünk el semmit (1 Tim 6, 7), öltsük magunkra az igazság fegyvereit, és tanuljunk meg az Úr törvényének útján járni először is mi. Tanítsátok meg azután a feleségeteket is arra, hogy a nekik adott hit szerint éljenek szeretetben és tisztaságban, szeressék férjüket igazán, és szeressenek mindenkit egyformán teljes önmegtartóztatással; gyermekeiket neveljék Isten félelmének fegyelmében. Az özvegyeket pedig tanítsuk meg, hogy legyenek okosak az Úrban való hitet illetően; könyörögjenek szünet nélkül mindenkiért, maradjanak távol minden rágalomtól, megszólástól, hamis tanúzástól, fösvénységtől és minden rossztól. Tudják meg, hogy Isten oltárai ők, és hogy Isten mindent tisztán lát, semmi sem marad előtte rejtve, sem gondolat, sem képzelődés, sem a szív titkai.

Tudva tehát, hogy Isten nem hagy magából gúnyt űzni (Gal 6, 7), járjunk törvényéhez és akaratához méltó módon. Hasonló módon a diakónusok is, mint Istennek és Krisztusnak, nem pedig embereknek szolgái, legyenek feddhetetlenek az ő igaz színe előtt. Ne legyenek rágalmazók, kétféle módon beszélők, zsugoriak, hanem legyenek magukat mindenben megtartóztatók, irgalmasok, igyekvők, Urunk igazsága szerint járók, hiszen ő mindenkinek szolgája lett. Ha e világon elnyerjük az ő tetszését, az a másvilágon is a miénk lesz, mint ahogy megígérte, hogy feltámaszt minket a halálból; továbbá, ha méltó módon élünk, vele együtt fogunk uralkodni is (vö. Róm 5, 17), amint hisszük.

VÁLASZOS ÉNEK

Fil 4, 8. 9

Ami igaz, tisztességes, igazságos, kedves, {*} Ami erényes és magasztos, arra irányuljanak gondolataitok!

Amit tanultatok és elfogadtok, azt váltsátok tettekre, s veletek lesz a béke Istene. {*} Ami erényes és magasztos, arra irányuljanak gondolataitok!

KEDD

Szent Pál apostolnak a filippiekhez írt leveléből

1, 27 – 2, 11

Buzdítás Krisztus követésére

Testvéreim! Éljetek Krisztus (Jézus) evangéliumához méltóan, így akár elmegyek, és látlak titeket, akár távol maradok, azt hallhatom rólatok, hogy egy szívvel, egy lélekkel munkálkodtok az evangéliumi hitért, s az ellenfelektől egyáltalán nem ijedtek meg. Ez lesz számukra a kárhozatnak, számotokra meg az üdvösségnek Istentől adott bizonyítéka. Nektek az a kegyelem jutott, hogy ne csak higgyetek Krisztusban, hanem szenvedjetek is érte. Hiszen ugyanazt a harcot kell megvívnotok, amit nálam láttatok, és amiről most hallotok.

Ha ér valamit a Krisztusban adott buzdítás, a szeretetből fakadó intelem, a lelki közösség, a bensőség és együttérzés, akkor tegyétek teljessé örömömet azzal, hogy egyetértetek, ugyanúgy szerettek, és közös lelkesedéssel ugyanarra törekesztek. Semmit se tegyetek vetélkedésből vagy hiú dicsőségvágyból. Inkább mindenki alázatosan a másikat tartsa magánál kiválóbbnak. Senki ne keresse csak a maga javát, hanem a másét is.

Ugyanazt a lelkületet ápoljátok magatokban, amely Krisztus Jézusban volt. Ő isteni mivoltában, Istennel való egyenlőségét nem tartotta olyan dolognak, amelyhez mint zsákmányhoz ragaszkodjék, hanem szolgai alakot öltve kiüresítette önmagát, az emberekhez lett hasonló, külsejében olyan volt, mint egy ember. Megalázta önmagát, engedelmes lett a halálig, mégpedig a kereszthalálig.

Ezért Isten felmagasztalta őt, és olyan nevet adott neki, amely fölségesebb minden névnél, hogy Jézus nevére hajoljon meg minden térd a mennyben, a földön és az alvilágban, és minden nyelv hirdesse az Atyaisten dicsőségére, hogy Jézus Krisztus az Úr.

VÁLASZOS ÉNEK

1 Pét 2, 24; Zsid 2, 14; vö. 12, 1

Krisztus vétkeinket fölvitte a keresztfára, hogy meghaljunk a bűnöknek, s az igazságnak éljünk. {*} Hogy halálával legyőzze azt, aki a halálon uralkodott, tudniillik a sátánt.

Hitünk szerzője a rá váró öröm helyett elszenvedte a keresztet. {*} Hogy halálával legyőzze azt, aki a halálon uralkodott, tudniillik a sátánt.

Szent Polikárp püspök és vértanúnak a filippiekhez írt leveléből

(Nn. 6, 1 – 8, 2: Funk 1, 273-275)

Krisztus élete példa számunkra

A presbiterek legyenek készségesen könyörülök, irgalmas szívűek mindenkivel szemben. A tévelygőket vezessék a jó útra, látogassanak meg minden beteget, és ne hagyják figyelmen kívül az özvegyeket, az árvákat vagy a szegényeket, hanem Isten és az emberek előtt legyen mindig gondjuk a jóra (vö. Róm 12, 17). Vessék el maguktól a haragtartást, a személyválogatást, a hamis ítéletet, tartsák magukat távol minden kapzsiságtól. Ne adjanak gyorsan hitelt a vádaknak, és ne legyenek túl szigorúak az ítélkezésben, tudva azt, hogy mindnyájan esendők vagyunk.

Ha tehát azért imádkozunk, hogy Isten bocsásson meg nekünk, mi is bocsássunk meg egymásnak. Az Úr, a mi Istenünk szeme előtt vagyunk, és mindnyájan Krisztus ítélőszéke elé jutunk, hogy számot adjunk magunkról (vö. Róm 14, 10. 12). Úgy szolgáljunk tehát neki félelemmel és teljes tisztelettel, ahogy ő parancsolta, valamint apostolai, akik nekünk az evangéliumot hirdették, és a próféták, akik megjövendölték Urunk eljövetelét. Kövessük nagy gonddal a jót, kerüljük a botrányt, a hamis testvéreket és azokat, akik az Úr nevét színlelve viselik, akik az üres lelkű embereket tévedésbe ejtik.

Mindaz, aki nem vallja, hogy Jézus Krisztus testben jött el, az antikrisztus (vö. 2 Jn 7). Aki nem vallja a kereszt vértanúságát, az a gonosztól van. Aki Isten szavát saját vágyai szerint csavarja, és azt mondja: nincs feltámadás, sem ítélet, az ilyen a sátán elsőszülöttje. Ezért hát hagyjuk el sokak üres beszédét és téves tanításait; térjünk vissza ahhoz a tanításhoz, amelyet kezdetben kaptunk. Imádságban virrasszunk (vö. Mt 26, 41), tartsunk ki a böjtölésben, és könyörögve kérjük a mindent látó Istent, hogy ne engedjen minket kísértésbe esnünk (Mt 6, 13), mert amint az Úr mondta: A lélek ugyan készséges, a test azonban erőtlen (Mt 26, 41).

Maradjunk meg tehát szüntelenül szilárd reményünkben és igaz voltunk zálogában, Jézus Krisztusban, aki vétkeinket saját testében fölvitte a keresztfára, bűnt nem követett el, hamisság nem volt szájában (1 Pét 2, 24. 22). Krisztus mindent elszenvedett értünk, hogy mi benne élhessünk. Kövessük őt a béketűrésben, és ha az ő nevéért kell valamit szenvednünk, dicsőséget hozunk rá. Erre adott nekünk példát önmaga, és mi ezt hisszük.

VÁLASZOS ÉNEK

Róm 12, 17; 2 Kor 6, 3; ApCsel 24, 15. 16

Törekedjetek arra, ami jó nemcsak Isten, hanem minden ember szemében. Senkinek sem okozunk semmiféle botrányt, {*} Hogy ne becsmérelhessék szolgálatunkat.

Istenbe vetett bizalommal törekszem, hogy lelkiismeretem mindig tiszta legyen Isten és az emberek előtt. {*} Hogy ne becsmérelhessék szolgálatunkat.

SZERDA

Szent Pál apostolnak a filippiekhez írt leveléből

2, 12-30

Munkáljátok üdvösségeteket!

Kedveseim, ti mindig engedelmesek voltatok, félve-remegve munkáljátok hát üdvösségeteket, nemcsak amikor köztetek vagyok, hanem sokkal inkább most, hogy távol kell lennem. Hiszen Isten maga ébreszti bennetek a szándékot, s hajtja végre a tettet tetszésének megfelelően.

Zúgolódás és huzavona nélkül tegyetek meg mindent, hogy kifogástalanok és tiszták legyetek, Istennek ártatlan gyermekei a gonosz és romlott nemzedékben, amelyben úgy kell ragyognotok, mint a csillagoknak a mindenségben. Ragaszkodjatok az életet tápláló tanításhoz, hogy Krisztus Jézus napján dicsőségemre váljatok. Akkor nem futottam hiába, és nem fáradtam fölöslegesen. Sőt, ha hitetek szent szolgálatáért áldozatként véremet ontják is, örülök, együtt örülök mindnyájatokkal. Örüljetek hát ti is, örüljetek velem!

Remélem Urunk Jézusban, hogy nemsokára elküldhetem Timóteust, és megnyugodhatom, hallva hogylétetekről. Nincs senkim ugyanis, aki annyira hozzám hasonló lelkületű volna, s oly őszintén szívén viselné ügyeteket. A többiek mind a maguk javát keresik, nem Krisztus Jézusét.

Róla azonban tudjátok, mennyire megbízható, hiszen, mint a gyermek apja mellett, úgy szolgált mellettem az evangélium ügyében. Remélem tehát, hogy elküldhetem, mihelyt megtudom, hogyan áll az ügyem. Sőt, bízom az Úrban, hogy nemsokára magam is indulhatok hozzátok.

Addig is szükségesnek tartom, hogy visszaküldjem hozzátok Epafroditusz testvéremet, munka- és küzdőtársamat, akit ti küldtetek, hogy szükségemben szolgálatomra legyen. Nagyon vágyott már utánatok, és nyugtalankodott, hogy betegségéről értesültetek. Valóban halálos beteg volt, de Isten megkönyörült rajta. Nemcsak rajta, hanem rajtam is, hogy bánatra bánat ne érjen. Igyekszem hamarosan útnak indítani, hogy viszontlátva újra örüljetek neki, s nekem se kelljen szomorkodnom. Fogadjátok nagy örömmel az Úrban, és becsüljétek meg az ilyen embert. Hiszen Krisztus ügyéért került közel a halálhoz, az életét kockáztatta, hogy a nekem tett szolgálattal pótolja, amit ti nem tehettek.

VÁLASZOS ÉNEK

2 Pét 1, 10. 11; Ef 5, 8. 11

Törekedjetek rá, hogy hivatásotokat és kiválasztottságotokat tetteitekkel megpecsételjétek! {*} Így lesz ugyanis könnyű számotokra a bemenetel Urunknak és Megváltónknak, Jézus Krisztusnak örök országába.

Éljetek úgy, mint a világosság fiai: Ne legyen részetek a sötétség meddő tetteiben! {*} Így lesz ugyanis könnyű számotokra a bemenetel Urunknak és Megváltónknak, Jézus Krisztusnak örök országába.

Szent Polikárp püspök és vértanúnak a filippiekhez írt leveléből

(Nn. 9, 1 – 11, 4: Funk 1, 275-279)

Éljünk hitben és igazságosságban!

Kérlek mindnyájatokat, fogadjátok meg az igaz szót, és gyakoroljátok magatokat minden béketűrésben. Ezt saját szemetekkel láthattátok Szent Ignácban, Zoszimuszban és Rúfuszban, de másokban is, akik közületek valók voltak, de főképpen magában Pálban és a többi apostolban. Legyetek meggyőződve, hogy mindezek nem hiába versenyeztek (vö. Fil 2, 16), hanem hitben és igazságban éltek, és az őket megillető helyet foglalták el az Úrnál, akinek kínhalálában is követői voltak. Nem ezt a világot szerették (vö. 1 Jn 2, 15), hanem őt, aki értünk meghalt, és akit miattunk Isten feltámasztott.

Ez legyen a ti álláspontotok is, és kövessétek az Úr példáját; legyetek szilárdak és megingathatatlanok a hitben, szeressétek a testvéri közösséget, szeressétek egymást, legyetek egyek az igazságban; egymás iránt tanúsítsátok az Úr szelídségét, senkit meg ne vessetek! Ha jót tehettek, el ne mulasszátok, mert az alamizsna megment a haláltól (Tób 12, 9). Kölcsönösen fogadjatok szót egymásnak, éljetek szép életet a pogányok között, hogy jótetteitek alapján (1 Pét 2, 12) dicséretet érdemeljetek, és miattatok ne érje káromlás az Urat. Jaj annak, aki miatt Isten nevét káromolják! (vö. Róm 2, 24) Tanítsatok mindenkit józanságra, mint ahogyan magatok is így éltek.

Nagyon elszomorított Válensz esete, aki egykor presbiter volt köztetek, de nem becsülte meg a tisztséget, amelybe emeltétek. Ezért intelek benneteket, kerüljétek a fösvénységet, legyetek tiszták és igazmondók! Tartózkodjatok minden rossztól! Ha valaki önmagán nem tud uralkodni, hogy fog erre másokat tanítani? Aki nem kerüli a zsugoriságot, az bálványimádással is beszennyezi magát; olyannak fog számítani, mint a pogányok, akik nem ismerik az Úr ítéletét. Nem tudjátok-e, hogy a szentek ítélkeznek majd a világ fölött (vö. 1 Kor 6, 2), amint azt Szent Pál is tanítja?

Én eddig semmi ilyet nem tudtam vagy hallottam rólatok. Szent Pál köztetek működött, és levelének elején dicsért benneteket. Veletek dicsekedett minden egyházban, mint olyanokkal, akik elsőnek ismerték meg Istent. Mi, szmirnaiak akkor még nem ismertük őt.

Nagyon aggódom, testvéreim, Válenszért és feleségéért; bárcsak adna nekik Isten igazi bűnbánatot! Legyetek hát ti is józanok ebben az ügyben, és ne tekintsétek az ilyeneket ellenségnek (vö. 2 Tessz 3, 15), hanem mint beteg tagokat és tévelygőket, hívjátok őket vissza, hogy az egész test üdvözüljön. Ha így tesztek, ez magatoknak is épülésére szolgál.

VÁLASZOS ÉNEK

Fil 2, 12-13; Jn 15, 5

Félve-remegve munkáljátok üdvösségeteket, {*} Hiszen Isten maga ébreszti bennetek a szándékot, s hajtja végre a tettet tetszésének megfelelően.

Nélkülem semmit sem tehettek, mondja az Úr. {*} Hiszen Isten maga ébreszti bennetek a szándékot, s hajtja végre a tettet tetszésének megfelelően.

CSÜTÖRTÖK

Szent Pál apostolnak a filippiekhez írt leveléből

3, 1-16

Pál példája

Testvéreim, örüljetek az Úrban. Nekem nincs terhemre, hogy ugyanazt írjam nektek, titeket pedig megerősít. „Óvakodjatok a kutyáktól, óvakodjatok a kontár munkásoktól, óvakodjatok a megcsonkítottaktól.” A körülmetéltek ugyanis mi vagyunk, akik lélekben szolgálunk Istennek, akik Krisztus Jézusban dicsekszünk, s nem a testben bízunk, bár magam a testben is bizakodhatnék.

Ha más úgy gondolja, hogy bizakodhat a testben, én még inkább. Nyolcadnapra körülmetéltek, Izrael népéből, Benjamin törzséből származom, zsidó vagyok a zsidók közül. A törvény megtartásában farizeus, az Egyház üldözésében szenvedélyes, a törvény szerinti jámborságban feddhetetlen voltam.

Ám amit akkor előnynek tartottam, azt Krisztusért hátránynak tekintem. Sőt Uramnak, Krisztus Jézusnak fönséges ismeretéhez mérten mindent hátránynak tartok. Érte mindent elvetettem, sőt szemétnek tekintettem, csakhogy Krisztust elnyerhessem, és hozzá tartozzam. Hiszen nem a törvény útján váltam igazzá, hanem a Jézus Krisztusba vetett hit révén. Isten ugyanis a hit által tett igazzá, hogy megismerjem őt és feltámadásának erejét, de a szenvedésben is vállaljam vele a közösséget, így hozzá hasonulok a halálban, hogy ezáltal eljussak a halálból a feltámadásra is.

Nem mintha már elértem volna vagy már célba értem volna, de futok utána, hogy magamhoz ragadjam, ahogy Krisztus is magával ragadott engem. Testvérek, nem gondolom, hogy máris magamhoz ragadtam, de azt igen, hogy elfelejtem, ami mögöttem van, és nekilendülök annak, ami előttem van. Futok a kitűzött cél felé, az égi hivatás jutalmáért, amelyre Isten meghívott Jézus Krisztusban.

Mi, tökéletesek gondolkodjunk így! Ha valamiben még másképpen éreztek, Isten majd megvilágosít benneteket, de amit már elértünk, abban tartsunk ki.

VÁLASZOS ÉNEK

Fil 3, 8. 10; Róm 6, 8

Mindent szemétnek tekintettem, csakhogy Krisztust elnyerhessem, {*} Hogy megismerjem őt és feltámadásának erejét, de a szenvedésben is vállaljam vele a közösséget.

Ha Krisztussal meghaltunk, hisszük, hogy Krisztussal együtt élünk is. {*} Hogy megismerjem őt és feltámadásának erejét, de a szenvedésben is vállaljam vele a közösséget.

Szent Polikárp püspök és vértanúnak a filippiekhez írt leveléből

(Nn. 12, 1 – 14; Funk 1, 279-283)

Építsen benneteket Krisztus hitben és igazságban!

Bízom abban, hogy jól ismeritek a szent Iratokat, és semmi sem kerülte el figyelmeteket. Nekem szinte már nem is maradt mit mondanom, csak ismételnem, amit ezek a szent Iratok mondanak: Ha elfog is benneteket az indulat, ne vétkezzetek! A nap ne nyugodjék le haragotok fölött! (Ef 4, 26) Boldog, aki gondol erre; én hiszem, hogy ti is ilyenek vagytok.

Isten, a mi Urunknak, Jézus Krisztusnak Atyja és maga az örök Főpap, Jézus Krisztus, az Isten Fia, erősítsen meg benneteket a hitben, az igazságban és minden szelídségben; harag nélkül, béketűrésben, kitartásban, a bajok elviselésében és tisztaságban adjon nektek – és veletek együtt nekünk is – helyet és részt szentjei között mindazokkal együtt, akik az ég alatt vannak, és hinni fognak a mi Urunkban, Jézus Krisztusban és Atyjában, aki feltámasztotta őt a halálból (vö. ApCsel 2, 32).

Imádkozzatok minden hívőért, imádkozzatok a királyokért, a hatalmon levőkért, a fejedelmekért; azokért is, akik üldöznek és gyűlölnek titeket, a kereszt ellenségeiért, hogy gyümölcsöző életetek nyilvánvaló legyen mindenben, és Jézusban tökéletesek legyetek.

Megírtátok nekem, ti is és Ignác is, hogy ha valaki Szíriába indulna, vigye magával leveleteket. Ha alkalom adódik, megteszem akár én magam, akár valaki más, akit nevetekben küldök majd.

Ignác leveleit és a nálunk levő egyéb leveleket természetesen elküldjük hozzátok kívánságtok szerint. E leveleket a miénkhez csatoljuk; nagy hasznotok lesz belőlük, mert hit, béketűrés és a mi Urunkra vonatkozó mindennemű épületes dolog a tartalmuk. Ha valami biztosat megtudtok Ignácról és társairól, jelezzétek!

Ezeket a sorokat Kreszcensz által írom nektek, akit eddig is ajánlottam, és most is szeretetetekbe ajánlok. Minthogy feddhetetlenül élt köztünk, hiszem, hogy köztetek is így lesz. Nővérét is jóindulatotokba ajánlom, ha megérkezik hozzátok.

A mi Urunkban, Jézus Krisztusban éljetek baj nélkül, és az ő kegyelme legyen mindnyájatokkal! Ámen.

VÁLASZOS ÉNEK

Zsid 13, 20. 21; 2 Mak 1, 3

A békesség Istene tegyen készségessé titeket minden jóra, hogy teljesítsétek akaratát. {*} Munkálja bennetek Jézus Krisztus által mindazt, ami kedves előtte!

Adjon mindnyájatoknak őt félő, akaratát teljesítő szívet! {*} Munkálja bennetek Jézus Krisztus által mindazt, ami kedves előtte!

PÉNTEK

Szent Pál apostolnak a filippiekhez írt leveléből

3, 17 – 4, 9

Álljatok helyt az Úrban!

Testvérek, kövessétek a példámat mindnyájan! Nézzétek azokat, akik úgy élnek, ahogy példámon látjátok. Hiszen – mint már többször mondtam, most meg könnyek közt mondom – sokan úgy élnek, mint Krisztus keresztjének ellenségei. Végük a pusztulás, istenük a hasuk, azzal dicsekszenek, ami gyalázatukra válik, s eszüket földi dolgokon járatják. A mi hazánk azonban a mennyben van. Onnan várjuk az Üdvözítőt is, Urunkat, Jézus Krisztust. Ő azzal az erővel, amellyel mindent hatalma alá vethet, átalakítja gyarló testünket, és hasonlóvá teszi megdicsőült testéhez.

Ezért, szívből szeretett testvéreim, örömöm és koronám: így álljatok helyt az Úrban, szeretteim!

Evodiát és Szintihét nagyon kérem, értsenek egyet az Úrban. Téged is kérlek, igaz munkatársam, légy segítségükre azoknak, akik velem együtt fáradtak az evangélium hirdetésében, Kelemennel és a többi munkatársammal együtt, akiknek neve föl van jegyezve az élet könyvében.

Örüljetek az Úrban szüntelenül! Újra csak azt mondom, örüljetek. Jóságos emberségeteket ismerje meg mindenki! Az Úr közel van. Ne aggódjatok semmi miatt, hanem minden imádságotokban és könyörgésetekben terjesszétek kéréseteket az Úr elé, hálaadásotokkal együtt. Akkor Isten békéje, amely minden értelmet meghalad, megőrzi szíveteket és értelmeteket Krisztus Jézusban.

Egyébként, testvéreim, arra irányuljanak gondolataitok, ami igaz, tisztességes, igazságos, ami ártatlan, kedves, dicséretre méltó, ami erényes és magasztos. Amit tanultatok és elfogadtatok, amit hallottatok és példámon láttatok, azt váltsátok tettekre, s veletek lesz a béke Istene.

VÁLASZOS ÉNEK

Ef 4, 17; 1 Tessz 5, 15-18

Figyelmeztetlek titeket az Úrban, ne éljetek úgy, mint a pogányok, akik hiúságokon járatják az eszüket, hanem törekedjetek mindig jót tenni egymással és mindenkivel, {*} Mert Isten ezt kívánja mindnyájatoktól Krisztus Jézusban.

Legyetek derűsek, imádkozzatok szüntelenül, adjatok hálát mindenért. {*} Mert Isten ezt kívánja mindnyájatoktól Krisztus Jézusban.

Szent Ambrus püspöknek A filippiekhez írt levélről szóló értekezéséből

(PLS 1, 617-618)

Örüljetek az Úrban szüntelenül!

Szeretett Testvéreim! Az isteni jóság lelkünk üdvösségére, az örök boldogság örömére hív minket, amint a mai olvasmányban az Apostol szavából is hallottátok: Örüljetek az Úrban szüntelenül! (Fil 4, 4) A világ örömei az örök kárhozat felé tartanak; az Úr akarata szerinti örömök azonban az örökkévaló öröm felé vezetik a bennük állhatatos embereket. Ezért mondja az Apostol: Újra csak azt mondom: örüljetek! (Fil 4, 4)

Arra buzdít, hogy egyre növekedjék örömünk Istenben és parancsainak megtartásában; mert minél inkább törekszünk ebben a világban megtartani Urunk és Istenünk törvényeit, annál boldogabbak leszünk majd az eljövendő életben, és annál nagyobb dicsőségben részesülünk Isten színe előtt.

Jóságos emberségeteket ismerje meg mindenki! (Fil 4, 5), azaz szent életetek ne csak Isten előtt legyen ismeretes, hanem legyetek a jóság és a józanság példaképei a veletek együtt élő emberek számára is, és kedves legyen emlékezetetek Isten és az emberek előtt.

Az Úr közel van; ne aggódjatok semmi miatt! (Fil 4, 5-6) Az Úr mindig közel van azokhoz, akik igazságban, igaz hitben, erős reményben és tökéletes szeretetben hívják őt segítségül, ő ugyanis tudja, hogy mire van szükségetek, még mielőtt kértétek volna tőle, és készséges arra, hogy hűséges szolgáinak bármikor és bármiben segítségére siessen. Ezért a ránk szakadó bajokban nem kell nagyon aggódnunk, hiszen tudnunk kell, hogy Isten, a mi oltalmazónk, egészen közel áll mellettünk a Szentírás e szavai szerint: A töredelmes szívűekhez közel van az Úr, és szabadulást hoz a megtört lelkűeknek. Tengernyi csapás hull az igazakra, de mindezekből kiszabadítja az Úr őket (Zsolt 33, 19-20). Ha mi arra törekszünk, hogy teljesítsük és megtartsuk mindazt, amit nekünk parancsolt, akkor ő sem késlekedik, hogy megadja nekünk, amit megígért.

Minden imádságotokban és könyörgésetekben terjesszétek kéréseteket az Isten elé (Fil 4, 6), nehogy megpróbáltatásainkat esetleg zúgolódva és szomorkodva viseljük, ami távol legyen tőlünk, hanem türelemmel és jókedvvel, hálát adva az Istennek mindig mindenért (Ef 5, 20).

VÁLASZOS ÉNEK

Zsolt 39, 3-4

Sziklára állított engem az Úr, azután lábamba erőt öntött. {*} Új dalt adott a számba.

Meghallgatta jajszavamat, és kivont a sírgödörből. {*} Új dalt adott a számba.

SZOMBAT

Szent Pál apostolnak a filippiekhez írt leveléből

4, 10-23

A filippiek bőkezűsége Pál iránt

Testvéreim! Nagyon megörültem az Úrban, hogy ismét lehetőségetek nyílt a rólam való gondoskodásra. Azelőtt is gondoltatok rá, de nem volt rá módotok. Nem a nélkülözés mondatja ezt velem, hiszen megtanultam, hogy megelégedjem azzal, amim van. Tudok nélkülözni, de tudok bőségben is élni. Mindig mindenhez hozzászoktam: ahhoz, hogy jóllakjam és éhezzem, hogy bővelkedjem és nélkülözzem. Mindent elviselek abban, aki erőt ad. Mégis jól tettétek, hogy szükségemben segítségemre voltatok.

Ti is tudjátok, filippiek, hogy az evangélium hirdetésének kezdetén, amikor Macedóniából elindultam, nem volt egyetlen egyházközség sem, amely velem az adás és viszonzás kapcsolatában állt volna, csak ti. Már Tesszalonikába ismételten küldtetek, amire szükségem volt. Nem az adomány a fontos nekem, hanem inkább a gyümölcse, amelyet majd bőségesen javatokra írnak.

Megvan mindenem, mégpedig bőségesen. Bőven el vagyok látva, amióta Epafroditusztól átvettem küldeményeteket, mint kellemes illatú, Istennek tetsző áldozatot. Az én Istenem – gazdagsága szerint – dicsőségében ellát majd benneteket Jézus Krisztus által mindennel, amire szükségetek van. Istennek, a mi Atyánknak legyen dicsőség örökkön-örökké! Ámen.

Köszöntsetek minden szentet Jézus Krisztusban! Köszöntenek titeket az itteni testvérek. Köszönt titeket valamennyi szent, főképp a császár házából valók. Urunk, Jézus Krisztus kegyelme legyen lelketekkel! (Ámen.)

VÁLASZOS ÉNEK

Fil 4, 12-13; 2 Kor 12, 10

Tudok nélkülözni, de tudok bőségben is élni, hozzászoktam, hogy jóllakjam és éhezzem, hogy bővelkedjem és nélkülözzem. {*} Mindent elviselek abban, aki erőt ad.

Kedvem telik a Krisztusért való gyöngeségben és szorongattatásban. {*} Mindent elviselek abban, aki erőt ad.

Nyssai Szent Gergelynek „A keresztény nevelés” című könyvéből

(PG 46, 295-298)

Vívd meg a hit jó harcát!

Mindenki, aki Krisztusban van, új teremtmény, a régi megszűnt (2 Kor 5, 17). Az Apostol azt nevezi új teremtménynek, akinek tiszta, bűntelen és minden gonoszságtól, becstelenségtől és gyalázattól mentes szívében ott lakik a Szentlélek. Amikor ugyanis az ember lelke mélyén megutálta a bűnt, és minden erejével az erények gyakorlására törekszik, és így megváltoztatva életét, befogadja lelkébe a Szentlélek kegyelmét, akkor válik egészen új, megújított és eredeti állapotába visszaállított teremtménnyé, íme, hallgasd csak az Apostolt: El a régi kovásszal, hogy új tésztává legyetek (1 Kor 5, 7). És ezt is: Ünnepeljünk tehát, de ne a régi kovásszal, hanem a tisztaság és igazság kovásztalan kenyerével (1 Kor 5, 8). Mindez erre az említett új teremtményre vonatkozik.

Minthogy a kísértő sok cselt sző lelkünk ellen, és emberi természetünk valóban gyöngébb, semhogy mindig győzelmet tudjon aratni felette, sürgeti az Apostol, hogy öltsük fel a mennyei fegyvereket. Ezt írja: Öltsétek magatokra a megigazulás páncélját; sarunak meg a készséget viseljétek a békesség evangéliumának hirdetésére, csatoljátok derekatokra az igazság övét, így készüljetek föl! (Ef 6, 14) Látod-e, hogy az Apostol az üdvözülésnek milyen sok módját tárja eléd? Ezek mind egy úton és egy cél felé vezetnek. Ezeken az utakon, az Isten parancsainak ösvényén járunk életünkben. Másutt szintén az Apostol írja: Fussuk meg kitartással az előttünk levő pályát, és emeljük tekintetünket a hit szerzőjére és bevégzőjére, Jézusra! (Zsid 12, 1-2)

Aki a jelen világ kincseit megveti, és minden evilági dicsőséget megtagad, annak még a saját életét is meg kell tagadnia. Az az ember tagadja meg a saját életét, aki a maga akaratát sohasem keresi, hanem csak Isten akaratát, és hozzá szabja életét; továbbá semmit sem tekint magáénak, hanem csak a közös javakat használja. Így ugyanis készségesebb lesz elöljárói parancsát vidám lélekkel és örvendező reménnyel Krisztus szolgájaként teljesíteni. Ezt akarja maga az Úr is, midőn így szól: Aki közületek első és nagyobb akar lenni, legyen az utolsó és mindenkinek a szolgája (vö. Mk 9, 35).

Az embertársak szolgálatának teljesen ingyenesnek kell lennie, és olyannak, mintha kamatostul kellene a tartozást megfizetnünk. Illő ugyanis, hogy az elöljárók vállalják magukra a munka nagyobb részét, és alázatosabbak legyenek a rájuk bízottaknál, őket szolgálva s nekik példát adva értük szenteljék életüket, hiszen akik az ő hűséges gondoskodásukra vannak bízva, azok Isten tulajdonai.

Az elöljáróknak úgy kell tehát gondoskodniuk testvéreikről, mint akik olyan kisgyermekeket tanítanak, akiket maguk a szüleik bíztak rájuk. Ha ilyen érzülettel lesztek egymáshoz, tanítottak és tanítók, ha az előbbiek készségesen engedelmeskednek a parancsoknak és irányításoknak, az utóbbiak viszont örömest vezetik testvéreiket a tökéletességre, és megelőzik egymást a tiszteletadásban, akkor már itt a földön angyali életet éltek.

VÁLASZOS ÉNEK

Gal 5, 13; 1 Kor 10, 32

Meghívásotok szabadságra szólt, csak ne éljetek vissza a szabadsággal a test javára, {*} Hanem szeretettel a Szentlélekben szolgáljatok egymásnak.

Se zsidót, se pogányt, se az Isten egyházát ne botránkoztassátok meg. {*} Hanem szeretettel a Szentlélekben szolgáljatok egymásnak.