Pünkösd 2. vasárnapja utáni péntek

JÉZUS SZENTSÉGES SZÍVE

Főünnep

OLVASMÁNYOS IMAÓRA

HIMNUSZ

Szent Szív, a frigy szekrénye vagy,

de már nem kínzó szolgaság,

hanem kegyelmek, irgalom,

s jóság törvényét őrized.

Szent Szív, mely új s szeplőtelen

szövetségnek szentélye vagy,

templom, szentebb a réginél,

kárpit, jobb, mint a meghasadt:

Lándzsával megsebzett a kéz,

ó, láthatatlan Irgalom!

A szeretet volt késztetőd,

hogy tisztelhessük sebeid.

Vérző seb és titokzatos:

kettős tanú e drága jel,

a főpap Krisztus itt magát

kétféleképp áldozza fel.

Ki ne szeretné őt viszont,

megváltva bűntől, boldogan?

A szent Szívben ki nem kíván

örök hazát választani?

Dicsőség néked, Jézusunk,

szívedből kél a kegyelem!

Atyádat és a Lelket is

áldjuk most és mindenkoron. Ámen.

ZSOLTÁROZÁS

Ant. 1Tenálad van az élet forrása, gyönyörűséged patakját adod italul nekünk. Alleluja Zsolt 35

Ant. 2Szorongott a szívem, de kősziklára állítottál engem. Alleluja Zsolt 60

Ant. 3Meglátta a föld minden határa: Istenünk hozott nekünk szabadulást. Alleluja Zsolt 97

Emlékezem az Úr nagy tetteiről,

Emlékezem kezdettől adott csodáiról.

Szent Pál apostolnak a rómaiakhoz írt leveléből

8, 28-39

Isten szeretete Krisztusban lett nyilvánvaló

Testvéreim! Tudjuk, hogy akik Istent szeretik, azoknak minden javukra válik, hiszen ő saját elhatározásából választotta ki őket. Akiket ugyanis eleve ismert, azokat eleve arra rendelte, hogy Fiának képmását öltsék magukra, így lesz ő elsőszülött a sok testvér között. Akiket előre erre rendelt, azokat meg is hívta, akiket meghívott, azokat megigazulttá tette, akiket pedig megigazulttá tett, azokat meg is dicsőítette.

Mire következtethetünk ebből? Ha Isten velünk, ki ellenünk? Aki saját Fiát nem kímélte, hanem mindnyájunkért áldozatul adta, hogyne ajándékozna nekünk vele együtt mindent? Ki emel vádat Isten választottai ellen? Isten, aki a megigazulást adta? Ki ítél el? Krisztus Jézus, aki meghalt, sőt fel is támadt, és az Isten jobbján közbenjár értünk?

Ki szakíthat el bennünket Krisztus szeretetétől? Nyomor vagy szükség? Üldöztetés vagy éhínség, ruhátlanság, életveszély vagy kard? Amint meg van írva: „Minket minden időben teérted irtanak, s vágójuhok módjára tartanak.” De mindezeken diadalmaskodunk őáltala, aki szeret minket.

Biztos vagyok ugyanis benne, hogy sem halál, sem élet, sem angyalok, sem fejedelemségek, sem jelenvalók, sem eljövendők, sem hatalmasságok, sem magasság, sem mélység, sem egyéb teremtmény el nem szakíthat bennünket Isten szeretetétől, amely Krisztus Jézusban, a mi Urunkban van.

VÁLASZOS ÉNEK

Ef 2, 5. 4. 7

Isten Krisztussal életre keltett minket, bűneinkben halottakat is, {*} Irántunk való nagy szeretete miatt.

Hogy az eljövendő korokban kinyilvánítsa kegyelmének túláradó bőségét. {*} Irántunk való nagy szeretete miatt.

Szent Bonaventura püspök műveiből

(Opusculum 3, Lignum vitae, 29-30. 47: Opera omnia 8, 79)

Az élet forrása Jézusnál fakad

Fontold meg te is, megváltott ember, hogy kicsoda, mily nagy és mily kiváló személy az, aki érted függ a kereszten, akinek halála életre kelti a holtakat, akinek távozásakor ég és föld gyászba borul, sőt megrepednek még a kemény kősziklák is!

Hogy pedig a kereszten álomba merült Krisztus oldalából kibontakozzék az Egyház, és beteljesedjék a Szentírás, amely szerint: Föltekintenek arra, akit keresztül szúrtak (Jn 19, 37), a gondviselő Isten rendeléséből egy katona lándzsával átdöfte és megnyitotta oldalát, hogy az onnét kicsorduló vér és víz lerója üdvösségünk váltságdíját. Ami tehát ebből a forrásból, tudniillik a szív rejtekéből kiáradt, az ad kegyelmi életközlő erőt az Egyház szentségeinek, és az lesz immár az örök életre szökellő (Jn 4, 14) élő víz forrása a Krisztusban élők számára.

Serkenj fel tehát, Krisztus mátkája! Olyan légy, mint a magas szikla üregében (Jer 48, 28) fészkelő galamb; mint a kis madár, amely otthont talált (Zsolt 83, 4) magának! Szüntelenül virrassz! Ide rejtsd vadgalamb módjára szűztiszta szerelmed fiókáit! Ide illeszd szádat, hogy vizet meríts az Üdvözítő forrásaiból! (Iz 12, 3) Itt van az a forrás, amely a paradicsomkert közepéből fakad, amely négy ágra szakad (Ter 2, 10), és a buzgó szívekbe szétáradva termékennyé teszi és megöntözi az egész földet.

Vágyakozva fuss ehhez az élet- és fényforráshoz, bárki légy is, istenszerető lélek! Törjön elő szíved mélyéről a harsány kiáltás: Mily kimondhatatlanul szép vagy, fölséges Istenem, és mily kristálytisztán tündöklik az örök világosság fényessége! Élet, amely minden életet éltetsz; világosság, amely minden világosságot megvilágítasz! Te tartod örök tündöklésben a sokféle ragyogó fényforrást isteni trónusod előtt az idők kezdetének hajnalhasadása óta.

Ó örök és megközelíthetetlen, csodaszép és édesen áradó forrás, amely minden halandó szem elől rejtve vagy! Feneketlen a mélységed, határtalan a magasságod, megmérhetetlen a szélességed, megzavarhatatlan a tisztaságod.

Belőled tör elő az a folyóvíz, amely megvidámítja az Isten városát (Zsolt 45, 5), hogy örömujjongással és magasztaló énekszóval (Zsolt 41, 5) dicsőítő himnuszokat zengjünk neked, tapasztalásból bizonyosodva meg arról, hogy tenálad van az élet forrása, s a te fényedben látjuk az igazi fényt (Zsolt 35, 10).

VÁLASZOS ÉNEK

Zsolt 102, 2. 4; 33, 9

Áldjad, lelkem, az Urat, és ne feledd, hogy veled mennyi jót tett. {*} Életedet megváltja a sírtól, szeretetével és könyörületével meg is koronáz.

Ízleljétek és lássátok, mily édes az Úr. {*} Életedet megváltja a sírtól, szeretetével és könyörületével meg is koronáz.

I. ESTI DICSÉRET

HIMNUSZ

Világnak boldog Mestere,

Krisztus, megváltó Istenünk,

Atyád fényének fénye vagy,

igaz Isten az Istenből:

Szerelmed volt a késztetőd

halandó testet ölteni,

hogy új Ádámként visszaadd,

mit elvesztett a vétkes ős.

A szerelem, mely átölel

földet, tengert és csillagot,

atyáknak vétkén könyörül,

s bilincseinket eltöri.

Ó, el ne hagyja Szívedet

ez a nagyságos szerelem:

e forrásból merítsenek

a népek bűnbocsánatot!

Ezért nyitotta lándzsa meg,

ezért a tátongó sebek,

hogy bűneinket mossa le

az értünk csorgó vér és víz.

Jézus, teneked glória!

Szívedből kél a kegyelem.

Atya s Szentlélek, neked is

most és örök mindenkoron. Ámen.

ZSOLTÁROZÁS

Ant. 1 Örök szeretettel szeretett minket az Úr, s amikor fölemelték a földről, irgalmában a Szívére vont bennünket. Zsolt 112

Ant. 2 Tanuljatok tőlem, mert szelíd vagyok, és alázatos szívű, s megtaláljátok lelketek nyugalmát. Zsolt 145

Ant. 3 Én vagyok a jó Pásztor, magam terelgetem juhaimat, és életemet adom a juhokért. Kantikum Jel 4, 11; 5, 9. 10. 12

RÖVID OLVASMÁNY

Ef 5, 25b-27

Krisztus szerette az Egyházat, és feláldozta magát érte, hogy a keresztségben szavával megtisztítva megszentelje. Ragyogóvá akarta tenni az Egyházat, amelyen sem szeplő, sem ránc, sem egyéb efféle nincsen, hanem szent és szeplőtelen.

RÖVID VÁLASZOS ÉNEK

Krisztus szeretett minket, és megmosott bennünket {*} Saját vére által.

Krisztus szeretett minket, és megmosott bennünket {*} Saját vére által.

Atyjának, az Istennek országává és papjaivá tett bennünket. {*}

Saját vére által.

Dicsőség az Atyának, a Fiúnak és a Szentléleknek.

Krisztus szeretett minket, és megmosott bennünket {*} Saját vére által.

Magnificat-ant. Azért jöttem, hogy tüzet gyújtsak a földön. Mi mást akarnék, mint hogy lángra lobbanjon?

FOHÁSZOK

Testvéreim, forduljunk Jézushoz, lelkünk megnyugtatójához, és kérjük tőle:

Szeretett Királyunk, könyörülj rajtunk!

Jézusunk, lándzsával átszúrt Szívedből vér és víz folyt ki, hogy megszülessék jegyesed, az Egyház,

tedd azt szentté és tisztává!

Szeretett Királyunk, könyörülj rajtunk!

Jézus, Isten szent temploma, az emberek megöltek, de Atyád újra életre keltett,

tedd Egyházadat a Magasságbeli szentélyévé!

Szeretett Királyunk, könyörülj rajtunk!

Jézus, minden szív Királya és központja, te örök szeretettel szeretsz, és jóságosan magadhoz ölelsz minket,

újítsd meg mindnyájunkkal szövetségedet!

Szeretett Királyunk, könyörülj rajtunk!

Jézus, békességünk és kiengesztelődésünk: kereszthaláloddal az ellenségeskedést megölted, és mint békeszerző mindenkit eggyé, új emberré teremtettél,

nyiss számunkra szabad utat az Atyához!

Szeretett Királyunk, könyörülj rajtunk!

Jézus, életünk és feltámadásunk, terheink megkönnyítője és lelkünk nyugalma,

vond magadhoz a bűnösöket.

Szeretett Királyunk, könyörülj rajtunk!

Jézus, te mérhetetlen szeretetedben engedelmes voltál a kereszthalálig,

támassz fel mindenkit, aki a te békédben hunyt el!

Szeretett Királyunk, könyörülj rajtunk!

Könyörgés

Mindenható Istenünk, dicsőítve magasztaljuk szeretett Fiad Szívét, és megemlékezünk arról, hogy mennyi jótéteménnyel mutatta meg irántunk való szeretetét. Add, hogy ajándékaid mennyei forrásából, szeretett Fiad Szívéből elnyerjük bőven áradó kegyelmedet.

IMÁDSÁGRA HÍVÁS

Ant. Az irántunk való szeretettől megsebzett szívű Jézust, jöjjetek, imádjuk!

Az Imádságra hívás zsoltára, mint az Általános részben

REGGELI DICSÉRET

HIMNUSZ

Jézus, kegyeknek szent kegye,

minden reménynek öröme,

forrás, kegyelmek kútfeje,

szívünknek édes gyönyöre.

Jézus, bűnösnek nagy remény,

hozzád esdőknek jó kenyér,

hozzád vágyóknak drága fény,

hozzád jutóknak égi bér.

Jézus, szerelmed ad vigaszt,

lélek-frissítő hűs patak,

betölt, elolt nagy szomjakat,

de vágyunk újra lángra kap.

Ó, drágalátos Jézusunk,

sóhajtva hozzád fordulunk,

téged keresve kutatunk,

legbensőnk kérlel, légy Urunk!

Jóságos Úr, te légy velünk,

világoddal légy reggelünk,

éjből fényedbe merülünk,

édességeddel eltelünk.

Jézus, jóság és szeretet,

megfoghatatlan szent kegyed;

szívünk csodásan egy veled,

hozzád fűz égő szeretet.

Szűznek virága, gyermeke,

Jézus, szívünknek mindene,

dicsérjen ajkunk éneke,

örök boldogság tengere. Ámen.

Ant. 1 Jézus hangos szóval kiáltotta: Aki szomjazik, jöjjön hozzám és igyék.

Zsoltárok és kantikum az I. hét vasárnapjáról.

Ant. 2 Gyertek hozzám mindnyájan, akik elfáradtatok, s akik terhet hordoztok – én megkönnyítlek titeket.

Ant. 3 Fiam, add nekem szívedet, és irányítsd útjaimra szemedet!

RÖVID OLVASMÁNY

Jer 31, 33

Ez lesz az a szövetség, amelyet majd Izrael házával kötök, ha elérkeznek azok a napok – mondja az Úr. Bensejükbe adom törvényemet, és a szívükbe írom. Én Istenük leszek, ők meg az én népem lesznek.

RÖVID VÁLASZOS ÉNEK

Vegyétek magatokra igámat, {*} És tanuljatok tőlem.

Vegyétek magatokra igámat, {*} És tanuljatok tőlem.

Mert szelíd vagyok és alázatos szívű. {*}

És tanuljatok tőlem.

Dicsőség az Atyának, a Fiúnak és a Szentléleknek.

Vegyétek magatokra igámat, {*} És tanuljatok tőlem.

Benedictus-ant. Irgalmából meglátogatott minket Istenünk és megváltotta népét, alleluja.

FOHÁSZOK

Testvéreim! Kérjük a szelíd és alázatos szívű Jézust és szívből könyörögjünk hozzá:

Szeretett Királyunk, könyörülj rajtunk!

Jézus, akiben az Istenség egész teljessége lakozik,

tégy minket isteni természeted részeseivé!

Szeretett Királyunk, könyörülj rajtunk!

Jézus, akiben a bölcsesség és tudomány összes kincsei megvannak,

az Egyház által tárd fel előttünk Isten sokféle bölcsességét!

Szeretett Királyunk, könyörülj rajtunk!

Jézus, akiben a mennyei Atyának kedve telt,

tégy minket igehirdetésed állhatatos hallgatóivá!

Szeretett Királyunk, könyörülj rajtunk!

Jézus, akinek teljességéből mindannyian merítettünk,

add nekünk bőségesen Atyád kegyelmét és tanítását!

Szeretett Királyunk, könyörülj rajtunk!

Jézus, az élet és szentség forrása,

tégy minket szentté és szeplőtelenné a szeretetben!

Szeretett Királyunk, könyörülj rajtunk!

II. ESTI DICSÉRET

HIMNUSZ, mint az I. Esti dicséretben.

ZSOLTÁROZÁS

Ant. 1 Édes uralmaddal uralkodjál ellenségeid között, Istenünk! Zsolt 109, 1-5. 7

Ant. 2 A jóságos és irgalmas Úr eledelt adott az istenfélőknek. Zsolt 110

Ant. 3 Íme, az Isten Báránya, íme, aki elveszi a világ bűneit. Kantikum Fil 2, 6-11

RÖVID OLVASMÁNY

Ef 2, 4-7

A végtelenül irgalmas Isten azzal mutatta meg nagy szeretetét irántunk, hogy Krisztussal életre keltett minket, bűneinkben halottakat is – így kegyelemből kaptátok a megváltást; feltámasztott minket, és Krisztus Jézusban a mennyeiek közé helyezett minket, hogy az eljövendő korokban Jézus Krisztusban kinyilvánítsa kegyelmének túláradó bőségét, hozzánk való jóságából.

RÖVID VÁLASZOS ÉNEK

Krisztus szeretett minket és megmosott bennünket {*} Saját vére által.

Krisztus szeretett minket és megmosott bennünket {*} Saját vére által.

Atyjának, az Istennek országává és papjaivá tett bennünket. {*}

Saját vére által.

Dicsőség az Atyának, a Fiúnak és a Szentléleknek.

Krisztus szeretett minket és megmosott bennünket {*} Saját vére által.

Magnificat-ant. Szívére és keblére ölelt minket az Úr, mert megemlékezett irgalmáról, alleluja.

FOHÁSZOK és könyörgés mint az I. Esti dicséretben. NAPKÖZI IMAÓRA

ZSOLTÁROZÁS

Ant. 1 Népem! Mit vétettem neked? Mi eshetett nehezedre? Felelj nekem!

Ant. 2 A szívem megszakad bensőmben, minden csontom remeg.

Ant. 3 Az egyik katona Jézus oldalába döfte a lándzsáját. Nyomban vér és víz folyt belőle.

Délelőtt

RÖVID OLVASMÁNY

Jer 31, 2-4

Ezt mondja az Úr: Kegyelmet talált a pusztában a kardtól megmenekült nép: Izrael nyugalma felé tart. Megjelent neki a távolból az Úr: örök szeretettel szerettelek, azért megőriztem irántad irgalmasságomat. Újra fölépítlek, és te fölépülsz.

Víg örömmel merítetek vizet

Az Üdvözítő forrásaiból.

Délben

RÖVID OLVASMÁNY

Jer 32, 40

Örök szövetséget kötök velük; és nem szűnök meg jót tenni velük. Szívükbe adom félelmemet, hogy többé ne forduljanak el tőlem.

Vártam, hogy valaki együttérez velem, de nem volt,

Vigasztalókat kerestem, de nem találtam.

Délután

RÖVID OLVASMÁNY

Róm 5, 8-9

Isten azzal tesz tanúságot irántunk való szeretetéről, hogy Krisztus meghalt értünk, amikor még bűnösök voltunk. Most, hogy vére árán igazzá váltunk, még sokkal inkább megment bennünket haragjától.

A mi bűneinkért szúrták át,

Az ő sebei szereztek nekünk gyógyulást.