II. HÉT VASÁRNAP

I. ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

Örök létforrás, Istenünk,

ki mindent jól elrendezel,

s világunk minden kis zugát

ajándékoddal töltöd el.

Írásod szól: a Mű után

te megpihentél, s most nekünk

munkánk után nyugalmat adsz,

s így majd vígabban kelhetünk.

Halandó híveidnek add,

hogy megsirassák vétkeik,

s remélve bő áldásodat,

járják erények útjait.

S ha majd a végső nagy napon

mindent lesújt a félelem:

mi együtt örvendjünk veled,

s békéd jutalma töltsön el.

Ezt add meg kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

1. ant. Nagyszerű lámpás a te igéd lábam előtt, Istenem, alleluja!
2. ant. Betöltesz engem örömmel színed előtt, Uram, alleluja.
3. ant. Jézus nevére hajoljon meg minden térd a mennyben és a földön, alleluja!

RÖVID OLVASMÁNY

{r}Kol 1, 2b-6a{/r}

Kegyelem nektek és békesség Atyánktól, az Istentől és Urunktól, Jézus Krisztustól! Hálát adunk Istennek, Urunk, Jézus Krisztus Atyjának, valahányszor értetek imádkozunk. Hallottunk ugyanis Jézus Krisztusba vetett hitetekről és arról a szeretetről, amelyet minden szent iránt tanúsíttok annak reményében, ami készen vár rátok a mennyben. Erről az evangélium igaz tanításában hallottatok, amely hozzátok is eljutott, s amint az egész világon gyümölcsözik és gyarapszik, úgy nálatok is.

RÖVID VÁLASZOS ÉNEK

Napkelettől napnyugatig, {*} Dicsértessék az Úr neve.

Napkelettől napnyugatig, {*} Dicsértessék az Úr neve.

Dicsősége magasabb az egeknél. {*}

Dicsértessék az Úr neve.

Dicsőség az Atyának, a Fiúnak és a Szentléleknek.

Napkelettől napnyugatig, {*} Dicsértessék az Úr neve.

FOHÁSZOK

Isten segíti és védelmezi népét, hogy boldog legyen, hiszen ő maga választotta örökségül. Adjunk hálát neki, és jóságára emlékezve mondjuk:

Urunk, tebenned bizakodunk!

Jóságos Atyánk, könyörgünk hozzád N. pápánkért és N. püspökünkért,

védelmezd őket, és szenteld meg erőddel!

Urunk, tebenned bizakodunk!

Érezzék meg a betegek, hogy ők Krisztus társai a szenvedésben,

és részesedjenek mindenkor az ő vigasztalásából!

Urunk, tebenned bizakodunk!

Tekints jóságosan azokra, akiknek nincs tető a fejük felett,

hogy tisztességes lakóhelyet találjanak!

Urunk, tebenned bizakodunk!

Add meg, és őrizd meg a föld termését,

hogy az embereknek meglegyen a mindennapi kenyerük!

Urunk, tebenned bizakodunk!

(Vagy:
Óvd meg jóságosan nemzetünket a rossztól,

hogy jólétnek és a te békédnek örvendjen!)

Urunk, tebenned bizakodunk!

Urunk, fogadd irgalmas szeretettel a meghaltakat,

és adj nekik mennyei lakóhelyet!

Urunk, tebenned bizakodunk!

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Az Urat, akinek háza népe és kezének nyája vagyunk, jöjjetek imádjuk, alleluja!

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Sápad, eloszlik köde már az éjnek,

pirkad a hajnal, rózsaszínű fény kél;

forduljunk buzgón a világ Urához

hangos imánkkal,

hogy mindnyájunkon könyörüljön Isten,

aggodalmunkat szent keze elűzze,

s jó Atyánk lévén, tegye, hogy bejussunk

égi hazánkba.

Adja meg mindezt az isteni Fölség:

az Atyaisten s örök Egyszülöttje,

és a Szentlélek, akit áld az ének

mind e világon. Ámen.

ZSOLTÁROZÁS

1. ant. Áldott, aki az Úr nevében jön, alleluja!
2. ant. Énekeljünk szent éneket Istenünknek, alleluja!
3. ant. Dicsérjétek az Urat, mert nagysága végtelen, alleluja.

RÖVID OLVASMÁNY

{r}Ez 36, 25-27{/r}

Tiszta vizet hintek rátok, és megtisztultok minden tisztátalanságtól, minden bálványotoktól megtisztítalak. És új szívet adok nektek, új lelket öntök belétek. Kőszíveteket elveszem testetekből, és hússzívet adok nektek. Lelkemet árasztom belétek; ezt teszem, hogy törvényeim szerint járjatok, hogy ítéleteimet megtartsátok, és megtegyétek.

RÖVID VÁLASZOS ÉNEK

Magasztalunk téged, Istenünk, {*} És nevedet szólítjuk.

Magasztalunk téged, Istenünk, {*} És nevedet szólítjuk.

Elbeszéljük csodatetteidet. {*}

És nevedet szólítjuk.

Dicsőség az Atyának, a Fiúnak és a Szentléleknek.

Magasztalunk téged, Istenünk, {*} És nevedet szólítjuk.

FOHÁSZOK

Adjunk hálát Üdvözítőnknek, aki e világra jött, hogy velünk legyen, mint Istenünk. Szólítsuk őt hangos szóval:

Krisztus, dicsőség Királya, légy világosságunk és örömünk!

Krisztus Urunk, égből jött fényesség, az eljövendő feltámadás zsengéje,

ne engedd, hogy a halál árnyékában üljünk, hanem add, hogy téged kövessünk és az élet világosságában járjunk!

Krisztus, dicsőség Királya, légy világosságunk és örömünk!

Mutasd meg nekünk jóságodat, amely bőséggel árad minden teremtményedre,

hogy mindenütt szemléljük dicsőségedet!

Krisztus, dicsőség Királya, légy világosságunk és örömünk!

Ne engedd, Urunk, hogy a mai napon legyőzzön minket a Gonosz,

hanem segíts, hogy legyőzzük a rosszat a jóval!

Krisztus, dicsőség Királya, légy világosságunk és örömünk!

Te megkeresztelkedtél a Jordán vizében, és fölkent a Szentlélek,

add, hogy a mai napon a Szentlélek kegyelme vezessen minket!

Krisztus, dicsőség Királya, légy világosságunk és örömünk!

NAPKÖZI IMAÓRA

ZSOLTÁROZÁS

1. ant. Zöldellő mezőkön terelget engem az Úr, alleluja.
2. ant. Izraelben nagy az Úr neve, alleluja.
3. ant. Beleremeg és elnémul a föld, amikor ítéletre fölkel az Isten, alleluja.

DÉLELŐTT

RÖVID OLVASMÁNY

{r}Róm 5, 1-2. 5{/r}

Mivel a hit révén megigazultunk, békében élünk az Istennel, Urunk, Jézus Krisztus által. Általa jutottunk a hitben a kegyelemhez, amelyben élünk, és dicsekszünk a reménységgel, hogy az isteni dicsőség részesei lehetünk. A remény nem csal meg, mert a nekünk ajándékozott Szentlélekkel kiáradt szívünkbe az Isten szeretete.

Az Úr nagy jóságát éneklem szüntelen,

Nemzedékről nemzedékre hirdetem hűségét.

DÉLBEN

RÖVID OLVASMÁNY

{r}Róm 8, 26{/r}

Gyöngeségünkben segítségünkre siet a Lélek, mert még azt sem tudjuk, hogyan kell helyesen imádkoznunk. A Lélek azonban maga jár közben értünk, szavakba nem önthető sóhajtozásokkal.

Zengve szálljon fel hozzád kérésem, Uram,

Ígéreted szerint adj nekem értelmet!

DÉLUTÁN

RÖVID OLVASMÁNY

{r}2 Kor 1, 21-22{/r}

Isten az, aki minket veletek együtt megerősít és fölken Krisztusban. Pecsétjével megjelölt minket, és foglalóul a szívünkbe árasztotta a Lelket.

Világosságom és üdvösségem az Isten,

Életemnek az Úr az oltalma.

II. ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

Szentháromság, fény kútfeje,

szent egységnek Legelseje,

az égő nap már száll alá,

szívünkben gyúljon égi láng.

Már reggel is dicsért dalunk,

most este ismét itt vagyunk,

a hozzád esdeklő szavak

dicséretedre szóljanak.

Áldott az Atya és Fiú,

s a Lélek is, ki vigaszunk:

Szentháromság, egy Istenünk,

örökké áldjon énekünk! Ámen.

ZSOLTÁROZÁS

1. ant. Az Úr Krisztus pap örökké Melkizedek rendje szerint, alleluja.
2. ant. A mi Istenünk a mennyben lakik, és amit akar, mindazt végrehajtja, alleluja.
3. ant. Dicsérjétek Istenünket, ti, összes szolgái, kicsinyek és nagyok, alleluja!

RÖVID OLVASMÁNY

{r}2 Tessz 2, 13-14{/r}

Folytonos hálaadással tartozunk az Istennek értetek, testvérek, akiket szeret az Úr, mert az Isten kezdettől kiválasztott benneteket, hogy a Lélek megszentelő erejéből és az igazságban való hit által megváltást nyerjetek. Evangéliumunk által épp azért hívott meg benneteket, hogy részetek legyen Urunk, Jézus Krisztus dicsőségében.

RÖVID VÁLASZOS ÉNEK

Nagy a mi Urunk, {*} Nagy az ő ereje.

Nagy a mi Urunk, {*} Nagy az ő ereje.

Bölcsességének nincs határa. {*}

Nagy az ő ereje.

Dicsőség az Atyának, a Fiúnak és a Szentléleknek.

Nagy a mi Urunk, {*} Nagy az ő ereje.

FOHÁSZOK

Dicséret és tisztelet Krisztusnak, aki örökké él, hogy közbenjárjon értünk, és mindörökre üdvözíteni tudja azokat, akik általa járulnak Istenhez. Ezért bizakodó lélekkel kérjük:

Emlékezzél meg, Urunk, népedről!

Igazság Napja, napnyugtakor téged szólítunk az egész emberiség nevében, és kérünk,

add, hogy fogyhatatlan fényedet mindnyájan vég nélkül élvezzük!

Emlékezzél meg, Urunk, népedről!

Őrizd a szövetséget, amelyet isteni véreddel szentesítettél,

és szenteld meg Egyházadat, hogy szeplőtelen maradjon!

Emlékezzél meg, Urunk, népedről!

Emlékezzél meg, Urunk, híveid közösségéről,

és szent templomodról, amelyben köztünk lakozol!

Emlékezzél meg, Urunk, népedről!

A béke és biztonság útján vezesd az utasokat,

hogy épségben és örömmel érjenek kitűzött céljukhoz!

Emlékezzél meg, Urunk, népedről!

Vedd magadhoz, Urunk, az elhunytak lelkét,

add meg nekik a bocsánatot és az örök dicsőséget!

Emlékezzél meg, Urunk, népedről!