DECEMBER

December 3.

XAVÉRI SZENT FERENC ÁLDOZÓPAP

Emléknap

1506-ban Spanyolországban született. Miközben Párizsban tanult, csatlakozott Loyolai Szent Ignáchoz. Rómában szentelték pappá 1537-ben, és a szeretetszolgálatban tevékenykedett. 1541-ben Távol-Keletre utazott, és ott 10 éven át Indiát és Japánt bejárva fáradhatatlanul hirdette az evangéliumot. Sokakat a hitre térített. 1552. december 3-án halt meg a kínai Szancsán szigeten. Lelkipásztorok közös zsolozsmája.

Könyörgés

Istenünk, te Xavéri Szent Ferenc áldozópap igehirdetésével számos népet térítettél a hitre. Add, hogy az ő buzgó hite lángoljon híveid lelkében, és az Anyaszentegyház örömmel lássa maga körül sok hűséges gyermekét.

December 4.

DAMASZKUSZI SZENT JÁNOS ÁLDOZÓPAP ÉS EGYHÁZTANÍTÓ

A VII. század második felében, Damaszkuszban született, keresztény családból. A kiválóan képzett filozófus a Jeruzsálem melletti Szent Szábbász kolostorban szerzetes lett és ott pappá szentelték. Számos teológiai művet írt, főleg vitairatokat a képrombolók ellen. A VIII. század közepén halt meg. Egyháztanítók közös zsolozsmája.

Könyörgés

Urunk, Istenünk, segíts minket Damaszkuszi Szent János áldozópap és egyháztanító közbenjárására, hogy világosságot és erőt találjunk az igaz hitben, amelyet ő oly kiválóan tanított.

December 6.

SZENT MIKLÓS PÜSPÖK

A mai Törökország területén a lyciai Myra püspöke volt és a IV. század közepe táján halt meg. Tisztelete főképpen a X. századtól kezdve terjedt el az egész Egyházban. Lelkipásztorok közös zsolozsmája.

Könyörgés

Irgalmas Istenünk, Szent Miklós püspök közbenjárására őrizz meg minket minden veszélyben, hogy biztonsággal járjuk az üdvösség útját.

December 7.

SZENT AMBRUS PÜSPÖK ÉS EGYHÁZTANÍTÓ

Emléknap

A mai Trierben született 340 körül, római eredetű családból. Rómában tanult és Sirmiumban (Sremska Mitrovica) kezdte hivatali pályafutását. 374-ben milánói működése idején, a nép közfelkiáltással püspökké választotta, és december 7-én felszentelték. Püspöki kötelességeit híven teljesítette, különösen a felebaráti szeretetet gyakorolta mindenki iránt. Igaz pásztora és tanítója volt népének. Az Egyház jogait következetesen védelmezte, az igaz hitet írásban és szóban oltalmazta az ariánusokkal szemben. 397. április 4-én, Nagyszombaton halt meg Milánóban. Egyháztanítók közös zsolozsmája.

REGGELI DICSÉRET

HIMNUSZ

A szent, a bátor főpapot

dicsérje most vidám szívünk,

ki bölcsességgel győzte le

zajló korának vészeit.

Nem nézte jog hatalmasát,

sem császárnénak gőgjeit,

fékezve császár vad dühét

megvédte Isten templomát.

Fennkölt elmével tárja fel

a Szentírásnak titkait,

bölcsen tanítja szent hitünk,

s ékes szólással tündököl.

Hitünknek buzgó bajnoka

magasztos himnuszt énekel.

Erős hittel mindent legyőz,

méltóan, mint a vértanúk.

Pokol dühöngő farkasát

kergesd el és vigyázz reánk,

védjen tudásod fénye meg,

s legyen számunkra enyhület.

Szentháromságnak tisztelet,

akit, Szent Ambrus, általad

dicsérünk együtt boldogan,

örökre zengve himnuszát. Ámen.

KÖNYÖRGÉS

Istenünk, te példaképül adtad Szent Ambrus püspököt, hogy katolikus hitet és apostoli bátorságot tanuljunk tőle. Támassz Egyházadban szíved szerinti férfiakat, akik népedet erős lélekkel és nagy bölcsességgel kormányozzák.

December 8.

A BOLDOGSÁGOS SZŰZ MÁRIA SZEPLŐTELEN FOGANTATÁSA

Főünnep

I. ESTI DICSÉRET

HIMNUSZ

Szüzek legszentebb őre vagy,

Istennek Anyja, tiszta Szűz,

az égi udvar ajtaja,

boldog reményünk csillaga.

Te vad tövis közt nyílt virág,

szépséges fehér galamb,

termőág, melynek törzsökén

sebünkre gyógyír sarjadoz.

Megvívhatatlan vártorony,

hajótöröttek csillaga,

a tévely ellen légy erőnk,

mutasson fényed jó utat.

Oszlasd a tévely vak ködét,

zúzz szét lappangó szirteket,

segítsd az úttalan hajóst

a biztonságos part felé.

Szeplőtlen csak te tündökölsz

az ősi bűntől mentesen,

az álnok kígyó tőreit

zúzd szét, kegyelmes őrizőnk.

Atyának, Léleknek legyen

Fiaddal együtt tisztelet,

tőlük nyerted szentségedet,

a fénylő nagy kegyelmeket. Ámen.

1. ant.Ellenkezést vetek közéd és az Asszony közé, a te ivadékod és az ő ivadéka közé.

Zsoltárok és kantikum Szűz Mária közös zsolozsmájából.

2. ant.Az üdvösség ruhájába öltöztetett engem, és az igazság palástját terítette rám az Úr.

3. ant.Üdvöz légy, Mária, kegyelemmel teljes, az Úr van teveled.

RÖVID OLVASMÁNY

Róm 8, 29a.30a

Akiket Isten eleve ismert, azokat eleve arra rendelte, hogy Fiának képmását öltsék magukra. Akiket előre erre rendelt, azokat meg is hívta, akiket meghívott, azokat megigazulttá is tette.

RÖVID VÁLASZOS ÉNEK

Magasztallak, Uram, {*} Mert megmentettél.

Magasztallak, Uram, {*} Mert megmentettél.

Nem hagytad, hogy ujjongjanak rajtam ellenségeim. {*}

Mert megmentettél.

Dicsőség az Atyának, a Fiúnak és a Szentléleknek.

Magasztallak, Uram, {*} Mert megmentettél.

Magnificat-ant. Boldognak hirdet engem minden nemzedék, mert nagyot tett velem a Hatalmas, alleluja.

FOHÁSZOK

Nagy dicsérettel magasztaljuk a mindenható Atyaistent, aki azt akarta, hogy minden nemzedék ünnepelje Fiának Anyját, Máriát. Kérjük könyörögve:

Járjon közben értünk a Kegyelemmel teljes!

Csodatevő Istenünk, te a szeplőtelen Szűz Máriát testben és lélekben Krisztus mennyei dicsőségének részesévé tetted,

gyermekeid szívét is irányítsd ugyanazon dicsőség felé!

Járjon közben értünk a Kegyelemmel teljes!

Te Máriát anyánkul adtad. Közbenjárására gyógyítsd a betegeket, vigasztald a szomorúakat, bocsáss meg a bűnösöknek,

nekünk, mindnyájunknak pedig adj üdvösséget és békét!

Járjon közben értünk a Kegyelemmel teljes!

Te Máriát az irgalom Anyjává tetted,

engedd, hogy a veszélyben forgók érezzék az ő anyai szeretetét!

Járjon közben értünk a Kegyelemmel teljes!

Te azt akartad, hogy Jézus és József házában Mária családanya legyen,

közbenjárására add, hogy minden anya ápolja a szeretetet és a szent életet saját családja körében!

Járjon közben értünk a Kegyelemmel teljes!

Te Máriát a mennyország Királynőjévé koronáztad,

add, hogy a megholtak, a szentek seregével együtt örökre örvendezzenek országodban!

Járjon közben értünk a Kegyelemmel teljes!

Könyörgés

Istenünk, te méltó hajlékot készítettél Fiadnak a Boldogságos Szűz Mária szeplőtelen fogantatásában, amikor őt Fiad halálának érdeméért eleve megóvtad minden bűntől. Szűz Mária közbenjárására engedd, hogy mi is tiszta lélekkel jussunk el hozzád.

IMÁDSÁGRA HÍVÁS

Ant. A Boldogságos Szűz Mária szeplőtelen fogantatásának ünnepén imádjuk szent Fiát, Krisztus Urunkat!

REGGELI DICSÉRET

HIMNUSZ

Csendüljön hálaénekünk,

éledjen újra örömünk:

az Isten Anyja, Mária

e nap lett földünk vándora.

Világ tündöklő csillaga,

a Fény leánya, Mária,

Fiad megőrzi lelkedet,

hogy elkerüld a vétkeket.

Az ősi bűnért, átokért

megszenved minden nemzedék:

Fiad mellett szeplőtelen

te vagy csak, tiszta, bűntelen.

Mint Góliátot győzte le

egykor Dávid kőfegyvere,

a bajt hozó kígyó fejét

lábad, hatalmad zúzta szét.

Alázatos, szelíd galamb,

kihez bűn szennye nem tapad,

az Úr irgalma nagy jelét:

hozod zöld ágként: szent kegyét!

Atyának, Léleknek legyen

Fiaddal együtt tisztelet,

tőlük nyerted szentségedet,

a fénylő nagy kegyelmeket. Ámen.

1. ant. Ó tisztaságos Anyánk! Szeplőtelen vagy és méltó arra, hogy Istent hordozzad!

Zsoltárok és kantikum az I. hét vasárnapjáról.

2. ant.A magasságbeli Isten a föld minden asszonyánál jobban megáldott téged, Szűz Mária!

3 ant.Vezess minket, Szeplőtelen Szűz, hogy erényeid illatát követve haladjunk!

RÖVID OLVASMÁNY

Iz 43, 1

Most ezt mondja az Úr, a teremtőd, Jákob, az alkotód, Izrael: Ne félj, mert megváltalak; neveden szólítalak: az enyém vagy!

RÖVID VÁLASZOS ÉNEK

A mindenható Isten {*} Erősséggel övezett föl engem.

A mindenható Isten {*} Erősséggel övezett föl engem.

Ő tette utamat szeplőtelenné. {*}

Erősséggel övezett föl engem.

Dicsőség az Atyának, a Fiúnak és a Szentléleknek.

A mindenható Isten {*} Erősséggel övezett föl engem.

Benedictus-ant. Az Úristen így szólt a kígyóhoz: Ellenkezést vetek közéd és az Asszony közé, a te ivadékod és az ő ivadéka közé. Ő széttiporja fejedet, alleluja.

FOHÁSZOK

Ünnepeljük Megváltónkat, aki Szűz Máriától született, és így könyörögjünk:

Urunk, Édesanyád járjon közben értünk!

Igazság Napja, akit a szeplőtelen Szűz, mint fényes hajnal előre jelzett,

add, hogy mindig látogatásod fényében járjunk!

Urunk, Édesanyád járjon közben értünk!

Világ Üdvözítője, aki megváltásod erejével édesanyádat a bűn minden szennyétől megőrizted,

őrizz meg minket is tisztán a bűntől!

Urunk, Édesanyád járjon közben értünk!

Megváltónk, te a szeplőtelen Szűz Máriát tiszta hajlékoddá és a Szentlélek szentélyévé avattad,

tégy minket is Szentlelked örök templomává!

Urunk, Édesanyád járjon közben értünk!

Királyok Királya, te édesanyádat testével-lelkével magadhoz vetted a mennybe,

segíts, hogy gondolataink mindig az égiekre irányuljanak!

Urunk, Édesanyád járjon közben értünk!

II. ESTI DICSÉRET

HIMNUSZ, mint az I. Esti dicséretben.

1. ant.Egészen szép vagy, Mária, az áteredő bűn foltja sincs rajtad!

Zsoltárok és kantikum Szűz Mária közös zsolozsmájából.

2. ant. Te vagy Jeruzsálem büszkesége, te vagy Izrael nagy öröme, te vagy népünk nagy dicsősége.

3. ant.Ruhád tündöklik, mint a hó, arcod ragyog, mint a nap.

RÖVID OLVASMÁNY

Róm 5, 20-21

Amikor elhatalmasodott a bűn, túláradt a kegyelem, hogy amint halált hozóan uralkodott a bűn, úgy uralkodjék az örök életre szóló megigazulással a kegyelem is, Urunk, Jézus Krisztus által.

RÖVID VÁLASZOS ÉNEK

Abból tudom meg, {*} Hogy kedvelsz engem.

Abból tudom meg, {*} Hogy kedvelsz engem.

Ha nem ül diadalt fölöttem ellenségem. {*}

Hogy kedvelsz engem.

Dicsőség az Atyának, a Fiúnak és a Szentléleknek.

Abból tudom meg, {*} Hogy kedvelsz engem.

Magnificat-ant. Üdvöz légy, Mária, kegyelemmel teljes, az Úr van teveled, áldott vagy te az asszonyok között, és áldott a te méhednek gyümölcse, alleluja.

FOHÁSZOK, mint az I. Esti dicséretben. NAPKÖZI IMAÓRA

ZSOLTÁROZÁS

1. ant. Él az Úr, mert irgalmasságát megmutatta rajtam.

2. ant. Tetszésére voltál az Úrnak, és örömét leli benned Istened.

3. ant. Nagy jóságában az Úr teremtett engem, megfogta kezemet, és megőrzött engem.

DÉLELŐTT

RÖVID OLVASMÁNY

Ef 1, 4

Krisztusban választott ki minket Isten a világ teremtése előtt, hogy szentek és feddhetetlenek legyünk előtte.

RÖVID VÁLASZOS ÉNEK

Szűz Mária szeplőtelen fogantatását ünnepeljük ma,

Aki tisztaságos lábával széttiporta a kígyó fejét.

NAPOLUDNIE

RÖVID OLVASMÁNY

Ef 1, 11-12a

Mi is Krisztusban nyertük el az örökséget annak végzéséből, aki mindent szabad elhatározása szerint tesz. Szolgáljunk hát felsége dicsőségére!

RÖVID VÁLASZOS ÉNEK

Szívem és testem,

Áhítozik az élő Isten után.

DÉLUTÁN

RÖVID OLVASMÁNY

Ef 5, 25-27

Krisztus szerette az Egyházat, és feláldozta magát érte, hogy megszentelje. Ragyogóvá akarta tenni az Egyházat, amelyen sem szeplő, sem ránc, sem egyéb efféle nincsen, hanem szent és szeplőtelen.

RÖVID VÁLASZOS ÉNEK

Szeplőtelen fogantatásod, Istenszülő Szűz,

Örömet hirdet az egész világnak!

December 9.

Szent Juan Diego Cuauhtlatoatzin, Guadalupei látnok

Juan Diego (Cuauhtlatoatzin)* a jelenlegi Mexikó állam területén bennszülött indiánok törzséből született 1474 körül. A Mexikóváros mellett levő Tepeyac**-dombon megjelent neki az Istenszülő Szűzanya, és ezt a mélyen hívő, alázatos és buzgó embert arra kérte, hogy a jelenés helyén a Guadalupei Boldogságos Szűz tiszteletére templom épüljön. Ott hunyt el az Úrban, az 1548. esztendőben. Juan Diegót II. János Pál pápa 1991. május 6-án boldoggá, illetve 2002. július 31-én szentté avatta.
*Ejtsd: Huán Diégo Káutlátoacin
**Ejtsd: Tepeják Szent férfiak közös zsolozsmája.

Könyörgés

Istenünk, te a Boldogságos Szűz Máriának néped iránti szeretetét Szent Juan Diego által is megmutattad. Közbenjárására add meg nekünk, hogy Szűzanyánknak Guadalupéban adott intelmeit kövessük, és így akaratodat szüntelenül teljesítsük.

December 11.

SZENT I. DAMAZUSZ PÁPA

305 körül, Hispániában született. Rómában szentelték pappá, majd 366-ban, igen nehéz időkben, római pápává választották. A szakadárok és eretnekek ellen több zsinatot hívott össze, a vértanúk tiszteletét nagyban elősegítette verses sírfelirataival. 384. december 11-én halt meg. Lelkipásztorok közös zsolozsmája.

Könyörgés

Istenünk add, hogy szüntelenül ünnepeljük szent vértanúid hősiességét, és Szent Damazusz pápa példáját követve tiszteljük és szeressük őket.

December 12.

A GUADALUPEI BOLDOGSÁGOS SZŰZ MÁRIA

1539. december 9-én a Tepeyac*-dombon, amely Mexikóváros közelében, a jelenlegi Mexikó állam területén van, Szűz Mária megjelent egy egyszerű indiánnak, Juan Diego Cuauhtlatoatzin**-nak, és egy templom építését kérte, hogy ott anyai jóságát megmutathassa. Juan Diego köpenyén, amelyben a Szűzanyától küldött virágokat vitte a püspöknek, csodálatos módon megmaradt a Szűzanya képe. Ezt a keresztények azóta is nagy áhítattal tisztelik. Isten Szent Szülője és az Egyház anyja ezen a tiszta hitű férfiún keresztül minden népet hív Krisztus szeretetére. II. János Pál pápa a Guadalupei Boldogságos Szűz Mária ünnepét 2002-ben az egész Egyházra megülni elrendelte.
*Ejtsd: Tepeják
**Ejtsd: Huán Diégo Káutlátoacin Szűz Mária közös zsolozsmája.

Könyörgés

Istenünk, irgalmas Atyánk! Te népedet Fiad szentséges Anyjának különleges védelme alá helyezted. Add, hogy mindazok, akik a Guadalupei Boldogságos Szűz Máriát segítségül hívják, az igazság és béke útján mindig buzgó lélekkel munkálják a népek fejlődését.

December 13.

SZENT LÚCIA SZŰZ ÉS VÉRTANÚ

Emléknap

Diocletianus idejében szenvedett vértanúhalált, valószínűleg Syracusában. Tisztelete régtől fogva szinte az egész Egyházban elterjedt és neve bekerült a római misekánonba. Vértanúk vagy Szüzek közös zsolozsmája.

REGGELI DICSÉRET

Benedictus-ant. Én az alázatos szolgálóleány, nem tettem mást, mint az élő Istennek mutattam be áldozatot; és mivel már mindent elvettek tőlem, önmagamat adom áldozatul.

Könyörgés

Urunk, Istenünk, védelmezzen és óvjon minket Szent Lúcia szűz és vértanú dicsőséges közbenjárása. Add, hogy égi születésnapját buzgón megüljük itt a földön, egykor pedig találkozzunk vele az örökkévalóságban.

ESTI DICSÉRET

Magnificat-ant. Állhatatosságoddal megőrizted a lelkedet, Lúcia, Krisztus jegyese: megvetetted a világ csábításait, angyali ártatlanságban tündökölsz, és véred ontásával legyőzted az ellenséget.

December 14.

KERESZTES SZENT JÁNOS ÁLDOZÓPAP ÉS EGYHAZTANÍTÓ

Emléknap

A spanyolországi Fontiverosban született 1542 körül. Miután bizonyos időt töltött el a karmelita rendben, 1568-ban Avilai Szent Teréz tanácsára a szerzetesek közül elsőként csatlakozott a megújított rendhez, amelyért sokat fáradozott és dolgozott. Ubedában halt meg 1591. december 14-én az életszentség és a bölcsesség dicséretreméltó jeleivel gazdagon. Ezt legjobban a lelki életről szóló munkái bizonyítják. Egyháztanítók közös zsolozsmája.

Könyörgés

Istenünk, te Keresztes Szent János áldozópapot és egyháztanítót a tökéletes önmegtagadás és a kereszt nagy szeretetére nevelted. Engedd, hogy kitartóan kövessük példáját, és eljussunk dicsőséged boldog szemlélésére az örökkévalóságban.

December 21.

KANÍZIUSZ SZENT PÉTER ÁLDOZÓPAP ÉS EGYHÁZTANÍTÓ

Megemlékezésül

A mai Hollandia területén, a gelderlandi Nijmegenben született 1521-ben. Kölnben tanult és belépett a jezsuita rendbe. 1546-ban szentelték pappá. Németországba küldték, ahol hosszú éveken át kitartóan dolgozott írásaival és szentbeszédeivel a katolikus hit megőrzéséért és megerősítéséért. Sok könyvet adott ki, ezek közül a leghíresebb a Katekizmus. A svájci Fribourgban halt meg 1597. december 21-én.

REGGELI DICSÉRET

ant. Az istenismerők ragyogni fognak, mint a fénylő égbolt, s akik igazságra tanítottak sokakat, tündökölnek örökkön-örökké, miként a csillagok.

Könyörgés

Istenünk, te Kaníziusz Szent Péter áldozópapnak megadtad, hogy erényes életével és tudásával védelmezze a katolikus hitet. Közbenjárására engedd, hogy örvendezve megtaláljanak téged azok, akik keresik az igazságot, hívő néped pedig állhatatos maradjon a hitben.

ESTI DICSÉRET

ant. Ó, hitünk nagy tanítója, Egyházunk fénye, Isten törvényének buzgó kedvelője, Kaníziusz Szent Péter, az Isten Fiánál könyörögj értünk!

December 23.

KETY SZENT JÁNOS ÁLDOZÓPAP

Megemlékezésül

1390-ben a krakkói egyházmegyéhez tartozó Kęty városkában született. Pappá szentelése után hosszú éveken át a krakkói egyetemen tanított, majd az olkuszi plébániát vezette. Azt az igaz hitet, amelyet kiválóan tanított, erényeivel tette gyümölcsözővé. Különösen a szelídségben és a felebaráti szeretetben tűnt ki. Ezzel lett igazán paptársainak és tanítványainak a példaképe. 1473. december 24-én, Krakkóban halt meg.

REGGELI DICSÉRET

ant. Arról tudják majd meg rólatok, hogy a tanítványaim vagytok, ha szeretettel vagytok egymás iránt.

Könyörgés

Mindenható Istenünk, add nekünk, hogy Kęty Szent János áldozópap példájára előrehaladjunk a szentek tudományában, mindenkivel szemben irgalmasságot gyakoroljunk, és magunk is bocsánatot nyerjünk tőled.

ESTI DICSÉRET

Ant.Bizony mondom nektek: Amit e legkisebb testvéreim közül eggyel is tettetek, velem tettétek. Gyertek, Atyám áldottai, vegyétek birtokba a világ kezdetétől nektek készített országot!

DECEMBER 26.

SZENT ISTVÁN ELSŐ VÉRTANÚ

Ünnep

IMÁDSÁGRA HÍVÁS

Ant. Megszületett Krisztusunkat, aki megdicsőítette Szent István vértanút, jöjjetek, imádjuk!

REGGELI DICSÉRET

HIMNUSZ

Krisztusban árad élet e világra:

hordja sebünket, elveszi halálunk;

Atyja jobbjára visszatérve ül már

mennyei trónján.

István az első, ki az ő nyomában

szolgájaként jár fényes hivatásban,

melyet az Úrnak sugalmazó Lelke

benne kisarjaszt.

Kőzápor hull rá, állja rendületlen,

állja a gyilkos harag tombolását;

irgalmas szívvel üldözőit félti

s hálaimát mond.

Sírva könyörgünk első vértanúnkhoz:

szent polgártársa üdvözült karoknak,

fényes mennyország örököse vagy már,

áldva tekints ránk!

Zengjük ma együtt vértanúk karával:

hála, dicsőség a Szentháromságnak,

akitől István elsőként kaphatta

hős koszorúját. Ámen.

1. ant.Lelkem szorosan átölel téged, Istenem, hiszen érted kövezték meg testemet.

Zsoltárok és kantikum az I. hét vasárnapjáról.

2. ant.István látta a megnyílt eget; látta és bejutott a mennybe: boldog, akinek megnyílnak az ég kapui!

3. ant.Látom, hogy nyitva az ég, és Jézus ott áll az Isten jobbján.

RÖVID OLVASMÁNY

ApCsel 6, 2b-5a

Nem volna rendjén, hogy elhanyagoljuk az Isten szavát, s az asztal szolgálatát lássuk el. Testvérek, ezért szemeljetek ki magatok közül hét jóhírben álló, Lélekkel eltelt bölcs férfit. Ezeket megbízzuk a munka irányításával, mi meg majd az imádságnak és az Isten szava szolgálatának szenteljük magunkat. Tetszett a javaslat az egész közösségnek.

RÖVID VÁLASZOS ÉNEK

Az Úr az én erősségem {*} És dicsőségem.

Az Úr az én erősségem {*} És dicsőségem.

Ő lett az én szabadítóm. {*}

És dicsőségem.

Dicsőség az Atyának, a Fiúnak és a Szentléleknek.

Az Úr az én erősségem {*} És dicsőségem.

Benedictus-ant. Az ég kapui megnyíltak Szent István előtt, aki elsőként nyerte el a vértanúk koronáját.

Könyörgés

Urunk, Istenünk, add, hogy kövessük annak példáját, akit ma tisztelünk; tanuljuk meg szeretni ellenségeinket, hiszen ma Szent István vértanú mennyei születése napját ünnepeljük, aki üldözőiért is tudott imádkozni.

NAPKÖZI IMAÓRA

DÉLELŐTT

RÖVID OLVASMÁNY

1 Pét 5, 10-11

A minden kegyelem Istene, aki Krisztus Jézusban örök dicsőségre hívott meg benneteket, rövid szenvedés után maga fog majd tökéletessé tenni, megerősíteni, megszilárdítani és biztos alapra helyezni. Neki legyen dicsőség, és övé legyen az uralom örökkön-örökké! Ámen.

RÖVID VÁLASZOS ÉNEK

A dicsőség ruháját adta reá az Úr,

És színarany koronát tett a fejére.

DÉLBEN

RÖVID OLVASMÁNY

Jak 1, 12

Boldog az az ember, aki a kísértésben helytáll, mert miután kiállja a próbát, megkapja az élet koszorúját, amelyet az Úr azoknak ígért, akik őt szeretik.

RÖVID VÁLASZOS ÉNEK

Istenben remélek, nem félek:

Halandó mit árthat nekem.

DÉLUTÁN

RÖVID OLVASMÁNY

Bölcs 3, 1-2a. 3b

Az igazak lelke Isten kezében van, a halál kínja nem érinti őket. Az esztelenek szemében úgy tetszett: meghaltak; pedig ők a békességben vannak.

RÖVID VÁLASZOS ÉNEK

Örömujjongás közt jönnek, jönnek vissza,

Mert mindegyik hozza már a kévét.

ESTI DICSÉRET

Minden Karácsony nyolcadáról, mint december 26-án.

Ahol Szent István ünnepét főünnepként ülik meg: himnusz, antifónák, rövid olvasmány és rövid válaszos ének a Reggeli dicséretből; zsoltárok, kantikum és fohászok az Egy vértanú közös zsolozsmájából.

December 27.

SZENT JÁNOS APOSTOL ÉS EVANGÉLISTA

Ünnep

Ugyanezen a napon, december 27-én

AZ EGRI FŐEGYHÁZMEGYÉBEN:

SZENT JÁNOS APOSTOL ÉS EVANGÉLISTA,
A FŐEGYHÁZMEGYE VÉDŐSZENTJE

Ünnep

IMÁDSÁGRA HÍVÁS

ant. Urunkat, az apostolok Királyát, jöjjetek, imádjuk!

REGGELI DICSÉRET

HIMNUSZ

Szeráfok boldog szent kara,

dalold, kit Krisztus úgy szeret;

közösségünk is énekel,

mint boldog versenytársatok

arról, ki tudja s hirdeti,

mint kél a Fényből tiszta Fény,

ki anyaölbe szállt alá,

bár Atyja keblén megmaradt.

Szent János, téged Mestered

előre látva arra hív,

hogy fényét lásd a Táboron

s kínját a Szenvedés hegyén.

Te mennyekig ragadtatol,

és láthatsz égi titkokat:

a Bárány rejtett életét

s az Egyház titkát felfogod.

Szent Szűzhöz méltó szent fiú,

az Egy-Fiú utódja vagy;

legyünk mi mind a Szűz fia,

Krisztus keblébe rejts ma el!

Dicsérjük, áldjuk az Igét,

ki testté lett s így valljuk őt,

de áldjuk Atyját is vele

és Szentlelkét is szüntelen! Ámen.

1. ant. János apostolt és evangélistát szűzi tisztasága miatt választotta az Úr, és a többieknél is jobban szerette.

Zsoltárok és kantikum az I. hét vasárnapjáról.

2. ant.Íme, János, a szűzi tanítvány, akire Krisztus a kereszten a Szűzanyát bízta.

3. ant. A tanítvány, akit Jézus szeretett, így szólt: Az Úr az! Alleluja.

RÖVID OLVASMÁNY

ApCsel 4, 19-20

Péter és János így válaszoltak: ítéljétek meg magatok, helyes volna-e Isten előtt, hogy inkább rátok hallgassunk, mint az Istenre? Mi nem hallgathatunk arról, amit láttunk és hallottunk.

Benedictus-ant. Az Ige testté lett, és közöttünk élt, mi pedig láttuk dicsőségét, alleluja.

FOHÁSZOK

Testvéreim, mi, akik az apostolok sziklaalapján állunk, kérjük szent népéért a mindenható Atyaistent, és mondjuk:

Emlékezzél meg, Urunk, Egyházadról!

Atyánk, te úgy akartad, hogy Fiad a feltámadás után először az apostoloknak jelenjék meg,

tégy minket is az ő tanúivá az egész világon!

Emlékezzél meg, Urunk, Egyházadról!

Te küldted a világba Fiadat, hogy örömhírt vigyen a szegényeknek,

engedd, hogy mi is hirdessük az evangéliumot minden teremtménynek!

Emlékezzél meg, Urunk, Egyházadról!

Te elküldted Fiadat, hogy elvesse az isteni ige magvait,

add, hogy akik az igehirdetésben fáradoznak, egykor örömmel arassák le a termést!

Emlékezzél meg, Urunk, Egyházadról!

Te elküldted Fiadat, hogy vére árán kiengesztelje veled a világot,

add, hogy mindannyian együttműködjünk vele a kiengesztelődés művében!

Emlékezzél meg, Urunk, Egyházadról!

Te Fiadat jobbodra ültetted a mennyben,

bocsásd be a megholtakat a boldogság honába!

Emlékezzél meg, Urunk, Egyházadról!

Könyörgés

Istenünk, te Szent János apostol által feltártad előttünk örök Igéd rejtett titkait. Kérünk, tedd fogékonnyá értelmünket, hogy megértsük, amit ő oly kiváló bölcsességgel tanított nekünk.

NAPKÖZI IMAÓRA

ESTI DICSÉRET

Minden Karácsony nyolcadáról, mint december 27-én.

Ahol Szent János ünnepét főünnepként ülik meg: himnusz, antifónák, rövid olvasmány, rövid válaszos ének a Reggeli dicséretből, 1009; zsoltárok, kantikum és fohászok az Apostolok közös zsolozsmájából, 1091.

December 28.

APRÓSZENTEK, VÉRTANÚK

Ünnep

IMÁDSÁGRA HÍVÁS

Ant. Megszületett Krisztusunkat, aki megdicsőítette az Aprószenteket, jöjjetek, imádjuk!

REGGELI DICSÉRET

HIMNUSZ

A zsarnok hallja és remeg:

Királyoknak Királya jön,

ő lesz úr Izrael fölött,

és ül majd Dávid trónusán.

A hírtől őrjöng és üvölt:

„Utódom itt van, és elűz!

Csatlós, eredj, acélt ragadj,

a bölcsőket vérrel füröszd!”

Mi haszna ennyi szörnyűség,

Heródes, mit segít a bűn?

Kitér a pusztulás elől

az egy Krisztus sértetlenül.

Ó kis virágok, vértanúk,

kiket már fénynek hajnalán

a Krisztus-üldöző letört,

mint feslő rózsát vad szelek,

ti vagytok első áldozat

a Krisztus báránykáiból;

oltár alatt, ártatlanok,

pálmafüzérrel játszotok.

Világra kit szült tiszta Szűz,

dicsérünk téged, Jézusunk,

Atya s Szentlélek, áldva légy

most és örökre szüntelen. Ámen.

1. ant.Fehér ruhában fognak kísérni, mert méltók rá, mondja az Úr.

Zsoltárok és kantikum az I. hét vasárnapjáról.

2. ant.Beszélni nem tudó gyermekek mondanak dicséretet az Úrnak; megölve hirdetik azt, amit élve nem mondhattak.

3. ant.Kisdedek és csecsemők ajkán zendítesz dicséretet ellenségeiddel szemben.

RÖVID OLVASMÁNY

Jer 31, 15

Jajszó hallatszik Rámában, sírás és keserves jajgatás: Ráchel siratja fiait és nem akar vigasztalódni, hiszen már nincsenek többé.

RÖVID VÁLASZOS ÉNEK

A szentek és igazak {*} Örökké élnek.

A szentek és igazak {*} Örökké élnek.

Az Úrban van a jutalmuk. {*}

Örökké élnek.

Dicsőség az Atyának, a Fiúnak és a Szentléleknek.

A szentek és igazak {*} Örökké élnek.

Benedictus-ant. Ártatlan gyermekeket öltek meg Krisztusért; csecsemőket pusztíttatott el a gonosz király; ők szeplőtelenül követik a Bárányt és szüntelenül hirdetik: Dicsőség neked, Istenünk!

FOHÁSZOK

Ünnepeljük a megdicsőült Krisztust, aki nem fegyveres erővel, hanem kisdedek fehér seregével győzte le a zsarnokot, és mondjuk:

Jeles mártírseregek magasztalnak tégedet.

Krisztus Urunk, az ártatlan kisdedek nem ajkukkal, hanem vérükkel tettek tanúságot rólad,

add, hogy szóval és tettel megvalljunk téged az emberek előtt!

Jeles mártírseregek magasztalnak tégedet.

Te a harcra még képteleneket méltókká tetted a győzelmi pálma elnyerésére,

ne hagyj elbukni a küzdelemben minket, akiknek annyi segítséget nyújtasz a győzelem kivívásához!

Jeles mártírseregek magasztalnak tégedet.

Te saját véredben mostad meg az Aprószentek ruháját,

tisztíts meg bennünket minden gonoszságtól!

Jeles mártírseregek magasztalnak tégedet.

Te a vértanú kisdedeket országod zsengéjeként magad előtt küldted az égbe,

fogadj be minket örök lakomádra!

Jeles mártírseregek magasztalnak tégedet.

Te kisded korodban megismerkedtél az üldöztetéssel és a számkivetéssel,

vigyázz a kisgyermekekre, akiket nélkülözés, háború vagy baleset veszélye fenyeget!

Jeles mártírseregek magasztalnak tégedet.

Könyörgés

Istenünk, az Aprószentek a mai napon nem szóval, hanem vértanúhalálukkal hirdetik dicsőségedet. Add, kérünk, hogy beléd vetett hitünket ne csak szavunkkal valljuk, hanem életünkkel is tanúsítsuk.

NAPKÖZI IMAÓRA

DÉLELŐTT

RÖVID OLVASMÁNY

Siralm 1, 16

Keservesen sírok, és szememből patakzik a könny; fiaim nyomorúságra jutottak, mert az ellenség felülkerekedett.

RÖVID VÁLASZOS ÉNEK

A dicsőség ruháját adta rájuk az Úr.

És színarany koronát tett a fejükre.

DÉLBEN

RÖVID OLVASMÁNY

Siralm 2, 11

Szemem elsorvadt a sírástól, a bensőm megrendült, mert apró gyermekek és csecsemők pusztulnak el a város terein.

RÖVID VÁLASZOS ÉNEK

Az igazak örökké élnek,

És az Úrban van a jutalmuk.

DÉLUTÁN

RÖVID OLVASMÁNY

Jer 31, 16a. 17a

Ne jajgass tovább, és szemed ne hullasson több könnyet, mert van vigasztalás bánatodra, és szülötteidnek van még reményük, mondja az Úr.

RÖVID VÁLASZOS ÉNEK

Örvendjenek dicsőségüknek a szentek,

Vigadva térjenek nyugovóra.

ESTI DICSÉRET

Minden Karácsony nyolcadáról, mint december 28-án.

Ahol az Aprószentek ünnepét főünnepként ülik meg: himnusz, antifónák, rövid olvasmány és rövid válaszos ének a Reggeli dicséretből; zsoltárok, kantikum és fohászok a Több vértanú közös zsolozsmájából.

December 29.

BECKET SZENT TAMÁS PÜSPÖK ÉS VÉRTANÚ

Megemlékezésül

Ugyanezen a napon, december 29-én

AZ ESZTERGOMI FŐEGYHÁZMEGYÉBEN:

BECKET SZENT TAMÁS PÜSPÖK ÉS VÉRTANÚ

Emléknap

1118-ban Londonban született. A Canterburyi egyházmegye papja és a király kancellárja volt. 1162-ben választották püspökké. Az Egyház jogait II. Henrik királlyal szemben bátran megvédte. Ezért hat évre Franciaországba száműzték. Hazájába való visszatérése után is még sokat szenvedett, végül is 1170. december 29-én a király zsoldosai megölték.

REGGELI DICSÉRET

Benedictus-ant. Aki gyűlöli életét ebben a világban, az megmenti azt az örök életre.

Könyörgés

Istenünk, te nagy lelkierőt öntöttél Becket Szent Tamás vértanúdba, hogy az igazságért feláldozza életét. Közbenjárására engedd, hogy Krisztusért lemondva életünkről itt a földön, örökre megtaláljuk azt nálad a mennyben.

ESTI DICSÉRET

Magnificat-ant. A mennyországban van a szentek otthona, nyugalmuk pedig az örökkévalóságban.

December 31.

SZENT I. SZILVESZTER PÁPA

Megemlékezésül

314-ben választották római pápává. Nagy Konstantin alatt vezette az Egyházat, amikor a donatista szakadás és az arianizmus okozott nagyon sok bajt. 335. december 31-én halt meg, és a Via Salarián, a Priscilla katakombában temették el.

REGGELI DICSÉRET

Benedictus-ant. Nem ti fogtok beszélni, hanem majd Atyátok Lelke szól belőletek.

Könyörgés

Istenünk, jöjj segítségére népednek. Kormányozz és vezess minket, hogy közbenjárónk, Szent Szilveszter pápa oltalmával biztos úton haladjunk földi életünkben, és eljussunk az örök boldogságba.