49. zsoltár
A helyes vallásosság
Nem azért jöttem, hogy megszüntessem a törvényt, hanem hogy teljessé tegyem (vö. Mt 5, 17).
I.

Megszólal az Úr, az istenek Istene,{x}

napkelettől napnyugatig szólítja a földet.

A szépséges Sionból ragyogva jelenik meg Isten,{x}

jön a mi Istenünk, és nem hallgat.

Emésztő tűz lobog színe előtt,{x}

körülötte szélvihar tombol.

Szólítja onnan felülről az eget és a földet,{x}

hogy ítéletet tartson népe fölött.

„Gyűjtsétek elém választottaimat,{x}

akik velem áldozatban szövetségre léptek!”

Igazságosságát hirdetik az egek,{x}

Isten maga tart ítéletet.

II.

„Halljad, én népem, hadd szóljak,{+}

Izrael, hadd tanúskodjam ellened:{x}

Isten, a te Istened én vagyok.

Nem áldozataid miatt dorgállak,{x}

égőáldozataidat látom szüntelen.

Nem kell nekem házadból a növendékbika,{x}

sem nyájaidból a kecskebak.

Úgyis enyém az erdő és minden vadja{x}

és a hegyek ezernyi állata.

Ismerem én az ég minden madarát,{x}

és enyém, ami csak mozdul a réten.

Ha éhezném, nem szólnék neked,{x}

mert enyém a földkerekség és ami azt betölti.

Megeszem talán a bikák húsát?{x}

Vagy a bakok vérét megiszom?

Ajánld föl Istennek a dicséret áldozatát,{x}

és teljesítsd fogadalmadat a Fölséges előtt.

Hívj segítségül, amikor bajba kerülsz,{x}

megmentelek akkor, és te áldani fogsz.”

III.

A gonoszhoz pedig így beszél Isten:{+}

„Törvényeimet mit emlegeted,{x}

és miért veszed ajkadra szövetségemet?

Hiszen a fegyelmet gyűlölöd,{x}

és megveted szavaimat.

Hogyha tolvajt látsz, társául szegődöl,{x}

és szövetkezel a házasságtörővel.

Szádból gonosz beszéd árad,{x}

nyelved csalárdságot sző.

Leülsz, és máris gyalázod testvéred,{x}

és mocskolod anyád fiát.

Te így tettél, és én hallgassak?{x}

Azt véled, hogy hozzád hasonló vagyok?

Pörbe szólítalak most,{x}

és mindezt számon kérem tőled.

Ti, akik Istenről megfeledkeztek, szálljatok magatokba;{x}

különben elvesztek, s nincs, aki megmenthet titeket.

Aki a dicséret áldozatát áldozza, az tisztel engem;{+}

és akinek útja szeplőtelen, annak megadom,{x}

hogy meglássa Isten üdvösségét.”

HTML © Juraj Vidéky, László Elek