### ÁLTALÁNOS RÉSZ – Olvasmányos imaóra

Istenem, jöjj segítségemre!

Uram, segíts meg engem!

Dicsőség az Atyának. Miképpen.

Nagyböjtben az Alleluja elmarad. A fentiek elmaradnak, ha az Imádságra hívás az Olvasmányos imaórát előzi meg.

HIMNUSZ

Utána rögtön a megfelelő himnuszt kell mondani.
Évközi vasárnapokon és köznapokon a himnusz a Zsoltáros részben található. Az időpontnak megfelelően vagy az éjszakai, vagy a nappali sorozatból kell venni.
Főünnepeken és ünnepeken a himnusz a Saját vagy a Közös részben található.
Szentek emléknapjain a himnusz — ha csak nincs saját — tetszés szerint vehető vagy a Közös részből, vagy a köznapról.

ZSOLTÁROZÁS

A himnusz után zsoltározás következik. Ez három zsoltárból vagy zsoltárrészből és antifónájukból áll.
Vasárnapokon és köznapokon a Zsoltáros rész soros napjáról kell venni a zsoltárokat antifónáikkal együtt.
Főünnepeken és ünnepeken minden zsoltár saját az antifónával együtt.
Szentek emléknapjain is a Zsoltáros rész soros napjáról kell venni a zsoltárokat antifonáikkal, hacsak nincsen saját zsoltáruk vagy antifónájuk.

ÁTVEZETŐ VERS

Az átmenetet Isten szava meghallgatásához az olvasmányok előtti Átvezető vers adja meg.
Főünnepeken és ünnepeken a Saját vagy a Közös részben az első olvasmány előtt található.
Évközi vasárnapokon és köznapokon, továbbá a szentek emléknapjain, amelyek erre az időszakra esnek, az Átvezető vers a Zsoltáros részben, a zsoltárok után található meg.

OLVASMÁNYOK

Két olvasmány van. Az első egy részlet a Szentírásból, a maga Válaszos énekével, amint a napi zsolozsma kívánja, és az Időszaki részből kell venni, főünnepeken és ünnepeken pedig a Saját vagy a Közös részből veendő.
A második olvasmány a szenttel kapcsolatos annak főünnepén, vagy emléknapján. Egyéb alkalmakkor a második olvasmány részlet egyházatyáktól vagy egyházi íróktól: vagy magából a Zsolozsmáskönyvből a szentírási olvasmány után, vagy a Szabadon választható olvasmányok könyvéből. Az olvasmányt a megfelelő Válaszos ének követi.

HIMNUSZ TÉGED, ISTEN, DICSÉRÜNK

Vasárnapokon, főünnepeken és ünnepeken a második olvasmány és Válaszos éneke után imádkozzuk a következő himnuszt:

HIMNUSZ – TÉGED, ISTEN, DICSÉRÜNK

Téged, Isten, dicsérünk,{x}

téged Úrnak ismerünk!

Téged, örök Atyaisten,{x}

mind egész föld áld és tisztel.

Téged minden szép angyalok,{x}

kerubok és szeráfkarok,

egek és minden hatalmak,{x}

szüntelenül magasztalnak:

Szent vagy, szent vagy,{x}

erősséges szent Isten vagy!

Nagyságoddal telve ég s föld,{x}

dicsőséged mindent betölt.

Téged dicsér, egek Ura,{x}

apostolok boldog kara.

Dicséretes nagy próféták{x}

súlyos ajka hirdet és áld.

Jeles mártírseregek{x}

magasztalnak tégedet.

Vall tégedet világszerte{x}

szent Egyházad ezerszerte,

ó, Atyánk, téged{x}

s mérhetetlen nagy Fölséged,

s azt, ki hozzánk tőled jött le:{x}

Atya igaz Egyszülöttje,

és áldjuk veled{x}

vigasztaló Szentlelkedet.

Krisztus, Isten Egyszülöttje,{x}

Király vagy te mindörökre.

Mentésünkre közénk szálltál,{x}

szűzi méhet nem utáltál.

Halál mérgét megtiportad,{x}

mennyországod megnyitottad.

Isten jobbján ülsz most széket,{x}

Atyádéval egy fölséged.

Onnan leszel eljövendő,{x}

mindeneket ítélendő.

Téged azért, Uram, kérünk,{x}

mi Megváltónk, maradj vélünk.

Szentjeidhez végy fel égbe,{x}

az örökös dicsőségbe.

A következő rész tetszés szerint imádkozható:

Szabadítsd meg, Uram, néped,{x}

áldd meg a te örökséged!

Te kormányozd, te vigasztald,{x}

mindörökké felmagasztald!

Mindennap dicsérünk téged,{x}

szent nevedet áldja néped!

Bűntől e nap őrizz minket{x}

és bocsásd meg vétkeinket!

Irgalmazz, Uram, irgalmazz,{x}

híveidhez légy irgalmas!

Kegyes szemed legyen rajtunk,{x}

tebenned van bizodalmunk!

Te vagy, Uram, én reményem,{x}

ne hagyj soha szégyent érnem!

ZÁRÓKÖNYÖRGÉS

Zárókönyörgés követi a Téged, Isten dicsérünk himnuszt, ha pedig ez nincs, a második Válaszos éneket. A zárókönyörgést a zsolozsma jellegének megfelelően az időszaki részből, a szentek Saját vagy Közös zsolozsmájából kell venni.
A Könyörgést felszólítás vezeti be: Könyörögjünk! A megfelelő záradékkal így fejezzük be:

Ha az Atyához intézzük:

A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ha az Atyához intézzük, de a végén a Fiút említjük:

Aki veled él és uralkodik a Szentlélekkel egységben, Isten mindörökkön-örökké.

Ha a Fiúhoz intézzük:

Aki élsz és uralkodol az Atyaistennel és a Szentlélekkel egységben, Isten mindörökkön-örökké.

Felelet:

Ámen.

Hozzátesszük, legalábbis közös zsolozsmázáskor a Felhívást:

Mondjunk áldást az Úrnak!

Istennek legyen hála!

Amikor vasárnap vagy főünnep előtt hosszabb vigíliás ünneplést tartanak, a Téged, Isten, dicsérünk himnusz előtt kerülnek sorra a kantikumok és az evangélium, amint azt a Függelék jelzi.
Ha az Olvasmányos imaórát közvetlenül egy másik imaóra előtt mondják, akkor vehető az utóbbinak a himnusza; az Olvasmányos imaóra végén pedig elmarad a Könyörgés és a Felhívás, az ezt követő imaóra elején pedig a bevezető vers és a Dicsőség az Atyának…

A MKPK jóváhagyásával, 2013