KARÁCSONYI IDŐ

I. URUNK MEGJELENÉSE (VÍZKERESZT) FŐÜNNEPÉIG

A vasárnapi és köznapi zsolozsmában Urunk születése (Karácsony) I. Esti dicséretétől Urunk megjelenése (Víz kereszt) I. Esti dicséretéig, kivéve ha saját himnusz van:

ESTI DICSÉRET

HIMNUSZ

Világ váltsága, Krisztusunk,

Atyának egyszülött Fia,

szent születésed mily csoda,

megelőz minden kezdetet.

Atyádnak fényessége vagy,

e földön egyetlen remény:

a nagyvilág hozzád kiált,

hallgasd meg szolgáid szavát.

Ó, Üdvözítő, ne feledd,

hogy szűz Anyától testedet

magadra öltve közülünk,

egy lettél egykor mivelünk.

Így tanúsítja ez a nap,

mely minden évben visszatér:

az Atya küldött el közénk,

a világ üdvösségeként.

Őt áldja ég, föld, tengerek,

mindaz, mi bennük létezik,

jöttöd szerzőjét áldva most

dicsérő dalban zengenek.

Mi is, kiknek kicsorduló

szent véred adott életet,

ma születésed ünnepén

új dallal hódolunk neked.

Jézus, magasztal énekünk,

ki Szűztől születtél nekünk:

Atyádat és Szentlelkedet

örökre dicsérjük veled. Ámen.

BEFEJEZŐ IMAÓRA

HIMNUSZ Immár a nap leáldozott.

IMÁDSÁGRA HÍVÁS

Ant. Krisztus megszületett, jöjjetek, imádjuk!

REGGELI DICSÉRET

HIMNUSZ

Kelet s Nyugat határa közt:

a nagyvilágon mindenütt,

dicsérjük mind Krisztus királyt,

Szűz Máriának szent Fiát.

Világ teremtő Istene

a szolga testét vette fel,

testével testünk váltja meg,

hogy műve így ne vesszen el.

A szűzi testnek templomát

az ég kegyelme járja át:

a lányka méhe befogad

felfoghatatlan titkokat.

A tiszta szívnek otthona

egyszerre Isten temploma;

férfit nem ismer, folttalan –

szó hallatán Fiút fogan.

A Szűz megszülte Gyermekét,

kit Gábor angyal hirdetett

s bezárva még a méh ölén

János repesve érezett.

Nem bánja: szalmán fektetik,

nem borzad: jászolba teszik.

Ki táplál minden madarat,

kevéske tejjel jóllakik.

Az égi kórus ünnepel,

dicséri Istent víg dala,

a pásztorok közt megjelent

a nagy Mindenség Pásztora.

Jézus, magasztal énekünk,

ki Szűztől születtél nekünk:

Atyádat és Szentlelkedet

örökre dicsérjük veled. Ámen.

NAPKÖZI IMAÓRA Délelőtt

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

Ant. József és Mária, Jézus anyja elcsodálkoztak azon, amit Jézusról hallottak. Délben

Urunk, felséges Istenünk,

a lét rendjét ki megszabod:

reggel világosságot adsz

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Ant. Mária szívébe véste a pásztorok szavait, és el-elgondolkodott rajtuk. Délután

Világfenntartó Istenünk,

te mozdulatlan őserő,

aki a napfény idejét,

időszakonként megszabod,

világos alkonyt adj nekünk,

ne áldozzék le életünk,

de szent halál jutalmaként

örök dicsőségedbe vígy.

Add meg, kegyelmes jó Atya,

Atyának egyszülött Fia,

és Szentlélek, Vigasztalónk,

egyetlen Úr, örök király. Ámen.

Ant. Már meglátták szemeim, akit küldtél, az Üdvözítőt. Őt adtad számunkra csodájára minden népnek.

DECEMBER 25.

URUNK SZÜLETÉSE (KARÁCSONY)

Főünnep

I. ESTI DICSÉRET

HIMNUSZ Világ váltsága, Krisztusunk.

ZSOLTÁROZÁS

Ant. 1Megdicsőült a békesség Királya, akinek megjelenését az egész föld várja. 112. zsoltár

Ant. 2Elküldi szavát a földre, gyorsan fut az ő igéje. 147. zsoltár

Ant. 3Isten Igéje, aki öröktől fogva születik az Atyától, kiüresítette önmagát, és ma emberré lett értünk. Kantikum Fil 2, 6-11

RÖVID OLVASMÁNY

Gal 4, 4-5

Amikor elérkezett az idők teljessége, az Isten elküldte a Fiát, aki asszonytól született, és ő alávetette magát a törvénynek, hogy kiváltson minket a törvény szolgaságából, hogy a fogadott fiúságot elnyerjük.

RÖVID VÁLASZOS ÉNEK

Ma megtudjátok, {*} Hogy eljön az Úr.

Ma megtudjátok, {*} Hogy eljön az Úr.

Holnap pedig meglátjátok dicsőségét, {*}

Hogy eljön az Úr.

Dicsőség az Atyának, a Fiúnak és a Szentléleknek.

Ma megtudjátok, {*} Hogy eljön az Úr.

Magnificat-ant. Amikor a nap felragyog az égen, meglátjátok a Királyok Királyát, aki az Atyától jön, mint nászházból kilépő vőlegény.

FOHÁSZOK

Krisztus kiüresítette önmagát, szolgai alakot öltött, kísértést szenvedett, és mindenben hasonlóvá lett hozzánk, a bűnt kivéve. Imádjuk őt, és kérjük élő hittel:

Születésed által segítsd megváltott népedet!

Amikor e világra jöttél, megkezdődött az új korszak, amelyről a próféták jövendöltek,

adj friss erőt Egyházadnak, hogy időszerű maradjon minden korban!

Születésed által segítsd megváltott népedet!

Te magadra vetted az emberi gyengeséget,

légy a vakok világossága, a gyengék erőssége, a bajbajutottak vigasztalása!

Születésed által segítsd megváltott népedet!

Te szegénynek és alázatosnak születtél,

tekints jóságosan a szegényekre és vigasztald őket!

Születésed által segítsd megváltott népedet!

Te földi születésed által az örök élet örömét árasztod mindenkire,

örvendeztesd a haldoklók szívét az égi születés reményével!

Születésed által segítsd megváltott népedet!

Te földre szálltál, hogy az égbe vezess mindenkit,

vedd magadhoz dicsőségedbe az elhunytakat!

Születésed által segítsd megváltott népedet!

Könyörgés

Istenünk, te évről évre megörvendeztetsz minket azzal, hogy Fiad eljövetelének ünnepére készülhetünk. Add, hogy mi, akik Egyszülöttedet nagy örömmel fogadjuk mint Megváltónkat, nyugodt lélekkel láthassuk meg őt mint Bíránkat, amikor eljön.

A Befejező imaórát csak azok kötelesek elvégezni, akik az Olvasmányos imaórán és az éjféli misén nem vettek részt.

REGGELI DICSÉRET

HIMNUSZ Örök Istenség ragyogása.

ZSOLTÁROZÁS

Ant. 1Mondjátok, pásztorok, kit láttatok? Hirdessétek nekünk, ki jelent meg a földön? Újszülött Gyermeket láttunk és éneklő angyalokat, amint az Urat dicsérték, alleluja.

Zsoltárok és kantikum az I. hét vasárnapjáról.

Ant. 2Az angyal így szólt a pásztorokhoz: Nagy örömet hirdetek nektek, mert ma született számotokra a világ Megváltója, alleluja.

Ant. 3Fiúgyermek született ma nekünk, és így fogják hívni: Erős Isten, alleluja.

RÖVID OLVASMÁNY

Zsid 1, 1-2

Azelőtt Isten a próféták útján több alkalommal és többféle módon szólt őseinkhez. Ebben a végső korszakban a Fia által beszélt hozzánk, akit a mindenség örökösévé tett, hiszen a világot is általa teremtette.

RÖVID VÁLASZOS ÉNEK

Megmutatta az Úr, {*} Alleluja, alleluja.

Megmutatta az Úr, {*} Alleluja, alleluja.

Szabadító hatalmát, {*}

Alleluja, alleluja.

Dicsőség az Atyának, a Fiúnak és a Szentléleknek.

Megmutatta az Úr, {*} Alleluja, alleluja.

Benedictus-ant. Dicsőség a magasságban Istennek, és a földön békesség a jóakaratú embereknek, alleluja.

FOHÁSZOK

Dicsérjük az isteni Igét, aki az idő kezdete előtt már létezett és számunkra időben született, és ujjongva kiáltsuk:

Örvendezzék a föld, mert eljöttél közénk!

Krisztus Urunk, Isten örök Igéje! Földre szállva örömmel árasztottad el a világot,

vidámítsd meg szívünket folytonos látogatásod kegyelmével!

Örvendezzék a föld, mert eljöttél közénk!

Üdvözítőnk, születéseddel megmutattad, hogy Atyád hűségesen megtartja, amit ígért nekünk,

add, hogy keresztségi ígéretünket mi is hűségesen megtartsuk!

Örvendezzék a föld, mert eljöttél közénk!

Égnek és földnek Királya, angyalaid meghirdették a békességet az embereknek,

őrizd meg életünket a te békédben!

Örvendezzék a föld, mert eljöttél közénk!

Urunk, azért jöttél, hogy mint igazi szőlőtő számunkra az isteni életet teremjed,

tégy minket benned élő szőlővesszőkké, hogy bő termést hozzunk!

Örvendezzék a föld, mert eljöttél közénk!

Könyörgés

Mindenható Istenünk, örök Igéd megtestesülésével új hajnal virradt reánk. Add, hogy a hit fénye, amely lelkünket eltölti, tetteinkben is megnyilvánuljon.

II. ESTI DICSÉRET

HIMNUSZ Világ váltsága, Krisztusunk.

ZSOLTÁROZÁS

Ant. 1Születésed napjától tiéd a királyság és szent papi díszben pompázol; a hajnalcsillag előtt szültelek téged. 109. zsoltár, 1-5. 7

Ant. 2Az Úr maga a jóság: teljes a szabadulás nála. 129. zsoltár

Ant. 3Kezdetben, öröktől fogva Isten volt az Ige: Ő született ma, mint a világ Üdvözítője. Kantikum Kol 1, 12-20

RÖVID OLVASMÁNY

1 Jn 1, 1-3

Ami kezdettől fogva volt, amit hallottunk, amit a szemünkkel láttunk, amit szemléltünk és amit a kezünkkel tapintottunk: az élet Igéjét hirdetjük nektek. Igen, az élet megjelent, láttuk, tanúságot teszünk róla, és hirdetjük nektek az örök életet, amely az Atyánál volt és megjelent nekünk. Amit láttunk és hallottunk, azt nektek is hirdetjük, hogy ti is közösségben legyetek velünk. Mi ugyanis az Atyával és az ő Fiával, Jézus Krisztussal vagyunk közösségben.

RÖVID VÁLASZOS ÉNEK

Az Ige testté lett, {*} Alleluja, alleluja.

Az Ige testté lett, {*} Alleluja, alleluja.

És közöttünk élt. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Ige testté lett, {*} Alleluja, alleluja.

Magnificat-ant. Ma megszületett Krisztus; ma megjelent az Üdvözítő; ma a földön angyalok énekelnek, főangyalok örvendeznek; ma ujjonganak az igazak és mondják: Dicsőség a magasságban Istennek, alleluja.

FOHÁSZOK

Az angyalok békét hirdettek a világnak Krisztus születésekor. Ünnepeljük őt örömmel, és áhítatos lélekkel kérjük:

Születésed hozza meg a békességet mindnyájunknak!

Halmozd el, Urunk, minden jóval Egyházadat,

amelyet születésed titka örömmel tölt el!

Születésed hozza meg a békességet mindnyájunknak!

Te úgy jöttél közénk, mint legfőbb Pásztorunk és lelkünk gondviselője,

tedd sokféle kegyelmed hűséges közvetítőivé a pápát és a püspököket!

Születésed hozza meg a békességet mindnyájunknak!

Örökkévalóság Királya, te születéseddel vállaltad a rövidre szabott földi életünket és megtapasztaltad emberi sorsunkat,

esendők és halandók vagyunk, tégy minket örökkévalóságod részeseivé!

Születésed hozza meg a békességet mindnyájunknak!

Téged vártak a századok, és te eljöttél az idők teljességében,

mutasd meg jelenlétedet azoknak, akik még mindig várnak!

Születésed hozza meg a békességet mindnyájunknak!

Te emberré lettél és megújítottad a halál által megrontott emberi természetet,

add meg az elhunytaknak a teljes megújulást!

Születésed hozza meg a békességet mindnyájunknak!

Könyörgés

Istenünk, te az emberi természet méltóságát csodálatosan megalkottad, és még csodálatosabban megújítottad. Add, kérünk, hogy részesedjünk Fiad istenségében, aki szeretetből magára vette emberi természetünket.

NAPKÖZI IMAÓRA Délelőtt

RÖVID OLVASMÁNY

Tit 2, 11-12

Megjelent megváltó Istenünk kegyelme minden ember számára, s arra tanít minket, hogy szakítsunk az istentelenséggel és az evilági vágyakkal, éljünk fegyelmezetten, szentül és buzgón ezen a világon.

RÖVID VÁLASZOS ÉNEK

Emlékezetbe idézte jóságát az Úr, alleluja,

És hűségét Izrael népe iránt, alleluja.

Délben

RÖVID OLVASMÁNY

1 Jn 4, 9

Isten szeretete abban nyilvánult meg, hogy az Isten elküldte a világba egyszülött Fiát, hogy általa éljünk.

RÖVID VÁLASZOS ÉNEK

Meglátta a föld minden határa, alleluja,

Istenünk hozott nekünk szabadulást, alleluja.

Délután

RÖVID OLVASMÁNY

ApCsel 10, 36

Isten a tanítást elsősorban Izrael fiainak adta, amikor békét hirdetett Jézus Krisztus által. Ő a mindenség Ura.

RÖVID VÁLASZOS ÉNEK

Egymásra talál majd irgalom és hűség, alleluja,

Csókot vált az igazságosság és a béke, alleluja.

Karácsony nyolcada alatt az Esti dicséretet a nyolcad soros napjáról kell venni, akkor is, ha a többi imaóra valamely ünnepről van. Kivétel: főünnep és a Szent Család vasárnapja.

Karácsony nyolcada alatt a két vasárnapi Befejező imaóra közül lehet választani, 925 vagy 928.

DECEMBER 26.

Olvasmányos imaóra, Reggeli dicséret és Napközi imaóra: Délelőtt, Délben, Délután Szent István első vértanú zsolozsmájából.

ESTI DICSÉRET

Himnusz, antifónák, zsoltárok és kantikum, mint Urunk születése II. Esti dicséretében.

RÖVID OLVASMÁNY

1 Jn 1, 5b.7

Isten világosság és nincs benne semmi sötétség. Ha világosságban élünk, ahogy ő is világosságban él, akkor közösségben vagyunk egymással, és Fiának, Jézus Krisztusnak a vére minden bűnt lemos rólunk.

Magnificat-ant. Mialatt mély csend borult mindenre, és az éjszaka sietős útja közepén tartott, mindenható Igéd, Urunk, királyi trónjáról eljött közénk, alleluja.

FOHÁSZOK

Isten Igéjét, aki köztünk élt és megnyitotta számunkra az örök üdvösség kapuját, kérjük őszinte szívvel:

Minden rossztól ments meg, Uram, minket!

Megtestesülésed, születésed és gyermekséged által, és Atyádnak szentelt egész életed által:

Minden rossztól ments meg, Uram, minket!

Fáradalmaid és igehirdető útjaid által, és a bűnösökkel való találkozásaid által:

Minden rossztól ments meg, Uram, minket!

Halálküzdelmed és szenvedésed, kereszted és elhagyatottságod által, gyötrődésed, halálod és temetésed által:

Minden rossztól ments meg, Uram, minket!

Feltámadásod és mennybemeneteled, a Szentlélek nekünk ajándékozása, örömeid és dicsőséged által, szabadítsd meg, Urunk, elhunyt testvéreinket!

Minden rossztól ments meg, Uram, minket!

Könyörgés

Kérünk, mindenható Istenünk, hogy egyszülött Fiadnak test szerint való születése a bűn régi rabságából szabadítson meg minket.

DECEMBER 27.

Olvasmányos imaóra, Reggeli dicséret és Napközi imaóra: Délelőtt, Délben, Délután Szent János apostol és evangélista zsolozsmájából.

ESTI DICSÉRET

Himnusz, antifónák, zsoltárok és kantikum, mint Urunk születése II. Esti dicséretében.

RÖVID OLVASMÁNY

Rom 8, 3-4

Isten elküldte tulajdon Fiát a bűn miatt a bűnös testhez hasonló alakban, hogy elítélje a testben levő bűnt, és hogy a törvény beteljesedjék rajtunk, akik már nem a test, hanem a Lélek szerint élünk.

Magnificat-ant. Szűz Mária, általad beteljesedett a próféták jövendölése, amelyet Krisztusról hirdettek: szűzen fogantad, és szűzen szülted őt.

FOHÁSZOK

Kedves Testvéreim! Kérjük mennyei Atyánkat, aki úgy szeretett minket, hogy egyszülött Fiát küldte hozzánk, és hangos szóval mondjuk:

Atyánk, maradjon velünk Fiad kegyelme!

Szeretet Istene, Urunk, Jézus Krisztus Atyja, te megkönyörültél a sötétben tévelygőkön,

fogadd el könyörgésünket mindnyájunk üdvösségéért!

Atyánk, maradjon velünk Fiad kegyelme!

Emlékezzél meg, Urunk, az egész földkerekségen elterjedt Egyházadról,

áldd meg keresztény népedet és adj békét neki!

Atyánk, maradjon velünk Fiad kegyelme!

Mindenek Atyja, teremts békét a nemzetek között, fordítsd Fiad felé minden nép tekintetét,

és töltsd el vezetőiket a békesség szellemével!

Atyánk, maradjon velünk Fiad kegyelme!

Fiad eljövetelekor békességet hirdettél a földön,

adj a megholtaknak örök békességet!

Atyánk, maradjon velünk Fiad kegyelme!

Könyörgés

Mindenható Istenünk, örök Igéd megtestesülésével új hajnal virradt reánk. Add, hogy a hit fénye, amely lelkünket eltölti, tetteinkben is megnyilvánuljon.

DECEMBER 28.

Olvasmányos imaóra, Reggeli dicséret és Napközi imaóra: Délelőtt, Délben, Délután Aprószentek zsolozsmájából.

ESTI DICSÉRET

Himnusz, antifónák, zsoltárok és kantikum, mint Urunk születése II. Esti dicséretében.

RÖVID OLVASMÁNY

Ef 2, 3b-5

Születésünknél fogva mi is a harag gyermekei voltunk, akárcsak a többi ember. De a végtelenül irgalmas Isten azzal mutatta meg nagy szeretetét irántunk, hogy Krisztussal életre keltett minket, bűneinkben halottakat is – így kegyelemből kaptátok a megváltást.

Magnificat-ant. A szent és tisztaságos Szűztől Isten született nekünk, aki gyenge embertestet öltött, édes anyatejjel táplálkozott: imádjuk mindnyájan, mert a mi üdvösségünkért jött.

FOHÁSZOK

Isten elküldte Fiát, aki édesanyától született és alávetette magát a törvénynek, hogy megváltsa azokat, akik a törvény hatalma alatt éltek. Erősítsen minket ez a remény és kérjük bizalommal:

Atyánk, maradjon velünk Fiad kegyelme!

Szeretet és béke Istene, újítsd meg minden keresztényben Fiad megtestesülésének hitét,

hogy megmaradjanak az állandó hálaadásban!

Atyánk, maradjon velünk Fiad kegyelme!

Növeld a betegek, a szegények és az öregek reményét,

nyújts segítséget az elnyomottaknak, bizalmat a reményt vesztetteknek, és vigasztalást a gyászolóknak!

Atyánk, maradjon velünk Fiad kegyelme!

Emlékezzél mindazokra, akik a börtönökben sínylődnek,

és azokra, akik hazájuktól megfosztva élnek!

Atyánk, maradjon velünk Fiad kegyelme!

Fiad születésekor az angyalok téged dicsőítő szózata hangzott,

add, hogy az elhunytak a mennyei seregekkel együtt örökre dicsérjenek!

Atyánk, maradjon velünk Fiad kegyelme!

Könyörgés

Istenünk, te az emberi természet méltóságát csodálatosan megalkottad, és még csodálatosabban megújítottad. Add, kérünk, hogy részesedjünk Fiad istenségében, aki szeretetből magára vette emberi természetünket.

December 29.

KARÁCSONY NYOLCADA ALATTI V. NAP

REGGELI DICSÉRET

Himnusz, antifónák, zsoltárok és kantikum, mint Urunk születése Reggeli dicséretében.

RÖVID OLVASMÁNY

Zsid 1, 1-2

Azelőtt Isten a próféták útján több alkalommal és többféle módon szólt őseinkhez. Ebben a végső korszakban a Fia által beszélt hozzánk, akit a mindenség örökösévé tett, hiszen a világot is általa teremtette.

Benedictus-ant. A pásztorok így szóltak egymáshoz: Menjünk el Betlehembe, hadd lássuk, ami történt, amit az Úr tudtunkra adott!

FOHÁSZOK

A mi irgalmas Istenünk elküldte hozzánk Krisztust, a béke Fejedelmét. Kiáltsuk tehát bizalommal:

Békesség a jóakaratú embereknek!

Mindenható Istenünk, Urunk, Jézus Krisztus Atyja, most amikor üdvözítő szeretetedet ünnepli Egyházad,

fogadd el magasztaló szavunkat!

Békesség a jóakaratú embereknek!

Kezdet óta győzelmet ígértél az embereknek Krisztus, a mi Üdvözítőnk által,

világosíts meg minden embert örömhíred fényével!

Békesség a jóakaratú embereknek!

Ábrahám örömmel előre látta Fiad eljövetelének napját, az ősatyák reméltek benne, a próféták jövendöltek róla, a népek vágyakoztak utána,

üdvözítsd ószövetségi választott népedet Fiad dicsőségére!

Békesség a jóakaratú embereknek!

Azt akartad, hogy Fiad születését angyalok hirdessék és velük együtt apostolaid, vértanúid és híveid mindörökké magasztalják,

add meg nekünk azt a békességet, amelyet az angyalok hirdettek!

Békesség a jóakaratú embereknek!

Könyörgés

Mindenható és láthatatlan Istenünk, te elküldted hozzánk a világ Világosságát, hogy eloszlassa a világ sötétségét. Fordítsd felénk jóságos arcodat, és add, hogy méltó tisztelettel ünnepeljük egyszülött Fiad csodálatos születését.

NAPKÖZI IMAÓRA Zsoltárok a soros köznapról. Délelőtt

RÖVID OLVASMÁNY

Tit 2, 11-12

Megjelent megváltó Istenünk kegyelme minden ember számára, s arra tanít minket, hogy szakítsunk az istentelenséggel és az evilági vágyakkal, éljünk fegyelmezetten, szentül és buzgón ezen a világon.

Délben

RÖVID OLVASMÁNY

1 Jn 4, 9

Isten szeretete abban nyilvánult meg, hogy az Isten elküldte a világba egyszülött Fiát, hogy általa éljünk.

Délután

RÖVID OLVASMÁNY

ApCsel 10, 36

Isten a tanítást elsősorban Izrael fiainak adta, amikor békét hirdetett Jézus Krisztus által. Ő a mindenség Ura.

ESTI DICSÉRET

Himnusz, antifónák, zsoltárok és kantikum, mint Urunk születése II. Esti dicséretében.

RÖVID OLVASMÁNY

1 Jn 1, 1-3

Ami kezdettől fogva volt, amit hallottunk, amit a szemünkkel láttunk, amit szemléltünk és amit a kezünkkel tapintottunk: az élet Igéjét hirdetjük nektek. Igen, az élet megjelent, láttuk, tanúságot teszünk róla, és hirdetjük nektek az örök életet, amely az Atyánál volt és megjelent nekünk. Amit láttunk és hallottunk, azt nektek is hirdetjük, hogy ti is közösségben legyetek velünk. Mi ugyanis az Atyával és az ő Fiával, Jézus Krisztussal vagyunk közösségben.

Magnificat-ant. Szűztől született az ég Királya, hogy mennyei országába visszafogadja az elveszett embert.

FOHÁSZOK

Isten, a mi irgalmas Atyánk a Szentlélek kenetével avatta fel Fiát, hogy hirdesse az evangéliumot a szegényeknek. Kérjük őt:

Könyörülő Isten, irgalmazz nekünk!

Kegyes és örök Istenünk, te azt akarod, hogy minden ember üdvözüljön és az igazság ismeretére jusson. Hálát adunk neked, hogy Egyszülöttedet a világnak adtad:

örvendezzen születésén az egész világ!

Könyörülő Isten, irgalmazz nekünk!

Elküldted őt, hogy örömhírt vigyen a szegényeknek, szabadulást hirdessen a foglyoknak, és meghirdesse a kegyelem idejét:

adj az embereknek szabadságot és békét!

Könyörülő Isten, irgalmazz nekünk!

Fiad imádására vezetted a pogány bölcseket:

fogadd el hitünk és imádságunk hódolatát!

Könyörülő Isten, irgalmazz nekünk!

A sötétségből azóta is csodálatos világosságodra hívsz minden embert, hogy Jézus nevére minden térd meghajoljon:

tégy minket ennek az örömhírnek tanúivá!

Könyörülő Isten, irgalmazz nekünk!

A Betlehemben megszületett Krisztust világosságul állítottad a népek megvilágítására:

mutasd meg arcod dicsőségét elhunyt testvéreinknek!

Könyörülő Isten, irgalmazz nekünk!

December 30.

KARÁCSONY NYOLCADA ALATTI VI. NAP

Ha Karácsony nyolcadába nem esik vasárnap, e napra kerül a Szent Család ünnepe, 355, és nincs I. Esti dicsérete.

REGGELI DICSÉRET

Himnusz, antifónák, zsoltárok és kantikum, mint Urunk születése Reggeli dicséretében.

RÖVID OLVASMÁNY

Iz 9, 5

Gyermek születik nekünk, Fiú adatik nekünk: az ő vállán a fejedelemség. Az ő nevét így hívják: Csodálatos Tanácsadó, Erős Isten, Örök Atya, Béke Fejedelme.

Benedictus-ant. Urunk születésekor az angyalok kórusa így énekelt: Üdv Istenünknek, aki a trónon ül, és a Báránynak!

FOHÁSZOK

Krisztust, akiben a mennyei Atya mindent újjá akar teremteni, könyörögve kérjük:

Isten szeretett Fia, hallgass meg minket!

Isten Fia, te öröktől fogva az Atyánál vagy és az idők teljességében emberré lettél,

adj nekünk testvéri szeretetet minden ember iránt!

Isten szeretett Fia, hallgass meg minket!

Szegény lettél, hogy szegénységeddel gazdagíts minket, kiüresítetted önmagadat, hogy feltámadásodnak és dicsőségednek részeseivé legyünk,

add, hogy hűségesen szolgáljuk evangéliumodat!

Isten szeretett Fia, hallgass meg minket!

A sötétségben és a halál árnyékában élőket elárasztottad világosságoddal,

adj nekünk erőt, igazságosságot és békét!

Isten szeretett Fia, hallgass meg minket!

Igaz és őszinte szívet adj nekünk, hogy meghalljuk igédet,

és bennünk is meg a világban is érlelj bő termést a te dicsőségedre!

Isten szeretett Fia, hallgass meg minket!

Könyörgés

Kérünk, mindenható Istenünk, hogy egyszülött Fiadnak test szerint való születése a bűn régi rabságából szabadítson meg minket.

NAPKÖZI IMAÓRA Zsoltárok a soros köznapról. Délelőtt

RÖVID OLVASMÁNY

MTörv 4, 7

Hol van olyan nagy nép, amelyhez istenei oly közel volnának, mint hozzánk a mi Istenünk, amikor csak hozzá folyamodunk?

Délben

RÖVID OLVASMÁNY

Iz 12, 5-6

Zengjetek az Úrnak, mert nagyszerű, amit cselekedett, híreszteljétek az egész földön. Ujjongj, és mondj dicséretet, Sion népe, mert nagy közötted Izrael szentje.

Délután

RÖVID OLVASMÁNY

Tób 14, 6-7a

A népek elhagyják bálványaikat, Jeruzsálembe mennek, és ott fognak lakni. A föld minden királya örömét találja benne, és imádni fogják Izrael Királyát.

ESTI DICSÉRET

Himnusz, antifónák, zsoltárok és kantikum, mint Urunk születése II. Esti dicséretében.

RÖVID OLVASMÁNY

Vö. 2 Pét 1, 3-4

Krisztus isteni ereje az Isten szerinti jámbor élethez mindent megadott nekünk: megismertük azt, aki dicsőségével és erejével meghívott minket. Értékes és nagy ígéreteket kaptunk, hogy általuk részeseivé legyetek az isteni természetnek, és megmeneküljetek a romlottságtól, amely a világban uralkodik a bűnös kívánság következtében.

Magnificat-ant. Dicsőítünk téged, Istenszülő Szűz, mert tőled született Krisztus; vezesd az üdvösségre mindazokat, akik dicsérnek téged.

FOHÁSZOK

Júda Betleheméből származott Krisztus, a mi vezérünk, hogy kormányozza szent népét. Mondjuk örvendezve:

Urunk, maradjon velünk a te kegyelmed!

Üdvözítő Krisztusunk, akit a nemzetek várva vártak, terjeszd el evangéliumodat azokon a vidékeken is, ahol még nem fogadták be az élet igéjét,

és vonj magadhoz minden embert!

Urunk, maradjon velünk a te kegyelmed!

Krisztus Urunk, terjeszd el Egyházadat az egész világon,

hogy a népek egy családot alkossanak!

Urunk, maradjon velünk a te kegyelmed!

Királyok Királya, irányítsd a népek vezetőit,

hogy keressék az igazságot és dolgozzanak a népek békéjéért és szabadságáért!

Urunk, maradjon velünk a te kegyelmed!

Mindenható Urunk, te vagy a gyarló ember erőssége, adj erőt a kísértés idején, emeld fel az elesetteket, védelmezd a veszélyben forgókat,

vigasztalj a csalódás és reménytelenség idején, erősítsd hitünket a megpróbáltatások között!

Urunk, maradjon velünk a te kegyelmed!

Szomorúak vigasztalója, erősítsd a haldoklókat,

vezesd őket az élő vizek forrásához!

Urunk, maradjon velünk a te kegyelmed!

December 31.

KARÁCSONY NYOLCADA ALATTI VII. NAP

REGGELI DICSÉRET

Himnusz, antifónák, zsoltárok és kantikum, mint Urunk születése Reggeli dicséretében.

RÖVID OLVASMÁNY

Iz 4, 2-3

Azon a napon az Úr sarjadéka ékes lesz és dicsőséges. És a föld gyümölcse díszére és dicsőségére lesz azoknak, akik Izraelből megmaradnak. Aki Sionból megmenekül és Jeruzsálemből életben marad, azt mind szentnek hívják majd, és feljegyzik Jeruzsálemben az élők közé.

Benedictus-ant. Mennyei seregek sokasága vette körül az angyalt, és dicsőítette az Istent ezekkel a szavakkal: Dicsőség a magasságban Istennek, és a földön békesség a jóakaratú embereknek, alleluja.

FOHÁSZOK

Megjelent Krisztus Urunk kegyelme, amely minden emberre üdvöt áraszt. Hálával és bizalommal kérjük:

Irgalmazz nekünk, Urunk!

Krisztusunk, aki az idő kezdete előtt Atyád Egyszülötte, dicsőségének fénye, lényének tükörképe vagy, és fenntartod szavaddal a világmindenséget,

add, hogy a mai napon evangéliumod szerint éljünk!

Irgalmazz nekünk, Urunk!

Krisztusunk, te az idők teljességében a világra születtél, hogy üdvözítsd az emberiséget és megváltsd az egész világot a bűn átkától,

add meg nekünk az Isten fiainak szabadságát!

Irgalmazz nekünk, Urunk!

Atyádnak egylényegű Fia, aki a hajnalcsillag előtt születtél és Betlehemben a világra jöttél, hogy beteljesedjenek a Szentírás jövendölései,

segíts, hogy Egyházad az evangéliumi szegénység útján járjon!

Irgalmazz nekünk, Urunk!

Krisztusunk, te valóságos Isten és valóságos ember, Dávid Ura és Fia, a jövendölések beteljesítője vagy,

add, hogy Izrael népe felismerje benned a Messiást!

Irgalmazz nekünk, Urunk!

Könyörgés

Mindenható, örök Isten, te szent Fiad születésével új módon és tökéletesen magadhoz kapcsoltad az emberiséget. Kérünk, ismerj minket magadénak Fiad kedvéért, aki az egész emberi nem Üdvözítője.

NAPKÖZI IMAÓRA Délelőtt

RÖVID OLVASMÁNY

Iz 45, 13

Én támasztottam őt, hogy győzelmet arasson, és minden útját elegyengettem, ő majd felépíti városomat, és visszahozza száműzöttjeimet váltságdíj és kártalanítás nélkül. Az Úr, a Seregek Istene mondja ezt.

Délben

RÖVID OLVASMÁNY

Iz 48, 20

Hirdessétek ezt ujjongó szóval, adjátok tudtul, terjesszétek el a föld határáig, és így beszéljetek: Az Úr megváltotta szolgáját, Jákobot.

Délután

RÖVID OLVASMÁNY

Iz 65, 1

Hagytam, hogy közeledjenek, akik azelőtt nem kérdeztek; hogy megtaláljanak, akik nem kerestek, íme, itt vagyok! Íme, itt vagyok! Így szóltam a nemzethez, amely nem hívta segítségül nevemet.

Ha Urunk megjelenése (Vízkereszt) főünnepét a január 2. és 8. közötti vasárnap ünneplik, a Karácsony utáni II. vasárnap elmarad.

Urunk megjelenésének főünnepe után: himnuszok, 459–463, saját részek 487. oldaltól. Ha ez a vasárnap január 7-ére vagy 8-ára esik, akkor a rákövetkező napon, hétfőn van Urunk megkeresztelkedésének ünnepe, 526, és másnap, kedden kezdődik az évközi idő.

KARÁCSONY UTÁNI II. VASÁRNAP

január 2. és 5. között

ahol Urunk megjelenése (Vízkereszt) főünnepét január 6-án ünneplik

Zsoltáros rész II. hét

I. ESTI DICSÉRET

HIMNUSZ (str. 327).

Ant. 1Isten szavára méhében fogant a Szűz, de továbbra is Szűz maradt, és szűzen szülte világra a Királyok Királyát.

Zsoltárok és kantikum a II. hét vasárnapjáról.

Ant. 2Örvendj, Jeruzsálem, mert az Úr elárasztott békességgel, mint folyammal.

Ant. 3Aki kezdetben volt, megszületett nekünk, Isten az Istentől, Világosság a Világosságtól.

RÖVID OLVASMÁNY

1 Jn 5, 20

Tudjuk, hogy az Isten Fia eljött és megadta nekünk az értelmet ahhoz, hogy megismerjük az igaz Istent. Mi az Igazban vagyunk, az ő Fiában, ő az igaz Isten és az örök élet.

RÖVID VÁLASZOS ÉNEK

Magnificat-ant. A Szűz szülőnek áldott méhét betölti a kegyelem: Szűzleány hord szíve alatt soha nem ismert titkokat.

FOHÁSZOK

Krisztus kiüresítette önmagát, szolgai alakot öltött, kísértést szenvedett, és mindenben hasonlóvá lett hozzánk, a bűnt kivéve. Imádjuk őt, és kérjük élő hittel:

Születésed által segítsd megváltott népedet!

Amikor e világra jöttél, megkezdődött az új korszak, amelyről a próféták jövendöltek,

adj friss erőt Egyházadnak, hogy időszerű maradjon minden korban!

Születésed által segítsd megváltott népedet!

Te magadra vetted az emberi gyengeséget,

légy a vakok világossága, a gyengék erőssége, a bajbajutottak vigasztalása!

Születésed által segítsd megváltott népedet!

Te szegénynek és alázatosnak születtél,

tekints jóságosan a szegényekre és vigasztald őket!

Születésed által segítsd megváltott népedet!

Te földi születésed által az örök élet örömét árasztod mindenkire,

örvendeztesd a haldoklók szívét az égi születés reményével!

Születésed által segítsd megváltott népedet!

Te földre szálltál, hogy az égbe vezess mindenkit,

vedd magadhoz dicsőségedbe az elhunytakat!

Születésed által segítsd megváltott népedet!

Könyörgés

Mindenható, örök Isten, te vagy híveid világossága. Áraszd jóságosan mennyei dicsőségedet az egész világra, hogy minden nép fölött felragyogjon tiszta fényed.

REGGELI DICSÉRET

HIMNUSZ (str. 92).

Ant. 1Fényesség virradt az igazra, mert megszületett a világ Üdvözítője, alleluja.

Zsoltárok és kantikum a II. hét vasárnapjáról.

Ant. 2Énekeljünk szent énekeket az Úrnak, a mi Istenünknek!

Ant. 3A pogányok népe, amely sötétségben ült, nagy világosságot pillantott meg.

RÖVID OLVASMÁNY

Zsid 1, 1-2

Azelőtt Isten próféták útján több alkalommal és többféle módon szólt őseinkhez. Ebben a végső korszakban a Fia által beszélt hozzánk, akit a mindenség örökösévé tett, hiszen a világot is általa teremtette.

RÖVID VÁLASZOS ÉNEK

Krisztus, az élő Isten Fia, {*} Irgalmazz nekünk.

Krisztus, az élő Isten Fia, {*} Irgalmazz nekünk.

Aki Szűz Máriától születtél. {*}

Irgalmazz nekünk.

Dicsőség az Atyának, a Fiúnak és a Szentléleknek.

Krisztus, az élő Isten Fia, {*} Irgalmazz nekünk.

Benedictus-ant. Mindenkor hűséges Szűz, bár világra szülted a megtestesült Igét, továbbra is Szűz maradtál; mindnyájan téged dicsérünk, amikor ezt mondjuk: Áldott vagy te az asszonyok között!

FOHÁSZOK

Dicsérjük az isteni Igét, aki az idő kezdete előtt már létezett és számunkra időben született, és ujjongva kiáltsuk:

Örvendezzék a föld, mert eljöttél közénk!

Krisztus Urunk, Isten örök Igéje! Földre szállva örömmel árasztottad el a világot,

vidámítsd meg szívünket folytonos látogatásod kegyelmével!

Örvendezzék a föld, mert eljöttél közénk!

Üdvözítőnk, születéseddel megmutattad, hogy Atyád hűségesen megtartja, amit ígért nekünk,

add, hogy keresztségi ígéretünket mi is hűségesen megtartsuk!

Örvendezzék a föld, mert eljöttél közénk!

Égnek és földnek Királya, angyalaid meghirdették a békességet az embereknek,

őrizd meg életünket a te békédben!

Örvendezzék a föld, mert eljöttél közénk!

Urunk, azért jöttél, hogy mint igazi szőlőtő számunkra az isteni életet teremjed,

tégy minket benned élő szőlővesszőkké, hogy bő termést hozzunk!

Örvendezzék a föld, mert eljöttél közénk!

II. ESTI DICSÉRET

HIMNUSZ.

Ant. 1 Felragyogott számunkra az ősidőktől készített megváltásunk és örök boldogságunk új napja.

Zsoltárok és kantikum a II. hét vasárnapjáról.

Ant. 2 Az Úr elküldte szeretetét és hűségét.

Ant. 3 A földre megszületett nekünk az Úr, a Királyok Királya: íme, már elérkezett a világ Üdvössége, a mi megváltásunk, alleluja.

RÖVID OLVASMÁNY

1 Jn 1, 1-3

Ami kezdettől fogva volt, amit hallottunk, amit a szemünkkel láttunk, amit szemléltünk és amit a kezünkkel tapintottunk: az élet Igéjét hirdetjük nektek. Igen, az élet megjelent, láttuk, tanúságot teszünk róla, és hirdetjük nektek az örök életet, amely az Atyánál volt és megjelent nekünk. Amit láttunk és hallottunk, azt nektek is hirdetjük, hogy ti is közösségben legyetek velünk. Mi ugyanis az Atyával és az ő Fiával, Jézus Krisztussal vagyunk közösségben.

Magnificat-ant. Boldog az az édesanya, aki az örök Atya Fiát hordozta; boldog, aki keblén táplálta Krisztus Urunkat.

FOHÁSZOK

Az angyalok békét hirdettek a világnak Krisztus születésekor. Ünnepeljük őt örömmel, és áhítatos lélekkel kérjük:

Születésed hozza meg a békességet mindnyájunknak!

Halmozd el, Urunk, minden jóval Egyházadat,

amelyet születésed titka örömmel tölt el!

Születésed hozza meg a békességet mindnyájunknak!

Te úgy jöttél közénk, mint legfőbb Pásztorunk és lelkünk gondviselője,

tedd sokféle kegyelmed hűséges közvetítőivé a pápát és a püspököket!

Születésed hozza meg a békességet mindnyájunknak!

Örökkévalóság Királya, te születéseddel vállaltad a rövidre szabott földi életünket, és megtapasztaltad emberi sorsunkat,

esendők és halandók vagyunk, tégy minket örökkévalóságod részeseivé!

Születésed hozza meg a békességet mindnyájunknak!

Téged vártak a századok, és te eljöttél az idők teljességében,

mutasd meg jelenlétedet azoknak, akik még mindig várnak!

Születésed hozza meg a békességet mindnyájunknak!

Te emberré lettél, és megújítottad a halál által megrontott emberi természetet,

add meg az elhunytaknak a teljes megújulást!

Születésed hozza meg a békességet mindnyájunknak!

JANUÁR 2.

REGGELI DICSÉRET

RÖVID OLVASMÁNY

Iz 49, 8-9

A nép szövetségévé teszlek, hogy állítsd helyre az országot, és birtokba vedd az elpusztult örökséget; hogy így szólhass a foglyoknak: „Mehettek!”, és a sötétben ülőknek: „Jöjjetek a fényre!”

Benedictus-ant. A jászolban feküdt, de a fényes égben volt; eljött hozzánk, de az Atyánál maradt.

FOHÁSZOK

Könyörögjünk Krisztushoz, a mennyből való emberhez, az új Ádámhoz, életünk forrásához, és mondjuk:

Uram, irgalmazz!

Krisztusunk, igazság Napja, te az emberiség számára felragyogtattad dicsőségedet, hogy beteljesítsd az Ószövetséget,

kérünk, árassz el bennünket világosságoddal!

Uram, irgalmazz!

Krisztusunk, téged dicsőítettek az angyalok, hirdettek a pásztorok, megvallott Simeon és Anna,

tedd készségessé népedet, hogy befogadja az evangélium örömhírét!

Uram, irgalmazz!

Krisztusunk, akinek születésekor az angyalok így énekeltek: „Dicsőség a magasságban és békesség a földön!”,

terjeszd ki békességedet az egész földkerekségre!

Uram, irgalmazz!

Krisztusunk, második Ádám, te a régi embert újjáteremtetted és számunkra lakóhelyet készítettél országodban,

engedd, hogy akik bajok súlya alatt görnyedeznek, benned bízva erőt nyerjenek!

Uram, irgalmazz!

Könyörgés

Kérünk, Urunk, Istenünk, adj rendíthetetlen szilárd hitet nekünk, akik megvalljuk Egyszülöttedet: a dicsőségben veled egy örök Istent, aki valóságos emberként született Szűz Máriától. Szabadíts meg minket a földi bajoktól, és vezess el az örök boldogságra.

NAPKÖZI IMAÓRA Délelőtt

RÖVID OLVASMÁNY

1 Tim 1, 15

Igaz beszéd ez, és teljes hitelt érdemel: Krisztus Jézus azért jött a világba, hogy üdvözítse a bűnösöket.

Délben

RÖVID OLVASMÁNY

Jel 21, 23-24

A városnak nincs szüksége sem napra, sem holdra, hogy világítsanak, mert az Isten dicsősége ragyogja be, világossága pedig a Bárány. Fényében járnak a nemzetek, és a föld királyai hódolnak neki.

Délután

RÖVID OLVASMÁNY

1 Jn 1, 5

Az üzenet, amelyet tőle hallottunk és nektek hirdettünk, ez: az Isten világosság és nincs benne semmi sötétség.

ESTI DICSÉRET

RÖVID OLVASMÁNY

Kol 1, 13-15

Isten a sötétség hatalmából kiragadott minket, és helyet adott szeretett Fia országában. Benne nyertük el vére által a megváltást, bűneink bocsánatát. Ő a láthatatlan Isten képmása, az egész teremtés elsőszülöttje.

Magnificat-ant. Ó, áldott Gyermek, általad megújult az emberi élet, mert mint a nászházból kilépő vőlegény, megszülettél Szűz Máriától!

FOHÁSZOK

Isten a próféták útján több alkalommal szólt őseinkhez. Végül Fia által beszélt hozzánk. Kérjük, hogy könyörüljön rajtunk:

Uram, irgalmazz!

Könyörgünk szent Egyházadért,

hogy gyermekeid hittel és bátran vallják meg Jézus üdvözítő nevét:

Uram, irgalmazz!

Könyörgünk az evangélium hirdetőiért,

hogy a munkások, akiket te küldesz, teljes bizalommal hirdessék a népeknek Jézus nevét:

Uram, irgalmazz!

Könyörgünk beteg testvéreinkért,

hogy Jézus nevét hívják segítségül és meggyógyuljanak:

Uram, irgalmazz!

Könyörgünk az üldözött keresztényekért,

hogy Jézus nevében türelmesen elviseljék a jogtalanságokat:

Uram, irgalmazz!

Könyörgünk testvéreinkért, akik emberi mulasztások miatt haltak meg,

hogy irgalmadból az örök életre jussanak:

Uram, irgalmazz!

JANUÁR 3.

REGGELI DICSÉRET

RÖVID OLVASMÁNY

Iz 62, 11-12

Mondjátok meg Sion leányának: Nézd, eljön Szabadítód, mögötte diadalának jutalma, előtte meg győzelmi jelvénye. Szent népnek hívják majd őket, az Úr megváltottjainak.

Benedictus-ant. Az Ige testté lett, és közöttünk élt, kegyelem és igazság töltötte be; mindnyájan az ő teljességéből részesültünk, kegyelmet kegyelemre halmozva, alleluja.

FOHÁSZOK

Megváltónkat, az Isten Fiát, aki Emberfia lett, hogy megújítsa az embert, örvendezve hívjuk segítségül:

Légy velünk, Emmánuel!

Jézus, az élő Isten Fia, az Atya fényessége, örök világosság, dicsőség Királya, igazságosság Napja, Szűz Mária Fia,

megtestesülésed dicsőségével ragyogd be ezt a mai napot!

Légy velünk, Emmánuel!

Jézus, Csodálatos Tanácsadó, Erős Isten, Örök Atya, Béke Fejedelme,

szent emberségeddel mutass nekünk helyes életutat!

Légy velünk, Emmánuel!

Jézus, te mindenható, türelmes, engedelmes, szelíd és alázatos szívű vagy,

mutasd meg minden embernek szelíd hatalmadat!

Légy velünk, Emmánuel!

Jézus, szegények Atyja, híveid dicsősége, jó Pásztor, igaz világosság, végtelen bölcsesség, mérhetetlen jóság, utunk és életünk,

add meg Egyházadnak a szegénység szellemét!

Légy velünk, Emmánuel!

Könyörgés

Istenünk, te Fiadnak, a Szent Szűz áldott gyermekének születését mentesítetted az emberi természet gyarlósága alól. Add, kérünk, hogy általa új emberré legyünk, és megszabaduljunk az áteredő bűn következményeitől.

NAPKÖZI IMAÓRA Délelőtt

RÖVID OLVASMÁNY

Iz 2, 3-4

Sionról jön a tanítás és Jeruzsálemből az Úr igéje. Ő tesz igazságot a nemzetek között, és mond ítéletet a sok népnek. És ők ekét kovácsolnak kardjaikból, lándzsáikból pedig szőlőmetsző késeket. Nemzet nemzet ellen kardot nem emel, és nem készül többé senki háborúra.

Délben

RÖVID OLVASMÁNY

Iz 9, 1

A nép, amely sötétségben jár, nagy fényességet lát; akik a halál országának árnyékában laknak, azoknak világosság támad.

Délután

RÖVID OLVASMÁNY

Iz 60, 4a-5

Fiaid, Jeruzsálem, messze távolból érkeznek, és lányaidat ölükben hozzák. Ennek láttára földerülsz, szíved dobog az örömtől és kitágul, mert feléd áramlik a tengerek gazdagsága, és ide özönlik a nemzetek kincse.

ESTI DICSÉRET

RÖVID OLVASMÁNY

1 Jn 1, 5b.7

Isten világosság, és nincs benne semmi sötétség. Ha világosságban élünk, ahogy ő is világosságban él, akkor közösségben vagyunk egymással, és Fiának, Jézus Krisztusnak a vére minden bűnt lemos rólunk.

Magnificat-ant. Ujjongjunk az Úrban, és örvendezzünk lelki gyönyörűséggel, mert az örök Üdvösség megjelent a világban, alleluja!

FOHÁSZOK

Krisztus eljövetele által virul és gyarapszik Isten szent népe. Szóljunk örömmel és hálával Üdvözítőnkhöz:

Születésed örvendeztesse meg a világot!

Krisztus, életünk, eljöttél, hogy Egyházad feje légy,

add, hogy titokzatos Tested gyarapodjék a szeretetben!

Születésed örvendeztesse meg a világot!

Imádunk téged mint Istenembert,

tégy minket istenséged részeseivé!

Születésed örvendeztesse meg a világot!

Megtestesülésed által közbenjárónk lettél,

add, hogy az Egyház szolgái szent életet éljenek és küldetésed hatékony társaivá legyenek!

Születésed örvendeztesse meg a világot!

Eljöveteled új korszakot nyitott a világban,

vezess az üdvösségre minden nemzetet!

Születésed örvendeztesse meg a világot!

Születéseddel széttörted a halál bilincseit,

szabadítsd meg az elhunytakat bűneik minden kötelékétől!

Születésed örvendeztesse meg a világot!

JANUÁR 4.

REGGELI DICSÉRET

RÖVID OLVASMÁNY

Iz 45, 22-23

Térjetek hozzám, és megszabadultok, ti a föld határai, mind, mert én vagyok az Úr, és senki más. Önmagamra tettem esküt; igaz beszéd hagyja el ajkamat, meg nem hiúsuló ige. Előttem hajol meg minden térd, és minden nyelv énrám esküszik.

Benedictus-ant. Krisztus, a mi Istenünk, akiben az istenség egész teljessége lakik, magára vette az esendő emberi testet, és így új ember született a világra, alleluja.

FOHÁSZOK

Dicsőítsük Isten Igéjét, aki nyilvánvaló lett a testben, megjelent az angyaloknak, és hirdették a nemzetek között. Magasztaljuk őt, és mondjuk:

Isten egyszülött Fia, imádunk téged!

Jézus, az emberiség megszabadítója, te Szűz Mária által jöttél közénk, hogy újjáteremts minket,

Mária közbenjárására őrizz meg bennünket, akiket már kimentettél az ősbűn szolgaságából!

Isten egyszülött Fia, imádunk téged!

Jézus, az igazságosság Napja, te az égből a földre árasztottad isteni bölcsességedet,

irányítsd fényeddel mai napunkat és egész életünket!

Isten egyszülött Fia, imádunk téged!

Jézus, az élő Isten Fia, te megmutattad nekünk a mennyei Atya szeretetét,

add, hogy mi is megmutassuk őt az embereknek szeretetünk által!

Isten egyszülött Fia, imádunk téged!

Jézus, isteni barátunk és testvérünk, te vállaltad, hogy közöttünk élsz,

tégy méltóvá minket barátságodra!

Isten egyszülött Fia, imádunk téged!

Könyörgés

Mindenható Istenünk, engedd, hogy folytonosan beragyogja és megújítsa szívünket a mennyből közénk jövő Megváltónk, a világ Világossága.

NAPKÖZI IMAÓRA Délelőtt

RÖVID OLVASMÁNY

Jer 31, 7-8a

Kitörő örömmel örüljetek Jákobon! Zengjétek dicséretét, és hirdessétek: Az Úr megszabadította népét, Izrael maradékát. Igen, visszahozom őket észak földjéről, és összegyűjtöm őket a föld határairól.

Délben

RÖVID OLVASMÁNY

Jer 31, 11-12

Megváltotta az Úr Jákobot, és kiszabadította az erősebb kezéből. Eljönnek és dicsőítő dalba kezdenek Sion hegyén, szinte áradva jönnek az Úr javaiért.

Délután

RÖVID OLVASMÁNY

Zak 8, 7-8

Íme, kiszabadítom népemet Kelet országaiból és Napnyugatnak földjéről. Visszahozom őket, hogy Jeruzsálemben lakjanak. Az én népem lesznek, és én az Istenük leszek hűségben és igazságban.

ESTI DICSÉRET

RÖVID OLVASMÁNY

Róm 8, 3-4

Isten elküldte tulajdon Fiát a bűn miatt a bűnös testhez hasonló alakban, hogy elítélje a testben levő bűnt, és hogy a törvény beteljesedjék rajtunk, akik már nem a test, hanem a Lélek szerint élünk.

Magnificat-ant. Én Istentől való vagyok, és tőle jöttem; nem magamtól jöttem, hanem Atyám küldött engem.

FOHÁSZOK

Krisztus eljött hozzánk, ajándékul adta magát nekünk, hogy megtisztítson és kedves népévé tegyen bennünket, és így járjunk a jócselekedetek útján. Kérjük őt buzgó szívvel:

Uram, irgalmazz!

Könyörgünk szent Egyházadért,

hogy valamennyi gyermeke új életre szülessék:

Uram, irgalmazz!

Könyörgünk a szegényekért, a foglyokért és a menekültekért:

hogy szeretetünk által megtaláljanak téged, Isten megtestesült Fiát:

Uram, irgalmazz!

Könyörgünk, hogy örömünk teljes legyen,

és készséggel fogadjunk téged, az Atyától nekünk adott ajándékot:

Uram, irgalmazz!

Könyörgünk, hogy születésed világosítsa meg elhunyt testvéreinket és meglássák arcod fényét,

és ne legyen számukra többé éjszaka:

Uram, irgalmazz!

JANUÁR 5.

REGGELI DICSÉRET

RÖVID OLVASMÁNY

Bölcs 7, 26-27

A Bölcsesség az örök világosság kisugárzása, és az Isten működésének tiszta tükre és jóságának képmása. Bár csak egy, mindent megtehet, s jóllehet magában marad, megújítja a mindenséget. Nemzedékről nemzedékre betér a szent lelkekbe, így teremti meg Isten barátait és a prófétákat.

Benedictus-ant. Az Úr meglátogatta népét, és megváltotta.

FOHÁSZOK

Dicsérjük Jézust, aki Istentől bölcsességünkké, megigazulásunkká, megszentelődésünkké és megváltásunkká lett. Bizalommal könyörögjünk hozzá:

Urunk, üdvözíts minket születésed által!

Világmindenség Ura, akit a pásztorok pólyába takarva találtak,

tégy minket önkéntes társaiddá szegénységedben és egyszerűségedben!

Urunk, üdvözíts minket születésed által!

Egek Ura, aki királyi trónodról a földre szálltál,

tanítsd meg az embereket, hogy megbecsüljék alacsonyabb sorban élő testvéreiket!

Urunk, üdvözíts minket születésed által!

Krisztusunk, örök világosság, te magadra vetted emberi testünket, a bűn foltja nélkül,

add, hogy ne szennyezze be híveidet a földi javak használata!

Urunk, üdvözíts minket születésed által!

Egyházad isteni Jegyese, aki bevehetetlen erős várként állsz Egyházad mellett,

add, hogy híveid az Egyházban állhatatosan megmaradva elnyerjék üdvösségüket!

Urunk, üdvözíts minket születésed által!

Könyörgés

Istenünk, szent Fiad emberi születésével csodálatos módon elkezdődött néped megváltása. Kérünk, add, hogy őt állhatatos hittel kövessük, és nyomában járva eljussunk dicsőséges országodba, amelyet jutalmul ígértél nekünk.

NAPKÖZI IMAÓRA Délelőtt

RÖVID OLVASMÁNY

Ez 20, 41-42a

Mint kellemes illatot, úgy fogadlak majd benneteket, amikor kivezérellek a népek közül, összegyűjtelek a nemzetek közül, ahová szétszóródtatok, és rajtatok mutatom meg, hogy szent vagyok a népek szeme láttára. Akkor megtudjátok, hogy én vagyok az Úr.

Délben

RÖVID OLVASMÁNY

Ez 34, 11-12

Nézzétek, magam gondoskodom nyájamról, és magam ügyelek rájuk. Amint a pásztor szemlét tart nyája fölött, amikor elszéledt juhai között van, én is szemlét tartok juhaim fölött. Visszahozom őket mindenünnen, ahová szétszóródtak.

Délután

RÖVID OLVASMÁNY

Mik 2, 12

Bizony, összegyűjtöm egész Jákobot, bizony, egybegyűjtöm Izrael maradékát. Egybegyűjtöm őket, mint juhokat az akolba, mint nyájat a mezők ölén.

ESTI DICSÉRET Ahol Urunk megjelenésének főünnepét január 7-ére vagy 8-ára eső vasárnap ünneplik:

RÖVID OLVASMÁNY

1 Jn 5, 20

Tudjuk, hogy az Isten Fia eljött, és megadta nekünk az értelmet ahhoz, hogy megismerjük az igaz Istent. Mi az Igazban vagyunk, az ő Fiában. Ő az igaz Isten és az örök élet.

Magnificat-ant. Megtaláltuk, akiről Mózes törvénye és a próféták írtak, a názáreti Jézust, Józsefnek a fiát.

FOHÁSZOK

Krisztust, akiben „Velünk az Isten", Szűz foganta és szülte. Áldjuk őt, és könyörögve kérjük:

Szűz Mária Fia, Jézus, hallgass meg minket!

Te Máriának megadtad az anyaság örömét,

add meg minden szülőnek, hogy igazán örvendhessen gyermekeinek!

Szűz Mária Fia, Jézus, hallgass meg minket!

Béke Királya, a te országod igazságosság és béke,

add, hogy törekedjünk a békességre!

Szűz Mária Fia, Jézus, hallgass meg minket!

Te azért jöttél, hogy az emberi nemet Isten szent népévé alakítsd,

tedd egyetértővé a nemzeteket, és gyűjtsd össze őket!

Szűz Mária Fia, Jézus, hallgass meg minket!

Te születéseddel szorosabbra fontad a családi köteléket,

tedd tökéletessé családjaink egységét!

Szűz Mária Fia, Jézus, hallgass meg minket!

Te megszülettél, hogy megoszd velünk földi életünk napjait,

engedd, hogy meghalt testvéreink örökkévalóságod napjára újjászülessenek!

Szűz Mária Fia, Jézus, hallgass meg minket!

JANUÁR 6.

Ahol Urunk megjelenésének főünnepét január 7-ére vagy 8-ára eső vasárnap ünneplik:

REGGELI DICSÉRET

RÖVID OLVASMÁNY

Iz 61, 1-2a

Az Úr Lelke nyugszik rajtam, mert az Úr kent föl engem. Elküldött, hogy örömhírt vigyek a szegényeknek, és meggyógyítsam a megtört szívűeket; hogy szabadulást hirdessek a foglyoknak, és szabadságot a börtönök lakóinak; hogy hirdessem az Úr kegyelmének esztendejét.

Benedictus-ant. Ő az, aki víz és vér által jött: Jézus Krisztus, a mi Urunk.

FOHÁSZOK

Dicsérjük az isteni Igét, aki az idő kezdete előtt már létezett és számunkra időben született, és ujjongva kiáltsuk:

Örvendezzék a föld, mert eljöttél közénk!

Krisztus Urunk, Isten örök Igéje! Földre szállva örömmel árasztottad el a világot,

vidámítsd meg szívünket folytonos látogatásod kegyelmével!

Örvendezzék a föld, mert eljöttél közénk!

Üdvözítőnk, születéseddel megmutattad, hogy Atyád hűségesen megtartja, amit ígért nekünk,

add, hogy keresztségi ígéretünket mi is hűségesen megtartsuk!

Örvendezzék a föld, mert eljöttél közénk!

Égnek és földnek Királya, angyalaid meghirdették a békességet az embereknek,

őrizd meg életünket a te békédben!

Örvendezzék a föld, mert eljöttél közénk!

Urunk, azért jöttél, hogy mint igazi szőlőtő számunkra az isteni életet teremjed,

tégy minket benned élő szőlővesszőkké, hogy bő termést hozzunk!

Örvendezzék a föld, mert eljöttél közénk!

Könyörgés

Jóságos Istenünk, adj világosságot híveid lelkébe. Ragyogjon bennünk mindenkor kegyelmed fénye, hogy Üdvözítőnket egyre jobban megismerjük, és őszinte szívvel ragaszkodjunk hozzá.

NAPKÖZI IMAÓRA Délelőtt

RÖVID OLVASMÁNY

Iz 11, 1-2a

Vessző kél majd Izáj törzsökéből, és hajtás sarjad gyökeréből. Az Úr Lelke nyugszik rajta: a bölcsesség és az értelem lelke; a tanács és az erősség lelke; a tudás és a jámborság lelke, s eltölti őt az Úr félelmének lelke.

Délben

RÖVID OLVASMÁNY

Iz 42, 1

Nézzétek, a szolgám, akit támogatok, a választottam, akiben kedvem telik. Kiárasztom rá lelkemet, hogy igazságot vigyen a nemzeteknek.

Délután

RÖVID OLVASMÁNY

Iz 49, 6

Ezt mondta nekem az Úr: Kevés az, hogy szolgám légy, s fölemeld Jákob törzseit, és visszatérítsd Izrael maradékát. Nézd, a nemzetek világosságává tettelek, hogy üdvösségem eljusson a föld határáig.

ESTI DICSÉRET RÖVID OLVASMÁNY

ApCsel 10, 37-38

Ti tudjátok, mik történtek a Jánostól hirdetett keresztség után Galileától kezdve egész Júdeában. Miképp kente fel az Isten a názáreti Jézust Szentlélekkel és hatalommal. S ő ahol csak járt, jót tett, meggyógyította az összes ördögtől megszállottat, mert vele volt az Isten.

Magnificat-ant. Az égből szózat hallatszott: Ez az én szeretett Fiam, akiben kedvem telik.

FOHÁSZOK

Az angyalok békét hirdettek a világnak Krisztus születésekor. Ünnepeljük őt örömmel, és áhítatos lélekkel kérjük:

Születésed hozza meg a békességet mindnyájunknak!

Halmozd el, Urunk, minden jóval Egyházadat,

amelyet születésed titka örömmel tölt el!

Születésed hozza meg a békességet mindnyájunknak!

Te úgy jöttél közénk, mint legfőbb Pásztorunk és lelkünk gondviselője,

tedd sokféle kegyelmed hűséges közvetítőivé a pápát és a püspököket!

Születésed hozza meg a békességet mindnyájunknak!

Örökkévalóság Királya, te születéseddel vállaltad a rövidre szabott földi életünket és megtapasztaltad emberi sorsunkat,

esendők és halandók vagyunk, tégy minket örökkévalóságod részeseivé!

Születésed hozza meg a békességet mindnyájunknak!

Téged vártak a századok, és te eljöttél az idők teljességében,

mutasd meg jelenlétedet azoknak, akik még mindig várnak!

Születésed hozza meg a békességet mindnyájunknak!

Te emberré lettél és megújítottad a halál által megrontott emberi természetet,

add meg az elhunytaknak a teljes megújulást!

Születésed hozza meg a békességet mindnyájunknak!

JANUÁR 7.

Ahol Urunk megjelenésének főünnepét január 8-ára eső vasárnap ünneplik:

REGGELI DICSÉRET

RÖVID OLVASMÁNY

Iz 9, 5

Gyermek születik nekünk, Fiú adatik nekünk: az ő vállán a fejedelemség. Az ő nevét így hívják: Csodálatos Tanácsadó, Erős Isten, Örök Atya, Béke Fejedelme.

Benedictus-ant. Íme, róla mondja a Szentírás: Krisztus megszületett Izraelben, és országának nem lesz vége.

FOHÁSZOK

Krisztust, Istentől rendelt Üdvözítőnket látta az egész földkerekség. Zengjük örömmel dicséretét:

Dicsőség neked, Krisztus, Istenünk!

Minden nép Megváltója, eljöveteleddel lebontottad a válaszfalat a zsidóság és a pogány nemzetek között,

add, hogy megszűnjék a világban minden különbségtétel, amely az emberi méltósággal ellenkezik!

Dicsőség neked, Krisztus, Istenünk!

Megtestesüléseddel és születéseddel új módon jelentél meg közöttünk,

taníts minket, hogy felismerjük sokféle jelenlétedet az Egyházban és embertársainkban!

Dicsőség neked, Krisztus, Istenünk!

Te megadtad a végső kinyilatkoztatást Istenről az embereknek,

mutasd meg, hogyan tegyük magunkévá tanításod teljességét hitünkben és életünkben!

Dicsőség neked, Krisztus, Istenünk!

Velünk lakó Istenünk, aki mindent csodálatosan megújítottál,

add, hogy újjá legyen bennünk minden: szívünk, szavaink és tetteink!

Dicsőség neked, Krisztus, Istenünk!

Könyörgés

Mindenható, örök Isten, te új fényességet árasztottál reánk, amikor Fiad eljött közénk, és világra születve a Szent Szűztől, emberi testében a mi sorsunkat vállalta. Kérünk, tégy méltóvá minket, hogy részesei legyünk az ő mennyei dicsőségének.

NAPKÖZI IMAÓRA Délelőtt

RÖVID OLVASMÁNY

MTörv 4, 7

Hol van olyan nagy nép, amelyhez istenei oly közel volnának, mint hozzánk a mi Istenünk, amikor csak hozzá folyamodunk?

Délben

RÖVID OLVASMÁNY

Iz 12, 5-6

Zengjetek az Úrnak, mert nagyszerű, amit cselekedett, híreszteljétek az egész földön. Ujjongj, és mondj dicséretet, Sion népe, mert nagy közötted Izrael szentje.

Délután

RÖVID OLVASMÁNY

Tób 14, 6-7a

A népek elhagyják bálványaikat, Jeruzsálembe mennek, és ott fognak lakni. A föld minden királya örömét találja benne, és imádni fogják Izrael Királyát.