25. zsoltár
Ártatlan ember bizalma és imája
Isten Krisztusban választott ki a világ teremtése előtt, hogy szentek és feddhetetlenek legyünk (Ef 1, 4).

Szolgáltass nekem igazságot, Uram,{+}

mert ártatlanul élek,{x}

és ingadozás nélkül rád hagyatkozom.

Tégy próbára, Uram, vizsgálj meg engem,{x}

tisztítsd meg szívemet-lelkemet!

Szemem előtt tartom jóságodat szüntelen,{x}

igazságod szerint járok-kelek.

Nem ülök hitvány emberek közé,{x}

alattomosokkal nem járok együtt.

Gyűlölöm a gonoszok hordáját,{x}

és nem ülök istentelenek közé.

Ártatlan szívvel mosom kezemet,{x}

s úgy járom körül oltárodat, Uram,

hogy hangos szóval zengjem dicséreted,{x}

és hirdessem csodás tetteidet.

Szeretem, Uram, lakóházadat,{x}

dicsőségednek otthonát.

Ne ragadd el lelkem a gonoszokkal,{x}

se életem a vérengzőkkel.

Teli az ő markuk gonoszsággal,{x}

s vesztegető ajándékot rejt jobb kezük.

Én azonban feddhetetlenül élek,{x}

szabadíts meg, és könyörülj rajtam!

Lábam megmarad az egyenes úton,{x}

s a gyülekezetben áldom az Urat!

HTML © Juraj Vidéky, László Elek