ZSOLOZSMA A MEGHALTAKÉRT

Húsvéti időben hozzá tehető: Alleluja az antifónák végén és a válaszos énekekben.

IMÁDSÁGRA HÍVÁS

Ant. A Királyt, akinek minden él, jöjjetek, imádjuk!

REGGELI DICSÉRET

HIMNUSZ

Krisztus, remény és irgalom,

te: Élet és Feltámadás!

Hozzád eseng szívünk, szavunk,

ha szólít a kemény halál.

A kínhalál gyötrelmeit

mind végigszenvedted te is,

s fejed lehajtva csendesen

Atyádnak adtad lelkedet.

Meghalni nem hagysz egyedül,

magadhoz vonsz, jó Pásztorunk:

együtt veled szenvedhetünk,

s Atyánk ölén veled halunk.

Kitárod áldott két karod,

s átvert szívedbe foglalod,

kiket halálos ágyukon

betegség, fájdalom gyötör.

A mennyet feltártad nekünk

lerontva poklok ajtaját:

most fájdalmunkban felemelj,

végső óránkon üdvözíts!

Egy meghalt férfi:

Elhunyt testvérünk, jó Urunk,

ki testben békén megpihent,

éljen már nálad boldogan,

s örökre áldja szent neved! Ámen.

Egy meghalt nő:

Elhunyt nővérünk, jó Urunk,

ki testben békén megpihent,

éljen már nálad boldogan,

s örökre áldja szent neved! Ámen.

Több meghalt:

Urunk, elhunyt testvéreink,

kik megpihentek csendesen,

boldog fényedben éljenek,

s örökre áldják szent neved! Ámen.

ZSOLTÁROZÁS

1. ant Megtört csontjaim örvendezzenek az Úrnak! 50. zsoltár

2. ant A pokol hatalmától mentsd meg, Uram, lelkemet! Kantikum Iz 38, 10-14. 17-20

3. ant Az Urat dicsérem, amíg élek. 145. zsoltár

Vagy:

3. ant Minden lélek az Urat dicsérje! 150. zsoltár

RÖVID OLVASMÁNY

1 Tessz 4, 14

Ha Jézus, mint ahogy hisszük, meghalt és feltámadt, akkor Isten vele együtt feltámasztja azokat is, akik Jézusban hunytak el.

RÖVID VÁLASZOS

Magasztallak, Uram, {*} Mert megmentettél.

Magasztallak, Uram, {*} Mert megmentettél.

Gyászomat örömre fordítottad. {*}

Mert megmentettél.

Dicsőség az Atyának, a Fiúnak és a Szentléleknek.

Magasztallak, Uram, {*} Mert megmentettél.

Benedictus-ant. Én vagyok a feltámadás és az élet. Aki hisz bennem, még ha meghal is, élni fog. Az, aki úgy él, hogy hisz bennem, nem hal meg örökre.

Vagy, húsvéti időben:

ant. Feltámadt Krisztus, és megvilágosította népét, amelyet megváltott vére árán, alleluja.

FOHÁSZOK

Könyörögjünk Istenhez, mindenható Atyánkhoz, aki Jézus Krisztust feltámasztotta a halálból, sőt a mi halandó testünket is életre kelti egykor, és kérjük:

Urunk, adj nekünk életet Krisztusban!

Szent Atyánk, a keresztség által Fiad halálának és feltámadásának részesei lettünk, segíts az új élet útján járnunk,

hogy ha meghalunk is, mindig éljünk Krisztussal!

Urunk, adj nekünk életet Krisztusban!

Gondviselő Atyánk, te mennyből alászállott élő kenyeret adtál nekünk, hogy azt mindig tiszta lélekkel vegyük magunkhoz,

add meg nekünk az örök életet, és támassz fel minket az utolsó napon!

Urunk, adj nekünk életet Krisztusban!

Urunk, te angyalt küldtél, hogy megerősítse Fiadat a halálküzdelemben,

halálunk óráján minket is vigasztalj boldog reménységgel!

Urunk, adj nekünk életet Krisztusban!

Te a három ifjút kimentetted a tüzes kemencéből

szabadítsd meg elhunyt testvéreink lelkét a büntetéstől, amelyet bűneikért szenvednek!

Urunk, adj nekünk életet Krisztusban!

Élők és holtak Istene, te Jézust feltámasztottad a halálból,

támaszd fel meghalt testvéreinket, és vezess el minket velük együtt az örök dicsőségbe!

Urunk, adj nekünk életet Krisztusban!

Könyörgés

Hallgasd meg esedezésünket, jóságos Istenünk, hogy amint erős hittel valljuk szent Fiad feltámadását a halálból, gyermeked, N. feltámadását várva a mi reményünk is erősödjék.

Vagy:

Istenünk, te híveid dicsősége és szentjeid örök élete vagy. Szent Fiad megváltó halálának és feltámadásának kegyelméből add meg gyermekednek, N.-nek, hogy amint feltámadásunk hitet megvallotta, az örök boldogság örömeibe is eljusson.

Vagy:

Hallgasd meg, Istenünk könyörgésünket, amellyel irgalmasságodért esedezünk. Gyermekedet, N. -t, akit földi életében néped közösségébe felvettél, vezesd a béke és a világosság országába, szentjeid körébe.

Vagy, húsvéti időben:

Mindenható irgalmas Istenünk, szent Fiad önként vállalta értünk a testi halált. Kérünk, add kegyelmedet, hogy az ő feltámadásának diadalában gyermeked, N. is részesedjék.

Több meghalt:

Istenünk, te úgy akartad, hogy egyszülött Fiad legyőzze a halált és fölmenjen a mennybe. Add kegyelmedet gyermekeidnek, N.-nek és N.-nek, hogy a földi élet halandóságát legyőzve örökre szemléljenek téged, aki alkottad és megváltottad őket.

Meghalt testvérek, rokonok és jótevők:

Istenünk, te megbocsátod bűneinket, és szíveden viseled az emberek üdvösségét. Kérjük jóságodat, hogy testvéreink, rokonaink és jótevőink, akik elköltöztek ebből a világból, a Boldogságos Szűz Máriának és az összes szenteknek közbenjárására eljussanak az örök boldogságra.

Vagy más a római misekönyvből.

OLVASMÁNYOS IMAÓRA

HIMNUSZ

Idők előtt te élsz, Urunk,

létforrás vagy egymagad;

nézd, minket bűnök terhe nyom,

halálra szánt sereg vagyunk.

Atyánk, az ember vétkezett,

s elhangzott szent ítéleted,

hogy porba visszatér a por,

s így engeszteljen tégedet.

De adtál néki gondosan

oly éltető leheletet,

mely testen túl is fennmarad

s öröklétünknek magva lesz.

Vigasztalás ez és remény,

hogy újra felvirulhatunk,

s ki elsőként feltámadott,

felvisz tehozzád Krisztusunk.

Egy meghalt férfi:

Elhunyt szolgád élvezze majd

a boldog élet otthonát,

akit keresztvíz öntözött

s fölkent teremtő Lelked is.

Egy meghalt nő:

Elhunyt szolgálód nyerje el

a boldog élet otthonát,

akit keresztvíz öntözött

s fölkent teremtő Lelked is.

Több meghalt:

Benned meghalt testvéreink

élvezzék házad életét,

kiket keresztvíz öntözött

s fölkent teremtő Lelked is.

Készíts nekünk is szent hazát,

ha földedről már távozunk,

hogy áldjunk mindörökkön át,

célunk, teremtő Istenünk. Ámen.

ZSOLTÁROZÁS

Ant. 1 Földből alkottál engem, és testet adtál nekem. Támassz fel, Uram s Megváltóm, az idők végén! 39. zsoltár, 2-14. 17-18 – I.

Ant. 2 Szabadíts meg, Uram, irgalmasan; siess segítségemre!

II.

Ant. 3 Istenre szomjas a lelkem, az élő Istenre: Mikor mehetek, hogy lássam az Úr arcát? 41. zsoltár

Uram, végtelen nagy a te irgalmad,

Igéddel éltess engem!

Szent Pál apostolnak a korintusiakhoz írt első leveléből

1 Kor 15, 12-34

Krisztus feltámadása a hívők reményének alapja

Testvéreim! Ha azt hirdetjük, hogy Krisztus feltámadt a halálból, hogyan állíthatják némelyek közületek, hogy nincs feltámadás? Ha nincs feltámadás, akkor Krisztus sem támadt fel. Ha pedig Krisztus nem támadt fel, nincs értelme a mi tanításunknak, és nincs értelme a ti hiteteknek sem. Ráadásul még Isten hamis tanúinak is bizonyulunk, mert Istenről azt tanúsítjuk, hogy Krisztust feltámasztotta, holott nem támasztotta fel, ha a halottak egyáltalán nem támadnak fel. Ha ugyanis a halottak nem támadnak fel, akkor Krisztus sem támadt fel. Ha pedig Krisztus sem támadt fel, semmit sem ér a hitetek, mert még mindig bűneitekben vagytok. Sőt azok is elvesztek, akik Krisztusban haltak meg.

Ha csak ebben az életben reménykedünk Krisztusban, minden embernél szánalomra méltóbbak vagyunk.

De Krisztus feltámadt a halálból elsőként a halottak közül. Mivel egy ember idézte elő a halált, a halottak is egy ember révén támadnak fel. Amint ugyanis Ádámban mindenki meghal, úgy Krisztusban mindenki életre is kel. Mindenki, amikor sorra kerül: először Krisztus, majd az ő eljövetelekor mindnyájan, akik Krisztushoz tartoznak. Azután következik a vég, amikor is (Krisztus) átadja az Istennek, az Atyának az uralmat, miután minden felsőbbséget, hatalmat és erőt megsemmisített.

Addig kell ugyanis uralkodnia, amíg ellenségeit mind lába alá nem veti. Utolsó ellenségként a halál semmisül meg, hiszen „mindent lába alá vetett”. Amikor arról van szó, hogy „minden alá van neki vetve”, természetesen kivétel az, aki mindent alávetett neki. S ha majd minden alá lesz neki vetve, maga a Fiú is aláveti magát annak, aki mindent alávetett neki, hogy Isten legyen minden mindenben.

Különben mi értelme van annak, hogy a halottakért megkeresztelkednek? Ha a halottak egyáltalán nem támadnak fel, miért keresztelkednek meg értük? Miért tesszük ki mi is magunkat szüntelenül veszélynek? Mindennap készen vagyok meghalni, hiszen büszkeségem vagytok, testvérek, Urunkban, Krisztus Jézusban. Mit használ nekem, hogy Efezusban – emberi módon szólva – vadállatokkal küzdöttem? Ha a halottak nem támadnak fel, akkor „együnk, igyunk, mert holnap úgyis meghalunk”. Ne hagyjátok magatokat félrevezetni! A gonosz beszéd megrontja a jó erkölcsöt. Legyetek józanok, és ne vétkezzetek. Némelyek ugyanis nem ismerik az Istent. Azért mondom ezt, hogy szégyelljétek magatokat.

VÁLASZOS ÉNEK

1 Kor 15, 25-26; vö. Jel 20, 13. 14

Krisztusnak addig kell uralkodnia, amíg ellenségeit mind lába alá nem veti. {*} Utolsó ellenségként a halál semmisül meg.

Akkor a halál és az alvilág is visszaadja halottait, a halált és az alvilágot a tüzes tóba vetik. {*} Utolsó ellenségként a halál semmisül meg.

Vagy:

Szent Pál apostolnak a korintusiakhoz írt első leveléből

1 Kor 15, 35-57

A halottak feltámadása és az Úr eljövetele

Testvéreim! Kérdezhetné valaki, hogyan támadnak fel a halottak? Milyen testben jönnek majd elő? Ostoba! Amit elvetsz, nem hajt csírát, hacsak el nem rothad. Amit elvetsz, még nem növény, az csak azután fejlődik, hanem puszta mag, például búzaszem vagy más egyéb. Isten testet ad neki tetszése szerint, minden magnak neki megfelelő testet. Nem minden test egyforma, hanem más az emberé, más az állaté, más a madáré, más a halé. S van égi test meg földi test, de másként ragyog az égi, másként a földi. Más a nap ragyogása, más a hold fényessége, más a csillagok tündöklése, sőt az egyik csillag fénye is különbözik a másikétól. Ilyen a halottak feltámadása is.

Romlásra vetik el – romlatlannak támad föl. Dicstelenül vetik el – dicsőségben támad föl. Erőtlenségben vetik el – erőben támad föl. Érzéki testet vetnek el – szellemi test támad föl. Ha van érzéki test, van szellemi is. Ahogy az Írás mondja: „Ádám, az első ember élő lénnyé lett", az utolsó Ádám pedig éltető lélekké. De nem a szellemi az első, hanem az érzéki, aztán következik a szellemi.

Az első ember földből való, földi; a második ember a mennyből való, mennyei. Amilyen a földből való, olyanok a földiek is, s amilyen a mennyből való, olyanok a mennyeiek is.

Ezért ahogy a földi ember alakját magunkon hordozzuk, a mennyeinek az alakját is magunkon fogjuk hordozni. Azt még hozzáfűzöm, testvérek, hogy a test és vér nem örökölheti Isten országát, sem a romlandóság a romolhatatlanságot.

Nos, titkot közlök veletek: Nem halunk ugyan meg mindnyájan, de mindnyájan elváltozunk, hirtelenül, egy szempillantás alatt, a végső harsonaszóra, amikor az megszólal, a halottak feltámadnak a romlatlanságra, mi pedig elváltozunk. Ennek a romlandó testnek fel kell öltenie a romlatlanságot, ennek a halandónak a halhatatlanságot. Amikor a romlandó magára ölti a romlatlanságot, a halandó a halhatatlanságot, akkor teljesedik az Írás szava: „A győzelem elnyelte a halált. Halál, hol a te győzelmed? Halál, hol a te fullánkod?” A halál fullánkja a bűn, a bűn ereje pedig a törvény. De legyen hála Istennek, mert ő győzelemre segít minket Jézus Krisztus, a mi Urunk által.

VÁLASZOS ÉNEK

Vö. Jób 19, 25. 26. 27

Tudom, hogy Megváltóm él, és a végső napon feltámadok a földből. {*} És saját testemben látom majd Istent, az én Üdvözítőmet.

Én magam látom majd őt, és nem más; saját szemeim szemlélik majd. {*} És saját testemben látom majd Istent, az én Üdvözítőmet.

Vagy:

Szent Pál apostolnak a korintusiakhoz írt második leveléből

2 Kor 4, 16 – 5, 10

Amikor halandó testünk enyészetnek indul, lelkünket a mennyben örök otthon várja

Testvéreim! Nem veszítjük el kedvünket, mert bár a külső ember romlásnak indult bennünk, a belső napról napra megújul. A mostani pillanatnyi könnyű szenvedés ugyanis a mennyei örök dicsőség túláradó mértékét szerzi meg nekünk. Csak ne a láthatóra, hanem a láthatatlanra fordítsuk figyelmünket. Mert a látható mulandó, a láthatatlan azonban örök.

Tudjuk ugyanis, hogy ha földi sátrunk összedől, Istentől kapunk lakást: örök otthont a mennyben, amit nem emberi kéz épített. Azért is sóhajtozunk itt, mert szeretnénk beköltözni mennyei otthonunkba. Ha beköltözünk, többé nem látszunk ruhátlannak. Amíg tehát e sátorban lakunk, szorongva sóhajtozunk, mert nem azt akarjuk, hogy levetkőztessenek, hanem, hogy felöltöztessenek, s így ami halandó, azt elnyelje az élet. Maga Isten készített erre elő, a Lelket adva nekünk foglalóul. Ezért tölt el a bizalom minket, s nem feledkezünk meg róla, hogy míg e testben vándorként élünk, távol járunk az Úrtól. A hitben élünk, a szemlélet még nem osztályrészünk. Ám bizalom tölt el bennünket, így jobban szeretnénk megválni a testtől és hazaérkezni az Úrhoz. Ezért is igyekszünk kedvében járni, akár közel vagyunk hozzá, akár távol járunk tőle. Mindnyájunknak meg kell ugyanis jelennünk Krisztus ítélőszéke előtt, hogy ki-ki megkapja, amit testi életében kiérdemelt, aszerint, hogy jót vagy gonoszat tett-e.

VÁLASZOS ÉNEK

Zsolt 50, 4

Uram, ne tetteim szerint ítélj meg, mert semmi hozzád méltót nem cselekedtem. Ezért esedezem Felségedhez, {*} Istenem, gonoszságomat töröld le rólam.

Uram, mosd le bűneimet teljesen, vétkeimtől tisztíts meg engem! {*} Istenem, gonoszságomat töröld le rólam.

Antiochiai Szent Anasztáz püspök szónoklataiból

(Oratio 5, de Resurrectione Christi, 6-7. 9: PG 89, 1358-1359. 1361-1363)

Krisztus átalakítja gyarló testünket

Krisztus azért halt meg és támadt fel, hogy halottnak, élőnek Ura legyen (Róm 14, 9). De Isten nem a halottak Istene, hanem az élőké (Mt 22, 32).

Tehát a halottak, akik felett a feltámadt Krisztus uralkodik, többé már nem halottak, hanem élők. Azért Ura az élőknek, hogy éljenek és többé már ne féljenek a haláltól, miként a halálból feltámadt Krisztus többé nem hal meg (Róm 6, 9).

Így, akiket Krisztus feltámasztott és a romlástól megszabadított, többé már halált nem látnak, részesednek majd Krisztus feltámadásából, ahogy Krisztus is részese volt az ő haláluknak.

Hiszen azért jött el a földre, hogy összetörje az érckapukat, és a vas-zárakat összezúzza (vö. Iz 45, 2; Zsolt 106, 16), és hogy életünket a romlásból önmagához felemelje, és a szolgaság helyett szabadságot ajándékozzon nekünk.

Ezért, ha a jelen üdvrendet még most sem látjuk tökéletesnek – hiszen az emberek még mindig meghalnak és testük az enyészetben porrá lesz_–, ez mégse legyen hitetlenségünk okozója. Az említett eljövendő javakat zálogként már most is magunkban hordozzuk az emberi nem zsengéje, Krisztus által. Általa jutunk a magas mennybe, és vele együtt foglaljuk el helyünket. Ő magával együtt vitt fel bennünket a dicsőségbe, amint Pál apostol tanítja: Krisztusban vele együtt feltámasztott minket, és vele együtt maga mellé ültetett a mennyben (Ef 2, 6).

Mindezek beteljesedését azonban csak akkor érjük el, amikor elérkezik az Atyától előre meghatározott idő. Akkor majd levetjük a fejletlen gyermekállapotot, és eljutunk keresztény nagykorúság tökéletességére (vö. Ef 4, 13). Úgy látta jónak az örök Atya, hogy megerősödjék bennünk a tőle kapott hivatás, és többé már vissza ne essünk az ereden gyermek állapotába.

Mivel pedig az Úr szellemi testben támadt fel, hiszen mi mást akarna mondani Pál apostol, amikor a testről ezt tanítja: érzéki testet vetnek el, szellemi test támad fel (1 Kor 15, 44), ezért az előttünk járó Krisztus dicsőséges átalakulását követi a mi átalakulásunk is.

Az Apostol itt arról írt, amit nagyon jól tudott, hogy Krisztus által az egész emberi természet sorsa megváltozik, hiszen ő átalakítja gyarló testünket, hogy azt megdicsőült testéhez hasonlóvá tegye (Fil 3, 21).

Ha tehát ez az átalakulás a testnek szellemivé való változása, akkor a megdicsőült test Krisztus megdicsőült testéhez lesz hasonló, mert szellemi testtel támadt fel Krisztus; amit elvetettek dicstelenségben (vö. 1 Kor 15, 43), azt ő dicsőségesre változtatta át.

Krisztus saját testében az emberi természet első zsengéjét vitte a mennyei Atyához, de majd az egész mindenséget oda fogja vezetni. Hiszen ezt megígérte, amikor így szólt: Én pedig, ha majd fölemelnek a földről, mindenkit magamhoz vonzok (Jn 12, 32).

VÁLASZOS ÉNEK

Jn 5, 28-29; 1 Kor 15, 52

A halottak meghallják az Isten Fiának szavát, és előjönnek a sírjukból. {*} Akik jót tettek, azért, hogy feltámadjanak az életre, akik gonoszat tettek, azért hogy feltámadjanak a kárhozatra.

Amikor megszólal az ítélet harsonája, egy szempillantás alatt mindnyájan elváltozunk. {*} Akik jót tettek, azért, hogy feltámadjanak az életre, akik gonoszat tettek, azért hogy feltámadjanak a kárhozatra.

Vagy:

Szent Braulio zaragozai püspök leveleiből

(Epist. 19: PL 80, 665-666)

A feltámadt Krisztus minden hívő reménye

Krisztus, minden hívő reménye, a világból eltávozottakat nem holtaknak, hanem alvóknak nevezi, amikor így beszél a meghalt Lázárról: Barátunk, Lázár elaludt (Jn 11, 11).

A szent Apostol is óva int attól, hogy reményünket vesztve gyászoljuk az elhunytakat. Az evangélium szava szerint a Krisztusban hívők nem halnak meg örökre; ezért hitünk alapján bizonyosak vagyunk, hogy amint Krisztus, úgy mi sem halunk meg örökre.

Az Úr parancsára megszólal a főangyal hívószava, és harsonazengés közben maga az Úr alászáll a mennyből, és akik Krisztusban haltak meg, feltámadnak.

A feltámadás reménye éltessen bennünket, mert akiket itt elveszítettünk, azokat ott majd viszontlátjuk; csak az a fontos, hogy megfelelő legyen a krisztusi hitük, vagyis engedelmeskedjünk is parancsainak, hiszen minden hatalom az övé, és neki könnyebb feltámasztani az elhunytakat, mint nekünk az alvókat felkölteni. Íme, mindezt hittel elfogadjuk, de valami megmagyarázhatatlan érzés újra meg újra sírásra fakaszt, és az elhunyt szeretteink utáni vágyódás a hitre hangolt szívünket megtöri. Ó jaj, nyomorúságos emberi állapot. Minden hiábavaló az életünkben Krisztus nélkül.

Ó halál, te elválasztod azokat, akik egymáshoz tartoznak, és kemény, kegyetlen kézzel eltéped egymástól a barátokat! Pedig már-már meg van törve a te erőd is. Kegyetlen uralmadat már összetörte az, aki Ozeás próféta mennydörgő szózatával így fenyegetett meg téged: Ó halál, a te halálod leszek! (Oz 13, 14) Ezért az Apostollal együtt örvendünk: Halál, hol a te győzelmed? Halál, hol a te fullánkod? (1 Kor 15, 55)

Aki legyőzött téged, az váltott meg minket: drága életét a gonoszok kezére adta, hogy ellenségeit barátaivá tegye. Hosszadalmas lenne és sokáig tartana csak felsorolni is mindazt, amit a Szentírásban mindannyiunk vigasztalásaként olvashatunk. Legyen hát elég nekünk a feltámadás reménye, és az, hogy irányítsuk tekintetünket feltámadt Megváltónk dicsőségére és higgyük, hogy őbenne már mi is feltámadtunk, amint az Apostol mondja: Ha Krisztussal meghaltunk, hisszük, hogy vele együtt élünk is (Róm 6, 8).

Nem vagyunk ugyanis a saját magunkéi, hanem annak tulajdona, aki megváltott minket; kell tehát, hogy az ő akaratától függjön mindig a mi akaratunk is; ezért mondjuk az imádságban: Legyen meg a te akaratod! (Mt 6, 10) Ezért gyászunkban Jóbbal együtt kell mondanunk: Az Úr adta, az Úr elvette, legyen áldott az Úr neve (Jób 1, 21). Ismételgessük Jóbnak ezeket a szavait itt, hogy a földön semmiben sem különbözve tőle, odaát is együtt legyünk vele.

VÁLASZOS ÉNEK

1 Tessz 4, 13-14; Jer 22, 10

Az elhunytak miatt ne szomorkodjatok, mint a többiek, akiknek nincs reményük. {*} Ha Jézus, mint ahogy hisszük, meghalt és feltámadt, akkor Isten vele együtt feltámasztja azokat is, akik Jézusban hunytak el.

Ne sirassátok azt, aki már meghalt, és ne gyászoljátok! {*} Ha Jézus, mint ahogy hisszük, meghalt és feltámadt, akkor Isten vele együtt feltámasztja azokat is, akik Jézusban hunytak el.

NAPKÖZI IMAÓRA

HIMNUSZ

Sirattad Lázárt, és veled

két nővér szíve szenvedett;

irgalmad visszahívta őt,

mert óhajuknak engedett.

Kínzóidért kereszteden

jósággal kérted szent Atyád,

s midőn kérlelt a jobb lator,

hallhatta irgalmad szavát.

Kereszt tövén apostolod

anyául kapta Máriát,

hogy minket majd a Szűzanya

segítsen végső harcon át.

Kérünk, Urunk, add meg nekünk,

kikért szent véred lett a bér:

halálfélelmünk váltsa fel

öröm, hogy lelkünk benned él.

Egy meghalt férfi:

Hívd jó szolgádat, Istenünk,

kit nem köt már a föld pora,

hogy ott, hol többé nincs halál,

dicsérjen, élet szent Ura. Ámen.

Egy meghalt nő:

Hívd szolgálódat, Istenünk,

kit nem köt már a föld pora,

hogy ott, hol többé nincs halál,

dicsérjen, élet szent Ura. Ámen.

Több meghalt:

Szólítsd, Urunk, szolgáidat,

kik elhagyták a föld körét,

hogy nálad, hol már nincs halál,

zengjék neved dicséretét. Ámen.

ZSOLTÁROZÁS

Ant. 1 Fordulj felém, Uram, és ments meg!

69. zsoltár

Ant. 2 Gyógyíts meg, Uram, mert vétkeztem ellened!

84. zsoltár

Ant. 3 Istenem, a te nevedben szabadíts meg, és hatalmaddal ments meg engem!

85. zsoltár Délelőtt

RÖVID OLVASMÁNY

Jób 19, 25-26

Tudom, hogy Megváltóm él, és a végső napon feltámadok a földből. Testemet ismét bőr veszi körül, és így látom meg Istenemet.

RÖVID VÁLASZOS ÉNEK

Miért csüggedsz, lelkem, miért vagy nyugtalan?

Bízzál az Úrban: Fogom még áldani.

Délben

RÖVID OLVASMÁNY

Bölcs 1, 13-14a. 15

A halált nem Isten alkotta, ő nem leli örömét az élők pusztulásában. Hisz mindent azért teremtett, hogy legyen. Az igazságosság ugyanis örök és halhatatlan.

RÖVID VÁLASZOS ÉNEK

Járjak bár halálsötét völgyekben, ott sem félek.

Hiszen, Uram, te vagy énvelem.

Délután

RÖVID OLVASMÁNY

Iz 25, 8

Isten örökre megsemmisíti a halált, az Úr letörli a könnyet minden arcról, lemossa népéről a gyalázatot, lemossa az egész földön. Az Úr mondta ezt.

RÖVID VÁLASZOS ÉNEK

Mivel te, Uram, meghallgatod az imát,

Hozzád viszi bűne terhét minden ember.

ESTI DICSÉRET

HIMNUSZ

Krisztus, hatalmas nagy Király,

hogy megdicsőítsd szent Atyád,

s elveszett rangunk visszaadd,

megtörted értünk a halált.

Vállaltad gyengeségeink,

vállaltad azt a nagy Tusát!

A kísértő mit ránk hozott,

te megtiportad a halált.

A sírból kelve győztesen

Húsvét titkával tündökölsz,

s életre hívod újra mind,

kiket halálba vitt a bűn.

Lelkünk kegyelmed töltse el,

s ha majd Jegyesként visszatérsz,

lámpánk fényével minket is

az égre méltóknak találj.

Békédet, boldog fényedet,

jóságos Bírónk, add nekünk,

kiket buzgó hit, szeretet

a Háromsághoz fűz veled.

Egy meghalt férfi:

Fogadd magadhoz hű fiad,

kit nem köt már a föld pora,

s Atyád házában kér helyet,

hogy zengje áldó éneked. Ámen.

Egy meghalt nő:

Fogadd szolgálód, Istenünk,

kit nem köt már a föld pora,

s Atyád házában kér helyet,

hogy zengje áldó éneked. Ámen.

Több meghalt:

Fogadd magadhoz híveid,

kiket nem köt már föld pora,

nekik házadban adj helyet,

hogy zengjék áldó éneked. Ámen.

ZSOLTÁROZÁS

1. ant. Megvéd az Úr minden bajtól és megőrzi lelkedet! 120. zsoltár

2. ant. Ha bűneinket, Uram, felrovod: Uram, ki az, aki előtted megállhat? 129. zsoltár

3. ant. Amint az Atya feltámasztja a halottakat és életre kelti őket, a Fiú is életre kelti azokat, akiket akar. Kantikum

Fil 2, 6-11

RÖVID OLVASMÁNY

1 Kor 15, 55-57

Halál, hol a te győzelmed? Halál, hol a te fullánkod? A halál fullánkja a bűn, a bűn ereje pedig a törvény. De legyen hála Istennek, mert ő győzelemre segít minket Jézus Krisztus, a mi Urunk által.

RÖVID VÁLASZOS ÉNEK

Te vagy, Uram, én reményem, {*} Ne hagyj soha szégyent érnem!

Te vagy, Uram, én reményem, {*} Ne hagyj soha szégyent érnem!

Ujjongok és örvendezem jóságod miatt. {*}

Ne hagyj soha szégyent érnem!

Dicsőség az Atyának, a Fiúnak és a Szentléleknek.

Te vagy, Uram, én reményem, {*} Ne hagyj soha szégyent érnem!

Vagy:

Irgalmasságodban, Uram, {*} Adj nekik nyugalmat.

Irgalmasságodban, Uram, {*} Adj nekik nyugalmat.

Aki eljössz ítélni élőket és holtakat. {*}

Adj nekik nyugalmat.

Dicsőség az Atyának, a Fiúnak és a Szentléleknek.

Irgalmasságodban, Uram, {*} Adj nekik nyugalmat.

Magnificat-ant. Minden, amit nekem ad az Atya, hozzám jön. S aki hozzám jön, nem taszítom el.

Vagy, húsvéti időben:

ant. Krisztus feltámadt a halálból, és megváltott minket, alleluja.

FOHÁSZOK

Krisztus Urunk által reméljük, hogy halandó testünk hasonlóvá lesz az ő megdicsőült testéhez. Forduljunk hozzá a bizalom szavával:

Urunk, te vagy életünk és feltámadásunk!

Krisztus, élő Isten Fia, te barátodat, Lázárt feltámasztottad a halálból,

támaszd dicsőséges életre a meghaltakat, akiket drága véreddel megváltottál!

Urunk, te vagy életünk és feltámadásunk!

Krisztus, szomorúak vigasztalója, te jóságosan letörölted a hozzátartozók könnyeit, akik Lázárt, meg a naimi ifjút és Jairus leányát siratták,

vigasztald meg mindazokat, akik halottaikat gyászolják!

Urunk, te vagy életünk és feltámadásunk!

Krisztus, Üdvözítőnk, törd meg halandó testünkben a bűn uralmát, hogy amint miatta a halált érdemeltük,

úgy tebenned elnyerjük az örök életet!

Urunk, te vagy életünk és feltámadásunk!

Krisztus, Megváltónk, tekints azokra, akiknek nincs reményük, mert nem ismernek téged,

hogy higgyenek a feltámadásban és az eljövendő örök életben!

Urunk, te vagy életünk és feltámadásunk!

Te visszaadtad a vaknak szeme világát, hogy megláthasson téged,

mutasd meg arcodat azoknak az elhunyt testvéreinknek is, akik még nem jutottak el a világosságra!

Urunk, te vagy életünk és feltámadásunk!

Te megengeded, hogy földi hajlékunk egyszer enyészetnek induljon,

adj nekünk örök hajlékot a mennyben, amelyet nem emberkéz épített!

Urunk, te vagy életünk és feltámadásunk!

Könyörgés

Hallgasd meg esedezésünket, jóságos Istenünk, hogy amint erős hittel valljuk szent Fiad feltámadását a halálból, gyermeked, N. feltámadását várva a mi reményünk is erősödjék.

Vagy:

Istenünk, te híveid dicsősége és szentjeid örök élete vagy. Szent Fiad megváltó halálának és feltámadásának kegyelméből add meg gyermekednek, N.-nek, hogy amint feltámadásunk hitét megvallotta, az örök boldogság örömeibe is eljusson.

Vagy:

Hallgasd meg, Istenünk könyörgésünket, amellyel irgalmasságodért esedezünk. Gyermekedet, N.-t, akit földi életében néped közösségébe felvettél, vezesd a béke és a világosság országába, szentjeid körébe.

Vagy, húsvéti időben:

Mindenható irgalmas Istenünk, szent Fiad önként vállalta értünk a testi halált. Kérünk add, kegyelmedet, hogy az ő feltámadásának diadalában gyermeked N. is részesedjék.

Több meghalt:

Istenünk, te úgy akartad, hogy egyszülött Fiad legyőzze a halált és fölmenjen a mennybe. Add kegyelmedet gyermekeidnek, N.-nek és N.-nek hogy a földi élet halandóságát legyőzve örökre szemléljenek téged, aki alkottad és megváltottad őket.

Meghalt testvérek, rokonok és jótevők:

Istenünk, te megbocsátod bűneinket, és szíveden viseled az emberek üdvösségét. Kérjük jóságodat, hogy testvéreink, rokonaink és jótevőink, akik elköltöztek ebből a világból, a Boldogságos Szűz Máriának és az összes szenteknek közbenjárására eljussanak az örök boldogságra.

Vagy más a római misekönyvből.

BEFEJEZŐ IMAÓRA a vasárnapról.