28. zsoltár
Az Úr szavának dicsőítése
Az égből szózat hallatszott: „Ez az én szeretett Fiam” (Mt 3, 17).

Isten gyermekei, adjátok meg az Úrnak,{x}

adjátok meg az Úrnak a dicsőítést

és a magasztalást!

Adjátok meg az Úrnak neve dicséretét,{x}

imádjátok az Urat szent ünnepi díszben!

Az Úr szava zúg a vizek árján,{+}

a fönséges Isten mennydörög;{x}

az Úr lebeg a nagy vizek fölött.

Az Úr szava hatalmas,{x}

az Úr szava fönséges.

Az Úr szava cédrusokat tördel,{x}

összetöri az Úr Libanon cédrusait.

Úgy táncol előtte Libanon, mint egy kisborjú,{x}

és a Szirjon-hegy, mint fiatal bölény.

Az Úr szava tűzlángot lobbant,{+}

az Úr szava megrengeti a pusztát,{x}

megrengeti az Úr a Kádes-sivatagot.

Az Úr szavától reszketve nyögnek a szarvasünők,{+}

lombdíszét veszti a rengeteg erdő.{x}

Templomában mindenki Isten dicséretét zengi.

Az Úr trónja ott áll a vízözön fölött,{x}

királyi trónján örökké ülni fog.

Hatalmat ad népének az Úr;{x}

az Úr békével áldja meg népét.

HTML © Juraj Vidéky, László Elek