95. zsoltár
Az Úr az egész föld királya és bírája
Új éneket énekeltek a trónon ülő Bárány előtt (vö. Jel 14, 3).
I.

Énekeljetek az Úrnak új éneket,{x}

minden föld az Úrnak énekeljen!

Énekeljetek az Úrnak, áldjátok nevét,{x}

napról napra hirdessétek üdvösségét!

Hirdessétek dicsőségét a nemzetek között,{x}

és csodatetteit minden nép között!

Mert nagy az Úr, és minden dicséretre méltó,{x}

félelmetesebb az összes isteneknél.

A nemzetek minden istene csak üres semmiség,{x}

az Úr azonban az ég Alkotója!

Színe előtt fönség és méltóság,{x}

szentélyében hatalom és dicsőség!

II.

Adjatok az Úrnak, népek családjai,{+}

adjatok az Úrnak dicsőséget és tiszteletet,{x}

ismerjétek el az Úr nevének dicsőségét.

Áldozatot hozva lépjetek be udvarába,{x}

és szent fényben boruljatok le az Úr előtt!

Színe előtt rendüljön meg az egész föld,{x}

mondjátok a nemzeteknek: „Az Úr uralkodik!”

Ő tette a földet szilárddá, és az meg nem inog,{x}

ő ítélkezik a népek fölött igazságban.

Örvendjen az ég, és ujjongjon a föld,{+}

zúgjon a tenger egész teljessége,{x}

örvendjen a mező és minden, ami rajta van.

Ujjongjon az erdő minden fája is{+}

az Úr előtt, mert eljön,{x}

jön, hogy ítélje a földet.

Igazságosan ítéli meg a földkerekséget,{x}

és a népeket hűsége szerint.

HTML © Juraj Vidéky, László Elek