SZENT NEVELŐK KÖZÖS ZSOLOZSMÁJA

Szent férfiak, vagy Szent asszonyok közös zsolozsmája, az alábbiak kivételével.

I. ESTI DICSÉRET

Magnificat-ant. Fiam, tartsd meg atyád parancsát, ne vedd semmibe anyád tanítását: egyszer s mindenkorra kösd a szívedre! Alleluja.

Könyörgés, mint a Reggeli dicséretben.

REGGELI DICSÉRET

Benedictus-ant. Aki irgalmasságot gyakorol, olyan mint a jó Pásztor, tanítja és oktatja nyáját. Alleluja.

Könyörgés

Saját könyörgés, ha nincs, akkor az alábbi:

Istenünk, te Szent N.-t arra rendelted Egyházadban, hogy az embereknek megmutassa az üdvösség útját. Segíts, hogy példája nyomán tanítómesterünket, Krisztust kövessük, és embertársainkkal együtt eljussunk hozzád.

II. ESTI DICSÉRET

Magnificant ant. Engedjétek hozzám a gyermekeket, mert ilyeneké a mennyek országa. Alleluja.

Könyörgés, mint a Reggeli dicséretben.

OLVASMÁNYOS IMAÓRA

Aranyszájú Szent János püspöknek a Máté-evangéliumról mondott szentbeszédeiből

(Hom. 59: PG 58, 580. 584)

Törődnünk kell a gyermekek javával

Amikor az Úr azt mondja: Angyalaik az égben szüntelenül látják mennyei Atyám arcát (Mt 18, 10), és amikor így szól: Azért jöttem én, és ez Atyám akarata: serényebbekké teszi azokat, akiknek feladatuk lesz a gyermekek gondját viselni.

Látod, mekkora védőfalat vont a gyermekek köré: végromlással fenyegeti megbotránkoztatóikat, viszont mérhetetlen javakat ígér azoknak, akik felkarolják őket és törődnek velük; végül pedig megerősíti ezt azzal a példával, amelyet ő és az Atya ad. Kövessük ezt a példát mi is. Ne vonakodjunk testvéreink érdekében semmilyen, még alacsonyrendűnek és fáradságosnak tűnő szolgálattól sem; mert ha segíteni kell, meg ha szürke kis senki volna is az, akinek érdekében fáradozunk, még ha kimerítő volna is, ha hegyeket és meredek szakadékokat kellene bejárnunk, akkor is mindent el kell vállalnunk testvérünk üdvéért. Mert Istennek annyira drága a lélek, hogy saját Fiát sem kímélte érdekében (Róm 8, 32). Éppen ezért esedezve kérem, hogy hajnalhasadtakor, mihelyt kilépünk házunkból, az legyen egyetlen kitűzött célunk és legeslegelső igyekezetünk, hogy a veszélyben forgót kimentsük.

Semmi sem ér fel a lélekkel. Azt mondja az Úr: Mit használ az embernek, ha az egész világot megnyeri is, lelkének azonban kárát vallja? (vö. Mk 8, 36) Mert bizony mindent tönkretesz és sárba ránt a bírvágy, és kioltja az istenfélelmet. Mint valami zsarnok egy várat, úgy keríti hatalmába az emberek lelkét. A bírvágy az, amiért elhanyagoljuk gyermekeink meg a magunk üdvét is, azt az egyet tartva szem előtt, hogyan lehetnénk jobb módúak, hogy így gazdagságot hagyjunk másoknak, ezek azután megint másoknak, ezek ismét utódaiknak, és majd megint újabbaknak. Ilyenformán – hogy úgy mondjam – csak továbbadói leszünk javainknak és vagyonunknak, de nem igazi birtokosai. Ez nagy esztelenség. Innen van az, hogy a gyermekek alávalóbbak lesznek a szolgáknál. Mert a szolgát büntetjük, ha nem is az ő, hanem a magunk érdekében; a gyermekek viszont még ennyi gondoskodásban sem részesülnek: íme, a mi szemünkben a szolgáknál is alávalóbbak!

De mit mondok, a szolgáknál? Hiszen az állaténál is kevesebb a gyermek értéke. A szamarakkal és lovakkal többet törődünk, mint a gyermekekkel. Aztán meg, ha valaki egy öszvér tulajdonosa, több gondja van arra, hogy a legjobb hajcsárt szegődtesse mellé, hogy az ne legyen se tapasztalatlan, se tolvaj, se részeges vagy a mesterségben járatlan; ha viszont a gyermek mellé kell nevelőt fogadni, csak úgy felületesen választunk valakit, aki éppen akad. Pedig bizony ennél a mesterségnél nincs fontosabb.

Mert mi volna ahhoz fogható, mint a lelket irányítani, és kifejleszteni a fiatalok szellemi képességeit és jellemét. Ezért, akinek az a hivatása, kell, hogy tökéletesebben lássa el feladatát, mint akár a festőművész, akár a szobrász. Mi pedig ezzel semmit sem törődünk, csak azt az egyet figyeljük, hogyan tanulja a beszéd művészetét. És ezt megint csak nem másért, mint a vagyonszerzés érdekében szorgalmazzuk. Nem azért tanul a gyerek beszélni, hogy jó szónok legyen, hanem azért, hogy sok pénzt szerezzen. Mert ha módjában lenne enélkül is megtollasodni, gondot se fordítanának taníttatására.

Látod, ugye, milyen nagy a vagyon zsarnoksága? Miképp hatol be mindenhová, és az embereket, mint megkötözött rabszolgákat, oda hurcolja kénye-kedve szerint, ahova akarja. De mi hasznunk van abból, hogy ennyiszer felhánytorgatjuk ezt? Mi szavakkal támadjuk ezt a kényuralmat, az pedig tettekkel hatalmasodik rajtuk. De mégis, és mindezzel dacolva, szünet nélkül továbbra is ostorozzuk szavainkkal. És ha valamit is elérünk: nyerünk vele mi is, meg ti is. Ha ugyan kitartotok a jó feltételetekben, mert a magam részéről én mindent megtettem.

Isten óvjon mindnyájatokat ettől a betegségtől, nekünk pedig adja meg, hogy bennetek legyen dicsőségünk. Mert övé a dicsőség és a hatalom, mindörökkön-örökké. Ámen.

VÁLASZOS ÉNEK

Péld 23, 26; 1, 9; 5, 1

Fiam, add nekem a szívedet, és irányítsd útjaimra szemedet {*} Hogy elnyerd üdvösségedet. Alleluja.

Figyelj, fiam bölcsességemre, és okosságomnak nyisd ki a füledet. {*} Hogy elnyerd üdvösségedet. Alleluja.