Pünkösd utáni első vasárnap

A SZENTHÁROMSÁG VASÁRNAPJA

Főünnep

OLVASMÁNYOS IMAÓRA

HIMNUSZ

Legfőbb Atyának, született Igének,

Szent Leheletnek, egy Urunknak vallunk

mind, kiket földön fűzött egy családba

édeni kertünk.

Élsz, de a Három s ugyanakkor Egynek

titka titoknak marad a világon,

ámde az égben téged dicsérőket

fényed betölti.

Énekli mind már: „Te vagy a Teremtő”,

mennyei tűzzel igazítasz mindent,

és fölséges-szent, szerető Szívedtől

lángol a szívünk.

Emberi hadnak akarattal adtad,

égi karokhoz, hogy odaszegődjék,

s vágyai célját, az örökös békét

boldogan élje. Ámen.

ZSOLTÁROZÁS

Ant. 1Légy velünk, mindenható Isten: Atya, Fiú és Szentlélek! Alleluja. Zsolt 8

Ant. 2A szeretet az Atya, a kegyelem a Fiú, az egyesítő erő a Szentlélek. Ó, áldott Szentháromság! Alleluja. Zsolt 32, I

Ant. 3Igazmondó az Atya, igazság a Fiú, igaz a Szentlélek. Ó, áldott Szentháromság! Alleluja. Zsolt 32, II

Az egek az Úr szavára lettek. Alleluja.

Csillagseregüket az ő ajka lehelte. Alleluja.

Szent Pál apostolnak a korintusiakhoz írt első leveléből

2, 1-16

Isten titokzatos, rejtett bölcsessége

Amikor nálatok jártam, testvérek, nem keresett szavakkal vagy bölcsességgel akartam nektek hirdetni Isten misztériumát. Elhatároztam ugyanis, hogy nem akarok másról tudni köztetek, csak Jézus Krisztusról, a megfeszítettről. Gyöngeségem tudatában félve és nagyon elfogódottan mentem hozzátok. Tanításom és igehirdetésem ezért nem a bölcsesség elragadó szavaiból állt, hanem a lélek és az erő bizonyságából, hogy hiteteknek ne emberi bölcsesség, hanem Isten ereje legyen az alapja.

A tökéletesek körében azonban mi is bölcsességet hirdetünk. Nem ennek a világnak a bölcsességét, sem az e világ pusztulásra ítélt fejedelmeiét, hanem Isten titokzatos, rejtett bölcsességét, amelyet Isten öröktől fogva megdicsőülésünkre szánt. Ezt senki sem ismerte fel a világ fejedelmei közül, mert ha felismerték volna, nem feszítették volna keresztre a dicsőség Urát. Így érvényes az Írás szava: „Szem nem látta, fül nem hallotta, emberi szív föl nem fogta, amit Isten azoknak készített, akik őt szeretik.”

Nekünk azonban feltárta Isten a Lélek által. A Lélek ugyanis mindent átlát, még Isten mélységét is. Ki ismeri az ember belső dolgait, ha nem a benne lakó emberi lélek? Hasonlóképpen Isten titkait sem ismeri senki, csak Isten Lelke.

Mi nem a világ lelkét kaptuk, hanem az Istentől eredő Lelket, hogy megismerjük, amit az Isten a kegyelemben ajándékozott nekünk. Erről beszélünk is, de nem az emberi bölcsesség tanította szavakkal, hanem ahogy a Lélek tanít, lelki embereknek lelkieket nyújtva.

A testi ember nem fogja fel, ami az Isten Lelkéből ered. Balgaságnak tartja, s nem képes megérteni, mert lelkileg kellene megítélnie. A lelki ember azonban mindent megítél, maga azonban senki ítéletét nem vonja magára. „Hiszen ki látta át Isten gondolatait, hogy oktatná őt?” Mi azonban birtokában vagyunk Krisztus gondolatainak.

VÁLASZOS ÉNEK

Vö. Ef 1, 17. 18; 1 Kor 2, 12

Urunknak, Jézus Krisztusnak Istene, a dicsőség Atyja adja meg nekünk a bölcsesség és a kinyilatkoztatás lelkét, gyújtson lelkünkben világosságot, {*} Hogy megértsük, milyen reménységre hívott meg bennünket, és milyen gazdag az a felséges örökség, amely övé a szentek között.

Mi nem a világ lelkét kaptuk, hanem az Istentől eredő Lelket. {*} Hogy megértsük, milyen reménységre hívott meg bennünket, és milyen gazdag az a felséges örökség, amely övé a szentek között.

Szent Atanáz püspök leveleiből

(Ep. 1 ad Serapionem, 28-30: PG 26, 594-595. 599)

Fény, ragyogás, kegyelem a Szentháromságban és a Szentháromságból

Sohasem volt haszontalan a régi hagyomány, a katolikus Egyház hitének és tanításának kutatása, tudniillik amit az Úr átadott, az apostolok hirdettek, és az atyák pedig megőriztek. Ezen alapszik ugyanis az Egyház, s ha valaki ettől eltávolodik, már nem lehet keresztény, és nem is nevezhető többé semmilyen jogcímen kereszténynek.

Így tehát a Háromság szent és tökéletes, s az Atyában, a Fiúban és a Szentlélekben ismerjük meg. Semmi idegen vagy kívülről származó dolog nincs benne, és nincs összetéve teremtőből és teremtett dologból, hanem az övé a mindent teremtő és létrehozó erő. Természete egy és önmagával azonos, és tevékenysége is egy. Az Atya ugyanis mindent az Ige által a Szentlélekben cselekszik, s ily módon megmarad a Szentháromság egysége. Az Egyház így hirdeti az egy Istent, aki mindennek fölötte áll, mindent áthat, és mindenben benne van (Ef 4, 6). Mindennek fölötte áll, mint Atya, azaz eredete és forrása mindennek; mindent áthat, mégpedig az Ige által; s végül mindenben benne van: a Szentlélekben.

Szent Pál, amikor a lelki dolgokról ír a korintusiaknak, mindent az Atyaistenre, mint Főre vezet vissza a következő módon: A lelki adományok különfélék, a Lélek azonban ugyanaz. A szolgálatok is különfélék, de az Úr ugyanaz. Sokfélék a jelek is, de Isten, aki mindenben mindent végbevisz, ugyanaz (1 Kor 12, 4-6).

Amit a Szentlélek kinek-kinek kioszt, azt az Atya adja az Ige által. Hiszen ami az Atyáé, mindaz a Fiú tulajdona is; ezért mindaz, amit a Fiú a Lélekben ad, igazában az Atya ajándéka. Ehhez hasonlóan, amikor a Lélek bennünk van, az Ige is bennünk van, akitől kaptuk a Lelket, s az Igében az Atya is. Így válik valóra: Atyám és én hozzá megyünk, és benne fogunk lakni (Jn 14, 23). Ahol ugyanis fény van, ott van a ragyogás is; ahol pedig a ragyogás van, ott van a hatása is, és feltündököl a kegyelem.

Szent Pál ugyanezt a korintusiakhoz írt második levélben így tanítja: A mi Urunk, Jézus Krisztus kegyelme, az Isten szeretete és a Szentlélek egyesítő ereje legyen mindnyájatokkal (2 Kor 13, 13). A kegyelem és az ajándék ugyanis, amely a Szentháromságban adatik, az Atyától a Fiú által a Szentlélekben adatik. Mert amint az Atya a Fiú által adja a kegyelmet, úgy az adományokban való részesedés csak a Szentlélekben lehetséges. De amikor ebben részünk van, az Atya szeretetét, a Fiú kegyelmét és a Szentlélek egyesítő erejét mondhatjuk magunkénak.

VÁLASZOS ÉNEK

Áldjuk az Atyát és a Fiút a Szentlélekkel együtt, {*} Dicsérjük és magasztaljuk örökké!

Áldott vagy, Urunk, az égbolt fölött, dicséretre méltó és magasztos örökké. {*} Dicsérjük és magasztaljuk örökké!

I. ESTI DICSÉRET

HIMNUSZ

Te, mérhetetlen Hármas-Egy,

mindent hatalmad alkotott,

időknek rendjét megszabod,

idők előtt örökre élsz.

Te önmagadban Teljes-Egy,

boldog magadban teljesen,

tündöklőn tiszta, egyszerű:

a mennyet, földet átfogod.

Atyánk: kegyelmek kútfeje,

Fiú: fényének sugara,

s kettő közt, Lélek, szent Kapocs:

véget nem érő Szeretet!

Ősforrás, boldog Hármas-Egy,

belőled támad az Erő,

mely mindent éltet, létrehoz,

s minden teremtményt feldíszít.

Fogadj örökbe minket is,

s te koronázd meg életünk,

örökre híven hadd legyünk

fényben tündöklő templomod.

Az angyalokhoz társul adj

az égi Házban minket is,

hogy hálás szívünk énekét

zengjük nevednek szüntelen! Ámen.

ZSOLTÁROZÁS

Ant. 1Dicsőség neked, teljes Szentháromság, egyetlen Istenség, miképpen kezdetben, most és mindörökké! Zsolt 112

Ant. 2Áldott legyen a Szentháromság és az oszthatatlan Egység; magasztaljuk őt, mert irgalmas volt hozzánk. Zsolt 147

Ant. 3Dicsőség és tisztelet a Szentháromság egységében Istennek: az Atyának és a Fiúnak a Szentlélekkel együtt, örökkön-örökké! Kantikum Ef 1, 3-10

RÖVID OLVASMÁNY

Róm 11, 33-36

Mekkora a mélysége az Isten gazdagságának, bölcsességének és tudásának! Mily kifürkészhetetlenek szándékai, mily megfoghatatlanok útjai! Vajon ki látta az Úr gondolatait, s tanácsot ki adott neki? Ki kölcsönzött neki, hogy visszakövetelhetné tőle? Minden belőle, általa és érte van. Dicsőség neki mindörökké! Ámen.

RÖVID VÁLASZOS ÉNEK

Áldjuk az Atyát és a Fiút a Szentlélekkel együtt, {*} Dicsérjük és magasztaljuk örökké.

Áldjuk az Atyát és a Fiút a Szentlélekkel együtt, {*} Dicsérjük és magasztaljuk örökké.

Egyedül Istené a dicséret és a dicsőség. {*}

Dicsérjük és magasztaljuk örökké.

Dicsőség az Atyának, a Fiúnak és a Szentléleknek.

Áldjuk az Atyát és a Fiút a Szentlélekkel együtt, {*} Dicsérjük és magasztaljuk örökké.

Magnificat-ant. Köszönet neked, Istenünk; köszönet neked, igaz és egy Szentháromság, egy és hatalmas Istenség, szent és egy Egység!

FOHÁSZOK

Az Atya a Szentlélek által tette Fiának, Krisztusnak testét élővé és éltetővé. Irányítsuk a dicséret szavát a háromszemélyű egy Isten felé:

Dicsőség az Atyának, a Fiúnak és a Szentléleknek!

Atyánk, mindenható, örök Isten, Fiad nevében küldd el Egyházadnak a vigasztaló Szentlelket,

hogy őrizze a szeretet és a teljes igazság egységében!

Dicsőség az Atyának, a Fiúnak és a Szentléleknek!

Küldj, Urunk, munkásokat aratásodba, hogy tanítsanak minden népet, és kereszteljék meg az Atya és a Fiú és a Szentlélek nevében,

és erősítsék a hitben!

Dicsőség az Atyának, a Fiúnak és a Szentléleknek!

Urunk, segítsd mindazokat, akik Fiad nevéért üldözést szenvednek,

hiszen ő megígérte: az igazság Lelkét adod nekik, hogy szóljon ajkukkal.

Dicsőség az Atyának, a Fiúnak és a Szentléleknek!

Mindenható Atyánk, ismerje meg mindenki, hogy te, az Ige és a Szentlélek egy vagytok,

és benned, az egyetlen Istenben higgyenek, reméljenek, téged szeressenek!

Dicsőség az Atyának, a Fiúnak és a Szentléleknek!

Élők Istene, tedd annak a dicsőségnek részeseivé a megholtakat,

amelyben Fiad és a Szentlélek veled egységben mindörökre uralkodik!

Dicsőség az Atyának, a Fiúnak és a Szentléleknek!

Könyörgés

Mennyei Atyánk, te elküldted a világba Fiadat, az igazság Igéjét és a megszentelő Szentlelket, és ezzel kinyilatkoztattad belső életed csodálatos titkát. Add, hogy az igaz hit megvallásával a Szentháromság dicsőségét megismerjük, és a fölséges hatalmú egy Istent imádjuk.

IMÁDSÁGRA HÍVÁS

Ant. Az igaz Istent, aki egy a Háromságban és Háromság az Egységben, jöjjetek, imádjuk!

REGGELI DICSÉRET

HIMNUSZ

Három személyben örökös Urunknak

szálljon az égig szüntelen dicséret,

ős szeretettel ölelje, éltesse

szomjas szívünket.

Mindenek Atyja, hatalom, erősség,

lényedbe, élő tenmagadba zárj be,

és add meg nekünk szent hitünk jutalmát

égi hazádban.

Nem apadó Fény tükre és világa,

Egyszülött-Isten, tieid vagyunk mi,

dús venyigék, kik eleven tövedből

termik a szőlőt.

Tűz, Szeretet, Láng, hatalmas erőddel

mérd a világot, igazítsad útját,

Lélek, te lelkünk szerelme, virága,

minket is ápolj!

Mézízű vendég, Egyetlen, de Három,

szent hajlamokkal rügyeztesd szívünket,

s himnuszaiddal egyre csak daloljunk

élvezetedben. Ámen.

Ant. 1 Tied a tisztelet és az uralom, tied a dicsőség és a hatalom, tied a dicséret és áldás örökkön-örökké, ó, áldott Szentháromság.

Zsoltárok és kantikum az I. hét vasárnapjáról.

Ant. 2 Minden teremtményed méltán dicsér, imád és dicsőít téged, ó, áldott Szentháromság!

Ant. 3 Belőle, általa és benne van minden: övé a dicsőség mindörökké.

RÖVID OLVASMÁNY

1 Kor 12, 4-6

A lelki adományok ugyan különfélék, a Lélek azonban ugyanaz. A szolgálatok is különfélék, de az Úr ugyanaz. Sokfélék a jelek is, de Isten, aki mindenben mindent véghezvisz, ugyanaz.

RÖVID VÁLASZOS ÉNEK

Tied a dicséret, tied a dicsőség, {*} Ó, áldott Szentháromság.

Tied a dicséret, tied a dicsőség, {*} Ó, áldott Szentháromság.

Tied a hála örökkön-örökké. {*}

Ó, áldott Szentháromság.

Dicsőség az Atyának, a Fiúnak és a Szentléleknek.

Tied a dicséret, tied a dicsőség, {*} Ó, áldott Szentháromság.

Benedictus-ant. Áldott legyen most és mindenkor, és mindörökkön-örökké a mindenséget teremtő és kormányzó oszthatatlan Szentháromság!

FOHÁSZOK

Imádjuk és dicsőítsük az Atyát, a Fiút és a Szentlelket, és mondjuk ujjongó lélekkel:

Dicsőség az Atyának, a Fiúnak és a Szentléleknek!

Szent Atyánk, ajándékozd Szentlelkedet nekünk, akik még nem tudjuk, hogyan kell imádkoznunk,

hogy gyengeségünkben segítségünkre siessen, és neked tetsző módon közbenjárjon értünk!

Dicsőség az Atyának, a Fiúnak és a Szentléleknek!

Isten egyszülött Fia, aki kérted az Atyát, hogy más Vigasztalót adjon Egyházadnak,

engedd, hogy az Igazság Lelke örökké velünk maradjon!

Dicsőség az Atyának, a Fiúnak és a Szentléleknek!

Jöjj, Szentlélek-Úristen, és add nekünk a lélek gyümölcseit: a szeretetet, örömet, békességet, türelmet, kedvességet és jóságot,

a béketűrést, hűséget, szelídséget, szerénységet, önmegtartóztatást és tisztaságot!

Dicsőség az Atyának, a Fiúnak és a Szentléleknek!

Mindenható Atyánk, te elküldted szívünkbe Fiadnak Lelkét, aki így szólít téged: „Abba, Atya!”,

vezess Szentlelkeddel, hogy örököseid legyünk, Krisztusnak pedig társörökösei!

Dicsőség az Atyának, a Fiúnak és a Szentléleknek!

Krisztus Urunk, te a Vigasztalót, aki az Atyától származik, elküldted, hogy tanúságot tegyen rólad,

segíts, hogy mi is tanúságot tegyünk rólad az emberek előtt!

Dicsőség az Atyának, a Fiúnak és a Szentléleknek!

II. ESTI DICSÉRET

HIMNUSZ, mint az I. Esti dicséretben

ZSOLTÁROZÁS

Ant. 1 Ó, igaz, legfőbb, örök Szentháromság: Atya, Fiú és Szentlélek! Zsolt 109, 1-5. 7

Ant. 2 Ments meg, védj meg, és éltess minket, ó, áldott Szentháromság! Zsolt 113 A.

Ant. 3 Szent, szent, szent az Úr, a mindenható Isten, aki volt, aki van, és aki eljön. Kantikum Vö. Jel 19, 1-7

RÖVID OLVASMÁNY

Ef 4, 3-6

Törekedjetek rá, hogy a béke kötelékével fenntartsátok a lelki egységet! Egy a Test és egy a Lélek, mint ahogy hivatástok is egy reményre szól. Egy az Úr, egy a hit, egy a keresztség. Egy az Isten, mindnyájunk Atyja, aki mindennek fölötte áll, mindent áthat, és mindenben benne van.

RÖVID VÁLASZOS ÉNEK

Áldjuk az Atyát és a Fiút a Szentlélekkel együtt, {*} Dicsérjük és magasztaljuk örökké.

Áldjuk az Atyát és a Fiút a Szentlélekkel együtt, {*} Dicsérjük és magasztaljuk örökké.

Egyedül Istené a dicséret és a dicsőség. {*}

Dicsérjük és magasztaljuk örökké.

Dicsőség az Atyának, a Fiúnak és a Szentléleknek.

Áldjuk az Atyát és a Fiút a Szentlélekkel együtt, {*} Dicsérjük és magasztaljuk örökké.

Magnificat-ant. Szívünk és ajkunk megvall, dicsér és áld téged, teremtetlen Atyaisten, egyszülött Fiú és vigasztaló Szentlélek, szent és oszthatatlan Szentháromság: dicsőség neked, Istenünk, mindörökké!

FOHÁSZOK

Az Atya a Szentlélek által tette Fiának, Krisztusnak testét élővé és éltetővé. Irányítsuk a dicséret szavát a háromszemélyű egy Isten felé:

Dicsőség az Atyának, a Fiúnak és a Szentléleknek!

Atyánk, mindenható, örök Isten, Fiad nevében küldd el Egyházadnak a vigasztaló Szentlelket,

hogy őrizze a szeretet és a teljes igazság egységében!

Dicsőség az Atyának, a Fiúnak és a Szentléleknek!

Küldj, Urunk, munkásokat aratásodba, hogy tanítsanak minden népet, és kereszteljék meg az Atya és a Fiú és a Szentlélek nevében,

és erősítsék a hitben!

Dicsőség az Atyának, a Fiúnak és a Szentléleknek!

Urunk, segítsd mindazokat, akik Fiad nevéért üldözést szenvednek,

hiszen ő megígérte: az igazság Lelkét adom nekik, hogy szóljon ajkukkal.

Dicsőség az Atyának, a Fiúnak és a Szentléleknek!

Mindenható Atyánk, ismerje meg mindenki, hogy te, az Ige és a Szentlélek egy vagytok,

és benned, az egyetlen Istenben higgyenek, reméljenek, téged szeressenek!

Dicsőség az Atyának, a Fiúnak és a Szentléleknek!

Élők Istene, tedd annak a dicsőségnek részeseivé a megholtakat,

amelyben Fiad és a Szentlélek veled egységben mindörökre uralkodik!

Dicsőség az Atyának, a Fiúnak és a Szentléleknek!

NAPKÖZI IMAÓRA

ZSOLTÁROZÁS

Ant. 1 Téged hívunk, dicsérünk és imádunk, ó, áldott Szentháromság!

Ant. 2 Te vagy reményünk, üdvösségünk és dicsőségünk, ó, áldott Szentháromság!

Ant. 3 Hisszük és valljuk, hogy te vagy a változatlan örök Isten: a lét, az élet és a megismerés.

Délelőtt

RÖVID OLVASMÁNY

2 Kor 1, 21-22

Isten az, aki minket veletek együtt megerősít és fölken Krisztusban. Pecsétjével megjelölt minket, és foglalóul a szívünkbe árasztotta a Lelket.

Áldjátok Istent: az Atyát, a Fiút és a Szentlelket.

Öt magasztalva lépjetek be kapuján!

Délben

RÖVID OLVASMÁNY

Gal 4, 4. 5-6

Isten elküldte a Fiát, hogy a fogadott fiúságot elnyerjük. Mivel az Isten fiai vagytok, a Fia Lelkét árasztotta szívünkbe az Isten, aki őt így szólítja: Abba, Atya!

Ó, boldog, áldott és dicsőséges Szentháromság:

Atya, Fiú és Szentlélek.

Délután

RÖVID OLVASMÁNY

Jel 7, 12

Áldás, dicsőség, bölcsesség, hála, tisztelet, hatalom és erő a mi Istenünknek örökkön-örökké! Ámen.

Áldott vagy az égbolt fölött.

Dicséretre méltó és magasztos örökké.